(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΞΣΤ΄

Πέμπτη, 03 Φεβρουαρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.

2. Συλλυπητήρια αναφορά για την εκδημία του πρώην Προέδρου της Δημοκρατίας Χρήστου Σαρτζετάκη και τήρηση ενός λεπτού σιγής, σελ.
3. Ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών» όπως ισχύουν, την 1/2/2022 ποινική δικογραφία που αφορά στον πρώην Υπουργό Υγείας κ. Βασίλειο Κικίλια, σελ.
4. Επί διαδικαστικού θέματος, σελ.
5. Επί προσωπικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση της υπ’ αριθμόν 7/4/29.12.2021 επίκαιρης επερώτησης είκοσι δύο Βουλευτών της Κοινοβουλευτικής Ομάδας του Κινήματος Αλλαγής, προς τους Υπουργούς Οικονομικών, Ανάπτυξης και Επενδύσεων, Περιβάλλοντος και Ενέργειας, Αγροτικής Ανάπτυξης και Τροφίμων και Εργασίας και Κοινωνικών Υποθέσεων, με θέμα: «Πλήρης απραξία της Κυβέρνησης μπροστά στο τσουνάμι της ακρίβειας και της αισχροκέρδειας», σελ.

ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΜΠΟΥΡΑ Α., σελ.

ΟΜΙΛΗΤΕΣ

Α. Επί διαδικαστικού θέματος:
 ΚΑΚΛΑΜΑΝΗΣ Ν. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΜΠΟΥΡΑΣ Α. , σελ.

Β. Επί προσωπικού θέματος:
 ΓΕΩΡΓΙΑΔΗΣ Σ. , σελ.
 ΛΙΑΚΟΥΛΗ Ε. , σελ.

Γ. Συλλυπητήρια αναφορά για την εκδημία του πρώην Προέδρου της Δημοκρατίας Χρήστου Σαρτζετάκη:
 ΓΙΑΝΝΑΚΟΠΟΥΛΟΥ Κ. , σελ.
 ΚΑΤΡΙΝΗΣ Μ. , σελ.
 ΛΙΑΚΟΥΛΗ Ε. , σελ.
 ΜΠΟΥΡΑΣ Α. , σελ.
 ΠΑΝΑΣ Α. , σελ.
 ΣΤΑΪΚΟΥΡΑΣ Χ. , σελ.

Δ. Επί της επίκαιρης επερώτησης:
 ΑΘΑΝΑΣΙΟΥ Μ. , σελ.
 ΑΡΒΑΝΙΤΙΔΗΣ Γ. , σελ.
 ΓΕΩΡΓΙΑΔΗΣ Σ. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΤΡΙΝΗΣ Μ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΛΙΑΚΟΥΛΗ Ε. , σελ.
 ΜΟΥΛΚΙΩΤΗΣ Γ. , σελ.
 ΜΠΑΚΑΔΗΜΑ Φ. , σελ.
 ΜΠΟΥΚΩΡΟΣ Χ. , σελ.
 ΠΑΝΑΣ Α. , σελ.
 ΠΟΥΛΑΣ Α. , σελ.
 ΣΚΡΕΚΑΣ Κ. , σελ.
 ΣΤΑΪΚΟΥΡΑΣ Χ. , σελ.
 ΧΑΡΙΤΣΗΣ Α. , σελ.

Ε. ΠΑΡΕΜΒΑΣΕΙΣ:
 ΠΙΠΙΛΗ Φ. , σελ.
 ΣΚΑΝΔΑΛΙΔΗΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΞΣΤ΄

Πέμπτη 3 Φεβρουαρίου 2022

Αθήνα, σήμερα 3 Φεβρουαρίου 2022, ημέρα Πέμπτη και ώρα 9.21΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 2-2-2022 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΞΕ΄ συνεδριάσεώς του, της Τετάρτης 2 Φεβρουαρίου 2022 σε ό,τι αφορά την ψήφιση στο σύνολο του σχεδίου νόμου: «Αναπτυξιακός Νόμος - Ελλάδα Ισχυρή Ανάπτυξη».

Ξεκινώντας θα ήθελα να πω λόγια για τον εκλιπόντα πρώην Πρόεδρο της Ελληνικής Δημοκρατίας Χρήστο Σαρτζετάκη, πιστεύοντας ότι εκφράζω την κοινή συγκίνηση όλων μας για την απώλεια του πρώην Προέδρου της Ελληνικής Δημοκρατίας.

Θα ήθελα, λοιπόν, εκ μέρους όλων των πτερύγων της Βουλής των Ελλήνων και του Προεδρείου να καταγράψω τον σεβασμό για αυτόν τον Έλληνα ευπατρίδη, που υπηρέτησε υποδειγματικά τον δημόσιο βίο, που τίμησε το αξίωμα του Προέδρου της Δημοκρατίας με παρρησία και θάρρος, έχοντας στο επίκεντρο και τα αισθήματα του ελληνικού λαού.

Αιωνία η μνήμη του! Θερμά συλλυπητήρια στην οικογένειά του.

Θα τηρήσουμε ενός λεπτού σιγή.

(Στο σημείο αυτό τηρείται στην Αίθουσα ενός λεπτού σιγή)

Κυρίες και κύριοι συνάδελφοι, εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η υπ’ αριθμόν 7/4/29-12-2021 επίκαιρη επερώτηση των Βουλευτών της Κοινοβουλευτικής Ομάδας του Κινήματος Αλλαγής κ.κ. Μιχαήλ Κατρίνη, Ευαγγελίας Λιακούλη, Γεωργίου Αρβανιτίδη, Κωνσταντίνου Σκανδαλίδη, Κωνσταντίνας (Νάντια) Γιαννακοπούλου, Αντωνίας (Τόνια) Αντωνίου, Ιλχάν Αχμέτ, Χρήστου Γκόκα, Γεωργίου Καμίνη, Χαράλαμπου Καστανίδη, Βασιλείου Κεγκέρογλου, Χαρούλας (Χαρά) Κεφαλίδου, Οδυσσέα Κωνσταντινόπουλου, Δημητρίου Κωνσταντόπουλου, Ανδρέα Λοβέρδου, Γεωργίου Μουλκιώτη, Μπουρχάν Μπαράν, Δημητρίου Μπιάγκη, Αποστόλου Πάνα, Γεωργίου Παπανδρέου, Ανδρέα Πουλά και Γεωργίου Φραγγίδη προς τους Υπουργούς Οικονομικών, Ανάπτυξης και Επενδύσεων, Περιβάλλοντος και Ενέργειας, Αγροτικής Ανάπτυξης και Τροφίμων και Εργασίας και Κοινωνικών Υποθέσεων, με θέμα: «Πλήρης απραξία της Κυβέρνησης μπροστά στο τσουνάμι της ακρίβειας και της αισχροκέρδειας».

Τον λόγο έχει ο πρώτος επερωτών Βουλευτής Χαλκιδικής του Κινήματος Αλλαγής κ. Απόστολος Πάνας, για δέκα λεπτά.

**ΑΠΟΣΤΟΛΟΣ ΠΑΝΑΣ:** Ευχαριστώ.

Ξεκινώντας θέλω να εκφράσω και εγώ τα θερμά μου συλλυπητήρια εκ μέρους της Κοινοβουλευτικής Ομάδας του Κινήματος Αλλαγής για την απώλεια του πρώην Προέδρου της Δημοκρατίας, κ. Χρήστου Σαρτζετάκη. Ο Χρήστος Σαρτζετάκης είχε γράψει τη δική του ιστορία ως νομικός και ως πολιτικό πρόσωπο. Και ως Πρόεδρος της Δημοκρατίας άσκησε τα καθήκοντά του με εξαιρετική προσήλωση στο Σύνταγμα.

Κύριε Πρόεδρε, κυρίες και κύριοι συνάδελφοι, εδώ και δύο χρόνια ως Κίνημα Αλλαγής έχουμε εισηγηθεί άπειρες φορές για την ενεργειακή δημοκρατία η οποία μπορεί να αντιμετωπίσει αποτελεσματικά την ενεργειακή φτώχεια μέσω της αποκεντρωμένης παραγωγής ηλεκτρικής ενέργειας από ΑΠΕ. Συγκεκριμένα από τον Απρίλιο του 2020 είχαμε εγκαίρως προτείνει την ενεργειακή αποδοτικότητα, την εξοικονόμηση ενέργειας, τη διάθεση εθνικών πόρων και πόρων του ΕΣΠΑ σε ένα πρόγραμμα ενεργειακής αναβάθμισης και εξοικονόμησης ενέργειας για όλες τις δομές υγείας της χώρας.

Από τον Μάρτιο έχουμε προτείνει τον κλιματικό νόμο. Και από τον Φλεβάρη ως Κίνημα Αλλαγής ζητάμε την αναθεώρηση της κυβερνητικής πολιτικής απέναντι στις ενεργειακές κοινότητες με άμεσα μέτρα στήριξής τους και εσείς καταργείτε την προτεραιότητα των ενεργειακών αυτών κοινοτήτων για χορήγηση προσφοράς σύνδεσης με τον ΑΔΜΗΕ στις αιτήσεις που έχουν γίνει από 1-1-2021. Και όλα αυτά γιατί βλέπαμε τι θα γινόταν στο άμεσο μέλλον.

Αυτά τα μπρος-πίσω που χαρακτηρίζουν την ενεργειακή πολιτική της Κυβέρνησής σας με τις ενεργειακές κοινότητες, τα άνοιξε-κλείσε των λιγνιτικών μονάδων, η κακή και καθυστερημένη εφαρμογή των προγραμμάτων «ΕΞΟΙΚΟΝΟΜΩ», όπως και ο αποκλεισμός περιοχών όπως η Χαλκιδική από το φυσικό αέριο, έχουν δημιουργήσει μια ιδιαίτερα δύσκολη στη διαχείριση κατάσταση, ενώ εντείνουν την ήδη επιβαρυμένη οικονομική κατάσταση των πολιτών που μαστίζονται από το κύμα ακρίβειας.

Η κατάσταση αυτή έχει οδηγήσει στην αύξηση των ποσών και στην ουσία στην επιδότηση του εισαγόμενου φυσικού αερίου, το οποίο πλέον σχεδόν κατά 50% αποτελεί την πηγή ηλεκτρικής ενέργειας της χώρας μας. Άνω των πενήντα χιλιάδων οικογενειών και χιλιάδες ακόμα επιχειρήσεις που χρησιμοποιούν φυσικό αέριο ήδη καταβάλλουν περισσότερα από τα διπλά ενεργειακά έξοδα. Και ενώ οι περισσότερες κυβερνήσεις έχουν ήδη ανακοινώσει άμεσα μέτρα για να μετριάσουν τον αντίκτυπο της αύξησης των τιμών της ενέργειας σε επιχειρήσεις και στα νοικοκυριά, εσείς ως κυβέρνηση τι κάνατε; Αν και η τιμή του φυσικού αερίου έχει αποκλιμακωθεί από το ιστορικό υψηλό των 180 ευρώ ανά μεγαβατώρα που είχε φτάσει τον Δεκέμβριο, οι ημερήσιες διακυμάνσεις είναι έντονες, όπως επίσης ανάλογες είναι και οι διακυμάνσεις που παρατηρούνται στην τιμή της ηλεκτρικής ενέργειας. Και γνωρίζουμε πολύ καλά όλοι πως παρ’ όλες τις αυξομειώσεις των τιμών, δεν αναμένεται ασφαλώς να επιστρέψουμε εκεί που ήταν πριν από έναν χρόνο.

Το επίδομα θέρμανσης, που τόσο σθεναρά η Κυβέρνηση διαφήμισε, δεν καλύπτει -όπως έχουμε υπογραμμίσει ξανά- ούτε τη μεσαία τάξη, ούτε και την πραγματική επιβάρυνση των ασθενέστερων. Και φυσικά δεν λάβατε και κάποιο σχετικό μέτρο αναφορικά με τις αυξήσεις των τιμών προϊόντων λαϊκής κατανάλωσης, μια και το αυξημένο ενεργειακό κόστος των επιχειρήσεων μετακυλίεται στον καταναλωτή και η ελληνική κοινωνία και οικονομία μένουν απροστάτευτες.

Και αφού πλέον μπορούμε ξεκάθαρα να τονίζουμε πως διαψευστήκατε στις εκτιμήσεις σας περί προσωρινής ενεργειακής κρίσης, προσπαθείτε να καλύψετε τις άστοχες και πρόχειρες παρεμβάσεις σας μέσα από κονδύλια επιδοτήσεων, ενώ οι καταναλωτές γίνονται τελικοί αποδέκτες του όλου κύματος των αυξήσεων.

Το εμπορικό έλλειμμα, για να είμαστε ακριβείς, διπλασιάστηκε μέσα σε έναν χρόνο και συγκεκριμένα από τον Νοέμβριο του 2020 έως τον Νοέμβριο του 2021, όπου οι ακριβές πρώτες ύλες υπονόμευσαν την ανοδική πορεία των ελληνικών επιχειρήσεων και κυρίως εκείνη των μεταποιητικών με έντονη εξωστρέφεια.

Αύξηση επίσης της τάξης του 25% σημείωσε και ο δείκτης τιμών εισαγωγών στη βιομηχανία κατά την ίδια περίοδο, προμηνύοντας τη συνέχιση των ανατιμήσεων σε μια σειρά προϊόντων και φτάνοντας στη διαμόρφωση του σχετικού δείκτη στις 127,85 μονάδες, την ενενηκοστή δεύτερη μεγαλύτερη τιμή –το υπογραμμίζω- ενώ τον Οκτώβριο ήταν 131,7 μονάδες, τη μεγαλύτερη τιμή εδώ και είκοσι ένα χρόνια. Επιπλέον και ο δείκτης υπεύθυνων προμηθειών της μεταποίησης εμφανίστηκε αυξημένος τον Δεκέμβριο λόγω των ανεκτέλεστων παραγγελιών.

Και ενώ η βιομηχανία καταναλωτικών ειδών, απορρυπαντικών και ειδών προσωπικής υγιεινής προεξοφλεί περαιτέρω επιτάχυνση του πληθωρισμού αφού για δεύτερο τρίμηνο θα έχουμε ανατιμήσεις σε άλευρα, τυροκομικά, αλλαντικά, γαλακτομικά, δημητριακά, ζυμαρικά, χαρτικά, απορρυπαντικά και σε πολλές άλλες κατηγορίες, εσείς συνεχίζετε συστηματικά την τακτική υποβάθμισης του πρωτοφανούς κύματος ανατιμήσεων που εξελίσσεται και δείχνει να έχει και διάρκεια και ένταση, αναφέροντας πως εκτός από την ενέργεια δεν υπάρχει καμμία πραγματική αύξηση σε κανένα προϊόν στην Ελλάδα.

Εάν, κύριοι Υπουργοί και κυρίες και κύριοι συνάδελφοι, υπάρχει αύξηση στον τομέα της ενέργειας, υπάρχουν αυξήσεις και σε όλα τα προϊόντα. Αυτό είναι de facto. Και δεν νομίζω πως πρέπει να αναλύσω τον τρόπο που το κόστος ενέργειας επηρεάζει τον πρωτογενή τομέα και την όλη λειτουργία της γραμμής παραγωγής μέχρι τελικά το προϊόν να φτάσει στο ράφι και στον καταναλωτή.

Οι εκπρόσωποι τώρα του λιανικού εμπορίου δυσκολεύονται να απορροφήσουν τις αυξήσεις λόγω του αυξημένου λειτουργικού κόστους κυρίως από την ενεργειακή επιβάρυνση, ενώ έχουν να αντιμετωπίσουν συγχρόνως και τη μείωση της κατανάλωσης, η οποία έχει αρχίσει να γίνεται έντονα αισθητή καθώς αναμενόμενα οι καταναλωτές υπό τον φόβο περαιτέρω μείωσης του διαθέσιμου εισοδήματός τους περιορίζουν τις αγορές τους στις απολύτως απαραίτητες.

Η αναπτυξιακή πορεία της εθνικής μας οικονομίας βασίζεται σε μεγαλύτερο βαθμό στην κατανάλωση απ’ ό,τι στις εξαγωγές και στις επενδύσεις, οπότε πλήρως μπορούμε να αντιληφθούμε τους κινδύνους που θα φέρουν οι αλυσιδωτές επιπτώσεις της ενεργειακής κρίσης καθώς ξεκάθαρα αργήσατε να τις αντιληφθείτε και να αντιδράσετε.

Τα χτυπήματα μάλιστα που δέχονται καθημερινά τόσο οι επιχειρήσεις όσο και τα νοικοκυριά, κύριοι Υπουργοί, επιβεβαιώνονται και από τα στοιχεία που δίνει κάθε μήνα η ΕΛΣΤΑΤ για τον πληθωρισμό, τα οποία καταγράφουν μία διαρκώς ανοδική πορεία. Μάλιστα τον Δεκέμβριο ο πληθωρισμός ανήλθε στο 5,1% με τις τιμές σε ενέργεια και βασικά αγαθά να σημειώνουν το ένα άλμα μετά το άλλο.

Ήδη μεγάλο μέρος των πολιτών δεν καταφέρνει να ανταποκριθεί στις αυξημένες υποχρεώσεις ενώ το λειτουργικό κόστος των επιχειρήσεων έχει εκτιναχθεί. Σύμφωνα μάλιστα με τοποθετήσεις επιχειρηματιών η αύξηση ξεπερνά το 60% με τα περιθώρια απορρόφησής της να έχουν πλέον εξαντληθεί. Αδιαμφισβήτητα, λοιπόν, πρόκειται για ένα ασφυκτικό πλέον περιβάλλον που σε συνδυασμό με τις συνέπειες της πανδημίας θέτει σε κίνδυνο το μέλλον εκατοντάδων χιλιάδων μικρομεσαίων επιχειρήσεων.

Τα επιδοματικά μέτρα που έχει ανακοινώσει η Κυβέρνηση για τη στήριξη των επιχειρήσεων και των νοικοκυριών για τον Ιανουάριο -και όχι μόνο- δεν επιλύουν το πρόβλημα. Απαιτούνται πιο γενναίες αποφάσεις για να παραμείνουν ζωντανές οι επιχειρήσεις και να μη χαθούν θέσεις απασχόλησης.

Το έχουμε πει και το ξαναλέμε, προτίθεστε σε αύξηση του ποσοστού επιδότησης στην ενέργεια στο 75%, στη μείωση του ΦΠΑ σε είδη πρώτης ανάγκης, στη μείωση του ειδικού φόρου κατανάλωσης στα καύσιμα καθώς και σε μέτρα φοροελάφρυνσης, όπως η κατάργηση του φόρου επιτηδεύματος, που το ζητάμε από το 2019;

Έτσι λοιπόν οι απειλές για την επιχειρηματικότητα δεν θα περιορίζονται μόνο στις ανατιμήσεις. Τα πλήγματα για το επιχειρείν είναι τεράστια. Για τον λόγο αυτό χρειάζεται να υπάρξει ρύθμιση με ευνοϊκούς όρους των οφειλών της πανδημίας.

Υπό αυτές λοιπόν τις συνθήκες ο αγώνας είναι διμέτωπος για τις επιχειρήσεις και για την ακρίβεια. Μόνο με την ουσιαστική και έμπρακτη στήριξη της πολιτείας θα περιοριστούν οι απώλειες. Η χώρας μας έχει ίσως μια τελευταία ευκαιρία να αξιοποιήσει τους πόρους του Ταμείου Ανάκαμψης για να αντιμετωπίσει επιτέλους την ενεργειακή φτώχεια και να προωθήσει πάνω απ’ όλα την ενεργειακή δημοκρατία. Δυστυχώς όμως κάτι τέτοιο μέχρι τώρα δεν συνέβη. Σήμερα λοιπόν περιμένουμε απαντήσεις, κύριε Υπουργέ, για τον στρατηγικό απεγκλωβισμό της χώρας μας από τη δυσχερή αυτή οικονομική πραγματικότητα.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Πάνα.

Τον λόγο έχει ο επικεφαλής της Κοινοβουλευτικής Ομάδας του Κινήματος Αλλαγής κ. Κατρίνης.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Ευχαριστώ, κύριε Πρόεδρε.

Ο Χρήστος Σαρτζετάκης πέρασε σήμερα στην ιστορία αφού πρώτα έγραψε ιστορία, αδέκαστος και ακέραιος, δημοκράτης και δικαστικός. Χωρίς αυτόν δεν θα είχε αποκαλυφθεί η αλήθεια για τη δολοφονία Λαμπράκη και η ύπαρξη ενός παρακράτους σε εποχές δύσκολες και ταραγμένες. Τιμήθηκε με το αξίωμα του Προέδρου της Δημοκρατίας. Είναι δεδομένο ότι θα τον τιμήσει η ίδια η ιστορία.

Κυρίες και κύριοι συνάδελφοι, δεκαπέντε χρόνια πριν ακούσαμε ηχητικά ντοκουμέντα από τους δολοφόνους του Μιχάλη να τον μαχαιρώνουν μέχρι θανάτου και δεν κάναμε τίποτα. Πέντε χρόνια πριν είδαμε τον δολοφόνο του Άλκη να μαχαιρώνει σε ζωντανή σύνδεση και πάλι δεν κάναμε τίποτα. Τόσοι θάνατοι, μαχαιρώματα, ξυλοδαρμοί και δεν κάναμε τίποτα. Βλέπουμε ότι το διαδίκτυο έχει κατακλειστεί με βίντεο από καταδρομικές επιθέσεις, πολεμικές συρράξεις, μαχαιρώματα και ξύλο σε γειτονιές και πάρκα των ελληνικών πόλεων και όμως δεν κάνουμε τίποτα. Παρακολουθούμε την «αδελφοποίηση» των ομάδων χούλιγκαν σε ένα διεθνές δίκτυο βίας και θανάτου και εξακολουθούμε να μην κάνουμε τίποτα.

Επιμένουμε να αντιμετωπίζουμε τους εγκληματίες αυτούς ως οπαδούς και τους οπαδούς ως εγκληματίες. Αυτό, κυρίες και κύριοι συνάδελφοι, πρέπει να σταματήσει τώρα. Πρέπει να παραδεχθούμε ότι όλοι έχουμε βαθμό ευθύνης για το έγκλημα που έγινε στη Θεσσαλονίκη και όλα τα προηγούμενα εγκλήματα που υποτίθεται ότι σχετίζονται με τον αθλητισμό. Πρέπει να παραδεχθούμε ότι δεν αντιληφθήκαμε έγκαιρα την εκσυγχρονισμένη πλέον μορφή του χουλιγκανισμού και τη μετατροπή του σε πλήρως οργανωμένες εγκληματικές οργανώσεις που ουδεμία σχέση έχουν με τον αθλητισμό. Και ας σταματήσουμε επιτέλους να κρυβόμαστε πίσω από απαρχαιωμένα κλισέ και αναχρονιστικούς νόμους. Νομίζω ότι ήρθε η ώρα να αναλάβουμε τις ευθύνες μας και να πράξουμε αναλόγως.

Κυρίες και κύριοι συνάδελφοι, η Κυβέρνηση μετά την αποτυχία της στη διαχείριση της πανδημίας και των φυσικών καταστροφών σήμερα θα συζητήσει την αποτυχία της στην αντιμετώπιση της ακρίβειας, που εξελίσσεται στο πιο μεγάλο πρόβλημα που καλείται να αντιμετωπίσει η ελληνική οικογένεια. Να συζητήσει πάνω στα πραγματικά προβλήματα του πολίτη, μακριά από το κλίμα οξύτητας, που με ευθύνη Νέας Δημοκρατίας και ΣΥΡΙΖΑ καλλιεργήθηκε τις προηγούμενες ημέρες, μιας και πίστευαν ότι η πόλωση θα τους βοηθούσε να συγκρατήσουν τον κόσμο που τους έχει εγκαταλείψει.

Ειλικρινά, όμως, θλίβομαι για το γεγονός ότι η Κυβέρνηση, όπως ακριβώς έκανε με την πανδημία, επιχειρεί να μας πείσει ότι πέρα από αυτό που βλέπουμε, πέρα από αυτό που βιώνουν, την πραγματικότητα που βιώνουν οι πολίτες, υπάρχει μια άλλη εικόνα, γιατί η Κυβέρνηση συνεχίζει να υποτιμά το μέγεθος του προβλήματος. Και προφανώς με τέτοιου είδους επιχειρήματα δεν μπορεί να γίνει σοβαρός διάλογος και συζήτηση, εκτός του ότι, βέβαια, αυτά τα επιχειρήματα προκαλούν τους πολίτες.

Αν συνεχίσετε έτσι, κύριοι Υπουργοί, ενδεχομένως σε λίγο καιρό να μην μπορείτε να επισκεφθείτε έστω και για επικοινωνιακούς λόγους ούτε ένα σουπερμάρκετ ή ένα βενζινάδικο, αφού προχθές η τιμή της αμόλυβδης έφτασε το 1,824 ευρώ, απέχοντας μόλις ενάμιση λεπτό από την υψηλότερη τιμή που έχει καταγραφεί ποτέ στα ελληνικά χρονικά από το 2012, ενώ η τιμή του brent, κύριε Υπουργέ των Οικονομικών, είναι 12% φθηνότερη σε σχέση με τότε. Μόνο τον Ιανουάριο το πετρέλαιο θέρμανσης αυξήθηκε 9%, ενώ η αμόλυβδη αυξήθηκε 4,5% καταγράφοντας 23% ανοδικό ράλι σε σχέση με τον περσινό Ιανουάριο με την τιμή -δεν είναι εδώ ο κ. Βρούτσης, κύριε Μπουκώρο- στις Κυκλάδες να ξεπερνάει τα 2 ευρώ. Το ξέρει ο κ. Βρούτσης.

Η πραγματικότητα, κυρίες και κύριοι συνάδελφοι, είναι αμείλικτη, γιατί στην Ελλάδα λόγω της ατελούς λειτουργίας των αγορών όταν μία τιμή ανεβαίνει, δύσκολα κατεβαίνει. Γιατί τα χριστουγεννιάτικα ψώνια φέτος ήταν μειωμένα 20% σε σχέση με πέρυσι, το χριστουγεννιάτικο τραπέζι ήταν 5% αυξημένο σε σχέση με πέρυσι. Γιατί ένα στα δύο προϊόντα που πουλήθηκαν ήταν εορταστικές προσφορές ή προωθητικές εκπτώσεις, γιατί οι προβλέψεις για τη νέα χρονιά δείχνουν αυξήσεις ως και 20% σε δεκάδες προϊόντα ευρείας κατανάλωσης, αλλά και τρόφιμα, ιδιαίτερα αυτά που απαρτίζουν το καλάθι της νοικοκυράς, γιατί, σύμφωνα με την τελευταία έκθεση της Τράπεζας της Ελλάδος, οι αυξήσεις των τιμών θα απασχολήσουν τους καταναλωτές για περισσότερο από έναν χρόνο.

Βιώνουμε ήδη ένα εξάμηνο σπιράλ ανατιμήσεων που κλιμακώνεται όσο περνάει ο καιρός και όσο η Κυβέρνηση αρκείται στον ρόλο του παθητικού θεατή και περιμένει την αγορά να αυτορυθμιστεί.

Ας σταματήσει, λοιπόν, να κρύβεται πίσω από την επίκληση των διεθνών αυξήσεων, γιατί αυτή είναι μόνο η μισή αλήθεια, κύριε Υπουργέ, γιατί η κυβερνητική ανεπάρκεια και άγνοια της πραγματικότητας έχει οδηγήσει σε μια ένταση συνεπειών πολύ μεγαλύτερη από τις υπόλοιπες ευρωπαϊκές χώρες και οι καθησυχαστικές δηλώσεις των Υπουργών περί παροδικού φαινομένου ακρίβειας, ακόμα και η διαβεβαίωση του ίδιου του κ. Μητσοτάκη στη ΔΕΘ ότι με τα 9 ευρώ τη μεγαβατώρα θα απορροφήσει το σύνολο των αυξήσεων του ρεύματος, αναιρέθηκαν από την πραγματικότητα. Και τα δύο διαψεύστηκαν οικτρά.

Κύριοι της Κυβέρνησης, αν δεν το έχετε συνειδητοποιήσει, οι διαρκείς ανατιμήσεις σε βασικά είδη διατροφής και διαβίωσης, οι φουσκωμένοι και κυρίως απλήρωτοι λογαριασμοί ρεύματος και το αδιέξοδο, στο οποίο οδηγούνται χιλιάδες πολίτες, χιλιάδες οικογένειες, συνιστά την πρώτη ύλη για κοινωνική αναταραχή και αποσταθεροποίηση.

Αυτήν τη στιγμή ένα στα τρία νοικοκυριά δυσκολεύεται πολύ να καλύψει βασικές ανάγκες και βρίσκεται στα όρια της φτώχειας. Η απώλεια αγοραστικής δύναμης του κατώτατου μισθού ξεπέρασε το 10%, ενώ ο μισθός αξιοπρεπούς διαβίωσης στην Ελλάδα είχε την πέμπτη χαμηλότερη αγοραστική δύναμη στην Ευρωπαϊκή Ένωση το 2020.

Χθες, μάλιστα, ανακοινώθηκαν τα στοιχεία της ΕΛΣΤΑΤ για τον πληθωρισμό στην Ελλάδα για τον μήνα Ιανουάριο, που θέλω να πιστεύω, κύριοι Υπουργοί, ότι δεν τα αμφισβητείτε.

Ποια είναι αυτά τα στοιχεία, λοιπόν; Ο εναρμονισμένος πληθωρισμός κατέγραψε ρεκόρ έντεκα ετών, εκτινάχθηκε στο 5,5% τον Ιανουάριο πάνω από τον πληθωρισμό της Ευρωζώνης, που υπολογίζεται στο 5,1%. Και υπενθυμίζω ότι ο αντίστοιχος εναρμονισμένος δείκτης τιμών τον Δεκέμβριο ήταν 4,4%. Δηλαδή, έχουμε αύξηση 1,1% σε έναν μήνα.

Ήδη, κύριε Σταϊκούρα, έχετε αναθεωρήσει τον ετήσιο στόχο πληθωρισμού για το 2022 στο 1,5% με 2%, όπως είπατε, από 1%, πάνω στο οποίο έχετε βασίσει όλο τον προϋπολογισμό του τρέχοντος έτους.

Είναι αυτός ο πληθωρισμός και η ακρίβεια που θα διαρκούσε μέχρι τα Χριστούγεννα, κύριοι της Νέας Δημοκρατίας, κύριοι συνάδελφοι, σύμφωνα με τις δηλώσεις του κ. Γεωργιάδη, όταν οι πιο μετριοπαθείς εκτιμήσεις μιλούν για διατήρηση σε υψηλό επίπεδο ως και το δεύτερο τρίμηνο του 2022.

Τόσο διορατικοί είστε στην Κυβέρνηση, που δεν είστε. Άρα, αφού δεν είστε διορατικοί, έχετε τουλάχιστον να δώσετε κάποιες απαντήσεις;

Σας ρωτάμε, λοιπόν, ευθέως: Πώς μπορούν άνθρωποι με μισθό 600 ευρώ, πώς μπορούν συνταξιούχοι με συντάξεις τριακοσίων και τετρακοσίων ευρώ να σταθούν όρθιοι μπροστά σε αυτό το κύμα ανατιμήσεων; Έχετε να δώσετε απάντηση; Πώς μπορεί η μεσαία τάξη, στο όνομα της οποίας ομνύατε προεκλογικά, να μπορέσει να αντέξει αυτές τις αυξήσεις και τις διευρυμένες ανισότητες που προκαλεί το κύμα ακρίβειας;

Σε όλα αυτά θα πρέπει να συνυπολογίσουμε και την αύξηση του κόστους ενέργειας, κόστος ενέργειας που αδυνατούν να καλύψουν τα νοικοκυριά και να απορροφήσουν οι μικρομεσαίες επιχειρήσεις με την Αθήνα να κατατάσσεται στις έξι πιο ακριβές πόλεις ανάμεσα στις τριάντα τρεις πρωτεύουσες της Ευρώπης.

Κυρίες και κύριοι συνάδελφοι, είναι σαφές ότι έχει δημιουργηθεί ένα εκρηκτικό μείγμα. Το χειρότερο είναι ότι η Κυβέρνηση, ακόμα και τώρα που μιλάμε, συμπεριφέρεται σαν να μη συμβαίνει τίποτα.

Η ακρίβεια, κύριοι Υπουργοί, είναι ένα πρόβλημα που συνδέεται άμεσα με την κοινωνική συνοχή. Σε δημοσιονομικό επίπεδο συνδέεται και με τις προβλέψεις του προϋπολογισμού σας, που να σας θυμίσω ότι σε μεγάλο βαθμό στηρίζονται στην αύξηση της κατανάλωσης.

Όταν, όμως, κυρίες και κύριοι συνάδελφοι, έξι στα δέκα ελληνικά νοικοκυριά δηλώνουν ότι έχουν περιορίσει τις αγορές βασικών αγαθών εξαιτίας των αυξήσεων, όταν έξι στα δέκα ελληνικά νοικοκυριά δηλώνουν ότι έχουν περιορίσει τη χρήση αυτοκινήτου εξαιτίας των ανατιμήσεων και της εκτόξευσης των τιμών των καυσίμων, όταν οκτώ στα δέκα ελληνικά νοικοκυριά έχουν περιορίσει τις δαπάνες θέρμανσης, αφού η θέρμανση τίθεται σε προτεραιότητα και αποτελεί άξονα βασικό πάνω στον οποίο γίνεται η διαχείριση εξόδων, τότε πώς θα επιτευχθεί, άραγε, ο στόχος της αύξησης της ιδιωτικής κατανάλωσης, πάνω στην οποία έχει βασίσει η Κυβέρνηση όλο τον προϋπολογισμό του 2022, όταν δύο στις τρεις εμπορικές επιχειρήσεις δηλώνουν ότι οι πωλήσεις μέχρι και στην Black Friday υπήρξαν απογοητευτικές, σύμφωνα με έρευνα του ΙΝΕΜΥ της ΕΣΕΕ;

Είναι δυνατόν να λέτε σε χαμηλόμισθους ότι πρέπει να περιμένουν μέχρι την Πρωτομαγιά για να πάρουν μια αύξηση στον μισθό τους, άγνωστο, μάλιστα, σε ποιο ύψος;

Κυρίες και κύριοι συνάδελφοι, το Κίνημα Αλλαγής δεν προκάλεσε τη συζήτηση αυτή στη Βουλή για να δημιουργήσει εντυπώσεις. Η συζήτηση αυτή δημιουργεί δύο ευκαιρίες και δυνατότητες, δύο σημαντικές ευκαιρίες και δυνατότητες.

Η πρώτη είναι να αναγνωρίσει η Κυβέρνηση το πρόβλημα που αρνείται πεισματικά να δει, το πρόβλημα της ακρίβειας που ταλανίζει νοικοκυριά και επιχειρήσεις.

Η δεύτερη και πλέον σημαντική είναι να αναζητηθούν λύσεις, να κατατεθούν προτάσεις και ιδέες για να συγκρατηθούν οι τιμές και να σταματήσει η μείωση του πραγματικού εισοδήματος των ελληνικών νοικοκυριών, γιατί οι καθυστερημένες, ανεπαρκείς και με δόσεις οριζόντιες επιδοτήσεις και τα ημίμετρα της Κυβέρνησης δεν συνιστούν απλά λύσεις, ιδιαίτερα σε ένα πρόβλημα που, δυστυχώς, και σε αντίθεση με τις προβλέψεις σας θα διαρκέσει για μεγάλο χρονικό διάστημα.

Θα διαρκέσει απειλώντας στην ουσία την επιβίωση μικρομεσαίων επιχειρήσεων, θα διαρκέσει απειλώντας την ανταγωνιστικότητα της βιοτεχνίας, της μεταποίησης και της βιομηχανίας με τον δείκτη τιμών παραγωγού στη βιομηχανία να σημειώνει αύξηση 30% τον Δεκέμβριο και τον δείκτη υπευθύνων προμηθειών να υποχωρεί τον Γενάρη στις 57,9 μονάδες με τον ρυθμό αύξησης παραγγελιών να είναι ο χαμηλότερος του τελευταίου οκταμήνου.

Διαβάζω το πανηγυρικό Tweet του κ. Γεωργιάδη στις 6 Γενάρη ότι αισθάνεται περήφανος που επί της θητείας του η Ελλάδα σκαρφάλωσε στην τρίτη θέση παγκοσμίως στον δείκτη υπευθύνων προμηθειών.

Περιμένω σήμερα να μας πει αν αισθάνεται περήφανος που μειώθηκε αυτός ο δείκτης τον Γενάρη, κύριε Σταϊκούρα.

Θα διαρκέσει με τους αγρότες αβοήθητους από την πολιτεία να μην μπορούν να αντέξουν την εκτίναξη του κόστους παραγωγής. Θα διαρκέσει φέρνοντας σε ακόμα πιο δύσκολη θέση εργαζόμενους και συνταξιούχους και κυρίως αυτούς που είναι πιο αδύναμοι.

Από εμάς, κυρίες και κύριοι συνάδελφοι, δεν θα ακούσετε προτάσεις στα όρια του λαϊκισμού ή λόγια του αέρα. Ο Υπουργός Οικονομικών αρνήθηκε τη μείωση του ΦΠΑ σε βασικά αγαθά, εκεί που η χώρα έχει ΦΠΑ 13%, όταν σε άλλες ευρωπαϊκές χώρες έχουν ΦΠΑ από 4% έως 7% σε ανάλογα αγαθά, όταν σύμφωνα με την τελευταία έκθεση του ΚΕΠΕ τον Δεκέμβριο η εισοδηματική ενίσχυση ευάλωτων στρωμάτων μπορεί να γίνει και έμμεσα -δεν το λέμε εμείς, το λέει το ΚΕΠΕ- από την αναδιάταξη του επιπέδου ΦΠΑ στις διάφορες κατηγορίες αγαθών και υπηρεσιών, ώστε να επιμεριστεί περισσότερο αναλογικά το κόστος στα νοικοκυριά με χαμηλότερα εισοδήματα. Ό,τι σας λέμε εμείς, ό,τι λέει η κοινή λογική, ό,τι αρνείστε να κάνετε.

Εσείς, λοιπόν, το προηγούμενο διάστημα αποφύγατε να προχωρήσετε σε ουσιαστικούς ελέγχους για να αντιμετωπιστούν φαινόμενα αισχροκέρδειας. Αποφύγατε να στηρίξετε ουσιαστικά επιχειρήσεις και αγρότες με τόνωση ρευστότητας, ώστε να αντεπεξέλθουν στις αυξήσεις.

Όπως είπα και πριν, εμείς καταθέτουμε προτάσεις που ανακόπτουν την ένταση του προβλήματος και ανακουφίζουν αποτελεσματικά εκείνους που αναλογικά πλήττονται περισσότερο, προτάσεις που προέκυψαν μετά από διάλογο με παραγωγικές τάξεις, καταναλωτικές οργανώσεις, αρμόδιους θεσμικούς και κοινωνικούς φορείς της επιχειρηματικότητας και της πολιτείας.

Είναι προτάσεις που περιλαμβάνουν άμεση αύξηση του κατώτατου μισθού στα 751 ευρώ και εν συνεχεία καθορισμό του από τους ίδιους τους κοινωνικούς εταίρους μέσα από ελεύθερες συλλογικές διαπραγματεύσεις. Επίσης, μείωση του ΦΠΑ σε χαμηλό συντελεστή για ορισμένα βασικά αγαθά για το κρίσιμο επόμενο διάστημα και επανεξέταση βεβαίως του μέτρου με βάση τα δημοσιονομικά δεδομένα και την κατάσταση του πληθωρισμού και της ακρίβειας στη χώρα στο τέλος του τρέχοντος εξαμήνου, μείωση του ειδικού φόρου κατανάλωσης στα καύσιμα, μείωση του μη μισθολογικού κόστους επιχειρήσεων τουλάχιστον για το 2022 και αξιοπρεπείς κατώτερες συντάξεις για χαμηλοσυνταξιούχους στη θέση του ΕΚΑΣ, που καταργήθηκε όπως θυμάστε επί ΣΥΡΙΖΑ. Δεν είναι δυνατόν να μιλάμε για τέτοιο κύμα ακρίβειας και να μας ακούν οι συνταξιούχοι που παίρνουν συντάξεις ακόμα και κάτω από 300 ευρώ, κυρίες και κύριοι συνάδελφοι.

Κλείνω με μια αναφορά στο θέμα του υψηλού κόστους ενέργειας που οδηγεί σε αδιέξοδο τους πολίτες, γιατί η ενεργειακή κρίση θα διαρκέσει δύο ή ίσως και τρία χρόνια σύμφωνα με την εκτίμηση της Κομισιόν, όχι του Κινήματος Αλλαγής.

Τη χρονιά που πέρασε η Ελλάδα ήταν η μόνη χώρα στην οποία η ηλεκτροπαραγωγή από φυσικό αέριο αυξήθηκε κατά 24%. Τα ελληνικά νοικοκυριά είναι τα μοναδικά στην Ευρώπη που επωμίζονται το σύνολο των αυξήσεων της χονδρεμπορικής. Είναι καιρός, λοιπόν, η χώρα να αποκτήσει συγκεκριμένο σχέδιο που θα αντιμετωπίζει τις δομικές αδυναμίες του ελληνικού συστήματος ηλεκτρικής ενέργειας.

Η Κυβέρνηση συντήρησε την πλήρη εξάρτηση της χώρας από το φυσικό αέριο και απέκλεισε με τον τρόπο της από την παραγωγή και ανάπτυξη ανανεώσιμων πηγών ενέργειας την αυτοδιοίκηση, τους αγρότες, τους απλούς καταναλωτές. Παράλληλα, έχει αφήσει ανενόχλητους τους μεγάλους ιδιώτες παρόχους ενέργειας να μεταφέρουν αυτόματα τις αυξήσεις στους καταναλωτές χωρίς να απορροφήσουν ούτε κατ’ ελάχιστον μέρος των αυξήσεων αυτών.

Αυτήν τη στιγμή, κυρίες και κύριοι συνάδελφοι, στην Ελλάδα την κρίσης στην ενέργεια την πληρώνουν όλοι, η βιομηχανία, οι επιχειρήσεις, οι εργαζόμενοι, οι αγρότες, οι λιανέμποροι, οι συνταξιούχοι, οι άνεργοι, όλοι ανεξαιρέτως πλην ενός, των παραγωγών και παρόχων ηλεκτρικής ενέργειας. Θα πρέπει και αυτοί να αναλάβουν μερίδιο από το κόστος αυτό και όχι να στέλνουν απλά τον λογαριασμό σε όλους τους υπόλοιπους, τη στιγμή που άλλες ευρωπαϊκές κυβερνήσεις επέβαλαν μέτρα περιορισμού απειλώντας ακόμα και με πλαφόν στις αυξήσεις, αλλά έδρασαν και πιο έγκαιρα.

Κυρίες και κύριοι συνάδελφοι, η επικοινωνία είναι θεμιτή όταν υπάρχει και η πολιτική που παράγει ορατά και χειροπιαστά αποτελέσματα. Η Κυβέρνηση μη έχοντας μια τέτοια πολιτική αρκείται στην επικοινωνία. Αρνείται να αναγνωρίσει τη σοβαρότητα και το μέγεθος του προβλήματος της ακρίβειας. Προσπαθεί να μας πείσει ότι δεν υπάρχει ή ότι δεν είναι και ιδιαίτερα σοβαρό. Τα προβλήματα που διαρκώς διευρύνονται, αποτελούν ψιλά γράμματα για την Κυβέρνηση η οποία έχει πάρει διαζύγιο οριστικό από τα λαϊκά στρώματα.

Εμείς είμαστε εδώ για να αποκτήσει η χώρα μια δυναμική και αξιόπιστη Αντιπολίτευση που διαθέτει τεκμηριωμένο και προγραμματικό λόγο. Η σημερινή επερώτηση είναι μόνο η αρχή. Το ΠΑΣΟΚ είναι εδώ σήμερα για να προστατέψει τους πολίτες και να αποτρέψει τη διεύρυνση των ανισοτήτων, που απειλούν την κοινωνική συνοχή, αλλά και την ίδια τη χώρα. Το ΠΑΣΟΚ είναι εδώ για να εκφράσει τις προσδοκίες και τις ελπίδες του ελληνικού λαού, γιατί οι Ελληνίδες και οι Έλληνες, κυρίες και κύριοι συνάδελφοι, σίγουρα αξίζουν κάτι καλύτερο.

Σας ευχαριστώ. Ευχαριστώ και εσάς, κύριε Πρόεδρε, για την ανοχή.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Κατρίνη.

Τον λόγο έχει ο Βουλευτής του Κινήματος Αλλαγής, ο κ. Γεώργιος Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είναι ολοφάνερο ότι η Κυβέρνηση έπρεπε να είχε πάρει μέτρα χθες, όχι σήμερα, για να περιοριστούν οι επιπτώσεις της ακρίβειας, ειδικά της ενεργειακής ακρίβειας που τελικά αυτή είναι που τροφοδοτεί το μεγαλύτερο πρόβλημα στην ακρίβεια στην αγορά. Οι κυβερνητικές επιλογές του χθες -ας μην ξεχνάμε ότι δυόμισι χρόνια κυβερνάτε- είναι αυτές που οδηγούν τους πολίτες και τις επιχειρήσεις να εξεγείρονται με τις τεράστιες αυξήσεις του σήμερα.

Η Κυβέρνηση βιάστηκε να εξαγγείλει το 2019 μια απολιγνιτοποίηση - εξπρές χωρίς σχέδιο. Αλλάξατε, κύριε Υπουργέ, την εξάρτηση από τον λιγνίτη με την εξάρτηση από το εισαγόμενο φυσικό αέριο. Κλείσατε τα αυτιά στις επισημάνσεις που κάναμε για την ενεργειακή ασφάλεια της χώρας και για την αβεβαιότητα ως προς τη μεταβολή των τιμών του φυσικού αερίου.

Η σημερινή αύξηση των τιμών ενέργειας δεν οφείλεται βέβαια στην πράσινη μετάβαση, αλλά στην επιλογή της Κυβέρνησης να μεταβούμε στην παραγωγή ηλεκτρικής ενέργειας από φυσικό αέριο. Με βάση αυτή την επιλογή αυξήθηκε η συμμετοχή του φυσικού αερίου σε πάνω από 50% στην παραγωγή ηλεκτρικής ενέργειας. Τώρα βέβαια τρέχουμε να βρούμε πόρους για να επιδοτήσουμε το εισαγόμενο ακριβό φυσικό αέριο.

Με τους λογαριασμούς του ρεύματος να έχουν τριπλασιαστεί και τετραπλασιαστεί, η Κυβέρνησή σας οδηγεί τις ελληνικές επιχειρήσεις και τα νοικοκυριά από τα κόκκινα δάνεια, δυστυχώς στους «κόκκινους» λογαριασμούς ρεύματος και αυτό θα είναι τροχοπέδη δυστυχώς για την κοινωνική συνοχή, θα είναι τροχοπέδη για την ανάπτυξη το 2022.

Ενώ δυόμισι χρόνια πίσω είχατε τον καιρό προκειμένου να αναπτυχθούν οι ανανεώσιμες πηγές ενέργειας, τα φωτοβολταϊκά των ενεργειακών κοινοτήτων, τα φωτοβολταϊκά στη στέγη, τα μικρά φωτοβολταϊκά, η Κυβέρνηση δεν προώθησε την υλοποίηση μικρών έργων από πολλούς παραγωγούς. Προτίμησε να δώσει ηλεκτρικό χώρο και χρόνο στους μεγάλους για μεγάλα έργα. Τα μεγάλα έργα όμως δυστυχώς καθυστερούν να γίνουν και έτσι έχουμε μείνει πίσω. Μείναμε πίσω στην ανάπτυξη της φθηνής ενέργειας από μικρά έργα των ανανεώσιμων πηγών ενέργειας που θα μπορούσαν γρήγορα να αναπτυχθούν και να πέσουν στο δίκτυο. Τώρα ίσως βέβαια, απ’ ό,τι διαβάζω, το ξανασκέφτεστε, αλλά δυστυχώς έχει χαθεί πολύτιμος χρόνος.

Δυστυχώς η ενεργειακή ακρίβεια θα είναι εδώ για αρκετό καιρό κόντρα στις προβλέψεις του κυβερνητικού επιτελείου. Η Κομισιόν στην πρόσφατη έκθεσή της λέει ότι θα έχουμε ενεργειακή ακρίβεια που θα διαρκέσει δύο με τρία χρόνια. Η ενεργειακή κρίση θα επιδεινωθεί, καθώς η Ελλάδα είναι πλήρως εξαρτημένη σε εισαγωγές ενέργειας.

Η ενεργειακή ακρίβεια δεν ξεκίνησε στη χώρα μας τον Σεπτέμβριο. Η μεγάλη αύξηση της χονδρεμπορικής τιμής δεν είναι σημερινό φαινόμενο. Οφείλεται μεταξύ των άλλων και στις πολλές αστοχίες του target model. ΣΥΡΙΖΑ και Νέα Δημοκρατία σχεδιάσατε ένα μοντέλο χρηματιστηριακού τύπου με χαρακτηριστικά ώριμων ευρωπαϊκών αγορών. Η επιβάρυνση των καταναλωτών δεν είναι λοιπόν σημερινή, απλά σήμερα η Ελλάδα σπάει το ένα ρεκόρ πίσω από το άλλο. Η Κυβέρνηση οφείλει να απαντήσει σε εμάς και στους πολίτες, στις επιχειρήσεις και στη βιομηχανία γιατί επί των ημερών σας σπάμε το ένα ρεκόρ μετά το άλλο.

Είναι ή δεν είναι αλήθεια ότι η Αθήνα είναι ανάμεσα στις έξι πιο ακριβές πρωτεύουσες της Ευρωπαϊκής Ένωσης στην ενέργεια;

Είναι ή δεν είναι αλήθεια ότι η Ελλάδα είχε τη μεγαλύτερη μηνιαία αύξηση ηλεκτρικής ενέργειας στην Ευρώπη τον Δεκέμβριο; Είχαμε ή δεν είχαμε την υψηλότερη μέση ετήσια τιμή ρεύματος σε ευρωπαϊκό επίπεδο το 2021, 115,01 ευρώ ανά μεγαβατώρα; Γιατί η χονδρεμπορική τιμή ρεύματος έχει εκτοξευτεί από τα 65 ευρώ τον Μάιο του 2021 στα 415,94 ευρώ στις 22 Δεκεμβρίου του 2021, με ανώτερη τιμή συναλλαγής 542,5 ευρώ;

Είναι ή δεν είναι αλήθεια ότι η Ελλάδα ήταν η μόνη χώρα στην Ευρωπαϊκή Ένωση στην οποία η ηλεκτροπαραγωγή από φυσικό αέριο αυξήθηκε κατά 24%, την ώρα που σε άλλες χώρες μειώθηκε; Στην Ολλανδία μειώθηκε κατά 49%, στη Γαλλία κατά 46%, στη Γερμανία κατά 30% και στην Ισπανία κατά 21%.

Είναι ή δεν είναι αλήθεια ότι μεγάλος αριθμός μεταποιητικών επιχειρήσεων εξετάζει τον περιορισμό ή ακόμα και την προσωρινή αναστολή της παραγωγής των εξαγωγικών τους δραστηριοτήτων κάτω από την πίεση των υψηλών τιμών ενέργειας;

Λάβατε έγκαιρα μέτρα στήριξης για επιχειρήσεις και βιομηχανία, ώστε να απορροφήσουν το αυξημένο ενεργειακό κόστος και να μην το μετακυλίσουν τελικά στους καταναλωτές και πόσο αποτελεσματικά ήταν αυτά; Ρυθμίσατε την αγορά ενέργειας προς όφελος των καταναλωτών μέσα από έγκαιρη υιοθέτηση κατευθυντήριων γραμμών από τους παρόχους ηλεκτρικής ενέργειας;

Είναι ή δεν είναι αλήθεια ότι παρά τις ανακοινώσεις σας για εισαγωγές φυσικού αερίου στη χώρα σε ανταγωνιστικές τιμές για την περιοχή μας, όπως λέγατε, σήμερα αγοράζουμε φυσικό αέριο 30% ακριβότερα απ’ ό,τι αγοράζει η Βουλγαρία; Πώς ζητάμε, λοιπόν, από τις ελληνικές επιχειρήσεις να αναπτυχθούν και οι ξένοι να επενδύσουν στη χώρα μας με τέτοιο ενεργειακό κόστος;

Δυστυχώς το ενεργειακό κόστος χτυπάει και γονατίζει κάθε ελληνικό νοικοκυριό, επηρεάζει κάθε αναπτυξιακή προοπτική και ροκανίζει την ανταγωνιστικότητα των ελληνικών επιχειρήσεων.

Στο Κίνημα Αλλαγής είχαμε εγκαίρως προειδοποιήσει ότι η ενεργειακή κρίση βρίσκεται σε εξέλιξη και ότι δεν έχουμε δει ακόμα την κορύφωσή της. Σας προτείναμε τη μείωση του ΦΠΑ και του ειδικού φόρου κατανάλωσης στα καύσιμα. Η απάντησή σας ήταν ότι δεν υπάρχει δημοσιονομικός χώρος. Ανακοίνωσε ο Πρωθυπουργός χθες, λοιπόν, ότι βρέθηκε ο δημοσιονομικός χώρος και σωστά μειώσατε τον ΕΝΦΙΑ.

Όταν έχετε, όμως, αυξημένα έσοδα από ΦΠΑ και ειδικό φόρο, λόγω της αύξησης των τιμών -παραπάνω φόρους παίρνετε-, γιατί αυτό δεν μπορούσε να αφαιρεθεί από τη μείωση του ειδικού φόρου κατανάλωσης και του ΦΠΑ; Σας προτείναμε γενναία αύξηση του κατώτατου μισθού, εντατικούς ελέγχους ώστε να εξαλειφθούν τα φαινόμενα αισχροκέρδειας.

Επιπλέον, με χθεσινή μας ερώτηση, κύριε Υπουργέ, ζητάμε την ενίσχυση της ΡΑΕ, ζητάμε να υπάρξει καμπάνια ενημέρωσης των πολιτών για τις ενεργειακές χρεώσεις, ζητάμε πλαφόν στη ρήτρα αναπροσαρμογής των ενεργειακών τιμολογίων. Ήδη από τις 7 Οκτωβρίου του 2021, με ερώτησή μας, ζητούσαμε ελέγχους και μέτρα. Η Επιτροπή Ανταγωνισμού μάς απαντούσε στις 18 Οκτωβρίου ότι έχει συστήσει ομάδα εργασίας με αντικείμενο τη διεξαγωγή έρευνας στον συγκεκριμένο τομέα και συνέχισε με επιχειρήματα σήμερα.

Σήμερα, τρεις μήνες μετά, κύριε Υπουργέ, τι έχει δείξει αυτή η έρευνα ειλικρινά; Έχουν εντοπιστεί αθέμιτες πρακτικές υπερβολικών αυξήσεων και καταχρηστικών υπερτιμολογήσεων; Δυστυχώς υπάρχει απουσία δομικών παρεμβάσεων της Κυβέρνησης στις στρεβλώσεις της ενεργειακής αγοράς για να ελέγξει την ακρίβεια.

Η ενεργειακή ακρίβεια χτυπά όλες τις χώρες, αλλά η Ελλάδα υφίσταται τις πιο αρνητικές συνέπειες. Είμαστε μονίμως μέσα στους τρεις πρώτους στη χονδρεμπορική τιμή ηλεκτρικής ενέργειας στην Ευρωπαϊκή Ένωση. Η τιμή της ηλεκτρικής ενέργειας πενταπλασιάστηκε το 2021 στη χώρα μας. Γιατί συμβαίνει αυτό; Ποιες παρεμβάσεις έχει κάνει η Κυβέρνηση για να λύσει τα δομικά προβλήματα και να ελέγξει την ενεργειακή αγορά; Πώς μπορεί η Ελληνίδα νοικοκυρά να κάνει έναν οικογενειακό προγραμματισμό, όταν δεν ξέρει τι υποχρεώσεις έχει, απέναντι στην ανάγκη της να καλύψει την ενέργεια που είναι απαραίτητη; Πώς μπορεί μια ελληνική μεταποιητική βιομηχανία να ξέρει πώς θα τιμολογήσει σταθερά για έναν χρόνο τα προϊόντα της για να κλείσει τιμές για τις εξαγωγές;

Θα ορίσετε, κύριε Υπουργέ, πλαφόν στη ρήτρα αναπροσαρμογής, σύμφωνα με τις εισηγήσεις της ΡΑΕ; Αν όχι, πρέπει να μας εξηγήσετε για ποιον λόγο.

Κυρίες και κύριοι συνάδελφοι, κλείνω λέγοντας ότι οι εναλλακτικές επιλογές υπήρχαν. Αν υπήρχε, βέβαια, πολιτική βούληση για ουσιαστική στήριξη της κοινωνίας, αν η Κυβέρνηση, όπως προτείναμε, είχε διαθέσει το 1,4 δισεκατομμύριο ευρώ των επιδοτήσεων ώστε τα ελληνικά νοικοκυριά να παράγουν τη δική τους ενέργεια, σήμερα θα είχαμε πάνω από μισό εκατομμύριο πολίτες να μπορούν να μειώσουν το κόστος της ενέργειάς τους κατά 50% και αυτό θα το πετύχαιναν για πολλά χρόνια στο μέλλον. Δεν το επιλέγετε όμως και αφήνετε έτσι τους πολίτες και τις επιχειρήσεις απροστάτευτους στο επόμενο κύμα ενεργειακής ακρίβειας, η οποία δυστυχώς έρχεται ως «τσουνάμι».

Για τις επιλογές σας αυτές, κύριε Υπουργέ, και για τις πολιτικές σας σάς εγκαλούμε και περιμένουμε, βέβαια, απαντήσεις στα ερωτήματα τα οποία σας έχουμε θέσει.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Αρβανιτίδη.

Τον λόγο τώρα έχει ο Βουλευτής Αργολίδας του Κινήματος Αλλαγής κ. Ανδρέας Πουλάς.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η χώρα μας διανύει μια πάρα πολύ δύσκολη και κρίσιμη περίοδο. Μετά από δύο χρόνια πανδημίας, με πολύ δυσάρεστες επιπτώσεις στον υγειονομικό τομέα, οι πολίτες βρίσκονται αντιμέτωποι με μια ισχυρή «πανδημία» ακρίβειας και υψηλού κόστους διαβίωσης.

Ο πληθωρισμός βρίσκεται στο 5,5%, οι τιμές των καταναλωτικών αγαθών έχουν εκτοξευτεί, το κόστος της ενέργειας έχει υπερδιπλασιαστεί, τα εισοδήματα των νοικοκυριών έχουν εξανεμιστεί, τα φαινόμενα αισχροκέρδειας και κερδοσκοπίας συνεχίζονται με αμείωτο ρυθμό και χωρίς κανέναν έλεγχο. Οι μικρομεσαίες επιχειρήσεις ασφυκτιούν και οι άνεργοι, οι συνταξιούχοι και οι αγρότες δυσκολεύονται να ανταποκριθούν στις οικονομικές τους υποχρεώσεις και στο δυσβάσταχτο κόστος διαβίωσης.

Η Κυβέρνηση απέναντι σε αυτή την πολύ δύσκολη κατάσταση αποδεικνύεται κατώτερη των περιστάσεων και δεν προβαίνει σε καμμία ουσιαστική παρέμβαση για την ενίσχυση των νοικοκυριών και των μεσαίων επιχειρήσεων και την ελάφρυνσή τους από τα οικονομικά βάρη.

Εκτός από κάποιες επικοινωνιακές «ρουκέτες» ότι δήθεν καταδικάζετε τα φαινόμενα κερδοσκοπίας στην αγορά, στην πραγματικότητα την αφήνετε ανεξέλεγκτη, με χαρακτηριστικό παράδειγμα την αισχροκέρδεια που παρατηρήθηκε στην αγορά των υγειονομικών προϊόντων που αφορούν την πανδημία.

Οι αυξήσεις μόλις στο 2% που προαναγγείλατε για τον κατώτατο μισθό είναι ψίχουλα μπροστά στο «τσουνάμι» της ακρίβειας που πλήττει τους πολίτες και το οποίο αναμένεται να δυναμώσει ακόμη περισσότερο. Την ίδια επικοινωνιακή και επιφανειακή διαχείριση ακολουθείτε και για την αντιμετώπιση των οικονομικών προβλημάτων του αγροτικού κόσμου της χώρας.

Οι κύριοι της Κυβέρνησης θα πρέπει να ξέρουν ότι η ελληνική ύπαιθρος στενάζει, αλλά εσείς κάνετε πως δεν ακούτε. Η πανδημία και η πρωτοφανής αύξηση του πληθωρισμού έχει επηρεάσει σημαντικά τους Έλληνες παραγωγούς και έχει συρρικνώσει ακόμη περισσότερο το εισόδημά τους. Για τους γεωργούς και τους κτηνοτρόφους είστε η Κυβέρνηση της ακρίβειας. Οι μεγάλες αυξήσεις στις τιμές του ρεύματος, του πετρελαίου, των λιπασμάτων, των αγροτικών εφοδίων καίνε κυριολεκτικά τον αγροτικό κόσμο που αδυνατεί πλέον να ανταποκριθεί στις οικονομικές του υποχρεώσεις.

Το κόστος του ηλεκτρικού ρεύματος για τους αγρότες σε πολλές περιπτώσεις έχει πολλαπλασιαστεί, με αποτέλεσμα να αδυνατούν να αποπληρώσουν τους υπέρογκους λογαριασμούς και να κινδυνεύουν με διακοπές από τη ΔΕΗ. Σημειωτέον ότι το συγκεκριμένο πρόβλημα αναμένεται να γιγαντωθεί ακόμη περισσότερο την άνοιξη, όταν θα αυξηθούν και πάλι οι ανάγκες της άρδευσης.

Οι όποιες προσπάθειες των αγροτών να στραφούν στην παραγωγή και τη χρήση ανανεώσιμων πηγών ενέργειας έρχονται διαρκώς αντιμέτωπες με εμπόδια και προβλήματα. Να σας υπενθυμίσω ότι η χρονιά που πέρασε αποδείχτηκε αρκετά δύσκολη για τους Έλληνες παραγωγούς, καθώς τα χτυπήματα για τον πρωτογενή τομέα ήταν αλλεπάλληλα.

Οι καλλιέργειες υπέστησαν πολύ μεγάλες ζημιές αρχικά λόγω των παγετών του Μαρτίου-Απριλίου και στη συνέχεια λόγω των χαλαζοπτώσεων και των υψηλών θερμοκρασιών. Τα απρόβλεπτα και ακραία καιρικά φαινόμενα προκάλεσαν και προκαλούν μεγάλες ζημιές σε πολλές αγροτικές παραγωγές και απώλεια εισοδήματος για τους αγρότες, όπως συνέβη πρόσφατα στην Αργολίδα και σε άλλες περιοχές της χώρας μας, τον Μαραθώνα, τα Μέγαρα, τη Λακωνία, τη Μεσσηνία την προηγούμενη βδομάδα, από την έντονη χιονόπτωση και από τον παγετό.

Μέσα, λοιπόν, σε αυτή τη δυσοίωνη κατάσταση καλούνται να αντιμετωπίσουν και την εκτίναξη του κόστους παραγωγής που συμπιέζει ακόμη περισσότερο το εισόδημά τους και θέτει σε κίνδυνο την επιβίωσή τους.

Ενδεικτικά σας αναφέρω πάλι τους παραγωγούς της Αργολίδας, για τους οποίους το κόστος ηλεκτρικής ενέργειας αποτελεί πολύ βασικό πάγιο έξοδο, γιατί συνδέεται όχι μόνο με την άρδευση αλλά και με την αντιπαγετική προστασία.

Κι ενώ καλούνται να είναι συνεπείς, να πληρώνουν τους υπέρογκους λογαριασμούς της ΔΕΗ, κατά τη διάρκεια της κακοκαιρίας «Ελπίδα» έμειναν ακάλυπτοι με τις διακοπές ρεύματος που σημειώθηκαν και δεν τους επέτρεψαν να χρησιμοποιήσουν την αντιπαγετική προστασία. Θα αποζημιωθούν οι αγρότες της Αργολίδας από τη ΔΕΗ γι’ αυτό που συνέβη;

Την έντονη αγωνία και ανασφάλειά τους για το υψηλό κόστος εκφράζουν και οι κτηνοτρόφοι, που αντιμετωπίζουν πολύ μεγάλα προβλήματα με την τεράστια αύξηση στις τιμές των ζωοτροφών, που εξανεμίζει την όποια αύξηση της τιμής του γάλακτος.

Όμως και οι αμπελουργοί επιβεβαιώνουν τις μεγάλες αυξήσεις στο κόστος παραγωγής λόγω της αύξησης των τιμών των αγροτικών εφοδίων, έχοντας ήδη πληγεί και από την πανδημία με τα αλλεπάλληλα κλεισίματα της εστίασης.

Οι παραγωγοί της σταφίδας αναγκάζονται να πουλήσουν όσο-όσο για να μπορέσουν να λάβουν τη συνδεδεμένη ενίσχυση. Οι δε αλιείς ακόμα περιμένουν χρήματα να πάρουν ως κορωνοενίσχυση. Δεν έχει έρθει ακόμα τίποτα. Στο ίδιο αδιέξοδο βρίσκονται και οι ελαιοπαραγωγοί, γιατί κι αυτοί χρησιμοποιούν νερό για να ποτίζουν τις ελιές.

Για να μη μιλήσουμε για τους συνταξιούχους αγρότες, οι οποίοι αφού αφιέρωσαν μια ολόκληρη ζωή στα χωράφια, όταν πλέον φτάνει η ώρα της συνταξιοδότησής τους, σε πολλές περιπτώσεις τα χρήματα που λαμβάνουν είναι λιγότερα από την εθνική σύνταξη των 384 ευρώ. Όταν τους ζητάμε τις εισφορές τους, τους αντιμετωπίζουμε ως ελεύθερους επαγγελματίες, ενώ όταν φτάνει η ώρα να τους δώσετε τη σύνταξή τους, τους αντιμετωπίζετε χειρότερα κι από τους ανασφάλιστους.

Στο σημείο αυτό θα ήθελα να αναφερθώ και σε ένα άλλο σπουδαίο θέμα, την τεράστια ψαλίδα των τιμών από το χωράφι στο ράφι. Ποιος επωφελείται από αυτή την τεράστια διαφορά της τιμής στην οποία πουλάει ο παραγωγός και αυτή στην οποία αγοράζει ο καταναλωτής; Σίγουρα κανείς από τους δύο, ούτε ο αγρότης, που πασχίζει όλον τον χρόνο για να φτάσει στο σημείο να πουλάει τα προϊόντα του σε εξευτελιστικές τιμές, ούτε κι ο καταναλωτής φυσικά, που έχει φτάσει πια σε σημείο να πληρώνει τρεις και τέσσερις φορές περισσότερο από ό,τι πλήρωνε τον Απρίλιο του 2020.

Τι κάνει, λοιπόν, η Κυβέρνησή σας μπροστά σε αυτή την εξαιρετικά δυσχερή κατάσταση που βιώνουν οι Έλληνες αγρότες; Διαθέτετε 50 εκατομμύρια για την επιστροφή ειδικού φόρου κατανάλωσης πετρελαίου στους αγρότες, ποσό το οποίο είναι ανεπαρκέστατο και δεν καλύπτει όσους είναι εκτός συλλογικών σχημάτων και οι οποίοι επίσης χρειάζονται στήριξη, γιατί επιβαρύνονται και αυτοί από το υψηλό κόστος του πετρελαίου.

Η υπαγωγή των ζωοτροφών στον υπερμειωμένο συντελεστή του 6% είναι σταγόνα στον ωκεανό μπροστά στην κατακόρυφη άνοδο του συνολικού κόστους παραγωγής. Την ίδια ώρα κρατάτε τους αγρότες αποκλεισμένους από τη χρηματοδότηση επενδύσεων, γεγονός που κάνει ακόμα πιο αισθητή την απώλεια της Αγροτικής Τράπεζας, η οποία δυστυχώς δεν αντικαταστάθηκε από ένα ανάλογο τραπεζικό χρηματοδοτικό εργαλείο, παρά τις όποιες υποσχέσεις. Αυτό φυσικά έχει περιορίσει τραγικά τις δυνατότητες επενδύσεων, εξέλιξης και ανάπτυξης του αγροτικού τομέα, ακόμα και τώρα που οι συνθήκες έχουν ωριμάσει, οι νοοτροπίες αρχίζουν να αλλάζουν και ο αριθμός των νέων, φιλόδοξων αγροτών έχει αυξηθεί.

Θυμίζω επίσης ότι η έκθεση Πισσαρίδη, στην οποία βασίστηκαν οι προσδοκίες για την ανάκαμψη της εθνικής μας οικονομίας με τα χρήματα του Ταμείου Ανάκαμψης, μετά από δέκα χρόνια μνημονίων και δύο χρόνια παγκόσμιας υγειονομικής κρίσης, δεν περιέχει ειδικό κεφάλαιο για την ανάκαμψη του αγροτικού τομέα. Αυτή η δυσάρεστη και δυσοίωνη πραγματικότητα είναι αυτό που βιώνει η ελληνική ύπαιθρος σήμερα.

Κύριε Υπουργέ, ο αγροτικός κόσμος της χώρας απαιτεί από την Κυβέρνησή σας συγκεκριμένες πράξεις. Απαιτεί ελάφρυνση του κόστους παραγωγής και πολιτικές στήριξης του εισοδήματός του. Δυστυχώς, όμως, η πολιτική σας μέχρι σήμερα για τον αγροτικό τομέα αποδεικνύεται άτολμη, πρόχειρη, αποσπασματική. Δεν λαμβάνετε συγκεκριμένα μέτρα για την αντιμετώπιση των προβλημάτων των Ελλήνων παραγωγών και της ελληνικής υπαίθρου, παρά μόνο παραπέμπετε στο μέλλον και μοιράζετε υποσχέσεις χωρίς αντίκρισμα.

Για μας, το Κίνημα Αλλαγής, ο αγροτικός τομέας αποτελεί προτεραιότητα και πιστεύουμε ακράδαντα στη σημαντική συμβολή του στην οικονομική ζωή της χώρας. Εμείς ως παράταξη έχουμε ισχυρούς διαχρονικούς δεσμούς με τους αγρότες. Είμαστε και θα είμαστε δίπλα τους και θα στηρίξουμε με όλες μας τις δυνάμεις στον αγώνα τους για τη βελτίωση της ζωής τους και τη βελτίωση του μέλλοντος και της προοπτικής του.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Πουλά.

Τον λόγο τώρα έχει ο Βουλευτής Βοιωτίας του Κινήματος Αλλαγής κ. Γεώργιος Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συγκυριακά η σημερινή επερώτησή μας έχει να κάνει και με ένα άλλο ζήτημα που συμβαίνει στη χώρα μας: «ΛΑΡΚΟ». Επιβεβαιώνεται ένα χρονικό ενός προαναγγελθέντος θανάτου. Στις 28 Φεβρουαρίου η «ΛΑΡΚΟ» σταματάει. Σταματάει να παράγει, σε μια περίοδο με απογειωμένη στο μοναδικό επίπεδο και ποσοστό την τιμή του νικελίου. Η «ΛΑΡΚΟ» απολύει τους εργαζομένους, οι απολύσεις αιφνίδιες. Έχουμε ένα ακραίο φαινόμενο συμβολισμού της αλαζονείας, αλλά και της αναλγησίας της Κυβέρνησης με την έξωση των εργαζομένων από τον οικισμό της «ΛΑΡΚΟ».

Πού είναι, κύριε Υπουργέ, η λύση εξυγίανσης που είχατε εσείς υποσχεθεί, η Κυβέρνησή σας, για τη «ΛΑΡΚΟ»; Πού είναι η προστασία των εργαζομένων; Πού πάτε;

Δυστυχώς αυτό είναι το μοντέλο της ανάπτυξής σας. Δυστυχώς το μοντέλο αυτό είναι σε απόλυτη αντιστοιχία και αναλογία με τη γνωστή ρήση του Υπουργού Οικονομικών χθες «Οι φτωχοί δεν έχουν αυτοκίνητα, οπότε δεν θα μειώσουμε και τους φόρους στα καύσιμα». Αυτή είναι η πολιτική σας. Είστε άξιοι της τύχης σας!

Κυρίες και κύριοι συνάδελφοι, η Νέα Δημοκρατία προεκλογικά υποσχόταν ότι θα είναι Κυβέρνηση για όλους τους Έλληνες. Πιστεύω ότι αποδεικνύεται πλέον ότι στην έκφραση «για όλους» δεν εννοεί ούτε τους εργαζομένους και κυρίως δεν εννοεί εκείνους με χαμηλά εισοδήματα, ούτε τους ανέργους ούτε και τους χαμηλοσυνταξιούχους.

Δεν νομίζω να αμφισβητεί κανένας, εκτός από τον Υπουργό Εργασίας, ότι η εικόνα της αγοράς εργασίας σήμερα στη χώρα μας είναι ζοφερή. Οι μετρήσεις όλων των προσδιοριστικών παραγόντων της ποιότητας απασχόλησης στην Ελλάδα εμφανίζουν ραγδαία, ραγδαιότατη επιδείνωση, κατατάσσοντάς τη στις χειρότερες θέσεις ανάμεσα στις χώρες της Ευρωπαϊκής Ένωσης.

Μήπως αμφισβητεί κανείς ότι τον τελευταίο μήνα του 2021, με τον πληθωρισμό να αποτυπώνεται από την ΕΛΣΤΑΤ στο 5,1%, η απώλεια που προκάλεσε η ακρίβεια στον μέσο μισθό των εργαζομένων έφθασε στο 13,7%;

Το 2020 οι ετήσιες καθαρές αποδοχές ενός νοικοκυριού με δύο ενήλικες και δύο παιδιά -χαρακτηριστικό παράδειγμα- μειώθηκαν σε μονάδα αγοραστικής δύναμης έναντι του 2019 και αντιστοιχούν στο 74,3% -ακούσατε!- του μέσου όρου της Ευρωζώνης.

Αμφισβητεί, επίσης, κανείς ότι καταρρίπτεται αυτό το «brain gain» της Κυβέρνησης, όταν η ανεργία στους νέους ξεπερνάει το 39% στις ηλικίες δεκαπέντε έως είκοσι εννέα ετών; Η ηλικιακή ομάδα είκοσι-είκοσι τεσσάρων ετών αμείβεται κατά 67% λιγότερο από την ομάδα των τριάντα ετών και άνω, αναδεικνύοντας έτσι τις μισθολογικές ανισότητες. Το 36% των νέων κάτω από τα είκοσι εννέα χρόνια βρίσκεται σε κίνδυνο φτώχειας και αποκλεισμού. Το 16% των νέων ηλικίας δεκαπέντε έως είκοσι εννέα ετών δεν βρίσκεται ούτε στην αγορά εργασίας ούτε στην εκπαίδευση.

Η χώρα μας βρίσκεται στις τελευταίες θέσεις των χωρών του ΟΟΣΑ στην απασχόληση των πτυχιούχων τριτοβάθμιας εκπαίδευσης ηλικίας είκοσι πέντε έως εξήντα τεσσάρων ετών, ποσοστό 76%. Η θέση των γυναικών, δεν το συζητάω, παραμένει διαχρονικά δυσμενής σε σχέση με την αγορά εργασίας και ειδικότερα των πτυχιούχων γυναικών.

Δυστυχώς δεν είναι εδώ και ο κ. Χατζηδάκης, που την περασμένη εβδομάδα κατηγορούσε την Αντιπολίτευση για μικροπολιτική, για να μας πει πώς δικαιολογεί την απαίτηση 73% στον αριθμό των ανέργων μεταξύ των στατιστικών ευρημάτων της στατιστικής υπηρεσίας και της εγγεγραμμένης ανεργίας.

Και εξηγούμαι και παρακαλώ ακούστε: Τον περασμένο Νοέμβριο η Ελληνική Στατιστική Αρχή ανακοίνωσε εξακόσιες είκοσι τέσσερις χιλιάδες οκτακόσιους πενήντα οκτώ ανέργους στη χώρα, ενώ για το ίδιο ακριβώς διάστημα στα κατάστιχα του ΟΑΕΔ περιλαμβανόταν ένα εκατομμύριο ογδόντα μία χιλιάδες εξακόσια είκοσι δύο άτομα, αναζητούντα κατά δήλωσή τους εργασία, ενώ τον Δεκέμβρη περισσότερα από ένα εκατομμύριο εκατό χιλιάδες άτομα αναζητούσαν εργασία και ήταν άνεργα.

Καταθέτω τα δύο στοιχεία της ΕΛΣΤΑΤ και του ΟΑΕΔ στα Πρακτικά, για να μπορέσει ο Υπουργός Εργασίας -ο οποίος δεν είναι εδώ- να μας εξηγήσει πώς μπήκαν εκατόν δεκαοκτώ χιλιάδες εξακόσια είκοσι έξι άτομα και η αγορά απορρόφησε τελικά εκατόν τριάντα πέντε χιλιάδες εξακόσια ογδόντα άτομα, αλλά η ανεργία μειώθηκε κατά 2,8 ποσοστιαίες μονάδες, δηλαδή, κατά εκατόν πενήντα χιλιάδες άτομα. Αυτά εδώ είναι τα έγγραφα και τα καταθέτω στα Πρακτικά.

(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, δεν είναι εδώ ο κ. Χατζηδάκης να μας πει ποια είναι η πραγματικότητα, δηλαδή, ότι οι πολιτικές της Κυβέρνησης, δυστυχώς, εκδικούνται τους πολίτες αυτής της χώρας. Με τι; Με την άρνησή της να εφαρμόσει πολιτικές που να συνδέουν τους μισθούς με την εξέλιξη του πληθωρισμού, που πλήττει πρωτίστως τα χαμηλότερα εισοδηματικά στρώματα, εξανεμίζοντας τα ανεπαρκέστατα μέτρα τα οποία έχουν ληφθεί. Με τη μικρή αύξηση στους μισθούς που προέκυψαν από τη μείωση των ασφαλιστικών εισφορών κατά 3% και απ’ την αναπροσαρμογή κατά 2% των κατώτατων αποδοχών, που έχουν καταπιεί οι αυξήσεις των τιμών σε όλα σχεδόν τα προϊόντα και τις υπηρεσίες.

Με έναν πρόχειρο υπολογισμό φαίνεται ότι κάθε εργαζόμενος χάνει τουλάχιστον το 1,6% του μισθού του, για να καλύψει αυτά τα αυξημένα κόστη διαβίωσης. Για το καλάθι της νοικοκυράς ακούστηκαν ήδη, δεν θα πω περισσότερα. Δεν θα πω περισσότερα ούτε και για τα καθημερινά τρόφιμα αλλά ούτε και για το πλήγμα που είναι βαρύτατο στα καύσιμα, στο φυσικό αέριο, στο ρεύμα αλλά και στο στεγαστικό κόστος.

Καταλήγω, κύριε Πρόεδρε, αναφέροντας ότι το χάσμα μεταξύ του ύψους του σημερινού κατώτατου μισθού και του μισθού της αξιοπρεπούς διαβίωσης επιδεινώνεται περεταίρω από τις συνέπειες της ακρίβειας με όρους πραγματικής αγοραστικής δύναμης, πράγμα το οποίο η Κυβέρνηση αγνοεί, αμφισβητεί ή, κακώς, αδιαφορεί.

Το 2020 ο μισθός αξιοπρεπούς διαβίωσης της Ελλάδας είχε την πέμπτη χαμηλότερη αγοραστική δύναμη στην Ευρωπαϊκή Ένωση, η οποία, όμως, ήταν σχεδόν ίση με τη Σλοβενία και με την Ουγγαρία. Παράλληλα, η αγοραστική δύναμη του μισθού αξιοπρεπούς διαβίωσης στη Βόρεια και Δυτική Ευρώπη ήταν υπερδιπλάσια της ελληνικής.

Κυρίες και κύριοι συνάδελφοι, η αγορά και η υποβάθμιση της εργασίας, του βιοτικού επιπέδου, της προστασίας απασχόλησης, οι μισθολογικές ανισότητες και η συρρίκνωση των δικαιωμάτων των εργαζομένων οδηγούν στην ανάγκη δομικών παρεμβάσεων, στην ενίσχυση της συνοχής της αγοράς εργασίας και της αξιοπρεπούς εργασίας και ευημερίας, αλλά μόνο με στοχευμένες παρεμβάσεις και όχι εμβαλωματικά μέτρα. Όλα αυτά αναζητούνται από την Κυβέρνηση.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Μουλκιώτη. Τον λόγο τώρα έχει η Βουλευτής Λάρισας του Κινήματος Αλλαγής κ. Ευαγγελία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, με συγκίνηση σήμερα αποχαιρετάμε τον πρώην Πρόεδρο της Δημοκρατίας, τον Χρήστο Σαρτζετάκη, που με τη δικαστική και πολιτική του πορεία πρόσφερε μεγάλες υπηρεσίες στη χώρα και άφησε θετικό το αποτύπωμά του σε όλα τα επίπεδα.

Ο απολυμένος από το δικαστικό σώμα από τη χούντα, αυτός που έφερε στο φως τη δολοφονία Λαμπράκη, αυτός που πορεύτηκε πάντα με σεμνότητα, ήθος και αγάπη για την πατρίδα και τον λαό μας, πάντα θα έχει μια ξεχωριστή θέση στη μνήμη και στην καρδιά μας.

Κύριοι Υπουργοί, σήμερα συζητάμε ένα εξαιρετικά σοβαρό ζήτημα, το οποίο η παράταξή μας προτάσσει και, μάλιστα, θεωρεί ότι είναι η προμετωπίδα του αγώνα της. Ο αξεπέραστος στους αιώνες φιλόσοφος, ο Αριστοτέλης, χαρακτήρισε τη φτώχεια ως γονιό της επανάστασης και του εγκλήματος, για να επιβεβαιωθεί περίπου δύο χιλιάδες χρόνια μετά από τον Γκάντι που σε κάθε ομιλία του δεν παρέλειπε να πει ότι η χειρότερη μορφή βίας είναι η φτώχεια.

Στην καρδιά της πανδημίας, με χιλιάδες νεκρούς που συνεχίζουμε να θρηνούμε στην κάθε μέρα μας, με τα νοικοκυριά και τις επιχειρήσεις σε τεράστια δυσκολία, με τους νέους να έχουν χάσει κάθε προοπτική, με την ακρίβεια να σφυροκοπά αδιάκριτα τα χαμηλά εισοδήματα, με την παραβατικότητα, τις γυναικοκτονίες και την πρόσφατη τραγωδία της οπαδικής βίας, είναι πλέον πανθομολογούμενο ότι η χώρα φτωχαίνει, οι άνθρωποί μας φτωχαίνουν.

Η κατάσταση είναι εκρηκτική και τα μεγέθη αποκαλυπτικά. Ενεργειακή κρίση, ιλιγγιώδης αύξηση των τιμών στην ενέργεια, υψηλότερη μέση ετήσια τιμή ρεύματος σε ευρωπαϊκό, παρακαλώ, επίπεδο το 2021, ανατιμήσεις σ’ όλα τα είδη θέρμανσης, ανατιμήσεις στα προϊόντα ευρείας κατανάλωσης, αυξήσεις φωτιά και πληθωρισμός τον Δεκέμβρη στο 5,1%.

Το περιβόητο «καλάθι» δεν ακριβαίνει απλά, αδειάζει συγκλονιστικά. Τραγικά είναι τα ευρήματα της πρόσφατης δημοσκόπησης που δείχνει ότι τα ελληνικά νοικοκυριά έχουν μειώσει βασικά αγαθά λόγω της ακρίβειας στην αγορά. Μείωσαν, επίσης, τη χρήση του αυτοκινήτου τους εξαιτίας των ακριβών καυσίμων, αλλά και τη θέρμανση εν μέσω κακοκαιρίας και παγωνιάς. Το 57% των ελληνικών νοικοκυριών δηλώνει ότι έχει περιορίσει τις αγορές βασικών αγαθών εξαιτίας των ανατιμήσεων, ενώ την ίδια στιγμή οκτώ στους δέκα, δηλαδή το 79%, έχουν περιορίσει τη θέρμανση, -ακούστε!- και το 58% δεν χρησιμοποιεί το αυτοκίνητο, επειδή η τιμή των καυσίμων έχει εκτιναχθεί.

Βέβαια, η Νέα Δημοκρατία υποστηρίζει ότι οι φτωχοί δεν έχουν, κύριε Υπουργέ μου, αυτοκίνητα. Τώρα θα περιμένουμε την πολιτική του ποδηλάτου από την Κυβέρνησή σας, γιατί ήδη βλέπω ότι έχετε προθερμανθεί, κάνετε τη ζωή των Ελλήνων πολιτών ποδήλατο. Αυτά συμβαίνουν, λοιπόν, στην Ελλάδα της ανάπτυξης, στην Ελλάδα που μετά την αύξηση-ψίχουλα οι εργαζόμενοι με βασικό μισθό καλούνται να ζήσουν με 569,38 ευρώ, παρακαλώ, 569,38 ευρώ στην τσέπη τον μήνα!

Και ενώ όλα αυτά συμβαίνουν, η Κυβέρνηση πάνω στον καμβά της επιλέγει να ζωγραφίσει ένα σουρεαλιστικό τοπίο, έξω και πέρα από κάθε πραγματικότητα. Κάνετε κολάζ με φωτογραφίες selfie στα σουπερμάρκετ, με ευτυχισμένους καταναλωτές, ενώ επεμβαίνετε ακόμη και στα ψυχολογικά του λαού μας με παρατηρήσεις τύπου «είστε πολύ γκρινιάρηδες», «σταματήστε πια αυτή τη μαυρίλα, δεν αντέχεστε».

Δεν αντέχεται η γκρίνια, λέει η Κυβέρνηση. Δεν αντέχεται η πείνα, απαντάει ο λαός, ο λαός μας που πλέον πάτησε το κουμπί της παύσης της περιόδου χάριτος και ανοχής -το βλέπετε, το αισθάνεστε, το ακουμπάτε-, ο λαός μας, που, αφού πρώτα πίστεψε στις ελπίδες που κάποιοι άλλοι του πούλησαν, εμπιστεύτηκε εσάς, την Κυβέρνηση με τα επιτελεία, τους επιτελικούς, τους επιτελάρχες, που θα κάνατε ένα σπουδαίο επιτελικό έργο. Τρία χρόνια μετά δεν είδε κανείς τίποτα.

Ο λαός, όμως, εδώ και τώρα, διεκδικεί αλήθειες, σοβαρότητα, υπευθυνότητα, αξιοπιστία, αξιοκρατία και αξιοπρέπεια. Ο λαός κρίνει, συγκρίνει και αξιολογεί, διαπιστώνοντας μόνο ότι το κοινωνικό κράτος, η ανθρωποκεντρική πολιτική με πρόταγμα τον άνθρωπο και την αξιοπρέπειά του σε όλες τις εκφάνσεις της ζωής του, με την εγγύηση ενός βιώσιμου παραγωγικού μοντέλου μαζί με την αποτελεσματική ρύθμιση των αγορών είναι μονόδρομος.

Λέτε στον λαό μας ότι η χώρα υφίσταται τις συνέπειες μιας παγκόσμιας κρίσης και σηκώνετε με αφοπλιστική απάθεια τους κυβερνητικούς ώμους και εμφανίζεστε «δειλοί, μοιραίοι κι άβουλοι αντάμα». Πράγματι, η κρίση είναι παγκόσμια. Το ερώτημα, όμως, που τίθεται είναι: Εσείς τι κάνετε γι’ αυτό; Εσείς κυβερνάτε και, μάλιστα, λέτε με αξιώσεις ότι θέλετε να ξανακυβερνήσετε.

Ποιο είναι, λοιπόν, το εθνικό σας σχέδιο βραχυπρόθεσμα και μακροπρόθεσμα; Πώς αντιμετωπίζετε την κρίση αυτή, σε μία χώρα απόλυτα εξαρτημένη ενεργειακά και χωρίς να έχετε καν στελεχωμένη την Επιτροπή Ανταγωνισμού; Πώς αντιμετωπίζετε την κρίση, όταν η Τράπεζα της Ελλάδος κρούει τον κώδωνα του κινδύνου για την πορεία του πληθωρισμού, προβλέποντας ότι η σαρωτική ακρίβεια θα μας συντροφεύει ολόκληρο το 2022 και όχι, όπως λέγατε, μόνο το πρώτο τρίμηνο;

Η απάντηση είναι απλή και η δική σας απάντηση ανήκει στην εποχή του χαλκού -με συγχωρείτε, κύριε Υπουργέ, γι’ αυτό, αλλά εκεί κάπου βρίσκεστε-, με μέτρα οριζόντια, επιδοματικά. Στις σύγχρονες οικονομίες μοιάζετε περισσότερο να κινείστε με ευχή και προσευχή, παρά με σοβαρή πολιτική παρέμβαση και επιλογή.

Δεν κάνατε καμμία πρόβλεψη στον προϋπολογισμό του 2022 και λέτε ότι αυτό ήταν μοιραίο να συμβεί λόγω της παγκόσμιας κρίσης. Εξηγήστε μας, όμως, όταν θα μιλήσετε, πώς αλήθεια υπάρχουν χώρες όπως η Πορτογαλία, που κατάφερε ένα από τα χαμηλότερα επίπεδα πληθωρισμού στην Ευρωπαϊκή Ένωση; Μήπως ακριβώς επειδή θωράκισε εγκαίρως την οικονομία;

Από τον περασμένο Οκτώβρη σάς τα λέγαμε. Η παράταξή μας μίλησε για άμεση ανάγκη λήψης ουσιαστικών και μόνιμων μέτρων, πρότεινε τη δημιουργία μηχανισμού άμεσης στήριξης για τα νοικοκυριά και τις μικρομεσαίες επιχειρήσεις. Η παράταξή μας μίλησε για τις αυξήσεις στο ρεύμα, καθώς και για τη μείωση των φόρων στα καύσιμα και του ΦΠΑ στα τρόφιμα και ζητήσαμε άμεσους και αυστηρούς ελέγχους σε όλη την αγορά.

Όμως, εσείς αφήσατε τη χώρα χωρίς δημόσιες παρεμβάσεις και αναδιανεμητικές πολιτικές, χωρίς στοχευμένη επιδοματική πολιτική βάσει εισοδηματικών κριτηρίων, χωρίς πολιτικές ρύθμισης της αγοράς, χωρίς δίκαιη και συμμετοχική πράσινη μετάβαση.

Με δυο κουβέντες, επιτρέψτε μου, κύριε Πρόεδρε, να αναφερθώ στην αυτοδιοίκηση. Ξέρετε, αναφερόμαστε στον λαό, στα νοικοκυριά και στις επιχειρήσεις χωρίς, συνήθως, να βλέπουμε αυτό που έχετε κάνει, το βαθύ τραύμα και τη μεγάλη πληγή στον χώρο της ευαίσθητης πια αυτοδιοίκησης. Γίνονται ανατιμήσεις στα είδη που προμηθεύονται οι δήμοι, το κόστος της καθημερινής λειτουργίας έχει εκτιναχθεί, υπάρχει άνοδος κόστους στην καθαριότητα, στον φωτισμό, στην ύδρευση, στις κοινωνικές υπηρεσίες. Και οι κοινωνικές υπηρεσίες στηρίζουν ποιους; Τις ευάλωτες ομάδες. Αύξηση ενέργειας 0,5 δισεκατομμύριο ευρώ θα επιβαρύνει τους δήμους και θα γίνει μετακύλιση του κόστους αυτού στους δημότες. Και σας το είπαν. Δεν είναι σε αυτή την περίπτωση «δεν άκουσα, δεν ήξερα».

Εσείς, κύριε Υπουργέ, το ακούσατε ο ίδιος, αυτόπτης και αυτήκοος μάρτυρας, από την ΚΕΔΕ. Ομογάλακτοι άνθρωποι, δικοί σας άνθρωποι είναι. Είναι δυνατό να κάνουν αντιπολίτευση στην Κυβέρνηση οι δικοί σας άνθρωποι της ΚΕΔΕ, που σας λένε -18 Ιανουαρίου, παρακαλώ- ότι, αν δεν πάρετε μέτρα, όλα αυτά θα μετακυλισθούν στους δημότες; Αυτά δεν σας είπε και η ΕΔΕΥΑ, που λέει ότι «αυξήθηκε κατά 40% το κόστος του ρεύματος και αυτό βεβαίως θα το μετακυλίσουμε και στους λογαριασμούς του νερού»; Έρχεται και αυτό.

Στον προϋπολογισμό του 2022 οι λειτουργικές δαπάνες των ΟΤΑ είναι μειωμένες. Το 2021 κλείνει με έλλειμμα 152 εκατομμύρια. Το 2022 προβλέπατε πλεόνασμα 60 εκατομμύρια -κύριε Υπουργέ, από εσάς τα πήρα αυτά, να ξέρετε, αξιόπιστα είναι- και για τον COVID του 2022 μηδέν προϋπολογισμός. Θα αυξήσετε τους ΚΑΠ στους δήμους -άκουσον-άκουσον- κατά 15%. Σταματήσατε εκεί το δελτίο Τύπου, από κάτω ήταν. Αυτό ήταν το «τυράκι». Η «φάκα» ήταν από κάτω, που είπατε πως το 2023 θα το κάνετε αυτό.

Μ’ αυτά και μ’ αυτά, λοιπόν, λαός, επιχειρήσεις, πολίτες, επιχειρήσεις και αυτοδιοίκηση βρίσκονται με την πλάτη στον τοίχο και τα μάτια στον Θεό.

Ποια είναι η απάντηση που δίνει επίσημα η Κυβέρνηση; Ακούσαμε διά χειλέων του κ. Πέτσα, τώρα που «βράζουν» οι δήμοι γι’ αυτά τα θέματα, να λέει ότι θα φτιάξει μια επιτροπή για την ενίσχυση της αυτοδιοίκησης και την αντιμετώπιση των οικονομικών συνεπειών και επίσης για να ερευνήσει πώς θα αντισταθμιστεί η πρόσθετη επιβάρυνση που αναμένεται να προκύψει από την επιβολή του τέλους ταφής. Το βάλατε και αυτό «καπέλο» στους δήμους από 1-1-2022.

Πού ήταν, κύριοι Υπουργοί μου, ο κ. Πέτσας τόσον καιρό; Τον Φλεβάρη του 2022 θυμηθήκατε να φτιάξετε επιτροπή για να ερευνήσει πώς θα αντιμετωπίσει το φαινόμενο που ήδη εκτυλίσσεται με δραματικούς ρυθμούς εδώ και μήνες και χρόνο, να πω; Είναι σαν να μας λέτε ότι το ματς τελείωσε, οι παίκτες αποδυναμωμένοι πλέον οδεύουν στα αποδυτήρια και εσείς τους φωνάζετε: «Ελάτε πίσω, να παίξουμε λίγες ακόμη καθυστερήσεις.».

Εμπαίζετε όλες τις τοπικές κοινωνίες προτείνοντας καθυστερήσεις. Δεν σας ενδιαφέρει να δώσετε λύση στα πραγματικά προβλήματα των πολλών, αλλά να προωθείτε μόνο την κομματική σας ατζέντα υπέρ των λίγων «ημετέρων». Ακόμη και στην αυτοδιοίκηση έρχεστε και κάνετε τοπικές επισκέψεις και καλείτε μόνο τους κυβερνητικούς Βουλευτές, μόνο και μόνο για να μη σας ενοχλεί κανείς, να μη σας λέει κανείς τίποτε, να μη σας μιλάει κανένας για τίποτε. Λυπάμαι πάρα πολύ που γίνονται αυτά και στη Θεσσαλία.

Μας λέτε, λοιπόν, κάνατε και τη δήλωση -εδώ την έχω- ότι το 2022 θα δούμε να χαράζει ένα πολύ πιο φωτεινό μέλλον για την αυτοδιοίκηση. Το φωτεινό μέλλον, όμως, δεν χαράζεται με δελτία Τύπου. Χρειάζεται πίστη και σεβασμός στον θεσμό, σκληρή δουλειά, ολοκληρωμένο σχέδιο, γνήσιες μεταρρυθμιστικές πρωτοβουλίες. Χτίζεται, δηλαδή, με τα δομικά χαρακτηριστικά και υλικά της δικής μας παράταξης.

Δεν αρκούν ούτε οι παλιές λάμπες πετρελαίου ούτε οι ελαττωματικές λάμπες φθορίου. Χρειάζεται κάτι πολύ μεγαλύτερο, πολύ περισσότερο, πολύ πιο γενναίο, χρειάζεται αυθεντικό φως, φως ημέρας, με μεγάλη ηλιοφάνεια, που θα επιστρέψει στη χώρα και στις ζωές μας τη χαμένη αξιοπρέπεια.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Λιακούλη.

Τον λόγο έχει ο Βουλευτής Ηρακλείου του Κινήματος Αλλαγής κ. Βασίλειος Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, το γενικευμένο κύμα της ακρίβειας πλήττει τα ήδη μειωμένα εισοδήματα των νοικοκυριών, των επιχειρήσεων και αυξάνει τη φτώχεια και τις κοινωνικές ανισότητες.

Το Κίνημα Αλλαγής, εκτός από την επερώτηση, ταυτόχρονα έχει μια ζωντανή σχέση με την κοινωνία και αυτή την ώρα συναντάται με τις καταναλωτικές οργανώσεις, που εκφράζουν την αγωνία της κοινωνίας, γιατί η Κυβέρνηση είτε δεν κατανόησε τη σοβαρότητα της κατάστασης και αδράνησε είτε είναι τόσο δεσμευμένη από συγκεκριμένα μεγαλοσυμφέροντα, που δεν μπόρεσε να πάρει αποφάσεις που θίγουν τα υπερκέρδη τους.

Την απάντηση ίσως δίνει με κυνικότητα ο Αναπληρωτής Υπουργός Οικονομικών κ. Σκυλακάκης, που λέει ότι η ακρίβεια δεν πλήττει τους αδύναμους και τους συνταξιούχους, γιατί δεν έχουν αυτοκίνητα και έτσι, αν μειώσουμε τον φόρο κατανάλωσης, θα ευνοήσουμε τους πλούσιους, που έχουν αυτοκίνητα.

Αυτή είναι η αντίληψη της Κυβέρνησης; Την υιοθετεί; Να μας πείτε, κύριε Σταϊκούρα, εάν είναι κυβερνητική άποψη ή μια προσωπική άποψη του κ. Σκυλακάκη.

Το ΠΑΣΟΚ-Κίνημα Αλλαγής εγκαλεί την Κυβέρνηση γιατί, πρώτον, δεν αξιοποίησε κανένα από τα θεσμικά εργαλεία για τον έλεγχο και τη διασφάλιση υγιούς ανταγωνισμού στην αγορά.

Δεύτερον, γιατί δεν μείωσε τους έμμεσους φόρους, που επιβαρύνουν υπέρμετρα κατανάλωση, αγαθά και υπηρεσίες.

Τρίτον, γιατί δεν πήρε ουσιαστικές αποφάσεις στήριξης εισοδημάτων, νοικοκυριών και επιχειρήσεων.

Τέταρτον, ειδικά για το ηλεκτρικό, γιατί δεν έθεσε πλαφόν στη ρήτρα αναπροσαρμογής, όπως ζητάει η Ρυθμιστική Αρχή Ενέργειας.

Η Κυβέρνηση κρύβεται πίσω από τα εξωγενή αίτια των αυξήσεων ενέργειας και μεταφορών, αλλά αποκρύπτει ότι έχουμε την ακριβότερη ενέργεια -ηλεκτρικό και καύσιμα- στην Ευρώπη και φέρει βαριά ευθύνη για τη μετακύλιση και την ένταση του φαινομένου, που προκαλεί συνεχείς ανατιμήσεις σε βασικά αγαθά και πλήττει εισοδήματα, εργαζόμενους, επαγγελματίες, αγρότες και αδύναμους.

Εξειδικεύω στις τηλεπικοινωνίες και τις ψηφιακές υπηρεσίες, έναν τομέα με ραγδαία τεχνολογική πρόοδο, που οδηγεί διεθνώς σε μείωση του κόστους, με ταυτόχρονη βελτίωση της διαθεσιμότητας και των ταχυτήτων πρόσβασης των υπηρεσιών. Η χώρα μας, όμως, είναι ουραγός στην Ευρώπη. Επιτροπή Πισσαρίδη, Ευρωπαϊκή Επιτροπή, EUROSTAT, Επιτροπή Ανταγωνισμού το επιβεβαιώνουν. Καταθέτω τον σχετικό πίνακα από τη EUROSTAT.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η Κυβέρνηση διακηρύσσει ότι δίνει προτεραιότητα στην ψηφιακή μετάβαση, αλλά αγνοεί ότι πρέπει να είναι δίκαιη αυτή η μετάβαση. Αδιαφορεί για το υψηλότατο κόστος και τις διάφορες χρεώσεις προ και μετά φόρων που πληρώνουν οι πολίτες. Δεν έπραξε τίποτε, ακόμη και μέσα στην πανδημία, περίοδο κατά την οποία ήταν απαραίτητο το ίντερνετ και οι τηλεπικοινωνίες γενικά και ήταν ο κύριος τρόπος επαφής και επικοινωνίας.

Το 2020 οι χρεώσεις στην Ελλάδα ήταν υψηλότερες από τον μέσο όρο κατά 73%. Από το 163% στον Ευρωπαϊκό Δείκτη Τιμών στις τηλεπικοινωνίες το 2019, ανεβήκαμε στο 173,4%, που είναι ο δεύτερος υψηλότερος στον ευρωπαϊκό χώρο μετά τη Νορβηγία. Καταθέτω τον σχετικό πίνακα.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πέντε GB, για να πούμε ένα παράδειγμα, στην Ελλάδα κοστίζουν 50-60 ευρώ, στην Πορτογαλία 31 ευρώ και στην Ιταλία 12 ευρώ.

Ο συνδυασμός υψηλού κόστους τηλεπικοινωνιών και χαμηλών αμοιβών και εισοδημάτων είναι πλήρως αποκαλυπτικός. Το κόστος για τον Ελβετό είναι 1,1% του εισοδήματός του, για τον Έλληνα είναι τέσσερις φορές επάνω, 4,3%, ό,τι και για τον Μαυροβούνιο και το μισό μόνο από τον Αλβανό, που έχει υποπολλαπλάσιο εισόδημα. Οι Έλληνες πληρώνουν ακριβότερα για την κινητή τηλεφωνία και τη χρήση δεδομένων. Καταθέτω τον σχετικό πίνακα της EUROSTAT.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι Έλληνες πληρώνουν ακριβότερα τις χαμηλότερες υπηρεσίες. Η Ελλάδα είναι ουραγός. Σε εκατόν εβδομήντα επτά χώρες η Ελλάδα σε σχέση με την ποιότητα και την ταχύτητα είναι ενενηκοστή έβδομη. Καταθέτω τον σχετικό πίνακα.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και ενώ οι εταιρείες κινητής επικαλούνται τους υψηλούς φόρους, η ΕΕΤΤ και η Κυβέρνηση νίπτουν τας χείρας. Μόνο η Ευρωπαϊκή Επιτροπή ενδιαφέρθηκε και με απόφασή της παρέπεμψε τη χώρα στο Ευρωπαϊκό Δικαστήριο. Πριν από δύο μήνες ζητήθηκε από την Ελλάδα να μειώσει το κόστος και γι’ αυτό υπήρξαν προσαρμογές, αλλά μόνο για τους νεολαίους, κάποιες μειώσεις και δωρεάν SMS. Από 1-1-2022 έπρεπε η ελληνική Κυβέρνηση να επιβάλει ανώτερο πλαφόν και γενική μείωση τιμών.

Σήμερα για συνδιάλεξη τριών δευτερολέπτων ο καταναλωτής χρεώνεται 60 λεπτά. Στον λογαριασμό αναγράφεται ως ελάχιστη τιμή συνδιάλεξης το 0,0527, αλλά η εταιρεία χρεώνει 0,0752.

Ιδιαίτερα με τα data οι εταιρείες κάνουν τρικ με δήθεν προσφορές και μετά το τέλος των δωρεάν data χρεώνουν με υπέρογκες τιμές. Τη στιγμή που η Κυβέρνηση επαίρεται για την ψηφιοποίηση του δημοσίου και ο πολίτης θα εξυπηρετείται -το ευχόμαστε και το επιζητούμε- για τα πάντα από το κινητό του, θα πρέπει τουλάχιστον να μειωθεί δραστικά το κόστος των δεδομένων ανά γιγαμπάιτ. Απεριόριστα data σε χαμηλές τιμές, για να μειωθούν οι τιμές και να βελτιωθούν οι υπηρεσίες, να εφαρμοστεί άμεσα η οδηγία της Ευρωπαϊκής Ένωσης για μείωση του κόστους, να γίνει ουσιαστική μείωση τελών και φόρων, να αναβαθμιστεί ο ρόλος της ΕΕΤΤ και η Επιτροπή Ανταγωνισμού να πάρει την αρμοδιότητα ελέγχου των εναρμονισμένων πρακτικών, για να αποκατασταθεί ο ανταγωνισμός στην αγορά. Έχει την τεχνογνωσία η ΕΕΤΤ να μείνει ρυθμιστής. Να αξιοποιηθούν οι πόροι του Ταμείου Ανάκαμψης και του ΕΣΠΑ υπέρ των πολιτών και όχι μόνο υπέρ των εταιρειών.

Εμείς ελέγχουμε και προτείνουμε, αλλά διαπιστώνουμε -δυστυχώς- ότι η Κυβέρνηση είτε δεν θέλει είτε δεν μπορεί και αυτό είναι ακατανόητο. Το αποτέλεσμα είναι όμως το ίδιο. Το υπέρμετρο κόστος επιβαρύνει τους πολίτες, πνίγει επαγγελματίες και αποτελεί παράγοντα ανάσχεσης της ανάπτυξης. Γι’ αυτό σήμερα σας εγκαλούμε για την επιζήμια πολιτική σας και να είστε σίγουροι ότι όσο επιμένετε να μην την αλλάζετε, τόσο περισσότερο δυναμώνετε το κίνημα που θα σας αλλάξει.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ και εγώ τον κ. Κεγκέρογλου.

Ολοκληρώνουμε τον κύκλο του επερωτώντων με τον Βουλευτή Αρκαδίας και Αντιπρόεδρο της Βουλής, τον κ. Οδυσσέα Κωνσταντινόπουλο.

Έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, η πανδημία είναι μια ευκαιρία για να επαναπροσδιορίσουμε τις πολιτικές μας. Και αυτή τη δυνατότητα έχει να κάνει η σοσιαλδημοκρατία, που έχει τα εργαλεία να αντιμετωπίσει όλη αυτή τη διαδικασία, όλη αυτή τη μεγάλη κρίση.

Θα μιλήσω για την εστίαση. Η Κοινοβουλευτική μας Oμάδα, η παράταξή μας, το ΠΑΣΟΚ, δεν προτείνει απλά μερικά μέτρα, κύριε Υπουργέ, αλλά θέλει να φτιάξει μια συμφωνία για το μέλλον και την επιβίωση της εστίασης, να συνομιλήσει με τον κλάδο που είναι δεύτερος σε απασχόληση στην Ελλάδα, ο οποίος στηρίζει την ανταγωνιστικότητα, τον τουρισμό, να συνομιλήσει με αυτούς τους ανθρώπους που είμαστε σε καθημερινή επαφή μαζί τους, που περνάμε πολύ χρόνο από τη ζωή μας, που έχουμε δουλέψει ή τον γνωρίζουμε καλύτερα απ’ όλους.

Θα μου επιτρέψετε όλα αυτά που θα πω από τη συγκεκριμένη πρόταση -αν θέλετε, κύριε Υπουργέ, να μας ακούσετε- δεν είναι κάτι το οποίο βγήκε από μας. Έχετε συνομιλήσει πολλές φορές με τους ανθρώπους του κλάδου, με την estiash.gr, οι οποίοι είναι άνθρωποι, νέα παιδιά, επιστήμονες στην εστίαση. Σε ένα συνέδριο στην Τρίπολη γνώρισα και είδα πραγματικά την αγάπη τους για τη χώρα, την αγάπη τους για το πώς θέλουν να αλλάξουν τα πράγματα.

Η πρώτη αντίφαση, κύριε Υπουργέ -την ξέρετε-, είναι ότι η εστία κάνει 6 δισεκατομμύρια ευρώ έσοδα. Αναρωτιέστε με τον όγκο των καταστημάτων ότι αυτό αφορά περίπου 200 ευρώ το ένα κατάστημα; Μπορεί να συμβαίνει αυτό; Γιατί κλείνουμε τα μάτια; Υπάρχει ένα μοντέλο. H «DELOITTE» λέει -θα το καταθέσω- ότι αν μια επιχείρηση βγάζει 1 εκατομμύριο ευρώ, με βάση τις πληρωμές που πρέπει να κάνει σε όλα τα επίπεδα, θα είναι μείον 7% η επιχείρηση. Με βάση το μοντέλο που έχει καταθέσει η estiash.gr θα είναι 15% με 20% μέσα. Σε αυτό κλείνουμε τα μάτια για να υπάρχουν όλα αυτά που θέλει η ζωή, η οποία δεν αντιμετωπίζεται, απλώς τους αφήνουμε, τους κοιτάμε, μας κοιτούν και πορευόμαστε χωρίς μέλλον.

(Στο σημείο αυτό ο Ε΄ Αντιπρόεδρος της Βουλής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Υπουργέ, στα ασφαλιστικά πώς γίνεται ένας εργοδότης με δεκαπέντε και είκοσι χρόνια ασφάλισης να πληρώνει 220 ευρώ και ο ανειδίκευτος σερβιτόρος με μηδέν χρόνια προϋπηρεσίας, που θέλει ασφάλιση με τεκμαρτό ημερομίσθιο, να φτάνει στα 450 ευρώ; Πώς θα αντιμετωπιστεί αυτό, κύριε Υπουργέ;

Άρα η πρόταση του Κινήματος Αλλαγής είναι να μπορέσουμε να επιβιώσουν αυτές οι επιχειρήσεις. Πώς γίνεται αυτό; Πλαφόν στις εργοδοτικές εισφορές 220 ευρώ, οκτάωρο, είκοσι πέντε μέρες εργασίας, ποιοτικές για τον εργαζόμενο, για τα πρώτα πέντε χρόνια τουλάχιστον. Εργόσημο στην εστίαση, για να σταματήσει η ανασφάλιστη εργασία στον τομέα της εστίασης και η μαύρη εργασία. Μόνο έτσι θα μπορέσουμε να αυξήσουμε τον κατώτατο μισθό. Αυτά, κύριε Υπουργέ, τα έχετε σκεφτεί;

Θέλω να σας δώσω έναν πραγματικό λογαριασμό καταστήματος στην Πάτρα. Ρεύμα, τώρα, 4.685 ευρώ, ενοίκιο 2.000 ευρώ, ρήτρα αναπροσαρμογής -για να τα λέμε όλα- 2.700 ευρώ. Πείτε μου, σας παρακαλώ, κύριε Υπουργέ, πόσο καιρό μπορεί ο επιχειρηματίας να στηρίξει την επιχείρηση; Θα πω ένα παράδειγμα ακόμα. Ήμασταν με έναν συνάδελφο της Νέας Δημοκρατίας πριν από λίγο και μας είπε κάτι πολύ καλό, που νομίζω ότι αξίζει να το πω, γιατί έδειξε ότι ο άνθρωπος γνωρίζει. Μια επιχείρηση που έχει ψυγεία πλήρωνε πέρσι 180.000 ευρώ. Φέτος τής ήρθε ο λογαριασμός ρεύματος 500.000 ευρώ. Πείτε μας, κύριε Υπουργέ, πόσο θα αντέξει η επιχείρηση να πληρώνει τον λογαριασμό ρεύματος; Δηλαδή πόσο θα αντέξει ο επιχειρηματίας από τα δικά του λεφτά, για να σώσει την επιχείρησή του, να τη χρηματοδοτήσει; Σας λέω ότι δεν μπορεί πάνω από δύο μήνες. Το καταθέτω για τα Πρακτικά, για να δείτε την πραγματική επιχείρηση.

(Στο σημείο αυτό ο Ε΄ Αντιπρόεδρος της Βουλής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, δεν θέλω να γυρίσω στις αντιφάσεις τις δικές σας. Ο ΣΥΡΙΖΑ είναι αυτός που είναι. Οι μικρομεσαίες επιχειρήσεις στην Ελλάδα είναι μέχρι εννιά άτομα. Πρέπει να γνωρίζετε, κύριε Υπουργέ, ότι αυτό που είχατε πει λίγο πριν πάρετε την εξουσία -η μείωση του ΦΠΑ, είναι η τροπολογία σας εδώ, που μετά δεν τη θυμόσασταν- σήμερα δεν αρκεί πια για να αντιμετωπίσει όλο αυτό. Και ξέρετε γιατί δεν αρκεί; Γιατί το κράτος πρέπει να σκεφτεί οικονομικά.

Όταν έχουμε μια αύξηση του αγαθού, κύριε Υπουργέ, και ένα αγαθό από 10 ευρώ κάνει 11 ευρώ, τότε ο ΦΠΑ που παίρνει το κράτος είναι ακόμα περισσότερο. Ούτε αυτό δεν μπορείτε να σκεφτείτε, για να κάνετε μια αναπροσαρμογή; Το κράτος, δηλαδή, θα παίρνει από τις επιχειρήσεις παραπάνω από αυτό που έπαιρνε πριν; Πώς γίνεται; Πώς θα επιβιώσουν οι επιχειρήσεις; Πώς θα επιβιώσει αυτός ο κλάδος της εστίασης, ο οποίος είναι ένας δυναμικός κλάδος και είναι ο δεύτερος σε απασχόληση στην Ελλάδα;

Κύριε Υπουργέ, εμείς δεν είμαστε εδώ για να σας κάνουμε να τηρήσετε ίσες αποστάσεις από την ακρίβεια. Η Κυβέρνηση κρατά μεγάλες αποστάσεις από την ακρίβεια και οι μεγάλες αποστάσεις από την ακρίβεια είναι αυτές που θα κρίνουν το έργο σας, αυτές που θα κρίνουν τις πολιτικές εξελίξεις, αυτές που θα κρίνουν στο τέλος της ημέρας τις πολιτικές για τα επόμενα χρόνια.

Κι εμείς πιστεύουμε ότι η σοσιαλδημοκρατία έχει τα εργαλεία για να αντιμετωπίσει αυτές τις κρίσεις.

Σας ευχαριστώ πάρα πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Κωνσταντινόπουλο.

Τον λόγο έχει τώρα ο Υπουργός Οικονομικών κ. Χρήστος Σταϊκούρας.

Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε.

Θα ήθελα, ξεκινώντας, να εκφράσω και εγώ τα θερμά μου συλλυπητήρια για την απώλεια του πρώην Προέδρου της Ελληνικής Δημοκρατίας Χρήστου Σαρτζετάκη. Αιωνία η μνήμη του.

Κυρίες και κύριοι, άκουσα με ιδιαίτερη προσοχή τους εισηγητές από το ΚΙΝΑΛ στην επερώτηση την οποία κατέθεσαν για την ακρίβεια. Κινδυνολογία και λαϊκισμός. Δύο λέξεις. Και θα εξηγήσω αμέσως γιατί. Γιατί κινδυνολογία και γιατί λαϊκισμός.

Άκουσα τους εύλογους, θα έλεγα, προβληματισμούς για την πιθανότητα, λόγω της ακρίβειας, να υπάρξουν λουκέτα, ανεργία. Ό,τι ακριβώς λέγανε επί δύο χρόνια. Τουλάχιστον, πρέπει να παραδεχθείτε ότι η κινδυνολογία πριν από δύο χρόνια ότι θα υπάρχουν λουκέτα γιατί η Κυβέρνηση δεν πήρε έγκαιρα μέτρα για την πανδημία, ευτυχώς για τη χώρα, δεν επιβεβαιώθηκε. Άρα ό,τι ακούσαμε πριν από δύο χρόνια, λουκέτα, ανεργία, τα επαναλαμβάνετε και η πραγματικότητα σας διαψεύδει. Άρα και πάλι κινδυνολογία.

Γιατί λαϊκισμός; Άκουσα όλους τους συναδέλφους από την πτέρυγα του ΚΙΝΑΛ να μοιράζουν δισεκατομμύρια. Αλλά δεν μας είπαν πόσα. Αυτό είναι λαϊκισμός. Αυτός είναι ο ορισμός του λαϊκισμού. Μοιράσατε δισεκατομμύρια, αλλά έναν αριθμό δεν άκουσα. Είπατε, να μειώσουμε τον ΦΠΑ σε τρόφιμα. Δεν μας είπατε σε πόσα. Μας είπατε κανένα εξάμηνο, αλλά δεν το κοστολογήσατε. Πόσο; Σε ποια τρόφιμα; Και είστε βέβαιοι ότι θα περάσει στον πολίτη; Πώς το διασφαλίζετε αυτό; Άρα εισαγωγικά, κινδυνολογία και λαϊκισμός. Χαρακτηριστικό του κόμματος.

Εμένα θα μου επιτρέψετε να μιλήσω επί της πραγματικότητας. Πρώτα απ’ όλα να αναγνωρίσουμε το πρόβλημα. Και δεύτερον, αν το αναγνωρίσουμε σωστά, να δούμε τι μέτρα έχουμε πάρει.

Είναι γεγονός, κυρίες και κύριοι συνάδελφοι, ότι από τα μέσα του προηγούμενου έτους, σε όλες τις διεθνείς αγορές, παρατηρούνται αυξήσεις τιμών βασικών προϊόντων, οι οποίες, σε κάποιες περιπτώσεις, όπως η ενέργεια, οι μεταφορές και ορισμένα τρόφιμα, είναι, πράγματι, απότομες και σημαντικές. Από κανέναν συνάδελφο δεν άκουσα για τη διεθνή διάσταση του προβλήματος. Όλοι είπαν ότι για την ακρίβεια φταίει η Κυβέρνηση. Όλοι. Δηλαδή, υπάρχει ένα διεθνές παγκόσμιο πρόβλημα, προβληματίζει τους πάντες και δεν άκουσα μία φορά τη φράση «διεθνές πρόβλημα». Ούτε μία φορά, από οκτώ ομιλητές.

Όπως είχα την ευκαιρία να αναφέρω σε πρόσφατη τοποθέτησή μου στη Βουλή, στα αρχικά στάδια του φαινομένου υπήρχαν δύο γνώμες αναφορικά με τα αίτιά του.

Σύμφωνα με την πρώτη, η οποία σε μεγάλο βαθμό υποστηρίζεται από μεγάλες κεντρικές τράπεζες, όπως η Ευρωπαϊκή Κεντρική Τράπεζα, οι ανατιμήσεις είναι, ως επί το πλείστον, συγκυριακές και θα υποχωρήσουν μέσα στο 2022. Σύμφωνα με την άποψη αυτή, η γρηγορότερη του αναμενομένου ανάκαμψη της οικονομίας από την κρίση του κορωνοϊού οδηγεί σε αυξημένη ζήτηση προϊόντων. Αντίθετα, η πλευρά της προσφοράς αποκαθίσταται με πιο αργούς ρυθμούς. Αυτή η ασυμμετρία ανάκαμψης μεταξύ παγκόσμιας ζήτησης και προσφοράς οδηγεί σε συγκυριακές αυξήσεις τιμών, οι οποίες μεγεθύνονται από το αποτέλεσμα βάσης, δηλαδή την καταβαράθρωση τιμών που δημιούργησε η καθίζηση της παγκόσμιας οικονομικής δραστηριότητας το δεύτερο τρίμηνο του 2020. Παράγοντες όπως η κατανάλωση των αποταμιεύσεων, που αυξήθηκαν σημαντικά κατά τη διάρκεια της πανδημίας, συντηρούν τις ανατιμήσεις, εξαιτίας περαιτέρω τόνωσης ζήτησης, σε υψηλότερα από τα φυσιολογικά επίπεδα, ειδικά σε ό,τι αφορά τα διαρκή καταναλωτικά αγαθά. Και αυτοί οι παράγοντες, όμως, είναι προσωρινού χαρακτήρα.

Σύμφωνα με τη δεύτερη γνώμη, οι ανατιμήσεις δεν είναι συγκυριακές, αλλά είναι το αποτέλεσμα επίμονων πληθωριστικών πιέσεων. Συγκεκριμένα, σύμφωνα με αυτή την άποψη, οι ανατιμήσεις είναι το αποτέλεσμα της εξαιρετικά επεκτατικής νομισματικής πολιτικής, σε παγκόσμιο επίπεδο, αλλά και της αύξησης του δημοσίου χρέους σε όλες τις χώρες του κόσμου εξαιτίας της κρίσης του κορωνοϊού.

Επιπροσθέτως των ανωτέρω, τους τελευταίους μήνες στον δημόσιο διάλογο έχει διατυπωθεί και μία νέα ενδιαφέρουσα υπόθεση, πανευρωπαϊκά, που συνδέει την παρατηρούμενη αύξηση του πληθωρισμού με την, απαραίτητη για τη μακροχρόνια οικονομική ανάπτυξη, διαδικασία ανακατανομής των οικονομικών πόρων, που προκαλείται από μόνιμες δομικές αλλαγές που έχει δημιουργήσει η πανδημία, σε ό,τι αφορά τη σύνθεση της ζήτησης για αγαθά και υπηρεσίες. Θα το βρει μπροστά μας και η χώρα αυτό και ήδη το βρίσκει.

Σύμφωνα με την υπόθεση αυτή, σε περιβάλλον υψηλών ρυθμών οικονομικής ανάπτυξης, όπως αυτή που διανύουμε, πιθανότατα αυτό που δεν το πίστευε κανένας σε αυτή την Αίθουσα, δηλαδή το να ανακάμψουμε πλήρως το 2021 για τις απώλειες του 2020, να υλοποιηθεί. Και τότε θα θέλω την τοποθέτηση όλων των κομμάτων της Αντιπολίτευσης. Μία, τελικά, προσωρινή αλλά παρατεταμένη σε διάρκεια αύξηση του πληθωρισμού είναι αναπόφευκτη, ως αποτέλεσμα της αλλαγής των σχετικών τιμών που προκαλεί η αναδιανομή των οικονομικών πόρων προς κλάδους που καταγράφουν μόνιμα υψηλότερη ζήτηση έναντι κλάδων που καταγράφουν μόνιμα χαμηλότερη ζήτηση σε σχέση με την περίοδο προ της πανδημίας.

Τέλος, έχει καταστεί σαφές, ιδιαίτερα στην Ευρώπη, ότι οι τιμές ενέργειας και ειδικότερα αυτές του φυσικού αερίου, οι οποίες αποτελούν βασικό προσδιοριστικό παράγοντα της τιμής του ηλεκτρικού ρεύματος –και θα μιλήσει ο κ. Σκρέκας γι’ αυτό- επηρεάζονται από διεθνείς γεωπολιτικές εξελίξεις, που όλοι νομίζω ότι αντιλαμβανόμαστε.

Είναι προφανές σε κάθε οικονομικό αναλυτή, εκτός από το ΚΙΝΑΛ που δεν το άκουσε, ότι οι αυξομειώσεις της γεωπολιτικής έντασης που συνδέονται με συγκεκριμένες διενέξεις αντανακλώνται άμεσα στη διεθνή τιμή του φυσικού αερίου, ειδικά στην αγορά της Ευρώπης και προφανώς επηρεάζοντας και την Ελλάδα. Παράλληλα, όμως, οι αυξήσεις στις τιμές ενέργειας εμπεριέχουν και ένα σχετικά μικρό, αλλά πιο δομικό στοιχείο, το οποίο προέρχεται από την αύξηση της τιμής δικαιωμάτων εκπομπής ρύπων. Αυτό αποτελεί αναγκαίο συστατικό της μετάβασης σε ένα νέο, κλιματικά διατηρήσιμο, ενεργειακό μείγμα, αφού αποθαρρύνει τις επενδύσεις σε βλαβερές για το κλίμα μορφές ενέργειας και ενθαρρύνει την υποκατάσταση τους από πράσινες μορφές ενέργειας. Ούτε αυτό το άκουσα. Το αποτέλεσμα αυτής της υποκατάστασης είναι ότι η ομαλοποίηση των γεωπολιτικών εντάσεων θα οδηγήσει σε πολύ σημαντική αποκλιμάκωση των τιμών ενέργειας από τα σημερινά τους πολύ υψηλά επίπεδα, αλλά σε επίπεδα που, για ικανό χρονικό διάστημα, θα είναι υψηλότερα από αυτά που παρατηρούσαμε προ της πανδημίας.

Όπως βλέπετε, συνεπώς, αναπτύσσω όλα τα επιχειρήματα που ακούγονται σε ευρωπαϊκό επίπεδο για μια παγκόσμια πανευρωπαϊκή κρίση. Όπως έπραξα και πρόσφατα στη Βουλή, έτσι και σήμερα, θα προσπαθήσω εκ μέρους της ελληνικής Κυβέρνησης, σε ό,τι αφορά το Υπουργείο Οικονομικών, να αξιολογήσω αυτές τις υποθέσεις με βάση τα ποσοτικά στοιχεία που έχουμε στη διάθεσή μας.

Θα ξεκινήσω αξιοποιώντας τους δείκτες που χρησιμοποιούν όλες οι μεγάλες κεντρικές τράπεζες και οι διεθνείς οργανισμοί για να αποτιμήσουν τις πληθωριστικές προσδοκίες. Τι σας είπα; Πρώτα κάνεις ορθή ανάγνωση του προβλήματος και μετά πας να το λύσεις. Συγκεκριμένα τι; Τις καμπύλες αποδόσεων κρατικών ομολόγων και τις έρευνες πληθωριστικών προσδοκιών που γίνονται μεταξύ καταναλωτών και εξειδικευμένων στελεχών. Σε σχέση με πριν από έξι μήνες, τόσο στην Ευρώπη όσο και στις Ηνωμένες Πολιτείες, οι σχετικές μετρήσεις δείχνουν αύξηση των πληθωριστικών προσδοκιών, κυρίως στις Ηνωμένες Πολιτείες Αμερικής.

Το πρόβλημα είναι οξύτερο, εντονότερο και μεγαλύτερο σε διάρκεια από τις αρχικές εκτιμήσεις παγκοσμίως. Και στις δύο αυτές περιπτώσεις, όμως, αυτές παραμένουν συμβατές με μεσομακροπρόθεσμο πληθωρισμό της τάξεως του 2%. Κατά συνέπεια και συγκρινόμενο με τους δείκτες πληθωρισμού που έχουν καταγραφεί σε ετήσια βάση τους τελευταίους μήνες, αυτά τα στοιχεία υποδηλώνουν ότι η αύξηση του πληθωρισμού παραμένει κατά το μεγαλύτερο μέρος της παροδική, αν και ίσως εμπεριέχει και ένα κομμάτι το οποίο, όπως σας είπα και πριν, έχει πιο δομικά χαρακτηριστικά. Το ίδιο συμπέρασμα προκύπτει και από την ανατομία του παρατηρούμενου πληθωρισμού.

Για τον μήνα Ιανουάριο του 2022 είναι ορθά τα στοιχεία που κατέθεσε το Κίνημα Αλλαγής. Σε ετήσια βάση ο πληθωρισμός του εναρμονισμένου δείκτη τιμών καταναλωτή στο σύνολο της Ευρωζώνης ήταν 5,1%. Αν εξαιρέσουμε τις τιμές ενέργειας ήταν 2,6%. Δηλαδή στο μισό του σχετικού βασικού δείκτη.

Αυτό είναι συμβατό και γι’ αυτό έγκαιρα με τον κ. Σκρέκα, ο οποίος είναι και ο επισπεύδων, αναλάβαμε ως ελληνική Κυβέρνηση τις πρωτοβουλίες στην Ευρώπη. Είναι συμβατό με τις εκτιμήσεις της Ευρωπαϊκής Κεντρικής Τράπεζας σύμφωνα με τις οποίες το 50% τουλάχιστον του πληθωρισμού που καταγράφεται στην Ευρωζώνη οφείλεται στις αυξήσεις τιμών ενέργειας. Στις Ηνωμένες Πολιτείες είναι η κατανάλωση. Στην Ευρώπη ο βασικός παράγοντας είναι η ενέργεια. Κατά συνέπεια η ομαλοποίηση που επιδιώκουμε στον βαθμό που μπορούμε να παρέμβουμε στις διεθνείς τιμές ενέργειας θα οδηγήσει σε σημαντική αποκλιμάκωση του πληθωρισμού που παρατηρούμε σήμερα. Το ίδιο αποτέλεσμα αποκλιμάκωσης αναμένεται και από τη σταδιακή ομαλοποίηση των παγκόσμιων συνθηκών προσφοράς και ζήτησης. Τέλος, αποκλιμάκωση του πληθωρισμού θα επέλθει και από τη σταδιακή προσαρμογή της νομισματικής πολιτικής από συνθήκες κρίσης σε συνθήκες ανάπτυξης. Πρόκειται για διαδικασία που ήδη έχει ξεκινήσει, όπως ξέρετε, στις Ηνωμένες Πολιτείες και το Ηνωμένο Βασίλειο και θα ακολουθήσει και η Ευρωπαϊκή Κεντρική Τράπεζα.

Από την άλλη πλευρά, υπάρχουν ενδείξεις ότι η πανδημία έχει πράγματι πυροδοτήσει μια διαδικασία ανακατανομής παραγωγικών πόρων και εργατικού δυναμικού μεταξύ των οικονομικών κλάδων. Όπως ήδη ανέφερα, η διαδικασία αυτή μέχρι να ολοκληρωθεί εμπεριέχει και ένα στοιχείο πιο δομικής αύξησης του πληθωρισμού, αφού σε μια οικονομία αγοράς το σύστημα τιμών αποτελεί το βασικό μηχανισμό κατανομής οικονομικών πόρων. Παράλληλα, όπως ήδη ανέπτυξα, η αύξηση του πληθωρισμού περιλαμβάνει και ένα σχετικά μικρό δομικό κομμάτι που προέρχεται από την επιταχυνόμενη αύξηση στην τιμή εκπομπών άνθρακα η οποία αποτελεί προϋπόθεση για την πραγματοποίηση επενδύσεων σε πράσινες μορφές ενέργειας.

Συμπερασματικά, τα διαθέσιμα στοιχεία σε πανευρωπαϊκό επίπεδο εξακολουθούν να συνηγορούν στο ότι, αν και πράγματι έχει αυξηθεί το επίπεδο του προβλεπόμενου πληθωρισμού για τους επόμενους μήνες, η αύξηση αποτιμάται κατά το μεγαλύτερο μέρος της ως παροδική. Αυτή είναι και η εκτίμηση αγορών, μεγάλων κεντρικών τραπεζών, της Τραπέζης της Ελλάδος και διεθνών οργανισμών. Στην ίδια εκτίμηση καταλήγει και η ελληνική Κυβέρνηση.

Άρα είμαι πολύ σαφής στο ποια είναι τα δεδομένα που έχουμε σε πανευρωπαϊκό επίπεδο για μια κρίση που κάθε μήνα συζητούν οι αρμόδιοι Υπουργοί Περιβάλλοντος, αλλά και οι Υπουργοί Οικονομικών στον βαθμό που έχουν εμπλοκή ως προς τον πληθωρισμό μέσω της Ευρωπαϊκής Κεντρικής Τράπεζας.

Εν τούτοις, πρέπει να υπογραμμίσω ότι η εκτίμηση αυτή υπόκειται σε μεγάλο βαθμό αβεβαιότητας. Αυτή σχετίζεται κυρίως με δύο παράγοντες: Πρώτον, απρόβλεπτες γεωπολιτικές εξελίξεις οι οποίες θα έχουν μεγάλη επίδραση στη διεθνή τιμή του φυσικού αερίου, ειδικά στην Ευρώπη. Και, δεύτερον, πιθανές νέες αναταράξεις στις παγκόσμιες συνθήκες προσφοράς και στην παγκόσμια εφοδιαστική αλυσίδα εάν υπάρξει οποιαδήποτε αλλαγή ή μελλοντικές μεταλλάξεις στον κορωνοϊό.

Κυρίες και κύριοι συνάδελφοι, αυτή είναι με ειλικρίνεια και ρεαλισμό η αποτίμηση της σημερινής κατάστασης όπως προκύπτει από τις συζητήσεις και στο Eurogroup και στο ECOFIN. H επιτυχής διαχείριση αυτών των συνθηκών και των ρίσκων απαιτεί γνώση, μεθοδική ανάλυση, γρήγορα αντανακλαστικά στην έλευση νέων δεδομένων, ανοικτό μυαλό, διορατικότητα και κυρίως υπευθυνότητα. Δεν προσφέρεται για ανεύθυνη αντιπολιτευτική πλειοδοσία, «λεφτόδεντρα» και λαϊκισμούς.

Η ελληνική Κυβέρνηση έχει αποδείξει ότι βρίσκεται δίπλα στην κοινωνία σε κάθε έκτακτη και απρόβλεπτη περίσταση, αντιδρά άμεσα παρεμβαίνοντας με σύνεση και αποφασιστικότητα. Υλοποιούμε μέτρα και πολιτικές προκειμένου οι όποιες ανατιμήσεις να έχουν το μικρότερο δυνατό αποτύπωμα στον οικογενειακό προϋπολογισμό. Προφανώς και έχουν αποτύπωμα και προφανώς με τις πρωτοβουλίες που έχουμε αναλάβει δεν καλύπτουμε τη συνολική αύξηση. Το γνωρίζουμε και κάνουμε το καλύτερο εφικτό.

Κινούμαστε πάνω σε πέντε διακριτούς άξονες, γιατί θα πρέπει να δείτε όλη τη στρατηγική. Ορθώς ο κ. Κατρίνης ζήτησε από την Κυβέρνηση τη συνολική στρατηγική της.

Πρώτη στρατηγική, γιατί έχουμε δύο κρίσεις ταυτόχρονα: Υλοποιούμε μόνιμα μέτρα αύξησης του διαθέσιμου εισοδήματος του πολίτη. Τονίζω ότι υλοποιούμε μόνιμα μέτρα για να βοηθήσουμε την αντιμετώπιση ενός προβλήματος που λέμε ότι έχει παροδικά χαρακτηριστικά. Άρα ο πολίτης θα το βρει μπροστά του και την επόμενη μέρα στο διαθέσιμο εισόδημά του. Πώς το κάνουμε αυτό; Έχουμε ένα απλό νοικοκυριό. Ένα νοικοκυριό τι ζητάει από το πολιτικό σύστημα; Να του μειώσει τους φόρους, να βοηθήσει αυτόν που εργάζεται να έχει υψηλότερο εισόδημα και αν υπάρχει άνεργος μέσα στην οικογένεια να του βρει δουλειά. Νομίζω ότι και στα τρία έχουμε απαντήσεις και πλέον, μετά από δυόμισι χρόνια διακυβέρνησης, έχουμε και στοιχεία που επιβεβαιώνουν την ορθότητα της πολιτικής.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Το Κίνημα Αλλαγής πριν από δύο χρόνια μιλούσε σε αυτή την Αίθουσα για αύξηση της ανεργίας εξαιτίας του κορωνοϊού. Σήμερα τι έχει να πει που η ανεργία μειώθηκε κατά τέσσερις ποσοστιαίες μονάδες την τελευταία διετία;

Συνεπώς μειώνουμε φόρους και ασφαλιστικές εισφορές. Μειώσαμε τον εισαγωγικό φορολογικό συντελεστή στα φυσικά πρόσωπα στα χαμηλότερα εισοδήματα από το 22% στο 9%. Μειώσαμε τον φόρο εισοδήματος των επιχειρήσεων και στην εστίαση και στις μικρές επιχειρήσεις. Από το 29% πήγε στο 22% φέτος. Ήταν 24% πέρυσι, μην το ξεχνάμε. Το 22% αφορά όλα τα μεγέθη επιχειρήσεων. Μειώσαμε την προκαταβολή φόρου από το 100% στο 55% για τα φυσικά πρόσωπα που ασκούν επιχειρηματική δραστηριότητα και από το 100% στο 80% με μόνιμο τρόπο για τις επιχειρηματικές οντότητες. Καταργήσαμε τον φόρο γονικών παροχών και για ακίνητες και για κινητές αξίες που εύλογα αποκρύπτει σύσσωμη η Αντιπολίτευση. Μειώσαμε τις ασφαλιστικές εισφορές κατά μια συν τρεις ποσοστιαίες μονάδες. Απαλλάξαμε από την ειδική εισφορά αλληλεγγύης τα εισοδήματα από τον ιδιωτικό τομέα για το 2021 και το 2022. Μειώσαμε -γιατί είδα κι αυτό στην ερώτηση του Κινήματος Αλλαγής- τα τέλη συνδρομητών κινητής τηλεφωνίας. Τα καταργήσαμε για νέους έως είκοσι εννέα ετών. Επεκτείναμε μειωμένους συντελεστές ΦΠΑ στις μεταφορές, στον καφέ, στους κινηματογράφους, στα γυμναστήρια, στις σχολές χορού μέχρι τον Ιούνιο του 2022. Μειώσαμε τον ΦΠΑ στις ζωοτροφές. Και μειώνουμε τον ΕΝΦΙΑ πολύ περισσότερο απ’ ό,τι είχαμε πει και προεκλογικά, 34% σε σχέση με το 2018 υπερκαλύπτοντας την προεκλογική μας δέσμευση. Δηλαδή τα φυσικά πρόσωπα θα πληρώνουν από φέτος συνολικά 920 εκατομμύρια ευρώ λιγότερα από το 2018 και 350 εκατομμύρια ευρώ λιγότερα από το 2021.

Υπενθυμίζω ότι στον προϋπολογισμό είχαμε 70 εκατομμύρια και τα 70 έγιναν 350 εκατομμύρια με μόνιμο τρόπο.

(Χειροκροτήματα από την πτέρυγα της Νέας Δημοκρατίας)

Θα μου επιτρέψετε στο σημείο αυτό και εκτός του πυρήνα της τοποθέτησής μου, να απαντήσω λίγο στις χθεσινές ανακοινώσεις των κομμάτων της Αντιπολίτευσης για τον ΕΝΦΙΑ. Ήμασταν σαφείς, οκτώ στα δέκα φυσικά πρόσωπα θα δουν μείωση του ΕΝΦΙΑ. Και η Αντιπολίτευση είπε ότι νομοθετούμε για να βοηθήσουμε τους μεγαλο-ιδιοκτήτες, δηλαδή αυτούς που έχουν συμπληρωματικό φόρο.

Συμπληρωματικό φόρο στην Ελλάδα πληρώνουν τριακόσιες είκοσι εννέα χιλιάδες πολίτες. Ακόμα και αν βοηθούσαμε αυτούς, είναι τριακόσιες είκοσι εννέα χιλιάδες στα πέντε εκατομμύρια. Κάνατε ανακοίνωση λέγοντας ότι βοηθάμε τριακόσιες είκοσι εννέα χιλιάδες, όταν έχουμε πει ευθέως ότι οκτώ στα δέκα νοικοκυριά θα δουν μείωση.

Δεύτερον, λησμονείτε - το αντιλαμβάνομαι γιατί το είπαμε προφορικά αλλά δεν έχει έρθει ακόμα ο νόμος- ότι καταργούμε τον συμπληρωματικό φόρο αλλά στη θέση του πάνω από τις 400.000 μπαίνει ένας νέος φόρος. Και λησμονείτε ότι μέχρι πρόσφατα υπήρχε μία έκπτωση φόρου. Η έκπτωση φόρου διατηρείται, ενισχύεται μέχρι τις περίπου 250.000 ευρώ ή μένει το ίδιο. Από εκεί και πάνω, όμως, μειώνεται και μπορεί να γίνεται και αρνητικό το πρόσημο. Η ενσωμάτωση δηλαδή του συμπληρωματικού φόρου δεν σημαίνει κατάργηση του συμπληρωματικού φόρου ως προς το ποσό που πληρώνει κάποιος. Σημαίνει ότι ενσωματώνεται. Θα πληρώσει έναν φόρο. Αυτό είναι το σωστό. Αλλά ουσιαστικά έχουμε πλήρη επίγνωση των κοινωνικών χαρακτηριστικών που πρέπει να έχει αυτός ο φόρος.

Άρα θα διαπιστώσετε μετά από λίγες εβδομάδες όταν θα έρθει ο νόμος, ότι η συντριπτική πλειονότητα των 350 εκατομμυρίων ευρώ αφορά χαμηλότερα και μεσαία εισοδηματικά στρώματα. Κάθε μέρα ή σχεδόν κάθε μέρα θα δίνουμε τουλάχιστον πέντε παραδείγματα από διάφορες περιοχές στην Ελλάδα που θα επιβεβαιώνει αυτό που σας λέω.

Και ενώ ο πλούτος των πολιτών αυξάνει, -η αξία της περιουσίας, κύριε Παπαδημητρίου, προσεγγίζει πλέον τα 750 δισεκατομμύρια ευρώ- γιατί αυξάνονται οι αντικειμενικές αξίες, το κράτος παίρνει από τους πολίτες λιγότερους φόρους! Με αυξημένο πλούτο παίρνει λιγότερους φόρους από το 80% της κοινωνίας, από οκτώ στα δέκα φυσικά πρόσωπα, δηλαδή από πέντε εκατομμύρια φορολογούμενους. Και από εκεί το 6% θα πληρώσει παραπάνω ΕΝΦΙΑ γιατί έχουν αυξηθεί πάρα πολύ οι αντικειμενικές αξίες σε αυτές τις περιοχές. Άρα έχει σχεδόν διπλασιαστεί η αξία της περιουσίας του ακινήτου. Και εκεί σε αυτές τις περιπτώσεις υπάρχει αύξηση που το 50% αυτού θα είναι μέχρι 50 ευρώ ετησίως, για να έχουμε μια αίσθηση των μεγεθών.

Άρα μειώσεις φόρων έχουμε υλοποιήσει ουσιαστικά τουλάχιστον το 85% αυτών που είχαμε πει προεκλογικά.

Δεύτερον, αρκεί αυτό; Όχι. Πρέπει να βοηθήσουμε και το εισόδημα στην οικογένεια όχι με μειώσεις φόρων αλλά με αύξηση του κατώτατου μισθού. Το κάναμε μια φορά με το 2% που μαζί με τη μείωση των ασφαλιστικών εισφορών είναι 4%. Θα υπάρξει μια δεύτερη πιο γενναία από τον Μάιο, συνεκτιμώντας το ότι πράγματι πλέον έχουμε υψηλούς και διατηρήσιμους ρυθμούς μεγέθυνσης συνεκτιμώντας την ενίσχυση της ανταγωνιστικότητας της οικονομίας, αλλά λαμβάνοντας υπ’ όψιν και κάτι ακόμα, ότι μπορεί να μειώνουμε την ανεργία. Η ανεργία παραμένει εξαιρετικά υψηλή, δεν πρέπει να ικανοποιεί κανένα μας και οπότε θα πρέπει ο στόχος να είναι διττός: Και μείωση ανεργίας και αύξηση των εισοδημάτων. Θέλει συνεπώς πολύ μεγάλη προσοχή η υλοποίηση μιας σωστής άσκησης. Γενναία αύξηση, αλλά ρεαλιστική αύξηση.

Τρίτον, τι σας είπα; Μείωση φόρων μόνιμα, αύξησης εισοδημάτων μόνιμα και θέσεις απασχόλησης. Τα προγράμματα ΟΑΕΔ είναι στα 590 εκατομμύρια ευρώ για ογδόντα έξι χιλιάδες θέσεις απασχόλησης. Επέκταση του προγράμματος επιδότησης εκατό χιλιάδων νέων θέσεων εργασίας, άλλες πενήντα χιλιάδες με το «Πρώτο Ένσημο». Ήδη οι πρώτοι εργαζόμενοι μπήκαν. Άρα αυτή είναι η συνολική μας στρατηγική για να βοηθήσουμε το διαθέσιμο εισόδημα του πολίτη κατά μόνιμο τρόπο, προκειμένου να αντιμετωπίσουμε παροδικές κρίσεις με τα σημερινά δεδομένα.

Αρκούν αυτά; Όχι. Δεύτερος άξονας: Πρέπει να πάρουμε συμπληρωματικά βραχυπρόθεσμα μέτρα για να αντιμετωπίσουμε την ενεργειακή κρίση όσο αυτή υφίσταται. Πήραμε μέχρι σήμερα 1,8 δισεκατομμύρια ευρώ που είναι περισσότερα από τις περισσότερες ευρωπαϊκές χώρες. Δείτε λίγο τι έχουν πάρει κι οι άλλες χώρες. Η Ιταλία έχει πάρει 3 δισεκατομμύρια ευρώ. Και εμείς μέχρι τώρα έχουμε πάρει 1,8 δισεκατομμύρια ευρώ μέτρα, όπως είναι η διευρυμένη κρατική επιδότηση –θα μιλήσει ο κ. Σκρέκας για αυτό- σε λογαριασμούς ηλεκτρικής ενέργειας, παροχής φυσικού αερίου σε επιχειρήσεις, αγρότες.

Πράγματι τις επιχειρήσεις δεν τις βοηθήσαμε το 2021. Από τώρα ξεκινά η βοήθεια με το 50%. Βοηθήσαμε τους αγρότες, τα νοικοκυριά και θα συνεχίσουμε να τα βοηθάμε. Επιστρέφεται ο ειδικός φόρος κατανάλωσης στο πετρέλαιο κίνησης σε νέους αγρότες και μέλη συνεταιριστικών σχημάτων το 2022. Ενισχύθηκε το επίδομα θέρμανσης, καταβλήθηκε διπλάσιο ελάχιστο εγγυημένο εισόδημα, καταβλήθηκε έκτακτη ενίσχυση στους χαμηλοσυνταξιούχους.

Άρα δεύτερος άξονας, βραχυπρόθεσμες κινήσεις για να καλύψουμε τμήμα της βραχυπρόθεσμης αύξησης του ενεργειακού κόστους ή συνολικά του πληθωρισμού. Αρκούν αυτά; Όχι. Χρειάζονται και άλλα. Συνεχίζουμε να βοηθάμε για την αντιμετώπιση της πανδημίας με 43,8 δισεκατομμύρια ευρώ. Ο προϋπολογισμός έλεγε 3,3 δισεκατομμύρια για το 2022. Σήμερα θα σας πω ότι είναι 3,7 δισεκατομμύρια. Συνεχίζεται δηλαδή η βοήθεια των επιχειρήσεων. Δεν τους έχουμε εγκαταλείψει.

Προηγουμένως ένας συνάδελφος με ρώτησε για το πρόγραμμα «ΓΕΦΥΡΑ». Συνεχίζει να υφίσταται το πρόγραμμα «ΓΕΦΥΡΑ». Επιχειρήσεις αντί να πληρώσουν τις δόσεις του δανείου στις τράπεζες, τις πληρώνει ο προϋπολογισμός. Συνεχίζει το πάγωμα των παγίων δαπανών. Πήγαμε πίσω το ζήτημα των επιστρεπτέων προκαταβολών, μειωμένες επιτρεπτές προκαταβολές τουλάχιστον κατά 50% σε πολλές επιχειρήσεις. Δώσαμε αναστολές εργασίας σε πληττόμενες από την πανδημία κλάδους για τον Ιανουάριο. Διαμορφώσαμε με επισπεύδων τον κ. Γεωργιάδη, ειδικό πρόγραμμα ενίσχυσης επιχειρήσεων, κλάδων από το Πρόγραμμα Δημοσίων Επενδύσεων. Αναστείλαμε καταβολή δόσεων ρυθμισμένων οφειλών στη φορολογική διοίκηση. Για αυτό και όπως είπα την Κυριακή στην Βουλή, -δεν το συγκρατήσατε, θα το επαναλάβω και αν θέλετε το καταθέτω και πάλι στα Πρακτικά- την προηγούμενη βδομάδα βγήκε μια πολύ ενδιαφέρουσα έκθεση της Ευρωπαϊκής Επιτροπής. Σύμφωνα με αυτή η Ελλάδα έχει την τρίτη καλύτερη επίδοση στην αποκατάσταση των απωλειών εισοδήματος. Και εμείς η κεντροδεξιά παράταξη που έχει πράγματι κοινωνική ευαισθησία, εξουδετερώσαμε σύμφωνα με την Ευρωπαϊκή Επιτροπή την απώλεια εισοδήματος του φτωχότερου 20% της εισοδηματικής κατανομής. Αυτό σημαίνει κοινωνικός φιλελευθερισμός. Αυτό σημαίνει φιλελευθερισμός με κοινωνικό πρόσωπο.

Τέταρτος άξονας: Ελέγχουμε τη λειτουργία της αγοράς. Σε αυτό νομίζω θα μιλήσει πολύ αναλυτικότερα ο κ. Γεωργιάδης. Και, πέμπτον, υλοποιούμε διαρθρωτικές αλλαγές, ψηφιοποιούμε το κράτος, αξιοποιούμε πόρους του Ταμείου Ανάκαμψης και του ΕΣΠΑ. Έχουμε ήδη εντάξει εκατόν τρία έργα με προϋπολογισμό που υπερβαίνει τα 6 δισεκατομμύρια στο Ταμείο Ανάκαμψης. Έχουμε λάβει την υψηλότερη προχρηματοδότηση στην Ευρώπη. Έχουμε υποβάλει το πρώτο αίτημα πληρωμής. Έχουμε υπογράψει επιχειρησιακές συμβάσεις, συμφωνίες με πιστωτικά ιδρύματα και διεθνείς τραπεζικούς φορείς για την αξιοποίηση του δανειακού χαρτοφυλακίου του ταμείου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Ολοκληρώνω, κύριε Πρόεδρε και σας ευχαριστώ πολύ.

Συνεπώς, κυρίες και κύριοι συνάδελφοι, σας παρουσίασα μία συνολική προσέγγιση, μία συνολική οικονομική στρατηγική της Κυβέρνησης με μόνιμες παρεμβάσεις βελτίωσης του διαθέσιμου εισοδήματος του πολίτη, με βραχυπρόθεσμες παρεμβάσεις για να αντιμετωπίσουμε και την κρίση του κορωνοϊού, την υγειονομική κρίση, και την ενεργειακή κρίση στο βαθμό που είναι εφικτό για να στηρίξουμε νοικοκυριά και επιχειρήσεις. Η στήριξη αυτή είναι σημαντική και θα συνεχιστεί για όσο απαιτηθεί.

Αποδίδει αυτή η πολιτική; Γιατί δεν είδαμε τη μεγάλη εικόνα. Η απάντηση είναι ναι. Πρώτον, το διαθέσιμο εισόδημα του πολίτη, το οποίο με ευκολία λοιδορεί η Αντιπολίτευση, αυξήθηκε -θα ήθελα να το ακούσουν και πάλι όλοι στην Αίθουσα- όχι με βάση τα δικά μας στοιχεία αλλά τα επίσημα της ΕΛΣΤΑΤ το εννιάμηνο του 2021 κατά τρεισήμισι δισεκατομμύρια ευρώ από το εννιάμηνο του 2019. Αυτό οφείλεται τόσο στις μειώσεις φόρων όσο και στα γενναία πακέτα στήριξης που έδωσε η ελληνική Κυβέρνηση σε νοικοκυριά και επιχειρήσεις.

Σήμερα πράγματι ένα σημαντικό κομμάτι αυτού του αυξημένου διαθέσιμου εισοδήματος ροκανίζεται από την ακρίβεια. Μειώνονται τα οικογενειακά εισοδήματα. Και επιδιώκουμε με τις πολιτικές μας να ελαχιστοποιήσουμε αυτές τις επιδράσεις. Άρα ενισχύουμε το διαθέσιμο εισόδημα.

Δεύτερον, η ανεργία μειώθηκε. Τα είδατε τα στοιχεία: 12,7% ανεργία τον Δεκέμβριο του 2021 όταν την είχαμε παραλάβει στο 17,3%. Δεν είναι αντικείμενο πανηγυρισμού. Πρέπει να μειωθεί και άλλο ιδιαίτερα στους νέους, αλλά πλέον δεν είμαστε οι χειρότεροι στην Ευρώπη. Όπως είδατε από τα στοιχεία, η Ισπανία είναι ακόμη χειρότερη. Αυτό σημαίνει ότι μειώσαμε -οι μοναδικοί στην Ευρώπη- τόσο πολύ την ανεργία τα τελευταία τρία χρόνια.

Τρίτον, οι επιχειρήσεις άντεξαν. Άκουσα να λέτε στοιχεία για την εστίαση. Εμείς έχουμε πλήρη στοιχεία με τον κ. Γεωργιάδη. Έχουμε δώσει 2,32 δισεκατομμύρια ευρώ. Μπορώ να σας πω και το τελευταία ΑΦΜ. Εβδομήντα έξι χιλιάδες επτακόσιες πενήντα επιχειρήσεις πήραν 1,128 δισεκατομμύρια ευρώ επιστρεπτέα. Είκοσι εννέα χιλιάδες διακόσιες πενήντα εννιά επιχειρήσεις πήραν 201 εκατομμύρια επιχορήγηση. Πάγιες δαπάνες 200 εκατομμύρια. Αναστολές εργαζομένων 565 εκατομμύρια. Μείωση ΦΠΑ. Και δεν έχω μέσα τη «ΓΕΦΥΡΑ», δεν έχω τη μείωση της προκαταβολής φόρου, δεν έχω τα εγγυοδοτικά, δεν έχω το ΤΕΠΙΧ, δεν έχω την επιδότηση τόκων.

Κάνουμε το καλύτερο που μπορούμε για να βοηθήσουμε όλους τους κλάδους. Το αποτέλεσμα; Ο κύκλος εργασιών πολλών επιχειρήσεων ανήλθε στα επίπεδα του 2019. Σύμφωνα με την ΕΛΣΤΑΤ σε κατηγορίες επιχειρήσεων, όπως είναι αυτές που έχουν υποχρέωση τήρησης διπλογραφικών βιβλίων και υποβάλλουν στοιχεία σε μηνιαία βάση, ο τζίρος τους ήταν αυξημένος από το 2019. Αποτρέψαμε τα λουκέτα, που ορισμένοι είχαν προεξοφλήσει και προστατεύουμε τις θέσεις εργασίας.

Τέταρτον, καταθέσεις πολιτών και νοικοκυριών αυξημένες κατά πόσο; Κατά 43 δισεκατομμύρια ευρώ από τότε που αναλάβαμε τη διακυβέρνηση. Μη βιαστείτε να μου πείτε ότι είναι από επιχειρήσεις. Το 52% είναι από τα νοικοκυριά.

Πέμπτον, η οικονομία ανακάμπτει ισχυρά. Ο πλούτος αυξάνεται, πιθανότατα ισχυρότερα από τις συντηρητικές εκτιμήσεις του Υπουργείου Οικονομικών. Τα δύο τελευταία χρόνια κάνουμε πιο συντηρητικές εκτιμήσεις, γι’ αυτό σας προϊδεάζω ότι μάλλον τα αποτελέσματα θα είναι καλύτερα. Η σύνθεσή του βελτιώνεται. Βλέπουμε διεθνείς επενδυτικούς ομίλους να προσδένονται στη χώρα μας, οι επενδύσεις να αυξάνονται, οι εξαγωγές –ο κ. Γεωργιάδης θα μιλήσει για αυτό- να διαμορφώνονται σε ιστορικά υψηλό επίπεδο. Επενδύσεις και εξαγωγές που δημιουργούν θέσεις απασχόλησης και εισοδήματα.

Κυρίες και κύριοι συνάδελφοι, όλα τα προαναφερθέντα αποδεικνύουν ότι η Κυβέρνηση διαχειρίζεται τις μεγάλες εξωγενείς κρίσεις –θα το επαναλάβω, γιατί δεν το άκουσα από το ΚΙΝΑΛ, «εξωγενείς»- των τελευταίων ετών με σύνεση, σωφροσύνη και αποτελεσματικότητα, λαμβάνοντας πάντα υπ’ όψιν τις αντοχές της οικονομίας και την κοινωνική συνοχή. Και έχουμε πλέον αποδείξει ότι διαθέτουμε την ικανότητα όχι μόνο να ανταποκρινόμαστε στις πολλαπλές προκλήσεις, αλλά να ισχυροποιούμε ολόπλευρα και τη χώρας μας, όπως απεδείχθη πρόσφατα με την εύρεση πόρων για την ενίσχυση της αποτρεπτικής δύναμης της χώρας.

Η ελληνική οικονομία διαθέτει πλέον ισχυρή ανθεκτικότητα, γερά θεμέλια και ισχυρή δυναμική. Οι προοπτικές είναι θετικές και η πορεία της προδιαγράφεται ανοδική παρά τα όποια προσκόμματα. Γι’ αυτό ακόμα και σε αυτό το ρευστό περιβάλλον υψηλών αβεβαιοτήτων, το 2022 θα είναι έτος υψηλής, βιώσιμης και κοινωνικά δίκαιης ανάπτυξης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Τον λόγο τώρα έχει ο Υπουργός Ανάπτυξης και Επενδύσεων κ. Άδωνις Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, σας ευχαριστώ πολύ.

Και ευχαριστώ ιδιαίτερα και το ΚΙΝΑΛ για την απόφασή του να καταθέσει σήμερα αυτή την επίκαιρη επερώτηση, η οποία θα είναι σίγουρα πάρα πολύ χρήσιμη για να πληροφορηθεί ο ελληνικός λαός το τι πραγματικά τελικά συμβαίνει. Όπως καταλαβαίνουμε, το θέμα της ακρίβειας πράγματι και δικαίως απασχολεί όλους τους Έλληνες.

Κυρίες και κύριοι του ΚΙΝΑΛ, δεν βλέπω τη φίλη μου κ. Λιακούλη από τη Λάρισα, τη Γραμματέα, αλλά θα ήθελα πολύ να είναι στην Αίθουσα γιατί θα ξεκινήσω με ένα δικό της επιχείρημα. Έχουν χάσει, λέει, οι νέοι στην Ελλάδα την προοπτική λόγω αυτής της Κυβέρνησης.

Με συγχωρείτε, αλλά προχθές -δεν είναι παλιά- βγήκε η EUROSTAT με τις ανακοινώσεις για την ανεργία και έχουμε τη χαμηλότερη ανεργία της τελευταίας δεκαετίας.

Σωστά είπε πριν ο κύριος Υπουργός Οικονομικών το εξής. Είμαστε ευχαριστημένοι; Όχι. Σκεφτείτε, όμως, ότι αυτός ο δείκτης χαμηλότερης ανεργίας έχει επιτευχθεί εν μέσω πανδημίας και ενώ στην αρχή της πανδημίας οι προβλέψεις όλων σας ήταν ότι θα έχουμε έκρηξη της ανεργίας. Και αντί να έχουμε έκρηξη της ανεργίας, που προβλέπατε, έχουμε σταθερή μείωση της ανεργίας, που με το καλό, όταν τελειώσει η πανδημία, θα επιταχυνθεί κιόλας.

Όταν ξέρετε ότι πριν από μία εβδομάδα έκλεισε η συμφωνία της «JP MORGAN» με τη «VIVA WALLET» και οι εργαζόμενοι της «VIVA WALLET» -νέοι άνθρωποι όλοι, οι μισοί άνθρωποι που γύρισαν από το εξωτερικό στην Ελλάδα τον τελευταίο χρόνο, είναι αυτό που λέμε brain gain- μοιράζονται 50.000.000 δολάρια μέσω του νόμου μας για τα stock options και ανακοινώνει η «VIVA WALLET» τριακόσιες νέες προσλήψεις νέων μηχανικών ηλεκτρονικών υπολογιστών. Αυτό δεν δίνει προοπτική στους νέους;

Όταν πάμε, κύριοι του ΚΙΝΑΛ, με τον Πρωθυπουργό στη «PFIZER» στη Θεσσαλονίκη και πάει η κάμερα και πιάνει τους νέους που γύρισαν από την Ουγγαρία, από την Τσεχία, από τη Σουηδία, από το Ηνωμένο Βασίλειο, που είχαν φύγει το 2010 επί κυβερνήσεων ΠΑΣΟΚ και γυρνάνε το 2021 επί Κυβερνήσεως Νέας Δημοκρατίας, δεν βρίσκουν προοπτική στην Ελλάδα για να γυρίσουν; Τι βρίσκουν;

Αρχίζετε και μου προκαλείτε μεγάλο ενδιαφέρον στο ΚΙΝΑΛ και θα τα πάμε καλά στο επόμενο διάστημα, αν συνεχίσετε να λέτε τέτοια. Ενώ ξεκινάτε με μία ερώτηση για ένα σοβαρό θέμα, το ευτελίζετε με ένα σχόλιο, το οποίο δεν θα το χαρακτηρίσω γιατί είμαι στη Βουλή.

Πάμε να τα πάρουμε λίγο με τη σειρά και θα ήθελα απαντήσεις, κυρίες και κύριοι του ΚΙΝΑΛ. Όπως εγώ απαντάω σε όλα, θα ήθελα να τα σημειώσετε και να μου απαντήσετε συγκεκριμένα.

Γράφει ο κ. Ανδρουλάκης, ο αξιότιμος κύριος Πρόεδρος του Κινήματος Αλλαγής, στο Βήμα την Κυριακή 23 Ιανουαρίου και διαβάζω: «Η Πορτογαλία παρουσιάζει σήμερα ένα από τα χαμηλότερα επίπεδα πληθωρισμού στην Ευρωπαϊκή Ένωση, ακριβώς επειδή θωράκισε εγκαίρως την οικονομία της», Νίκος Ανδρουλάκης στο Βήμα στις 23 Ιανουαρίου.

Πόσος είναι ο πληθωρισμός που έχει η Πορτογαλία το 2021, κύριοι του Κινήματος Αλλαγής; Είναι 1,3%. Μπράβο τους! Χαμηλός πληθωρισμός είναι. Είναι για την ακρίβεια ο τρίτος χαμηλότερος πληθωρισμός στην Ευρωπαϊκή Ένωση και καλώς ο κ. Ανδρουλάκης επαινεί την Πορτογαλία, που κατάφερε σε έναν μέσο όρο πληθωρισμού 3% στην Ευρωπαϊκή Ένωση να έχει 1,3%. Και καλώς το εξηγεί, κατά τη γνώμη μου, ότι θωράκισε την οικονομία της και μπράβο στους Πορτογάλους.

Με συγχωρείτε, εάν πρέπει να δώσουμε μπράβο σε μία χώρα που έχει πληθωρισμό 1,3%, μπορεί να μου εξηγήσει ο κ. Ανδρουλάκης και κάποιος από το ΚΙΝΑΛ, γιατί δεν πρέπει να δώσουμε μπράβο σε μία χώρα που έχει 1,2%; Γιατί για να ξέρετε, ο πληθωρισμός του 2021 έχει τη Μάλτα τελευταία με 1,1%, την Ελλάδα δεύτερη από το τέλος με 1,2% και την Πορτογαλία τρίτη από το τέλος με 1,3%.

Θέλω πάρα πολύ να μου εξηγήσει το ΚΙΝΑΛ γιατί ο κ. Ανδρουλάκης θαυμάζει μόνο την Πορτογαλία, ενώ προφανώς, εάν αντιλαμβάνεται μία φορά την επιτυχία της Πορτογαλίας θα αντιλαμβάνεται την επιτυχία της Ελλάδας δύο φορές. Το λέω αυτό σαν παράδειγμα.

Καταθέτω για τα Πρακτικά τον πληθωρισμό της Πορτογαλίας.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο το Τμήματος Γραμματείας της Διεύθυνσης Στενογραφίας και Πρακτικών της Βουλής)

Ξέρετε, την Κυριακή ο κύριος Πρωθυπουργός κατηγόρησε τον κ. Ανδρουλάκη ότι προσπαθεί να πολιτευτεί κρυπτόμενος, εγώ έχω μία θεωρία για αυτό στην πολιτική και θέλω να σας την αναλύσω. Είναι καλή συνταγή στην πολιτική για λίγο. Δίνω μία συμβουλή στον κ. Ανδρουλάκη και στο ΚΙΝΑΛ. Είναι μια καλή συνταγή για λίγο. Την ονομάζω «η συνταγή της ωραίας Ελένης».

(Θόρυβος από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ο Όμηρος στην Ιλιάδα δεν έχει οποιουδήποτε είδους περιγραφή για το πώς είναι η ωραία Ελένη. Ούτε ποτέ λέει αν είναι ξανθιά, ούτε αν είναι μελαχρινή, ούτε αν είναι κοντή, ούτε αν είναι ψηλή, ούτε αν είναι αδύνατη. Τίποτα. Ο καθένας, στα χιλιάδες χρόνια που διαβάζεται η Ιλιάδα, ονειρεύεται την ωραία Ελένη όπως αυτός θέλει την ωραία Ελένη.

(Χειροκροτήματα από την πτέρυγα της Νέας Δημοκρατίας)

Είναι ωραίο κόλπο για την ποίηση. Βοηθάει στην πολιτική για λίγο, γιατί δεν δυσαρεστείς κανέναν, δεν λες για τη «NOVARTIS», λες τι καλή που είναι η Πορτογαλία, λες διάφορα φληναφήματα. Να γιατί το κάνει, διότι μόλις έγραψε το πρώτο του άρθρο, τον τσακώσαμε: Θαυμάζει την Πορτογαλία στο 1,3%, αλλά ξεχνάει την Ελλάδα στο 1,2%.

Πάμε τώρα. Δεύτερη κατηγορία, γιατί εγώ, ξέρετε, έχω συνηθίσει να με κυνηγάτε τόσο. Το προκαλώ και εγώ μόνος μου. Δεν λέω ότι είμαι και αμέτοχος του εγκλήματος. Εν πάση περιπτώσει, όμως, πρέπει να σας πω ότι γενικά με αδικείτε.

Λέει, λοιπόν, ο κ. Κατρίνης στην ομιλία του: «Δεν μας είχε πει ο κ. Γεωργιάδης ότι μέχρι τα Χριστούγεννα θα αρχίσουν να υποχωρούν οι τιμές; Πού είναι που δεν υποχωρούν οι τιμές»; Είναι ένα πολύ ωραίο επιχείρημα. Παίζει πολύ και στο Twitter κ.λπ..

Πρώτα απ’ όλα, ως προς την πρόβλεψή μου, θα σας καταθέσω χθεσινό άρθρο από το «REUTERS» και θα σας διαβάσω τις τελευταίες δύο γραμμές: «But the ECB’s track record in forecasting inflation is patchy. It predicted a peak first in November then December, and was forced several times last year to sharply raise its projections». Δηλαδή, αλλά δυστυχώς, η Ευρωπαϊκή Κεντρική Τράπεζα έχει πολύ κακό προηγούμενο πια στις προβλέψεις για τον πληθωρισμό. Θεώρησε ότι θα έχουμε το peak τον Νοέμβριο. Μετά το μετέθεσε για τον Δεκέμβριο. Και τελικά, έχει αναγκαστεί να αλλάξει προβλέψεις πολλές φορές κατά τη διάρκεια των προηγούμενων μηνών.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο το Τμήματος Γραμματείας της Διεύθυνσης Στενογραφίας και Πρακτικών της Βουλής)

Ναι, απέτυχε η Ευρωπαϊκή Κεντρική Τράπεζα στις προβλέψεις για τον πληθωρισμό και προφανώς ο Υπουργός Ανάπτυξης της Ελλάδας διαβάζει τις εκθέσεις της Ευρωπαϊκής Κεντρικής Τραπέζης και της Τραπέζης της Ελλάδος. Όταν αυτά τα ινστιτούτα, που έχουν τους πιο εξειδικευμένους επιστήμονες στον κόσμο για να κάνουν αυτή τη δουλειά, πέφτουν έξω στην πρόβλεψή τους, ναι, θα πέσω και εγώ λίγο έξω στην πρόβλεψή μου. Το δικαιούμαι, γιατί πάρα πολύ απλά το φαινόμενο του πληθωρισμού είναι τόσο πολύ περισσότερο δυναμικό στην παγκόσμια οικονομία και τελικά, τόσο πολύ περισσότερο πολυπαραγοντικό, όπου το να γίνουμε και προφήτες είναι λίγο δύσκολο.

Άρα η όλη σχετική επιχειρηματολογία για την πρόβλεψη Γεωργιάδη μπορεί να αντικατασταθεί με την πρόβλεψη Λαγκάρντ, με την πρόβλεψη της Αμερικανικής Κεντρικής Τράπεζας, με την πρόβλεψη των «Moody’s». Όλοι έχουν πέσει λάθος και έξω σε αυτή τους την πρόβλεψη, γιατί το φαινόμενο ήταν πιο δυναμικό. Μακάρι να μην ήταν, αλλά, τελικώς, αυτό αποδεικνύεται.

Άλλη δήλωσή μου, η οποία προκάλεσε σάλο όταν την έκανα. Τρεις ημέρες ασχολούνταν τα κόμματα, ο ΣΥΡΙΖΑ, το ΚΙΝΑΛ και βεβαίως, τα αγαπημένα μου social media. Σε μια εκπομπή είπα ότι στην Ελλάδα δεν έχουμε στην πραγματικότητα άνοδο στις τιμές των αγαθών. Η άνοδος που έχουμε οφείλεται στην άνοδο της τιμής της ενέργειας. Το θυμάστε που το είχα πει; Ω, ρε, τι άκουσα εκείνη την ημέρα και τις επόμενες! Χαμός. Μα πώς το είπε αυτό ο Γεωργιάδης;

Θα σας καταθέσω έναν πίνακα του ΙΟΒΕ: «Πληθωρισμός το 2021, λόγω ενεργειακών αγαθών». Εδώ θα δείτε ότι λέει: «Ελλάδα: Ισχυρή άνοδος για τον δείκτη τιμών καταναλωτού 5,1% τον Δεκέμβριο και 4,8% τον Νοέμβρη του 2021. Η μεγάλη άνοδος οφείλεται κυρίως στις τιμές των ενεργειακών αγαθών, αλλά αποτελεί και αποτέλεσμα βάσης, λόγω αποπληθωρισμού στο τέλος του 2020». Θα έρθω σε αυτό αμέσως μετά.

Δίπλα έχει ένα πινακάκι -το λέω μήπως τυχόν αρχίσουμε και κάνουμε μια σοβαρή συζήτηση στη Βουλή-, το οποίο λέει: «Οι εναρμονισμένοι δείκτες τιμών καταναλωτού χωρίς ενεργειακά προϊόντα, με σταθερούς φόρους». Θα δείτε ότι η Ελλάδα είναι σε αρνητική θέση. Δηλαδή, αν αφαιρέσεις το κόστος ενέργειας, στο σύνολό τους τα προϊόντα έχουν πάει προς τα κάτω και όχι προς τα πάνω.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο το Τμήματος Γραμματείας της Διεύθυνσης Στενογραφίας και Πρακτικών της Βουλής)

Μεγάλο έγκλημα που ο Υπουργός Ανάπτυξης της Ελλάδας χρησιμοποίησε ένα στοιχείο που έχει ο ΙΟΒΕ και η Τράπεζα της Ελλάδος στην έκθεσή της για τον πληθωρισμό. Μεγάλο έγκλημα! Έκανα λάθος. Δεν έπρεπε. Έπρεπε πρώτα να ρωτάω το ΚΙΝΑΛ και τον ΣΥΡΙΖΑ.

Πάμε τώρα στην ουσία της υποθέσεως. Υπάρχει ένα παγκόσμιο φαινόμενο πληθωρισμού, προφανώς.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Βλέπω μια ταραχή.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα μου απαντήσετε, κύριε Σκανδαλίδη. Θα σας ακούσω, μην στεναχωριέστε. Γιατί στεναχωριέστε εσείς, ευγενής άνθρωπος, την ώρα που μιλάω; Θέλετε να γίνετε ΣΥΡΙΖΑ; Avec plaisir. Δικό σας θέμα. Εγώ θα σας το χαλάσω; Γίνετε ΣΥΡΙΖΑ. Ό,τι θέλετε κάντε. Και με τον Πολάκη και με τον Βαξεβάνη και με όλους πηγαίντε. Ό,τι θέλετε. Εγώ στα γούστα των ανθρώπων δεν εμπλέκομαι.

Επανέρχομαι τώρα, για να καταλάβουμε τι συμβαίνει. Ξέρετε, χειρότερη από το ψέμα είναι η μισή αλήθεια. Είναι χειρότερο. Λέει ο κ. Κατρίνης: «Α, πέρασε το 5% ο πληθωρισμός τον Ιανουάριο από 4,4% που ήταν τον Δεκέμβριο. Απαράδεκτο! Φοβερό»! Κατρίνης.

Λάθος, γιατί ο πληθωρισμός, όπως ξέρετε, δεν μετριέται χρόνο με τον χρόνο, αλλά μήνα με τον μήνα. Γιατί; Διότι είναι διαφορετική η βάση. Πέρυσι τον Ιανουάριο είχαμε πολύ μεγάλο αποπληθωρισμό, -2,4%. Όταν πας να συγκριθείς με έναν μήνα που ξεκινάει η βάση σου από το -2,4%...

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Δεν είναι σωστό το επιχείρημα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Τότε, προφανώς, όταν θα μετρήσεις τον πληθωρισμό, θα τον βγάλεις πολύ υψηλότερα, γιατί ξεκινάς με αρνητική μεγάλη βάση.

Εάν, όμως, ο κ. Κατρίνης και το ΚΙΝΑΛ ήταν λίγο περισσότερο προσεκτικοί στην ανάγνωση των χθεσινοβραδινών στοιχείων, θα έβλεπαν ότι μήνα με τον μήνα, δηλαδή από τον Δεκέμβριο του 2021 σε Ιανουάριο του 2022, ο πληθωρισμός έπεσε κατά 0,2%. Όχι μόνο δεν ισχύει, δηλαδή, το επιχείρημα ότι έχουμε έκρηξη του πληθωρισμού, αλλά έχουμε μια πολύ ελαφριά κάμψη του δείκτη τιμών καταναλωτού τον Ιανουάριο σε σχέση με τον Δεκέμβριο. Πόση κάμψη; Είναι -0,2%.

Διαβάζω πάλι από την προχθεσινή έκθεση του ΙΟΒΕ δυο λόγια: «Άνοδος τιμών καταναλωτή: Στο σύνολο του 2021 σημειώθηκε κατά μέσο όρο σημαντική ενίσχυση των τιμών σε σχέση με ένα έτος πριν, με τον μέσο ρυθμό μεταβολής του Εθνικού Δείκτη Τιμών Καταναλωτή να διαμορφώνεται στο 1,2%, από υποχώρηση 1,2% πρόπερσι. Αυτή η άνοδος ήταν η μεγαλύτερη των τελευταίων εννέα ετών. Τον Δεκέμβριο του 2021 ο εγχώριος δείκτης τιμών καταναλωτή ενισχύθηκε σημαντικά στο 5,1% από 4,8% τον προηγούμενο μήνα. Ωστόσο τον ίδιο μήνα πρόπερσι υποχωρούσε κατά 2,3%, αντιπληθωρισμός που ήταν ο ισχυρότερος σχεδόν της τελευταίας εξαετίας, από τον Φεβρουάριο του 2015. Συνεπώς» -καταλήγει ο ΙΟΒΕ- «η σημαντική άνοδος των τιμών τον Νοέμβριο και τον Δεκέμβριο» και τον Ιανουάριο προσθέτω εγώ «οφείλεται σε αποτέλεσμα βάσης, λόγω του χαμηλού επιπέδου του γενικού δείκτη τιμών καταναλωτή έναν χρόνο νωρίτερα».

Θα καταθέσω και την έκθεση του ΙΟΒΕ για τον πληθωρισμό να τη δείτε, μήπως κάνουμε στην Ελλάδα -εγώ θέλω πολύ με το ΚΙΝΑΛ- σοβαρή συζήτηση για τον πληθωρισμό. Σοβαρή. Αυτά που άκουσα προηγουμένως, με συγχωρείτε, δεν είναι σοβαρά. Είναι λαϊκισμός του χειρίστου είδους, που θυμίζει την πρώτη περίοδο αντιμνημονίου.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο το Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε, λοιπόν. Ευθύνεται η Κυβέρνηση της Ελλάδος, κύριοι του ΚΙΝΑΛ, για τον πληθωρισμό; Εμείς έχουμε την ευθύνη για αυτό; Για να δούμε τα στοιχεία τι λένε. Θα τα καταθέσω για τα Πρακτικά. Η προχθεσινή έκθεση της EUROSTAT για τον πληθωρισμό αναφέρει: «Η Ελλάδα είναι σε μία, εξακολουθεί είναι περίπου στη μέση, λόγω των χαμηλών τιμών βάσης, παραμένει πολύ χαμηλότερα από τους περισσότερους».

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο το Τμήματος Γραμματείας της Διεύθυνσης Στενογραφίας και Πρακτικών της Βουλής)

Λέτε για την αύξηση των τιμών στα τρόφιμα. Και ακούω συνέχεια: «Μα, αυτά που λέτε, κύριε Γεωργιάδη, τα ξέρει η νοικοκυρά που πάει στο σουπερμάρκετ και αγοράζει τρόφιμα»; Θα σας καταθέσω με χθεσινή ημερομηνία από τον FAO, τον Παγκόσμιο Οργανισμό για την Ασφάλεια των Τροφίμων: «Price index reaches a ten year high in 2021, despite the small December decline».

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο το Τμήματος Γραμματείας της Διεύθυνσης Στενογραφίας και Πρακτικών της Βουλής)

Παγκοσμίως, στο σύνολο, κύριε Σκανδαλίδη, της υδρογείου σφαίρας οι τιμές των τροφίμων του 2021 έφτασαν στο υψηλότερό τους σημείο εδώ και μια δεκαετία.

Ο Κυριάκος Μητσοτάκης και ο Υπουργός Ανάπτυξης Άδωνις Γεωργιάδης που δεν κάνουν ελέγχους στην αγορά, φταίνε για την παγκόσμια αύξηση των τιμών των τροφίμων;

Και, βεβαίως, καταθέτω και από τη γερμανική Στατιστική Υπηρεσία, απλώς για να πάρουμε παράδειγμα βάσης την πιο ανθηρή και ισχυρή οικονομία της Ευρώπης, την εξαίρεση του πληθωρισμού στην Ομοσπονδιακή Δημοκρατία της Γερμανίας, απλώς και μόνο για να καταλάβετε εν μέσω ποιου φαινομένου κυβερνούμε.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι ο μεγαλύτερος πληθωριστικός κύκλος που έχει γνωρίσει η Ευρωπαϊκή Ένωση, η Ευρώπη εν τω συνόλω και ο πλανήτης από τον Β΄ Παγκόσμιο Πόλεμο. Οι αιτίες είναι πολλές. Δεν είναι εύκολη η εξήγηση, για αυτό και είναι δύσκολη η πρόβλεψη. Σίγουρα έχει να κάνει με τα μέτρα καραντίνας και τη διατάραξη εφοδιαστικής αλυσίδας, πρώτον.

Δεύτερον, έχει να κάνει με τα μεγάλα πακέτα στήριξης που έδωσαν στις αγορές πολύ χρήμα, το οποίο με κάποιο τρόπο πρέπει να απορροφηθεί και το χρήμα, όπως ξέρετε, «καίγεται» δια του πληθωρισμού, με τις γεωπολιτικές εξελίξεις στην Ευρώπη, τη σύγκρουση Ρωσίας - Δύσης, και τον ανταγωνισμό στους αγωγούς φυσικού αερίου, με την επιτάχυνση των στόχων για την πράσινη ενέργεια που έχει θέσει η Ευρωπαϊκή Ένωση.

Δεν είναι μία η αιτία. Είναι πολυπαραγοντικό το φαινόμενο, για αυτό και έχει μεγαλύτερη από την αρχικά διαφαινόμενη διάρκεια. Για αυτό και πρέπει να μιλήσουμε στα σοβαρά επαναλαμβάνω, γιατί θα μας απασχολήσει τελικά για μεγάλο χρονικό διάστημα.

Είπατε: Κάνει το κράτος, το Υπουργείο Ανάπτυξης, αυτά που πρέπει να κάνει για να μπορέσει να αντιμετωπίσει την κρίση στην αγορά και να μην έχουμε επιπλέον πληθωρισμό στην Ελλάδα λόγω φαινομένων καρτέλ, εναρμονισμένων πρακτικών και οτιδήποτε άλλο; Πολύ ωραία.

Σας καταθέτω την απάντηση της Επιτροπής Ανταγωνισμού, που στη σελίδα 3, 4 και 5 έχει όλες τις δράσεις της ελληνικής Επιτροπής Ανταγωνισμού τους τελευταίους μήνες για τον έλεγχο των καρτέλ και στα σουπερμάρκετ και στη χονδρεμπορική αλυσίδα και γενικά σε όλη την εφοδιαστική αλυσίδα με πολύ μεγάλη επιμέλεια. Είναι οι περισσότεροι έλεγχοι που έχουν γίνει την τελευταία δεκαετία.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας καταθέτω από τη Γενική Γραμματεία Καταναλωτή τα αποτελέσματα των καθημερινών ελέγχων που κάνουμε με τη ΔΙΜΕΑ για τον έλεγχο των τιμών καταναλωτή.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και, φυσικά, θέλω να υπενθυμίσω σε εσάς και στο Σώμα ότι η παρούσα πολιτική ηγεσία του Υπουργείου Ανάπτυξης και Επενδύσεων, ως έχουσα την πολιτική ευθύνη για τον έλεγχο της αγοράς, έχει προχωρήσει σε δύο σημαντικές τομές.

Η πρώτη είναι η θέσπιση, για όσο διάστημα διαρκεί η πανδημία, ανωτάτου περιθωρίου κέρδους όχι μεγαλύτερο του Φεβρουαρίου του 2020, έτσι ώστε να έχουμε το εργαλείο να κάνουμε ελέγχους με τη ΔΙΜΕΑ και να μπορούμε να βάζουμε πρόστιμα στην περίπτωση που κάποιος θέλει να αξιοποιήσει τον διεθνή πληθωριστικό κύκλο για να αυξήσει παράλογα τις τιμές και να κάνει αισχροκέρδεια.

Βάσει αυτής της διάταξης, που είναι δική μας διάταξη -δεν υπήρχε επί της προηγούμενης κυβερνήσεως ή των προηγούμενων και έχει μπει επαναλαμβάνω για τους έκτακτους λόγους πανδημίας- μπορεί η ΔΙΜΕΑ και μπαίνει κάθε μέρα στα σουπερμάρκετ, στα μαγαζιά και ελέγχει τις τιμές. Ειδάλλως, δεν υπήρχε ούτως ή άλλως αγορανομική διάταξη καθ’ όσον ζούμε σε περίοδο ελεύθερης αγοράς, στην οποία και θέλουμε να επιστρέψουμε, φυσικά, όταν το επιτρέψουν οι συνθήκες.

Άρα κάνει το Υπουργείο Ανάπτυξης αυτό που πρέπει; Και διάταξη ψήφισε και οργανισμό, τη ΔΙΜΕΑ, έφτιαξε και ελέγχους καθημερινά κάνει -χθες ψηφίσαμε και τη διάταξη για να τους δώσουμε και επιδόματα για να δουλεύουν αργίες και Σαββατοκύριακα για να μη μείνει η αγορά καμμία μέρα χωρίς έλεγχο- και πρόστιμα βάζουμε.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο το Τμήματος Γραμματείας της Διεύθυνσης Στενογραφίας και Πρακτικών της Βουλής)

Και, κυρίες και κύριοι συνάδελφοι, θέλω να το πω: Και αποτελεσματικοί είμαστε! Θέλετε να σας δείξω ένα παράδειγμα αποτελεσματικότητας; Βγαίνει το Υπουργείο Υγείας μια ωραία μέρα και λέει να φοράμε μάσκες αυξημένης προστασίας ή διπλή μάσκα απλή χειρουργική. Ήταν ημέρα Πέμπτη. Την Παρασκευή πρωί, είκοσι τέσσερις ώρες μετά, δεκαέξι sites που πουλούσαν μάσκες αυξημένης προστασίας προχώρησαν σε πολύ μεγάλη αύξηση της τιμής αυτής της μάσκας, που πολλοί και εδώ στην Αίθουσα φοράτε, σε ποσοστό 50%, 60% και 100%. Ήταν ημέρα Παρασκευή.

Ημέρα Σάββατο βρίσκομαι στην τηλεόραση του «ΣΚΑΪ» στον κ. Αυτιά. Όχι, δεν παίρνω χρήματα για εμφανίζομαι στον κ. Αυτιά, πηγαίνω τζάμπα. Το λέω για τις χθεσινές ανοησίες που άκουσα από τον ΣΥΡΙΖΑ. Κλείνω την παρένθεση.

Και εκεί, λοιπόν, λέω ότι τη Δευτέρα ξεκινάω να κάνω έλεγχο στα sites και θα βάλω πρόστιμο έως και 1 εκατομμύριο σε όποιον πιάσω να έχει αισχροκερδήσει. Γιατί μπορούσα να βάλω το πρόστιμο του 1 εκατομμυρίου; Γιατί έχω ψηφίσει τη διάταξη που έλεγα προηγουμένως. Αν δεν είχα ψηφίσει τη διάταξη, δεν θα μπορούσα να κάνω τον έλεγχο και ούτε να βάλω το πρόστιμο.

Τη Δευτέρα στις οχτώ η ώρα το πρωί δίνω εντολή στην υπηρεσία να πάει στα sites και σε αρκετά φαρμακεία. Θέλετε να σας πω τι έγινε; Από τα δεκαέξι sites τα τέσσερα είχαν επιστρέψει στην τιμή της Πέμπτης και τα δώδεκα είχαν πάει την τιμή χαμηλότερα από την Πέμπτη, από τον φόβο τους για το πρόστιμο. Ακούσατε ξανά να μιλάει κανέναν για τις τιμές της μάσκας προστασίας από εκείνη την ημέρα; Όχι, γιατί κατάλαβαν όλοι ότι δεν παίζουμε και η αύξηση των τιμών κόπηκε μαχαίρι εν τη γενέσει.

Είπε κανένας από εσάς μπράβο; Όχι, δεν περιμένω να μου πείτε μπράβο. Δεν έχω τέτοιες αυταπάτες. Όμως από τον να μου πείτε μπράβο μέχρι να μου λέτε ότι δεν κάνει τίποτα το Υπουργείο για να ελέγξει την αγορά, με συγχωρείτε, αυτό πάει πάρα πολύ. Αυτό πάει πάρα πολύ.

Αυτό είναι αδικία και την αδικία δεν τη θέλει ο Θεός, κυρία Λιακούλη, καθόλου. Θα σας τιμωρήσει για αυτό και μόνο.

Δεν κάναμε παρέμβαση στην αρχή στις τιμές για τα αντισηπτικά; Με δική μας τροπολογία του Υπουργείου Ανάπτυξης και Επενδύσεων δεν βγάλαμε ταχεία αδειοδότηση και αυξήσαμε την παραγωγή των αντισηπτικών από τα τριακόσιες χιλιάδες τεμάχια -διακόσιες σαράντα χιλιάδες τεμάχια για την ακρίβεια- την ημέρα στο ενάμισι εκατομμύριο, με αποτέλεσμα μέσα στον μήνα Απρίλιο του 2020 να έχουμε τις χαμηλότερες τιμές σε όλη την Ευρώπη; Εμείς δεν έχουμε κάνει παρέμβαση;

Όμως σας αναφέρω και τη μεγαλύτερη παρέμβαση απ’ όλες, γιατί αυτές ήταν, αν θέλετε, τιμωρητικές παρεμβάσεις. Πάμε στη θετική παρέμβαση τώρα. Η παρούσα πολιτική ηγεσία –ο κ. Παπαθανάσης και εγώ, δεν είμαστε που φτιάξαμε τον e-Καταναλωτή; Ξέρετε χθες πόσοι συμπολίτες μας μπήκαν στην πλατφόρμα του e-Καταναλωτή; Τριακόσιες εβδομήντα χιλιάδες. Τι είναι ο e-Καταναλωτής για όσους δεν το ξέρουν; Μια απλή εφαρμογή στο κινητό σας τηλέφωνο, είτε έχετε android είτε i-phone, τζάμπα, που έφτιαξε το Υπουργείο Ανάπτυξης και Επενδύσεων και βάζεις στο καλάθι της νοικοκυράς, μόνος σου επιλέγεις ποια προϊόντα θέλεις να ψωνίσεις, σκανάρει αυτόματα πού είσαι και σου λέει σε ποια απόσταση από το σημείο που βρίσκεσαι θα πας να ψωνίσεις αυτά τα προϊόντα στη χαμηλότερη τιμή και με ποια διαφορά από αυτά που βλέπεις δίπλα. Δεν είναι αυτό παρέμβαση στην αγορά για να ελέγξει την άνοδο των τιμών;

Και, ναι, ισχυρίζομαι, κυρίες και κύριοι συνάδελφοι, ότι ένας από τους λόγους που η Ελλάδα έχει έναν από τους χαμηλότερους πληθωρισμούς στην Ευρωπαϊκή Ένωση είναι γιατί έχουμε κάνει όλα αυτά.

Όμως ο κ. Ανδρουλάκης μόνο την Πορτογαλία ήξερε να εξυμνήσει. Αυτά ούτε που τα είχε ακούσει. Δεν του δίνετε λίγο σε ένα κινητό να δει τον e-Καταναλωτή, μήπως «…» και λίγο γιατί εκεί στις Βρυξέλλες μπορεί να μην το έχει δει. Μπορεί να μην το είδε στις Βρυξέλλες. Μπορεί να μην το έχει καταλάβει. Πείτε το εσείς, που πολλοί από εσάς μπορεί να το έχετε χρησιμοποιήσει κιόλας.

Άρα η αδικία δεν μου αρέσει, ειδικά δε η αδικία που έχει τον εξής χαρακτήρα, να εξάρει μια άλλη χώρα και να υποτιμά τη δική του. Δεν μου αρέσει καθόλου, κύριε Σκανδαλίδη. Εντάξει; Εάν του αρέσει η Πορτογαλία του 1,3%, του αρέσει και η Ελλάδα του 1,2%. Τελεία.

Και επειδή άκουσα για το ελαιόλαδο, θα σας πω. Πράγματι, υπάρχει αύξηση ελαιόλαδο. Ναι. Γιατί υπάρχει;

Σας καταθέτω, λοιπόν, από την Ευρωπαϊκή Επιτροπή τον πίνακα: «Production Recovery for a strong decrease in elaiolado».Το βλέπετε;

Εγώ δεν έχω την επιστημονική γνώση για να σας πω γιατί έχει συμβεί αυτό, ίσως λόγω καιρικών συνθηκών, λόγω κάποιας συγκυρίας. Πραγματικά δεν το γνωρίζω. Ίσως οι Βουλευτές της επαρχίας να ξέρουν καλύτερα από μένα αυτό το θέμα. Η Ελλάδα έχει μεγάλη μείωση -28% μεταξύ 2020 και 2021 και στην πενταετία -24% στην παραγωγή ελαιολάδου το 2021.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εγώ δεν μπορώ να πω επιστημονικά για ποιο λόγο. Όμως δεν είναι λογικό ένα προϊόν που έχει 24% μείωση στην παραγωγή του, άρα η προσφορά είναι χαμηλότερη, να έχει αυτόματα και μόνο εξ αυτού του γεγονότος αύξηση στην τιμή του;

Δεν έχετε ακούσει εκεί στο ΚΙΝΑΛ κάτι για τον Adam Smith και τον νόμο της προσφοράς και της ζήτησης; Είναι απλά πράγματα αυτά στη ζωή. Μειώθηκε η παραγωγή του ελαιολάδου, αυξήθηκε η τιμή του εξ αυτού, έπεσε και στον πληθωριστικό κύκλο τον παγκόσμιο, για τον οποίο μιλάγαμε προηγουμένως και αυξήθηκε έτι περαιτέρω. Τι να κάνει ακριβώς το κράτος αυτό; Να πάει να παράγει λάδι; Άρα πάλι η κριτική ήταν άδικη.

Τι σας ενδιαφέρει, όμως, και τι μας ενδιαφέρει κανονικά; Αυτά τα είπαμε. Τι μας ενδιαφέρει;

Mας ενδιαφέρει τελικά πώς αντιμετωπίζει ο πολίτης αυτό το φαινόμενο. Και η ερώτηση είναι: Αυτή η Κυβέρνηση έχει πάρει μέτρα για να μπορεί ο πολίτης να τα αντιμετωπίζει καλύτερα; Σύμφωνα με την προ λίγων ημερών ανακοίνωση της ΕΛΣΤΑΤ τα τρία τρίμηνα του 2021 -το τέταρτο εκκρεμεί, γι’ αυτό δεν το αναφέρω- είχαμε αύξηση στο διαθέσιμο εισόδημα στην Ελλάδα, πάνω από 6%. Δηλαδή σε μία χρονιά που σε ετήσια βάση ο πληθωρισμός είναι 1,2%, η αύξηση του διαθέσιμου εισοδήματος να μην είναι 6% το τελευταίο τρίμηνο που θα είναι προφανώς το πληθωριστικό τρίμηνο και άρα δεν θα ισχύει το 6%, θα είναι πολύ πολύ χαμηλότερο. Θέλετε να είναι σε επίπεδο 6,4% με ένα πολύ κακό τελευταίο τρίμηνο; Πάλι είμαστε πολύ πάνω από τον πληθωρισμό.

Άρα η Κυβέρνηση με τη μείωση των φόρων, με τη μείωση των ασφαλιστικών εισφορών, με τα οικονομικά μέτρα που εξήγησε πριν ο κύριος Υπουργός Οικονομικών ήδη έχει αντιμετωπίσει σε επίπεδο τσέπης το πρόβλημα της ακρίβειας που αναφέραμε προηγουμένως και φυσικά θα συνεχίσουμε και το 2022. Δεν λέω ότι θα είναι εύκολο. Θέλω να είμαι καθαρός σε αυτό. Προφανώς σε επίπεδο εντυπώσεων αν μετράς χρόνο με τον χρόνο, το πρώτο επτάμηνο του 2022 θα έχουμε διαρκώς πολύ υψηλό πληθωρισμό. Γιατί; Το λέω για να μην εκπλήσσεστε κάθε μήνα. Το πρώτο επτάμηνο του 2021 είχαμε κάθε μήνα αρνητικό πληθωρισμό. Άρα μόλις συγκρίνεις τις τιμές τις φετινές, που είναι ήδη αυξημένες σε σχέση με τον αρνητικό πληθωρισμό που είχαμε τους αντίστοιχους μήνες πέρσι θα βγαίνουμε πάντα ψηλά στον πληθωρισμό. Όταν θα περάσει το επτάμηνο που αρχίσαμε να έχουμε θετικό πληθωρισμό το 2021, αυτό θα αρχίσει να αντιστρέφεται και στο τέλος του χρόνου θα είναι πάρα πολύ χαμηλό.

Ποιες είναι οι προβλέψεις του ΙΟΒΕ για τον πληθωρισμό το 2022; 1,8%. Είναι μεγάλος πληθωρισμός προφανώς για τα δικά μας δεδομένα, αλλά τα οικονομικά μέτρα που λαμβάνει η Κυβέρνησή μας θα τον ξεπεράσουν και οι πολίτες είτε με την αύξηση του βασικού μισθού, που έχουμε ήδη εξαγγείλει -έχουμε εφαρμόσει την πρώτη και επίκειται η δεύτερη-, είτε με τη μείωση του ΕΝΦΙΑ που εξαγγείλαμε χθες η οποία με τη μείωση των εξόδων για τον ΕΝΦΙΑ δίνει σε εκατομμύρια συμπολίτες περισσότερα χρήματα στην τσέπη για να ξοδέψουν εκεί που βρίσκουν αυξημένες τιμές, είτε με τη μείωση των ασφαλιστικών εισφορών που έχουμε ήδη κάνει, είτε με τη μείωση της εισφοράς αλληλεγγύης -ας μην πω όλους τους φόρους που μειώνουμε έναν προς έναν-, όλη αυτή η πολιτική μας μειώσεων των φόρων εν τω συνόλω υπερκαλύπτει τις αυξήσεις των τιμών στην Ελλάδα μέχρι αυτήν τη στιγμή που μιλάμε. Αυτό λένε όλα τα στοιχεία, το δίνω και από την Τράπεζα της Ελλάδος για να μην έχετε αμφιβολία.

Στο σημείο αυτό να πω ότι για να σχεδιάσουμε τις πολιτικές μας έχουμε πολύ συχνή συνεργασία με την Τράπεζα της Ελλάδος για να μπορούμε να καταλάβουμε ακριβώς τι συμβαίνει και να μην λαμβάνουμε λανθασμένες αποφάσεις.

 Θέλω να αναφερθώ και στην κριτική της Αξιωματικής Αντιπολίτευσης. Δεν βλέπω κανέναν παρόντα εδώ. Λογικό. Θα έχετε ένα δίκιο να πείτε ότι ξεχωρίζετε και θα σας το αναγνωρίσω για να μην είμαι μόνο αρνητικός. Τουλάχιστον εσείς κάνατε μια επίκαιρη επερώτηση για τον πληθωρισμό και όχι για τον Φουρθιώτη. Ο Τσίπρας ήρθε εδώ την Κυριακή και από τα σαράντα οκτώ λεπτά της ομιλίας του, τα είκοσι πέντε ήταν για τον Φουρθιώτη, λες και αυτό απασχολεί την Ελλάδα. Τουλάχιστον εσείς κάνετε μια επερώτηση για ένα θέμα που έχει πράγματι αξία για την ελληνική κοινωνία.

Ακούω, λοιπόν, μια μεγάλη κριτική από την Αξιωματική Αντιπολίτευση γιατί δεν μειώνουμε τον ειδικό φόρο κατανάλωσης στα καύσιμα -είναι το μεγάλο θέμα το οποίο λένε συνέχεια- θα καταθέσω τώρα στη Βουλή για να το έχετε και εσείς, κύριοι συνάδελφοι της Νέα Δημοκρατίας, την εισηγητική έκθεση του προϋπολογισμού του έτους 2018. Κατατέθηκε στη Βουλή των Ελλήνων από τον Ευκλείδη Τσακαλώτο τον Νοέμβριο του 2017. Διαβάζω τη στήλη του κ. Τσακαλώτου «Πληθωρισμός - Τιμές»: «Έπειτα από την εξασθένηση των αποπληθωριστικών πιέσεων (…) τον μέσο ετήσιο ρυθμό πληθωρισμού ελαφρώς χαμηλότερα στο 1,2%». Άρα μιλάμε ακριβώς για τον ίδιο πληθωρισμό που είχαμε το 2021. Ούτε συστημένο να το είχαμε. Έλεγε τότε ο Τσακαλώτος: «Οι κύριοι λόγοι της απότομης αύξησης του επιπέδου των τιμών αφορούν αφ’ ενός την άνοδο της διεθνούς τιμής του πετρελαίου, που ξεκίνησε τον Οκτώβρη του 2016 και εντάθηκε τον Δεκέμβριο του ίδιου έτους, σε συνέχεια της απόφασης του ΟΠΕΚ για μείωση της προσφερόμενης ποσότητας πετρελαίου» δηλαδή το διεθνές φαινόμενο που λέγαμε πριν «και αφ’ ετέρου την επίδραση της αύξησης του βασικού συντελεστή ΦΠΑ στο 24% τον Ιούνιο του 2016, καθώς και των αυξήσεων σε ορισμένους ειδικούς φόρους κατανάλωσης, όπως στο πετρέλαιο θέρμανσης τον Οκτώβριο του 2016, στον καφέ, τον καπνό και τη σταθερή τηλεφωνία τον Ιανουάριο του 2017. Δεδομένων αυτών των επιδράσεων, στο σύνολο του 2017 ο ρυθμός πληθωρισμού σε ετήσια βάση αναμένεται να παραμείνει κοντά στο επίπεδο που διαμορφώνεται έως σήμερα και συγκεκριμένα στο 1,2%, τόσο βάσει του εναρμονισμένου, όσο και του εθνικού δείκτη τιμών καταναλωτή». Δηλαδή ο ΣΥΡΙΖΑ την ώρα που ανέβαιναν οι διεθνείς τιμές του πετρελαίου και ανέβαινε ο πληθωρισμός στην Ελλάδα στα επίπεδα του 2021 μείωσε τον ειδικό φόρο κατανάλωσης στα καύσιμα; Όχι. Τον αύξησε. Είναι ποτέ δυνατόν να πάρουμε στα σοβαρά ένα κόμμα που όταν το ίδιο είχε την εξουσία και βρέθηκε ενώπιον του ίδιου προβλήματος που αντιμετωπίζουμε εμείς σήμερα, πήρε την ακριβώς ανάποδη απόφαση από αυτήν που εισηγείται σε εμάς σήμερα; Είναι δυνατόν να το λάβουμε υπ’ όψιν έστω και στοιχειωδώς στα σοβαρά.

Κλείνοντας, θέλω να ξεκαθαρίσω και κάτι επί προσωπικού, επειδή δεν μου αρέσει καθόλου να δημιουργούνται στην κοινή γνώμη στρεβλές εντυπώσεις. Βρισκόμουν ένα βράδυ στον τηλεοπτικό σταθμό «ΜEGA» και με ρώτησε ο έγκριτος δημοσιογράφος κ. Φιλιππίδης εάν εξετάζουμε τη μείωση του ΦΠΑ σε ορισμένα προϊόντα. Του απάντησα ότι δεν ξέρω τι θα γίνει, αλλά το εξετάζουμε. Αυτή ήταν η απάντησή μου τη Δευτέρα το βράδυ. Και πράγματι το εξετάζαμε. Την Τρίτη με τον κ. Σταϊκούρα, τον κύριο Πρωθυπουργό και όλο το οικονομικό επιτελείο, αρκετός κόσμος, βάλαμε κάτω όλη αυτή την άσκηση που λέγεται «μείωση ΦΠΑ σε ορισμένα είδη» και καταλήξαμε ότι δεν πρέπει να γίνει. Και εγώ κατέληξα ότι δεν πρέπει να γίνει. Το ξεκαθαρίζω. Και η δική μου ψήφος ήταν ότι δεν πρέπει να γίνει, τουλάχιστον όπως είμαστε τώρα, για συγκεκριμένους λόγους. Ο Υπουργός Οικονομικών ανακοίνωσε ότι θα δεν γίνει αυτό το μέτρο. Επί δύο, τρεις, τέσσερις μέρες έπαιζε η δήθεν διαφωνία Σταϊκούρα - Γεωργιάδη.

Χρήστο μου, το λέω από το Βήμα της Βουλής για δύο λόγους: πρώτον, γιατί πρέπει ο ελληνικός λαός να ξέρει ποια είναι η πραγματικότητα και, δεύτερον, γιατί δεν μου αρέσει καθόλου αυτό το παιχνιδάκι «ο καλός Γεωργιάδης που θέλει τη μείωση του ΦΠΑ και ο κακός Σταϊκούρας που δεν τη θέλει». Οι αποφάσεις είναι συλλογικές. Λαμβάνονται πάντα με γνώμονα το δημόσιο συμφέρον. Μειώσεις φόρων για την προστασία του εισοδήματος των καταναλωτών, όπως σας εξήγησα προηγουμένως, έχουμε κάνει ήδη και πολλές και θα κάνουμε και άλλες αν μπορούμε, αλλά όλα πρέπει να γίνονται με έναν γνώμονα: Οι αποφάσεις δεν πρέπει να λαμβάνονται με τέτοιο τρόπο που θα μπορούσαν δυνητικά να προκαλέσουν μεγάλη ανησυχία στις αγορές για τη δημοσιονομική σταθερότητα της χώρας. Εσείς στο Κίνημα Αλλαγής - ΠΑΣΟΚ πικράν πείραν έχετε από το παρελθόν σας -δεν πιστεύω να έχετε αμνησία- τι σημαίνει για μία χώρα να βρεθεί στο στόχαστρο των αγορών από μία λανθασμένη κίνηση που μπορεί να κάνει κάποιος με γνώμονα ένα εύκολο «μπράβο» της κοινής γνώμης ή κάποιων εφημερίδων. Άρα, όλες μας οι αποφάσεις λαμβάνονται με γνώμονα το νοικοκυριό και του μέσου Έλληνα και του κράτους. Και μέχρι τώρα, δόξα τω θεώ, φαίνεται ότι η οικονομία μας το 2021 θα έχει αποτελέσματα εξαιρετικά καλύτερα από το 7,1% που είχαμε προβλέψει, Χρήστο. Υπενθυμίζω ότι η έκθεση του ΙΟΒΕ που κατέθεσα πριν από λίγο έχει μια συγκλονιστικά μεγάλη πρόβλεψη για το 2021: 9% έως 9,5% ανάπτυξη. Αν αυτό συμβεί, όλα τα νούμερα αλλάζουν επί τα βελτίω και τα περιθώρια όλα είναι πολύ καλύτερα και το 2022 θα πάμε ακόμα καλύτερα και, βεβαίως, με γνώμονα τη μακροημέρευση αυτής της ευημερίας, μιας ευημερίας που εδράζεται πλέον σε συνεχόμενες, σχεδόν επί καθημερινής βάσεως, ανακοινώσεις νέων ξένων επενδύσεων στην Ελλάδα. Εχθές εξαγοράστηκε από έναν μεγάλο αμερικανικό όμιλο τον «PROTEGE» μια ελληνική startup με 70 εκατομμύρια ευρώ και ανακοίνωσε άλλες εβδομήντα καλοπληρωμένες θέσεις εργασίας στην Ελλάδα.

Βήμα-βήμα, λιθαράκι-λιθαράκι η Ελλάδα προχωράει μπροστά, η ανεργία πέφτει, το διαθέσιμο εισόδημα αυξάνεται. Υπάρχει, βέβαια, και ο πληθωρισμός. Έχουμε μπροστά μας μια ακόμα μεγάλη αναποδιά που έπεσε στα πόδια αυτής της Κυβερνήσεως: Έβρος, πανδημία, κρίση στην ενέργεια και τώρα ο πληθωρισμός. Μία μέρα χωρίς μια μεγάλη διεθνή κρίση δεν έχουμε περάσει. Στεκόμαστε, όμως, όρθιοι. Η Ελλάδα πάει καλά και δεν αντέχω να σας ακούω όλη την ημέρα να μιζεριάζετε!

Ευχαριστώ πολύ.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων-Άδωνις Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, μπορώ να έχω τον λόγο επί προσωπικού;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Λιακούλη, ζητάτε επί προσωπικού τον λόγο. Πείτε μου ποιο είναι το προσωπικό. Με τον Υπουργό υπάρχει μια…

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, όχι δεν υπάρχει. Υπάρχει σεβασμός μεταξύ μας, είναι πολιτικά τα θέματα. Ο κύριος Υπουργός έχει αυτό το ύφος που έχει. Εγώ το κατανοώ, το καταλαβαίνω κ.λπ..

Όμως, μέσα στον πολιτικό του λόγο εμφιλοχώρησε δυστυχώς -και δύο φορές- προσωπική αναφορά σε εμένα όχι πολιτική, διότι όταν λέτε ότι θα με τιμωρήσει ο Θεός, δεν είναι πολιτικός ο λόγος.

Κοιτάξτε, επειδή αυτό το Κοινοβούλιο τις τελευταίες ημέρες έχει περάσει πάρα πολλά, με τις χυδαίες εκφράσεις, μέσα, έξω, ένθεν και ένθεν και διάφορα και πολλά, μας κατηγορήσατε ότι σας εξομοιώνουμε -ποτέ δεν το κάναμε-, πρέπει, όμως, να προασπίζεστε κι εσείς αυτό που λέτε. Δεν είναι δυνατόν να το ζητάτε από εμάς όταν δεν το υπερασπίζεστε εσείς ο ίδιος για τον εαυτό σας. Άρα, πρέπει να εξηγηθώ απέναντί σας, για να είμαστε ωραίοι.

Σε ό,τι με αφορά τουλάχιστον, επειδή απέναντι στο θείο έχω έναν σεβασμό και έχω συνηθίσει να το χρησιμοποιώ με πολύ μεγάλη φειδώ και στα πολύ δύσκολα που μου έχουν τύχει, όταν, λοιπόν, ακούω ανθρώπους, ακόμη και Υπουργούς, με δύναμη, με εξουσία, με πυγμή, με λόγο, να αναφέρονται κατά τον τρόπο αυτό στον τιμωρό θεό και μάλιστα, τόσο συχνά, όχι μόνο με εντυπωσιάζετε αρνητικά και οφείλω να σας το πω, αλλά και σε ανθρώπινο και σε πολιτικό επίπεδο, με θλίβετε βαθιά.

Πέραν τούτου, κύριε Υπουργέ, τη μεγάλη ταραχή και τη φουρτούνα σας, τη μεγάλη ανησυχία σας, που σας κάνει να επιστρατεύετε ακόμη και τον τιμωρό θεό, εγώ μπορώ να καταλάβω ότι οφείλεται σε πολιτικούς λόγους, αν και θεωρώ ότι στην πολιτική με τέτοια πράγματα δεν πρέπει να παίζουμε, πρέπει να τα αφήνουμε απ’ έξω.

Και για το «…» επιτρέψτε μου, κύριε Πρόεδρε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν είναι προσωπικό το «…» με εσάς, κυρία Λιακούλη. Σας παρακαλώ!

**ΕΥΑΓΓΕΛΙΑ ΛΙΑΚΟΥΛΗ:** Επειδή ακούσαμε για τον Πρόεδρο της παράταξης του κινήματός μας, είναι η δική μας παράταξη και είναι ο Αρχηγός της παράταξής μας. Αυτό πρέπει να το χωνέψετε, αυτός είναι. Δεν είναι «Ωραία Ελένη», «Κραταιός Νικόλας» είναι μάλλον.

Αλλά πάντως, να λέει ένας Υπουργός και μάλιστα, κορυφαίος Υπουργός «…» στον αρχηγό μιας παράταξης, κύριε Υπουργέ, νομίζω ότι όχι μόνο να διαγραφεί από τα Πρακτικά δεν αρκεί -στη ρύμη του λόγου λέγονται πολλά από όλους μας-, αλλά θα πρέπει και δημοσίως να ζητήσετε μια συγγνώμη από έναν άνθρωπο που διαβάζει πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Κύριε Υπουργέ, ζητήσατε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Έξυπνα, ομολογώ, αντιπαρήλθατε την ουσία και μείνατε στα ρητορικά σχήματα. Φαντάζομαι ότι πολύ καλά γνωρίζετε –γιατί, εξ όσων γνωρίζω, είστε και νομικός, άρα από ρητορική γνωρίζετε-, τα λεγόμενα «σχήματα του λόγου». Προφανώς, κανένας δεν επιστράτευσε κανέναν τιμωρό θεό εναντίον σας και όλο το υπόλοιπο που κάνατε ήταν λίγο θέατρο. Παρά ταύτα, να τιμωρήσει εμένα, αν είπα λάθος, για να είστε ήσυχη.

Όσον αφορά το «…», κύριε Πρόεδρε, ζήτησα να διαγραφεί από τα Πρακτικά η φράση κι όχι η ουσία στην οποία δεν απαντήσατε. Διότι θα ήταν πολύ πιο ήπιο, κυρίες και κύριοι συνάδελφοι, ο κ. Ανδρουλάκης, όταν έγραφε άρθρο στην εφημερίδα «ΤΟ ΒΗΜΑ» και εξήρε την Πορτογαλία με 1,3, να έχει ξεχάσει να εξάρει και την Ελλάδα με 1,2 απλώς γιατί δεν φόραγε καλά τα γυαλιά του και όχι εκ προθέσεως μειώσεως της επιτυχίας της χώρας.

Χαίρομαι, λοιπόν, που πήρατε τον λόγο, αγαπητή κυρία συνάδελφε, να πείτε όσα είπατε, αλλά για την ουσία δεν είπατε τίποτα.

(Θόρυβος στην Αίθουσα)

 **ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό. Οι κύριοι Υπουργοί θα παραμείνουν εδώ και θα παρακολουθήσουν. Έχουμε και του κ. Γεωργιάδη και του κ Σκρέκα και του κ. Σταϊκούρα την υπόσχεση ότι θα παραμείνουν εδώ να ακούσουν τις απαντήσεις, αν αυτά που λένε ισχύουν ή όχι.

Έχει τον λόγο ο Υπουργός Περιβάλλοντος και Ενέργειας, ο κ. Σκρέκας, κι αμέσως μετά η κ. Γιαννακοπούλου.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Πράγματι, νομίζω ότι είναι μια καλή ευκαιρία, με αφορμή την επίκαιρη επερώτηση που κατέθεσε η Κοινοβουλευτική Ομάδα του Κινήματος Αλλαγής, να συζητήσουμε την κατάσταση που επικρατεί, δυστυχώς, στις τιμές ενέργειας στην Ευρώπη και την Ελλάδα βέβαια, τα αίτια που έχουν προκαλέσει αυτήν την τεράστια διεθνή ενεργειακή κρίση που απειλεί τη χώρα μας και πλήττει και την ανάπτυξη βέβαια, αλλά και τα νοικοκυριά και τις επιχειρήσεις και τι έχουμε κάνει εμείς ως Κυβέρνηση, αλλά και τι πρόκειται να κάνουμε από εδώ και πέρα, ώστε να μπορέσουμε να στηρίξουμε πραγματικά απέναντι σε αυτή την ενεργειακή λαίλαπα η οποία έχει πλήξει και τα νοικοκυριά και τις επιχειρήσεις.

Οφείλω, βέβαια, να πω ότι άκουσα, κυρίες και κύριοι συνάδελφοι, από το Κίνημα Αλλαγής επτά ερωτώντες Βουλευτές να μιλούν επί δύο ώρες περίπου, να προχωρούν σε διαπιστώσεις, επί της ουσίας σε μια γενικόλογη φλυαρία, χωρίς ούτε μία πρόταση για το τι προτείνετε να κάνουμε, τι προτείνετε να κάνει η ελληνική Κυβέρνηση για να στηρίξει τα ελληνικά νοικοκυριά, τις ελληνικές επιχειρήσεις και να απορροφήσει αυτή την εκρηκτική αύξηση των τιμών της ενέργειας.

Πείτε μου αν όλη αυτή την ώρα που μιλήσατε είπατε έστω και μία πρόταση για το πώς μπορεί να μειωθεί το κόστος ενέργειας στη χώρα μας. Το μόνο που έχει ειπωθεί από τη δική σας πλευρά και μέσα από τη συνέντευξη που είχε δώσει ο Αρχηγός σας, ο κ. Ανδρουλάκης, ήταν η μείωση του ΦΠΑ στην ενέργεια.

Και σας λέω, αν δεν το ξέρετε, ότι ο ΦΠΑ στην ηλεκτρική ενέργεια είναι στο 6% και είναι από τους χαμηλότερους φόρους προστιθέμενης αξίας στην Ευρώπη. Όλες οι υπόλοιπες χώρες τώρα ξεκινούν να μειώνουν τον ΦΠΑ από μεγαλύτερα επίπεδα στο 6% και το 5%. Επίσης ο ΦΠΑ στο φυσικό αέριο είναι επίσης στο 6%. Άρα, προτείνατε να κάνουμε κάτι το οποίο ήδη ισχύει στη χώρα μας.

Βέβαια, θέλω να σας πω ότι δεν ξεκίνησε καλά το πράγμα και από την επίκαιρη επερώτηση που καταθέσατε, γιατί κι αυτή έχει λάθος στοιχεία μέσα. Για παράδειγμα αναφέρετε ότι η χώρα μας έχει την υψηλότερη μέση ετήσια τιμή ρεύματος σε ευρωπαϊκό επίπεδο το 2021 με 115 ευρώ την ηλεκτρική μεγαβατώρα. Κι αυτό είναι λάθος. Η Ιταλία είχε τιμή μεγαβατώρας σε επίπεδο έτους που προσεγγίζει τα 125 ευρώ. Πρέπει να σας πω ότι οι περισσότερες ευρωπαϊκές χώρες είχαν τιμή ηλεκτρικής ενέργειας η οποία κυμαινόταν μεταξύ των 100-105 ευρώ και των 120 ευρώ ανά ηλεκτρική μεγαβατώρα. Τι σημαίνει αυτό;

Σημαίνει αυτό το οποίο όλοι θα έπρεπε να γνωρίζουν σε αυτήν την Αίθουσα, κυρίες και κύριοι συνάδελφοι, ότι τα αίτια αυτής της ενεργειακής κρίσης φυσικά δεν προέρχονται από την Ελλάδα, δεν προέρχονται από την ελληνική Κυβέρνηση ούτε από τον τρόπο με τον οποίο είναι δομημένος ο ηλεκτρικός κλάδος στη χώρα μας.

Είναι μια κρίση διεθνής και αυτό φαίνεται από τις τιμές φυσικού αερίου και από τις τιμές πετρελαίου που έχουν διαμορφωθεί τους τελευταίους μήνες, αν αυτές τις συγκρίνουμε με τα προηγούμενα χρόνια.

Θα σας πω ένα παράδειγμα. Τιμές φυσικού αερίου στο χρηματιστήριο της Ολλανδίας: Το 2019 η τιμή του φυσικού αερίου ήταν μόλις 14,5 ευρώ η θερμική μεγαβατώρα κι έπεσε στα 9,6 ευρώ, δηλαδή κατά από 10 ευρώ, η θερμική μεγαβατώρα το 2020. Ανήλθε στα 47,8 ευρώ ο μέσος όρος του έτους το 2021 και έχει ξεπεράσει τα 80 ευρώ ανά θερμική μεγαβατώρα τον πρώτο μήνα του 2022. Φταίει η Ελλάδα γι’ αυτό;

Θέλετε να σας πω για το πετρέλαιο; Η τιμή για το βαρέλι πετρελαίου ήταν στα 46 ευρώ το 2016, 54 ευρώ το 2017, έφτασε τα 70 ευρώ το 2021 και αυτή τη στιγμή, τον πρώτο μήνα του 2022, έχει προσεγγίσει τα 90 ευρώ το βαρέλι. Φταίει η ελληνική Κυβέρνηση γι’ αυτό; Είμαστε παραγωγός χώρα; Η Ελλάδα παράγει πετρέλαιο, παράγει φυσικό αέριο και ευθύνεται γι’ αυτές τις αυξήσεις των ορυκτών καυσίμων; Μάλιστα.

(Θόρυβος στην Αίθουσα)

Ρωτάνε τώρα οι συνάδελφοι του Κινήματος Αλλαγής «Μα τι σχέση έχει το πετρέλαιο, τι σχέση έχει το φυσικό αέριο με τις τιμές ηλεκτρικής ενέργειας;». Πρέπει και να σας ενημερώσω ότι για να έρχεστε και να κάνετε μια τέτοια επίκαιρη επερώτηση, και μάλιστα αρκετά εξειδικευμένη, θα πρέπει να ενημερωθείτε και να ξέρετε τα βασικά για το πώς προσδιορίζεται η τιμή ηλεκτρικής ενέργειας στην Ευρώπη.

Η τιμή ηλεκτρικής ενέργειας, κυρίες και κύριοι συνάδελφοι, καλώς ή κακώς προσδιορίζεται από την τιμή του φυσικού αερίου που χρησιμοποιούν τα εργοστάσια ηλεκτροπαραγωγής, που χρησιμοποιούν το φυσικό αέριο για να παραγάγουν ηλεκτρικό ρεύμα. Κι επειδή αυτές οι μονάδες είναι οι πιο ακριβές και είναι οι λεγόμενες «οριακές» μονάδες, αυτές προσδιορίζουν στο χρηματιστήριο ενέργειας την τιμή ηλεκτρικής ενέργειας. Γι’ αυτό βλέπετε ότι σε όλη την Ευρώπη έχουμε μια μέση τιμή ηλεκτρικής ενέργειας που ξεπερνάει σε επίπεδο έτους το 2021 τα 100 ευρώ ανά μεγαβατώρα, όταν αυτή ήταν κάτω από 60, κοντά στα 50 ευρώ το προηγούμενο έτος. Άρα, πρώτον, θα πρέπει να ενημερωθείτε και να καταλάβετε για τι πράγμα μιλάμε.

Δεύτερον, λέει η επίκαιρη επερώτησή σας «πλήρης απραξία της Κυβέρνησης». Το είπατε και πάρα πολλοί από εσάς, μας εγκαλέσατε ότι δεν έχουμε κάνει τίποτα. Βλέπω εδώ τι είπε ο πρώτος επερωτών Βουλευτής. «Οι άλλες χώρες, λέει, οι περισσότερες κυβερνήσεις έχουν ανακοινώσει άμεσα μέτρα. Εσείς θα κάνετε τίποτα;». Τόσα πολλά γνωρίζετε γι’ αυτά τα οποία γίνονται γύρω σας. Κόμματα διαμαρτυρίας και κόμματα φλυαρίας και αφωνίας έχουμε γεμίσει. Δεν έχουμε ανάγκη άλλα. Τώρα χρειαζόμαστε παρατάξεις και βουλευτές που να κάνουν προτάσεις αν θέλουν να είναι χρήσιμοι. Όσο, λοιπόν, και αν χαμογελάτε, γιατί σας αρέσουν, βέβαια, φαίνεται αυτά τα οποία λέμε, συνεχίζετε εδώ και αναφέρετε ότι είναι άπρακτη η Κυβέρνηση μπροστά στο τσουνάμι της ακρίβειας και της αισχροκέρδειας.

Ρωτάω το εξής, κυρίες και κύριοι συνάδελφοι, έχετε δει τα οικονομικά αποτελέσματα των εταιρειών ηλεκτρικής ενέργειας στη χώρα; Έχετε δει τα οικονομικά αποτελέσματα των προμηθευτών ηλεκτρικής ενέργειας; Έχετε δει τα οικονομικά αποτελέσματα της ΔΕΗ; Έχει τίποτα υπερκέρδη η ΔΕΗ το 2021; Προβλέπονται τίποτα τεράστια κέρδη από τους υπόλοιπους προμηθευτές ενέργειας;

Τα πράγματα είναι πάρα πολύ δύσκολα για όλους και η ΔΕΗ προσπαθεί με κάθε τρόπο και αυτή να στηρίξει και να βοηθήσει απέναντι σε αυτήν την εξαιρετική κατάσταση που έχει δημιουργηθεί στην αγορά ενέργειας. Είναι η χώρα η πιο ακριβή, όπως λέτε εδώ, σε ό,τι αφορά τις λιανικές τιμές ηλεκτρικής ενέργειας στην Ευρώπη, κυρίες και κύριοι συνάδελφοι; Σας ρωτάω. Είναι η πιο ακριβή η Ελλάδα; Ποια είναι η τιμή λιανικής της Ελλάδας, κυρίες και κύριοι συνάδελφοι από το Κίνημα Αλλαγής; Η Ελλάδα, το πρώτο εξάμηνο του 2021, έχει τη λιανική τιμή ηλεκτρικής ενέργειας περίπου 30% πιο φθηνή από τη μέση τιμή, από τον μέσο όρο της ηλεκτρικής ενέργειας στην Ευρώπη ανάμεσα στα είκοσι επτά κράτη-μέλη. Η Ελλάδα είναι κάτω από τον μέσο όρο του κόστους ηλεκτρικής ενέργειας στη λιανική τιμή, με περίπου 16 λεπτά την κιλοβατώρα, με όλες τις επιβαρύνσεις μέσα και όλους τους φόρους, όταν ο μέσος όρος στην Ευρώπη είναι πάνω από 20 λεπτά. Είναι κοντά στα 23 λεπτά η ηλεκτρική κιλοβατώρα. Και, βέβαια, το δεύτερο εξάμηνο όλα αυτά έχουν αλλάξει. Καταθέτω τον πίνακα.

(Στο σημείο αυτό ο Υπουργός Περιβάλλοντος και Ενέργειας κ. Κωνσταντίνος Σκρέκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γι’ αυτό εμείς έχουμε πάρει μέτρα να στηρίξουμε κατ’ αρχάς τα νοικοκυριά τους πρώτους μήνες, γιατί αυτά ήταν που είχαν να αντιμετωπίσουν ξαφνικά ένα τεράστιο θέμα μπροστά τους, δηλαδή να πληρώσουν τους αυξημένους λογαριασμούς ηλεκτρικής ενέργειας.

Γιατί πρώτα τα νοικοκυριά; Και γιατί ξεκινήσαμε να στηρίζουμε τις επιχειρήσεις από 1η Ιανουαρίου; Διότι η κατανάλωση ηλεκτρικής ενέργειας σε νοικοκυριά, κυρίες και κύριοι συνάδελφοι, είναι ανελαστική. Ένα νοικοκυριό καταναλώνει ηλεκτρική ενέργεια για να ζεστάνει την οικογένειά του, για να ζεστάνει το σπίτι. Δεν μπορεί να κάνει πολλά πράγματα ούτε μπορεί να μεταφέρει το κόστος σε κάποιον επόμενο ή να το μεταφέρει μέσα από την υπηρεσία και μέσα από το προϊόν. Το νοικοκυριό ό,τι αύξηση δει θα την πληρώσει όλη και γι’ αυτό εμείς τρέξαμε και προστρέξαμε κυρίως τα νοικοκυριά και μάλιστα οριζόντια, χωρίς εισοδηματικά κριτήρια και χωρίς να εξετάζουμε και το πού μένει το κάθε νοικοκυριό.

Το έκαναν και άλλες χώρες αυτό; Η Ελλάδα ήταν ανάμεσα στις δύο πρώτες χώρες που τον προηγούμενο Σεπτέμβριο πήρε μέτρα. Επειδή ρωτάτε τι έχουμε κάνει και ότι έχουμε καθυστερήσει. Η Ελλάδα ήταν η πρώτη που πήρε μέτρα για να στηρίξει τα νοικοκυριά, κυρίες και κύριοι συνάδελφοι. Ξεκινήσαμε με μια επιδότηση που έφτανε περίπου τα 9 ευρώ το μήνα τότε και φτάσαμε την επιδότηση σε μηνιαία βάση για ένα νοικοκυριό που καταναλώνει μέχρι τριακόσιες κιλοβατώρες στα 49 ευρώ τον Δεκέμβριο. Και συνεχίζουμε και τον Ιανουάριο, επειδή έχουμε μια μικρή αποκλιμάκωση στα 42 ευρώ και 54 ευρώ αντίστοιχα για τους δικαιούχους κοινωνικού τιμολογίου.

Τι άλλο έκανε η χώρα; Η Ελλάδα είναι η μοναδική χώρα στην Ευρώπη που δημιούργησε έναν ειδικό μηχανισμό για να στηρίξουμε τα νοικοκυριά και τις επιχειρήσεις, η μόνη χώρα. Έκανε το Ταμείο Ενεργειακής Μετάβασης. Διαθέτουμε εκεί τα έσοδα από τις δημοπρασίες των ρύπων και από το υπερπλεόνασμα που έχουμε στον ειδικό λογαριασμό που στηρίζει τις ΑΠΕ. Τώρα, πριν από λίγες ημέρες, μια γειτονική χώρα ανακοίνωσε αυτό που κάναμε εμείς πριν πέντε μήνες. Μια άλλη κεντροευρωπαϊκή χώρα ανακοίνωσε πριν δύο μέρες αυτό που κάναμε εμείς πριν τέσσερις μήνες.

Η Ελλάδα έχει δώσει 1,7 δισεκατομμύρια ευρώ μέχρι τον Δεκέμβριο, επιπλέον, μέχρι το τέλος Ιανουαρίου, 1,7 δισεκατομμύρια ευρώ, δηλαδή 400 εκατομμύρια μόνο τον Ιανουάριο. Και μαζί με αυτά τα οποία θα δώσουμε και τον Φεβρουάριο που θα συνεχίσουμε θα φτάσουμε τα 2 δισεκατομμύρια ευρώ. Είναι τα περισσότερα χρήματα που δίνει ευρωπαϊκό κράτος-μέλος αναλογικά με τον πληθυσμό και με τα οικονομικά μεγέθη της οικονομίας. Η Ελλάδα δίνει, αναλογικά με την οικονομία μας και τον πληθυσμό μας, τα περισσότερα χρήματα, η ελληνική Κυβέρνηση, για να στηρίξει τα νοικοκυριά και τις επιχειρήσεις απέναντι σε αυτές τις τεράστιες αυξήσεις, που είναι μια πραγματικότητα και σας εξήγησα για ποιο λόγο έχουν προκύψει.

Μετά από το Ταμείο Ενεργειακής Μετάβασης προχωρήσαμε στα εξής: Πρώτον, διπλασιάσαμε το επίδομα θέρμανσης. Δεν λέτε ότι το φυσικό αέριο έχει αυξηθεί, αλλά οι δικαιούχοι του επιδόματος θέρμανσης, που προσεγγίζουν το ένα εκατομμύριο ήδη, οι εν δυνάμει δικαιούχοι -γιατί ανοίγει η ηλεκτρονική πλατφόρμα και καταθέτουν αυτοί που ενδιαφέρονται να πάρουν αυτό το επίδομα- αυξήσαμε γι’ αυτούς το επίδομα θέρμανσης κατά 90 εκατομμύρια ευρώ στα 174 εκατομμύρια ευρώ. Ήταν 84 εκατομμύρια ευρώ την προηγούμενη χρονιά και έφτασε τα 174 εκατομμύρια ευρώ. Τώρα εδώ είναι δικαιούχοι και οι χρήστες φυσικού αερίου.

Επιπλέον, ερχόμαστε και οριζόντια δίνουμε σε όλους 20 ευρώ ανά θερμική μεγαβατώρα επιδότηση από τον Ιανουάριο για όλα τα νοικοκυριά. Και, βέβαια, έρχεται και η «ΔΕΠΑ ΕΜΠΟΡΙΑΣ», σε συνεργασία και με τους υπόλοιπους παρόχους, να δώσουν επιπλέον 20 ευρώ έκπτωση ανά θερμική μεγαβατώρα. Και για τους μήνες Νοέμβριο και Δεκέμβριο αναστείλαμε και τις χρεώσεις των τελών χρήσης δικτύου, που αντιστοιχούν σε περίπου 15 ευρώ επίσης ανά θερμική μεγαβατώρα. Τι σημαίνει αυτό; Σημαίνει ότι στην αυξημένη τιμή που σήμερα δέχεται το νοικοκυριό έχουμε προχωρήσει σε μέτρα που μπορεί να απορροφήσουν πάνω από το 50% της αύξησης.

Και όχι μόνο αυτό, αλλά προχωρήσαμε και στη δημιουργία ενός πενταψήφιου αριθμού έκτακτης ανάγκης, ενεργειακής αλληλεγγύης, το 15902. Ήδη έχουν αρχίσει και επανασυνδέονται νοικοκυριά, τα οποία βρίσκονται σε απόλυτα δυσχερή θέση και καλούν αυτόν τον πενταψήφιο αριθμό, ώστε πραγματικά να προστρέξει άμεσα ο ΔΕΔΔΗΕ, με μια πολύ γρήγορη διαδικασία και μετά από εισήγηση του οικείου δήμου, για να προχωρήσει στην επανασύνδεση.

Συνολικά τον Ιανουάριο διαθέσαμε πάνω από 150 εκατομμύρια ευρώ για να στηρίξουμε τα νοικοκυριά από τις αυξήσεις σε ηλεκτρική ενέργεια, πάνω από 130 εκατομμύρια ευρώ για να στηρίξουμε τις επιχειρήσεις, επιδοτώντας με 65 ευρώ την κάθε ηλεκτρική μεγαβατώρα για όλες τις επιχειρήσεις οριζόντια, από τις πολύ-πολύ μικρές, από τους επαγγελματίες μέχρι τις μεγαλύτερες επιχειρήσεις. Και γιατί το κάναμε αυτό; Για δύο λόγους: Πρώτον γιατί θέλουμε να στηρίξουμε και να διατηρήσουμε τη βιωσιμότητα των επιχειρήσεων, να μην έχουμε θέματα πτωχεύσεων, φυσικά, και χρεοκοπιών και να μη χαθούν θέσεις εργασίας. Άρα διατηρούμε θέσεις εργασίας και την ανταγωνιστικότητα των επιχειρήσεων στο μέτρο του δυνατού. Και δεύτερον, βέβαια, για να μην περάσουν αυτές οι ανατιμήσεις στα προϊόντα σ’ αυτόν τον βαθμό και να μην αυξήσουμε με αυτόν τον τρόπο ακόμα περισσότερο τον πληθωρισμό. Άρα, πετυχαίνουμε δύο πράγματα.

Επίσης, για όλους τους εμπορικούς καταναλωτές, για το φυσικό αέριο, προχωρήσαμε σε επιδοτήσεις και ενισχύσεις με 30 ευρώ τη θερμική μεγαβατώρα για το σύνολο της κατανάλωσης του μηνός Ιανουαρίου. Ρωτάω, κυρίες και κύριοι συνάδελφοι από το Κίνημα Αλλαγής αυτά τα μέτρα είναι τίποτα για σας; Αυτά τα μέτρα τα γνωρίζατε; Αν τα γνωρίζατε, γιατί μιλάτε για απραξία της Κυβέρνησης; Διότι επί δέκα λεπτά μιλάω και αναφέρω και περιγράφω μέτρα στήριξης νοικοκυριών και επιχειρήσεων.

Ρωτάω: Δεν τα ξέρετε αυτά τα μέτρα; Κι εσείς τι έχετε να πείτε παραπάνω; Θα μας πείτε στη δευτερολογία σας; Τι θα κάνατε εσείς παραπάνω; Θα κάνατε αυτό που λέει ο ΣΥΡΙΖΑ σε ό,τι αφορά στις τιμές ηλεκτρικού ρεύματος και φυσικού αερίου; Θα καταργούσατε τον ειδικό φόρο κατανάλωσης, το 1 ευρώ, δηλαδή, ανά θερμική μεγαβατώρα; Όταν εμείς κάνουμε επιδοτήσεις 20, 40 και 50 ευρώ, εσείς θα μειώσετε κατά 1 ευρώ την επιβάρυνση στους καταναλωτές φυσικού αερίου και τα 5 ευρώ στην ηλεκτρική μεγαβατώρα στην ενέργεια, όταν δίνουμε εμείς 120 και 140 ευρώ επιδότηση ανά ηλεκτρική μεγαβατώρα; Αυτό θα κάνατε; Ή θα μειώνατε τον ήδη μειωμένο ΦΠΑ; Γιατί αυτό είπε ο Αρχηγός σας.

Καταλαβαίνετε, λοιπόν, ότι η απραξία δεν έχει να κάνει με την Κυβέρνηση, έχει να κάνει με όλους τους υπόλοιπους, με το Κίνημα Αλλαγής που δεν έκανε τίποτα ούτε στην Ελλάδα ως πρόταση, αλλά ούτε και σε διεθνές επίπεδο. Γιατί, πείτε μου, κυρίες και κύριοι συνάδελφοι, εσείς στα διεθνή φόρουμ που συμμετέχετε, στη Σοσιαλιστική Διεθνή, στο αντίστοιχο σοσιαλιστικό κόμμα της Ευρώπης: Τι προτάσεις έχετε κάνει για τη στήριξη των νοικοκυριών;

Γιατί εμείς, με τον καλό συνάδελφο, τον κ. Χρήστο Σταϊκούρα, καταθέσαμε πρόταση. Η Ελλάδα ήταν μεταξύ των δύο πρώτων χωρών της Ευρώπης που κατέθεσε πρόταση, για να στηρίξουμε τα νοικοκυριά –τα ευρωπαϊκά και άρα, τα ελληνικά- και τις επιχειρήσεις μέσα από τη δημιουργία ενός ευρωπαϊκού μηχανισμού στήριξης. Στο τελευταίο Συμβούλιο Υπουργών πρότεινα τη δημιουργία ενός ταμείου 100 δισεκατομμυρίων ευρώ, για να στηρίξουμε τις επιχειρήσεις και τα νοικοκυριά, τις μικρομεσαίες επιχειρήσεις και τα ευάλωτα νοικοκυριά. Εσείς, τι προτάσεις έχετε κάνει στα αντίστοιχα διεθνή συμβούλια που συμμετέχετε; Καμμία, εκτός αν μας πείτε στη δευτερολογία σας.

Άρα το πρόβλημα, δεν είναι το τι κάνει μόνο η Κυβέρνηση. Το πρόβλημα είναι ότι αυτή τη στιγμή έχουν διαμορφωθεί τέτοιες συνθήκες σε επίπεδο Ευρώπης -και γεωπολιτικές- που δημιουργούν ακόμα μεγαλύτερο προβληματισμό για τη συνέχεια του προβλήματος από εδώ και πέρα.

Εμείς έχουμε φροντίσει, κυρίες και κύριοι συνάδελφοι, να έχουμε τη δυνατότητα να στηρίζουμε και τις επιχειρήσεις και τα νοικοκυριά για όσο διάστημα διαρκεί η κρίση, για όλο το 2022, αν χρειαστεί. Έχουμε ήδη σχεδιάσει και μελετήσει σενάρια ακόμα και για το σύνολο του 2022, για να στηρίξουμε τις επιχειρήσεις, τα νοικοκυριά και, βέβαια, τους αγρότες.

Ήδη έχουμε ανακοινώσει ότι θα διαθέσουμε 50.000.000 ευρώ, για να καλύψουμε αναδρομικά το 80% της επιβάρυνσης από την ενέργεια που κατανάλωσαν οι αγρότες από την 1η Αυγούστου έως την 31η Δεκεμβρίου κι αυτό σημαίνει ότι θα έχουν αυξήσεις οι οποίες δεν θα ξεπερνούν το 10-15% στον λογαριασμό τους. Και βέβαια, από 1η Ιανουαρίου και μετά, ήδη έχουμε προχωρήσει σε οριζόντια επιδότηση του 50% του αυξημένου κόστους ενέργειας.

Αυτά, όμως, κυρίες και κύριοι συνάδελφοι, είναι μέτρα τα οποία έχουν καλώς ή κακώς έναν πρόσκαιρο χαρακτήρα. Θα τους στηρίξουμε όλους για όσο διάστημα χρειαστεί, αλλά οι επιδοτήσεις δίνουν μια πρόσκαιρη λύση. Η μόνιμη λύση και η στρατηγική που εμείς έχουμε εφαρμόσει, ώστε μόνιμα να διασφαλίσουμε σταθερές τιμές ενέργειας στη χώρα μας έχει πολύ περισσότερους άξονες:

Πρώτον, προχωρούμε σε ένα πολύ ισχυρό «Εξοικονομώ» το οποίο ήδη έχουμε ανακοινώσει, ώστε, τουλάχιστον, πενήντα χιλιάδες νοικοκυριά να μπορέσουν να αναβαθμίσουν ενεργειακά το σπίτι τους. Ποιος ο καλύτερος τρόπος, κυρίες και κύριοι συνάδελφοι, να μειώσουμε τον λογαριασμό ρεύματος; Μα να καταναλώνουμε λιγότερη ενέργεια, να καταναλώνουμε λιγότερο ηλεκτρικό ρεύμα ή φυσικό αέριο. Και πώς θα γίνει αυτό; Μέσα από την ενεργειακή αναβάθμιση των σπιτιών και των κτηρίων. Η Ελλάδα, δυστυχώς, διαθέτει ένα κτηριακό απόθεμα το οποίο είναι από τα παλαιότερα της Ευρώπης, από τα πιο γερασμένα, καθώς πάνω από 80% του κτηριακού αποθέματος της χώρας είναι κατασκευασμένο πριν από τις δεκαετίες του ‘80 και του ‘90. Άρα, προχωρούμε σ’ ένα ισχυρό πρόγραμμα ενεργειακής αναβάθμισης κατοικιών και κτηρίων.

Δεύτερον, προχωρούμε σε ένα πρόγραμμα, το οποίο ανακοίνωσε ο Πρωθυπουργός, αντικατάστασης ενεργοβόρων συσκευών. Ποιες είναι οι πιο ενεργοβόρες συσκευές που χρησιμοποιεί μια ελληνική οικογένεια; Πρώτον, το ψυγείο που λειτουργεί είκοσι τέσσερις ώρες το εικοσιτετράωρο, τριακόσιες εξήντα πέντε ημέρες τον χρόνο και δεύτερον, τα κλιματιστικά. Γι’ αυτό προχωρούμε σ’ ένα πρόγραμμα αντικατάστασης συσκευών, κλιματιστικών και ψυγείων που αφορά τουλάχιστον διακόσιες χιλιάδες νοικοκυριά. Ο στόχος μας είναι διακόσιες χιλιάδες νοικοκυριά να επιδοτηθούν, για να μπορούν να αντικαταστήσουν παλιές και ενεργοβόρες συσκευές με καινούργιες και πολύ πιο αποδοτικές.

Έχουμε εκτιμήσει ότι με την αντικατάσταση αυτών των συσκευών το κάθε νοικοκυριό μπορεί να μειώσει, ανάλογα με τη χρήση, από 30% έως και 70% την κατανάλωση ηλεκτρικής ενέργειας. Τόσο σημαντικό είναι αυτό το πρόγραμμα. Και, βέβαια, αυτό είναι το ξεκίνημα -επαναλαμβάνω-, καθώς τέτοια προγράμματα θα ακολουθήσουν και στη συνέχεια, γιατί είναι ο μόνος τρόπος να μειώσουμε με μόνιμο τρόπο τον λογαριασμό του ρεύματος που έρχεται στο νοικοκυριό.

Τρίτον, προχωρούμε σ’ αυτό το οποίο ακούστηκε, βέβαια, στην Αίθουσα, αλλά φυσικά δεν είναι μια λύση που μπορεί να απαντήσει στην πρόσκαιρη ενεργειακή κρίση, σ’ αυτό που ζούμε σήμερα άμεσα. Ποιο είναι αυτό; Η εγκατάσταση φωτοβολταϊκών στη στέγη. Ήδη έχουμε προχωρήσει κι έχουμε κατευθύνει τον ΔΕΔΔΗΕ, για να δημιουργήσει μία ηλεκτρονική πλατφόρμα.

Άκουσα τους συναδέλφους από το ΚΙΝΑΛ να μιλούν για την εγκατάσταση φωτοβολταϊκών και, μάλιστα, για τη δημιουργία ενεργειακών κοινοτήτων που ήδη ισχύει. Μα αυτή τη στιγμή τα δίκτυα είναι σχεδόν κορεσμένα. Αυτή τη στιγμή έχουν κατατεθεί αιτήσεις οι οποίες υπερκαλύπτουν δέκα φορές τον στόχο που έχει η Ελλάδα για την εγκατάσταση φωτοβολταϊκών και γενικά ανανεώσιμων πηγών ενέργειας μέχρι το 2030.

Άρα, το να λέει ένας Βουλευτής σήμερα εδώ ότι προτείνει πως η λύση είναι αύριο να γίνει μια ενεργειακή κοινότητα, ουσιαστικά είναι μία κοροϊδία. Γιατί; Γιατί και να κάνει την ενεργειακή κοινότητα είναι πάρα πολύ δύσκολο να βρει τον ενεργειακό χώρο για να κατασκευάσει το φωτοβολταϊκό κι έτσι να αυτοκαταναλώνει.

Τι κάνουμε, λοιπόν, εμείς; Πώς δίνουμε λύση; Δημιουργεί ο ΔΕΔΔΗΕ μία ηλεκτρονική πλατφόρμα, όπου υπάρχουν τέσσερις διαφορετικές και διακριτές κατηγορίες: Η πρώτη κατηγορία αφορά τους επενδυτές που θέλουν να κατασκευάσουν ένα φωτοβολταϊκό, για να παράγουν ενέργεια και να την πουλάνε στο σύστημα. Η δεύτερη κατηγορία έχει να κάνει με τα νοικοκυριά. Θα είναι μια ξεχωριστή κατηγορία για τα νοικοκυριά που θέλουν να κατασκευάσουν ένα φωτοβολταϊκό στη στέγη τους και με μπαταρία, ώστε να αυτοκαταναλώνουν την ενέργεια που αυτοπαράγουν και να γίνουν ενεργειακά ανεξάρτητα, ενεργειακά αυτόνομα και, βέβαια, να έχουν και μόνιμα σταθερά χαμηλό κόστος ενέργειας.

Η τρίτη κατηγορία έχει να κάνει με αυτούς οι οποίοι είναι εμπορικοί καταναλωτές. Θέλουμε να στηρίξουμε τη μεταποίηση. Άρα, θα δώσουμε ενεργειακό χώρο ξεχωριστά στους εμπορικούς καταναλωτές, στους μεταποιητές, στη βιομηχανία, στη βιοτεχνία, στις αγροτικές επιχειρήσεις που θα θέλουν να κατασκευάσουν ένα φωτοβολταϊκό, για να αυτοκαταναλώνουν.

Και έτσι, το επόμενο τρίμηνο, κυρίες και κύριοι συνάδελφοι, ακόμα και σε εκείνους τους νομούς που είναι κορεσμένα τα δίκτυα, ο ΔΕΔΔΗΕ κάνει μία μελέτη, για να μπορέσουμε να χωρίσουμε και να δώσουμε ενεργειακό χώρο σε αγρότες, σε βιοτέχνες, σε μεταποιητές, σε νοικοκυριά και, βέβαια, και στους υπόλοιπους. Να δοθεί χώρος, λοιπόν, διακριτά στον καθένα, για να μπορεί να κατασκευάσει το φωτοβολταϊκό και έτσι, να αυτοκαταναλώνει και να αυτοπαράγει.

Αυτά κάνουμε, κυρίες και κύριοι συνάδελφοι, σε δύο άξονες, για να αντιμετωπίσουμε το κόστος ενέργειας: Και επιδοτούμε άμεσα το αυξημένο κόστος -στα πλαίσια του δυνατού- με 400 εκατομμύρια ευρώ τον Ιανουάριο και 2 δισεκατομμύρια μέχρι το τέλος Ιανουαρίου μαζί με τις εκπτώσεις, μαζί με την ενίσχυση, που και η ΔΕΗ προσπαθεί να κάνει για να απαλύνει την αύξηση του κόστους, και εφαρμόζουμε μια στρατηγική που μέσα από την εξοικονόμηση ενέργειας και μέσα από την αυτοκατανάλωση και αυτοπαραγωγή θα δώσει τη δυνατότητα στους Έλληνες πολίτες και στις επιχειρήσεις να μπορούν να απολαμβάνουν χαμηλές και σταθερές τιμές ενέργειας.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε. Τον λόγο τώρα έχει η κ. Νάντια Γιαννακόπουλου, Κοινοβουλευτικός Εκπρόσωπος του Κινήματος Αλλαγής. Και ελπίζουμε ότι ο κ. Γεωργιάδης είναι εντός του Κοινοβουλίου, γιατί είπε ότι θα επιστρέψει.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ.

Πριν ξεκινήσω να τοποθετούμαι και να απαντώ στα πολύ ενδιαφέροντα, ομολογουμένως, που ακούσαμε σήμερα από τους κυρίους Υπουργούς, θα μου επιτρέψετε πρώτα και πάνω απ’ όλα να εκφράσω τη βαθιά μου θλίψη και λύπη για την απώλεια του Χρήστου Σαρτζετάκη, ενός ανθρώπου ο οποίος ξεχώρισε τόσο ως δικαστικός όσο και ως Πρόεδρος της Δημοκρατίας και να πω κι εγώ με τη σειρά μου τα συλλυπητήρια στην οικογένειά του.

Βεβαίως, δεν μπορεί κανείς σε αυτή την Αίθουσα να παραβλέπει το γεγονός ότι όλη αυτή η κουβέντα σήμερα, την οποία προκάλεσε το Κίνημα Αλλαγής φέρνοντας στην Εθνική Αντιπροσωπεία το μείζον ζήτημα της ακρίβειας, δεν μπορούμε να ξεχνούμε, λοιπόν, ότι όλη αυτή η συζήτηση πραγματοποιείται στη σκιά του άδικου χαμού ενός νέου παιδιού, του Άλκη Καμπανού, στη Θεσσαλονίκη, ως αποτέλεσμα εγκληματικών οργανώσεων που έχουν παρεισφρήσει και χρησιμοποιούν την οπαδική βία και τον χουλιγκανισμό. Με αυτά τα φαινόμενα πρέπει επιτέλους να τελειώνουμε και να ξεριζώσουμε οτιδήποτε οδηγεί σε τέτοιες ακραίες συμπεριφορές.

Πάμε τώρα στη σημερινή μας κουβέντα. Ξέρετε, κύριοι Υπουργοί, αν κάτι, τελικά, μπορεί να συμπεράνει κανείς από τις απαντήσεις σας -ήρθατε όλοι και μας διαβάσατε ένα ποίημα, πάρα πολύ ωραία- είναι ότι βρίσκεστε σε μια πραγματικά μεγάλη ταραχή. Βρίσκεστε σε μια, πραγματικά, μεγάλη φουρτούνα, κύριοι της Κυβέρνησης, γιατί πώς αλλιώς μπορεί κανείς να εξηγήσει την ωμή διαστρέβλωση της πραγματικότητας του Έλληνα πολίτη, αλλά και, βεβαίως, την ίδια την παραποίηση των στοιχείων, μάλλον την εκλεκτική χρησιμοποίηση στοιχείων, προκειμένου να μας πείτε το ποίημά σας –αυτό άλλωστε είναι και το μότο της Κυβέρνησης, αυτή η αυταρέσκεια- ότι όλα τα κάνετε καλά, ότι όλα βαίνουν καλώς;

Μήπως, τελικά, κύριοι της Κυβέρνησης, αυτό που θέλετε να μας πείτε είναι ότι δεν υπάρχει καν πρόβλημα ακρίβειας; Διότι μας παρουσιάζετε πόσο τέλεια τα κάνετε όλα, πόσο ωραία τα κάνετε όλα. Τελικά, κύριε Σταϊκούρα, -το λέω σε εσάς επειδή μας εγκαλέσατε ότι κινδυνολογούμε και ότι λαϊκίζουμε- υπάρχει ή δεν υπάρχει πρόβλημα;

Όμως, αν υπάρχει πρόβλημα, τότε προφανώς και δεν τα κάνετε όλα καλά, κατ’ αρχάς, για να μη διαστρέφουμε τελείως τη λογική σε αυτή την Αίθουσα και γιατί και η ωραιοποίηση των καταστάσεων έχει επιτέλους ένα όριο, κύριοι της Κυβέρνησης.

Εμείς σας έχουμε θέσει αυτό το ζήτημα πάρα πολλές φορές για το «τσουνάμι» των ανατιμήσεων που πιέζει αφόρητα το λαϊκό εισόδημα, αλλά εσείς μάλλον ούτε βλέπετε ούτε ακούτε. Το ότι το πρόβλημα παίρνει ανεξέλεγκτες διαστάσεις σάς το είχαμε θέσει και στον προϋπολογισμό.

Μήπως δεν υπάρχει μεγάλο ζήτημα με τις ανατιμήσεις στα βασικά προϊόντα και στα αγαθά, στην αγοραστική δύναμη του Έλληνα που διαρκώς μειώνεται, στο κόστος διαβίωσης, το οποίο διαρκώς αυξάνεται;

Είναι κινδυνολογία όλα αυτά, κύριε Σταϊκούρα; Είναι λαϊκισμός όλα αυτά; Μήπως είναι λαϊκισμός το γεγονός ότι κατά κύριο λόγο είναι τα μεσαία και τα χαμηλά εισοδήματα τα οποία πλήττονται περισσότερο από αυτό το φαινόμενο, οδηγώντας σε ακόμη μεγαλύτερη φτωχοποίηση τους λιγότερο τυχερούς της κοινωνίας;

Ήρθατε σήμερα, κύριε Σταϊκούρα, και μας είπατε και το εξής: «Κύριοι του ΚΙΝΑΛ, όλα αυτά τα οποία λέτε κοστίζουν δισεκατομμύρια» και ότι ουσιαστικά οι προτάσεις μας για μείωση των έμμεσων φόρων, που ξέρουμε όλοι πολύ καλά ποιον πλήττουν κατά κύριο λόγο, κοστίζουν δισεκατομμύρια.

Κύριε Σταϊκούρα, δεν συνεννοείστε πρώτα με τον κ. Σκυλακάκη για να αποφασίσετε εν τέλει εάν ο ειδικός φόρος κατανάλωσης τελικά είναι δίκαιος ή άδικος και αν η απόφασή σας για να μην τον μειώσετε, όπως εμείς διαρκώς σας λέμε, έχει τελικά να κάνει με τα δημοσιονομικά, όπως μας λέτε εσείς; Ή τελικά είναι ένας δίκαιος φόρος, όπως μας είπε ο κ. Σκυλακάκης, άρα είναι ιδεοληπτικός ο λόγος για τον οποίο δεν τον μειώνετε; Μας έχετε μπερδέψει, ειλικρινά. Μπορείτε να μας απαντήσετε σ’ αυτό; Απαντήστε. Όπως λέει ο κ. Σκυλακάκης, είναι ένας δίκαιος φόρος, ο οποίος αφορά μόνο τους πλούσιους και όχι τους φτωχούς.

Το λέω αυτό για να καταλάβουμε, κυρίες και κύριοι συνάδελφοι, ποια είναι η αντίληψη των Υπουργών της Κυβέρνησης. Μοιάζει σα να είμαστε μια Ελλάδα η οποία ζει εξήντα χρόνια πριν. Αν είναι, λοιπόν, απλά αυτό, εμείς σας λέμε: «μειώστε τον». Αυτό είναι ή τα δημοσιονομικά; Αποφασίστε.

Γι’ αυτό, λοιπόν, εμείς ως Κίνημα Αλλαγής αναλάβαμε την πρωτοβουλία κατάθεσης αυτής της επίκαιρης επερώτησης όχι για να κάνουμε επικοινωνιακά σόου και να έρθει ο καθένας και να πει τι ωραία που τα κάνει και τι σπουδαία που είναι η Κυβέρνηση Μητσοτάκη κ.λπ. -αυτό το ζει, το νιώθει στο πετσί του, στην καθημερινότητά του ο Έλληνας πολίτης- αλλά για να συζητήσουμε αναλυτικά το θέμα, να καταθέσουμε τις προτάσεις μας, να ακούσουμε τι έχετε να πείτε, πώς μπορεί να βελτιωθεί η κατάσταση. Αυτή είναι η έγνοια μας, το πώς μπορούμε να γίνουμε πιο χρήσιμοι για τον Έλληνα πολίτη κι όχι να καταφεύγουμε σε μια ωραιοποίηση, σε μια αναβλητικότητα ή στη λήψη κάποιων αποσπασματικών μέτρων ή ημίμετρων, όπως μας τα παρουσιάζετε, αλλά για να μπορέσουμε να βοηθήσουμε ώστε να υπάρξει μια ολοκληρωμένη δέσμη προτάσεων για την αντιμετώπιση του ζητήματος.

Άκουσα με πάρα πολύ μεγάλη προσοχή τον κ. Γεωργιάδη να επιδίδεται σε ένα κρεσέντο παροχής στοιχείων, τα οποία κατ’ αρχάς δεν ανταποκρίνονται στην πραγματικότητα. Κατηγόρησε τον Πρόεδρό μας, τον Νίκο Ανδρουλάκη, ότι επικαλείται δήθεν την Πορτογαλία, η οποία έχει 1,3% πληθωρισμό, ενώ η Ελλάδα έχει 1,2%, όπως μας είπε ο κ. Γεωργιάδης.

Κατ’ αρχάς, δεν ξέρω σε ποιον μήνα βρίσκεται ή ζει ο κ. Γεωργιάδης. Δεν ξέρω εάν έχει καταλάβει ότι βρισκόμαστε στον Ιανουάριο του 2022 και όχι στο 1,2% που μας είπε, το οποίο αφορά τον Αύγουστο του 2021.

**ΧΡΗΣΤΟΣ ΜΠΟΥΚΩΡΟΣ:** Μεσοσταθμικά του 2021 είναι.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Περιμένετε, θα απαντήσω σε όλα.

Καταθέτω στα Πρακτικά –πρώτον- το άρθρο του κ. Νίκου Ανδρουλάκη, για να το διαβάσει καλύτερα ο κ. Γεωργιάδης, αλλά και εσείς, γιατί το πιο χρήσιμο και το πιο ουσιαστικό είναι να διαβάζει κανείς καλύτερα τις πολύ συγκεκριμένες προτάσεις τις οποίες θέτει και θέτουμε, αλλά προφανώς επειδή εσείς δεν έχετε απαντήσεις, μας καταγγέλλετε μονίμως ότι δεν έχουμε προτάσεις, όχι επειδή εμείς δεν έχουμε προτάσεις, αλλά επειδή εσείς δεν θέλετε –για τους δικούς σας ιδεοληπτικούς λόγους, όπως φάνηκε και από τον κ. Σκυλακάκη- να εφαρμόσετε τις προτάσεις που σας λέμε.

Διαβάστε το, λοιπόν, και μετά ελάτε να μας απαντήσετε εάν είναι το κόστος ή εάν είναι ιδεοληψία. Θα μας απαντήσετε συγκεκριμένα και με αριθμούς, κύριε Σταϊκούρα. Συγκεκριμένα και με αριθμούς, όχι με τσιτάτα. Πάνε οι εποχές που τα τσιτάτα σας ήταν απέναντι σε μια εύκολη αντιπολίτευση του ΣΥΡΙΖΑ μια εύκολη λύση. Εδώ πέρα θα λογοδοτείτε συγκεκριμένα.

Στο 5,1%, λοιπόν, ορίστε, -όχι απλά από άρθρα- ο ετήσιος πληθωρισμός στην Ελλάδα τον Γενάρη, στο 5,5%, όχι στο 1,2% που μας είπε ο κ. Γεωργιάδης. Το καταθέτω στα Πρακτικά.

(Στο σημείο αυτό η Βουλευτής κ. Κωνσταντίνα Γιαννακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταθέτω στα Πρακτικά, επίσης, τον ετήσιο….

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** … (Δεν ακούστηκε)

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ακούστε. Δεν θα χρησιμοποιείτε εδώ δικολαβίστικα και με τέτοιον τρόπο επιχειρήματα για να επιτίθεστε κατά του Προέδρου μιας παράταξης, η οποία έρχεται και μιλά υπεύθυνα πάντα και τεκμηριωμένα και με προτάσεις. Παρακαλώ, λοιπόν, στο επίπεδο της αντιπολίτευσης που κάνουμε να απαντάτε και όχι με τσιτάτα.

Σας δίνω, λοιπόν, εδώ και τα στοιχεία της EUROSTAT, που επιβεβαιώνει αυτό και διαψεύδει απόλυτα τον κ. Γεωργιάδη, που μεμονωμένα είδε ένα στοιχείο, 4,4% τον Δεκέμβριο, όταν στην Πορτογαλία ήταν 2,8% -και το καταθέτω στα Πρακτικά- την εκτίμηση για τον Ιανουάριο, 5,5% στην Ελλάδα, όταν ήταν 3,4% στην Πορτογαλία, -γιατί εδώ δεν παίζουμε, κύριε Σταϊκούρα- και το καταθέτω στα Πρακτικά, τον μηνιαίο ρυθμό αύξησης του πληθωρισμού, κύριε Σταϊκούρα, όταν στην Ελλάδα είναι 0,5% αλλά στην Πορτογαλία είναι 0%. Το καταθέτω στα Πρακτικά.

(Στο σημείο αυτό η Βουλευτής κ. Κωνσταντίνα Γιαννακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και βεβαίως για να μπούμε σιγά σιγά και στα θέματα της ενέργειας, γιατί και εκεί ακούσαμε πολλά ενδιαφέροντα, στις ανατιμήσεις στις τιμές ενέργειας σε σχέση με πέρυσι με βάση τα στοιχεία της Ευρωπαϊκής Ένωσης η Ελλάδα έχει τη θλιβερή πρωτιά με 5,4 φορές πάνω, 540% ουσιαστικά επάνω οι τιμές στο ηλεκτρικό, ενώ στην Πορτογαλία είναι 3,8. Παρακαλώ για τα Πρακτικά.

(Στο σημείο αυτό η Βουλευτής κ. Κωνσταντίνα Γιαννακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Χρειάζεται μια απάντηση συγκεκριμένη, λοιπόν, επάνω σε συγκεκριμένα στοιχεία. Αυτό ζητούμε και αυτό ζητάει ο ελληνικός λαός. Εκτός αν διαψεύδετε τα στοιχεία της EUROSTAT. Αυτό δεν το ξέρουμε. Κατ’ αρχάς να απαντήσετε για τα συγκεκριμένα.

Άρα δεν νομίζω ότι είναι η στιγμή να παίζουμε με τον τρόπο που παίζετε εσείς με τα ποσοστά, αλλά είναι μια στιγμή για να μπορέσουμε να διαμορφώσουμε και να διαμορφώσετε μια σοβαρή ολοκληρωμένη πολιτική αντιμετώπισης της ακρίβειας. Το ξέρουμε και το ξέρετε όλοι, αλλά δεν ακούσαμε κάτι γι’ αυτό, δεν ακούσαμε τι έχετε να πείτε με βάση την έρευνα του Ινστιτούτου Εργασίας της ΓΣΕΕ, ότι για τους αμειβόμενους με τον κατώτατο μισθό οι απώλειες στα εισοδήματά τους φτάνουν το 10,4%, ενώ για τους εργαζόμενους μερικής απασχόλησης στο 13,7%. Γι’ αυτό τι θα κάνετε; Μέχρι τον Μάιο που μας λέτε ότι θα κάνετε τις αυξήσεις, πώς θα ζήσει αυτός ο κόσμος; Αυτή η αύξηση που θα φέρετε τον Μάιο, ουσιαστικά, θα έχει διαλυθεί. Η ενσωμάτωση αυτή δεν θα υπάρχει μέσω της ακρίβειας. Τι ακριβώς, λοιπόν, πρόκειται να κάνετε;

Όσον αφορά την ενεργειακή κρίση, ακούσαμε πολλά ενδιαφέροντα και από τον κ. Σκρέκα. Βεβαίως είμαστε μια χώρα, κύριε Σκρέκα, η οποία είμαστε πλήρως εξαρτημένη από τις εισαγωγές ενέργειας. Τα τιμολόγια ενέργειας αναμένεται να εκτοξευτούν το επόμενο διάστημα. Η τιμή της μεγαβατώρας του φυσικού αερίου έχει απογειωθεί, από τα 15 ευρώ στα 180 ευρώ. Έχουμε την πιο ακριβή χονδρική τιμή ρεύματος αερίου σε όλη την Ευρώπη, στα 254 ευρώ. Το καταθέτω για τα Πρακτικά. Το καταθέτω, κύριε Σκρέκα, γιατί δεν ακούσαμε μια απάντηση γι’ αυτό.

(Στο σημείο αυτό η Βουλευτής κ. Κωνσταντίνα Γιαννακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό το οποίο μας λέτε είναι τι ωραία που τα κάνατε. Να θυμίσω ότι το μόνο που έχετε κάνει είναι να δίνετε επιδόματα από τον Σεπτέμβρη και μετά. Πολύ σωστά, είναι αναγκαία και τα επιδόματα, όμως χρειάζεται και μια άλλη πιο ολοκληρωμένη πολιτική εκτός από αυτό. Γιατί είμαστε η μόνη χώρα που έχει αναλωθεί αποκλειστικά και μόνο σε επιδοματική πολιτική αντιμετώπισης της ακρίβειας της ενέργειας μέσα στην Ευρωπαϊκή Ένωση και δεν έχουμε δει, ούτε ελέγχους από τη μεριά σας ούτε αλλαγές στη δομή της αγοράς, που γνωρίζουμε όλοι πάρα πολύ καλά ότι έχει πολύ σοβαρές στρεβλώσεις. Και γι’ αυτό δεν ακούσαμε τίποτε από την Κυβέρνησή σας.

Όλες οι χώρες μείωσαν επίσης την εξάρτηση από το φυσικό αέριο, η οποία μόνο στην Ελλάδα αυξήθηκε κατά 24% μέσα στην κρίση. Το αμφισβητείτε και αυτό, κύριε Σκρέκα; Την ίδια ώρα και στιγμή η Γερμανία μείωσε κατά 50%, η Γαλλία κατά 40% και άλλες χώρες.

**ΦΩΤΕΙΝΗ ΠΙΠΙΛΗ:** Η Γαλλία έχει ατομική ενέργεια. Να τα λέμε και αυτά.

(Θόρυβος - διαμαρτυρίες από την πτέρυγα της Νέας Δημοκρατίας)

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Υπάρχει ένας πανικός από τη Νέα Δημοκρατία. Ηρεμήστε, θα απαντήσετε.

**ΦΩΤΕΙΝΗ ΠΙΠΙΛΗ:** Απαντήσαμε ενημερωτικά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, σας κάνω παρατήρηση όπως έκανα και στους συναδέλφους του Κινήματος Αλλαγής. Καταλαβαίνω ότι η πολιτική αντιπαράθεση έρχεται στη σωστή βάση, αλλά αφήστε να γίνεται με βάση τους ομιλητές που είναι πάνω στο Βήμα.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Εσείς, λοιπόν, θα μειώσετε τη χρήση του φυσικού αερίου στην ηλεκτροπαραγωγή, κύριε Σκρέκα; Σας θέτω ένα πολύ συγκεκριμένο ερώτημα, αν το ακούτε αυτή τη στιγμή. Θα μειώσετε την εξάρτησή μας από το φυσικό αέριο; Αυτά είναι κρίσιμα και κομβικά ερωτήματα που έχουν να κάνουν με τη συνολική αντιμετώπιση αυτού του οικονομικού προβλήματος.

Μέσα σε όλο αυτό το πλαίσιο το οποίο ζαλίζει τον Έλληνα πολίτη, υπάρχει μια πλήρης απροσδιοριστία, μια πλήρης ασάφεια για τον χρονικό ορίζοντα αυτής της κρίσης, για το πού οδηγεί αυτή η κρίση. Μέχρι πότε θα αυξάνονται όλα; Πού θα φτάσουν επιτέλους οι τιμές; Πόσο μπορεί, πραγματικά, να αντέξουν οι οικογενειακοί λογαριασμοί και ιδιαίτερα των πιο ευάλωτων κοινωνικά και οικονομικά ομάδων;

Σε αυτή την κρίση, σε αυτή την τόσο μεγάλη κρίση, κύριοι Υπουργοί, το ζητούμενο δεν είναι απλά να μιλάμε για το τι έκανε η Κυβέρνηση. Εδώ μας παρουσιάσατε ότι είστε μια Κυβέρνηση μείωσης φόρων. Τι ωραία που τα κάνετε! Το πιο βασικό, που είναι η μείωση των έμμεσων φόρων, δεν το κάνετε.

Θα κλείσω με αυτό. Το θέμα, λοιπόν, δεν είναι απλά να συζητάμε για να ρίχνετε την ευθύνη από επάνω σας, αν το φαινόμενο είναι παγκόσμιο, αν είναι πανευρωπαϊκό, που ναι, είναι βεβαίως. Το ζητούμενο είναι τι μέτρα χρειάζονται εδώ και τώρα, πολύ περισσότερο που το κατά κεφαλήν εισόδημα των Ελλήνων βρίσκεται κάτω από το 60% των πολιτών της ευρωζώνης. Το αμφισβητείτε και αυτό, κύριε Υπουργέ; Την ίδια ώρα ο Έλληνας πολίτης καλείται να πληρώσει την υψηλότερη μέση ετήσια τιμή ρεύματος σε ευρωπαϊκό επίπεδο. Και ναι, δεν είναι καθόλου μα καθόλου αν θέλετε παράλογο να λέμε ότι μιλάμε για κόστος ζωής Λουξεμβούργου όταν οι μισθοί παραμένουν στο επίπεδο των Βαλκανίων, πολύ περισσότερο όταν μιλάμε σε μια χώρα που ο κατώτατος μισθός -και γενικά οι μισθοί- έχουν μείνει στάσιμοι λόγω της κρίσης πάνω από δέκα χρόνια. Μιλάμε στη χώρα του βασικού μισθού των 665 ευρώ, όταν στη Γαλλία είναι στα 1555 ευρώ.

Χρειάζονται, λοιπόν, γενναία μέτρα, χρειάζονται γενναία ολοκληρωμένα μέτρα εδώ και τώρα. Εμείς, ως Κίνημα Αλλαγής, προτείνουμε μια δέσμη τέτοιων μέτρων χωρίς αναβολή. Καταθέσαμε όλοι οι Βουλευτές και ο επικεφαλής της Κοινοβουλευτικής μας Ομάδας με πλήρη ευθύνη απέναντι στη δημοσιονομική κατάσταση και ταυτόχρονα απέναντι στην απόγνωση που αισθάνεται το μέσο ελληνικό νοικοκυριό.

Ενδεικτικά αναφέρω: Μείωση του ΦΠΑ σε βασικά είδη διατροφής. Μείωση του ειδικού φόρου κατανάλωσης, που δεν το κάνατε και περιμένουμε απαντήσεις. Τι ισχύει; Αυτό που λέει ο κ. Σκυλακάκης ή εσείς; Γενναία αύξηση του κατώτατου μισθού άμεσα και όχι τον Μάιο, όπως εξήγγειλε ο Πρωθυπουργός. Γιατί όπως σας προείπα, μέχρι να δοθεί αυτή η αύξηση, θα έχει εξανεμιστεί από την ακρίβεια του επόμενου τριμήνου.

Θέλω να σας ρωτήσω πάνω σε αυτό κάτι, γιατί μας εγκαλέσατε, κύριε Σταϊκούρα. Το Κίνημα Αλλαγής έχει μια ξεκάθαρη θέση. Εμείς μιλάμε για κατώτατο μισθό 751 ευρώ. Εσείς από τις διαρροές που δίνετε -και διαβάζουμε στα μέσα μαζικής ενημέρωσης- μας λέτε για μια αύξηση της τάξης του 6% που θα ανακοινωθεί την Πρωτομαγιά. Άρα, μιλάμε για περίπου 703 ευρώ; Είναι, λοιπόν, τόσο μεγάλη η δημοσιονομική απόκλιση για την οποία κόπτεστε, από 751 ευρώ που λέμε εμείς και τα 703 ευρώ που λέτε και διαρρέετε ότι θα κάνετε εσείς; Νομίζω ότι έχετε χάσει λίγο την αίσθηση του μέτρου. Γιατί, λοιπόν, δεν το κάνετε 751 ευρώ και μάλιστα τώρα; Ποιο είναι το επιχείρημά σας; Είναι τόσο μεγάλη η διαφορά; Πείτε μας εσείς, γιατί εσείς έχετε τον κουμπαρά. Αυτή τη στιγμή παίζετε με τους αριθμούς, παίζετε με τις λέξεις και εντέλει εμπαίζετε τους Έλληνες πολίτες. Αυτό κάνετε, κύριε Σταϊκούρα.

Εμείς λέμε για εντατικούς ελέγχους στην αγορά, για να αντιμετωπιστούν τα φαινόμενα της αισχροκέρδειας. Υπήρξαν πάμπολλα φαινόμενα αισχροκέρδειας και ήταν πολύ αργή η αντίδραση σε συγκεκριμένες περιπτώσεις από το αρμόδιο Υπουργείο. Λυπάμαι που δεν είναι εδώ ο κ. Γεωργιάδης για να μας δώσει μια απάντηση σε όλα αυτά. Πρέπει να υπάρχει αυτός ο έλεγχος, προκειμένου να μην επιδεινώνουν την ήδη πολύ άσχημη κατάσταση.

Kαι, βεβαίως, μιλάμε για αύξηση από εβδομήντα δύο σε εκατόν είκοσι των δόσεων αποπληρωμής χρεών των επιχειρήσεων, όπως ζητούν τα επιμελητήρια. Kαι βεβαίως -αλλά θα αναφερθώ και στη δευτερολογία μου σε αυτό- μιλούμε -γιατί δεν πρέπει να το ξεχνούμε- και για τη στήριξη του εισοδήματος των συνταξιούχων με την επαναφορά του ΕΚΑΣ, που εισήγαγε το ΠΑΣΟΚ και το οποίο κατήργησε η κυβέρνηση του ΣΥΡΙΖΑ.

Να σας θυμίσω, γιατί φοβάμαι ότι είναι πολύ κοντή η μνήμη σας, ότι ήταν από τα βασικά προεκλογικά διακυβεύματα –υποτίθεται- για τη Νέα Δημοκρατία, το ότι θα επαναφέρατε το ΕΚΑΣ όταν θα ήσασταν στην κυβέρνηση, κάτι που δυόμισι χρόνια μετά, ακόμα, δεν έχουμε δει, κύριε Σταϊκούρα.

Κυρίες και κύριοι της Κυβέρνησης, η ακρίβεια, ο πληθωρισμός, δεν αντιμετωπίζονται ούτε με ευχολόγια ούτε με επιδόματα ούτε με μία ωραιοποίηση της κατάστασης ούτε με μεμονωμένα και αναποτελεσματικά αποσπασματικά μέτρα. Χρειάζεται στοχευμένα άμεσα και ολοκληρωμένα μέτρα. Αφουγκραστείτε, λοιπόν, την κοινωνία, αφουγκραστείτε τις ανάγκες της, προσαρμοστείτε στις εξελίξεις και υιοθετήστε τις προτάσεις μας. Η αμήχανη απραξία σας, σίγουρα, σε καμμία περίπτωση δεν αποτελεί λύση για τους Έλληνες πολίτες.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Βεβαίως.

Ορίστε, κύριε Σταϊκούρα, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Θα ήθελα να κάνω δύο σύντομα σχόλια στην αγαπητή συνάδελφο.

Άκουσα με ιδιαίτερη προσοχή και την Κοινοβουλευτική Εκπρόσωπο του Κινήματος Αλλαγής. Έχω ζητήσει από την πρώτη στιγμή την κοστολόγηση. Όταν κάποιος λέει ότι έχει ρεαλισμό, ότι έχει ένα πολύ καλό πακέτο μέτρων, το κοστολογεί. Αποφύγατε και πάλι την κοστολόγηση. Αποφύγατε την κοστολόγηση…

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Θα σας τη στείλουμε λίαν συντόμως.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Γιατί δεν τη λέτε; Αφού την έχετε έτοιμη, γιατί λέτε ότι θα τη στείλετε;

Θα πρέπει να μας πείτε ποια προϊόντα…

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Μην παίζετε με τα…

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Θα μου επιτρέψετε να σας πω ότι δεν παίζω με τους αριθμούς. Τα νούμερα παίζουν. Με τους αριθμούς δεν παίζω. Άλλο αριθμοί και άλλο νούμερα. Τους αριθμούς επικαλούμαι. Τα νούμερα τα χρησιμοποιούν άλλοι.

Εγώ, συνεπώς, έρχομαι και σας λέω ότι δεν άκουσα την κοστολόγηση των μέτρων. Άκουσα να λέτε στα «βασικά είδη». Ποια; Για πόσο; Άκουσα να λέτε για «αυξήσεις κατώτατου μισθού». Ξέρετε ποια είναι η σύνδεσή τους με άλλα μακροοικονομικά και δημοσιονομικά μεγέθη; Γιατί κατάλαβα ότι είχατε άγνοια. Δεν ξέρετε ότι συνδέονται με κάποια επιδόματα και μισθούς στο δημόσιο, άρα με σημαντικό δημοσιονομικό κόστος. Το ξέρετε;

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Δεν το ξέρουμε. Τώρα το μαθαίνουμε από εσάς!

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ωραία. Πόσο είναι, συνεπώς; Το 751 πόσο δημοσιονομικό κόστος έχει; Πόσο; Αφού το ξέρετε.

Άκουσα να λέτε ότι αποφασίσατε 751 ευρώ. Υπάρχουν νόμοι στη χώρα. Υπάρχουν νόμοι και διαδικασίες, υπάρχει συζήτηση, υπάρχουν κοινωνικοί εταίροι, καταθέτουν προτάσεις, έχουμε βάλει τη διαδικασία μπροστά και η διαδικασία θα ολοκληρωθεί. Εσείς, ουσιαστικά, λέτε να μην εφαρμόσουμε το νόμο. Λέτε να μην εφαρμόσουμε το νόμο.

Τρίτη παρατήρηση. Θα επαναλάβω, κινδυνολογία και λαϊκισμός. Θα το επαναλάβω. Το αποδεικνύετε σε κάθε εκφορά του λόγου σας. Είπατε για τον πληθωρισμό ότι δεν είναι 1,2. Ο μέσος πληθωρισμός το 2021 ήταν 1,2. Ήταν από τους χαμηλότερους στην Ευρώπη. Πράγματι, οι τελευταίοι μήνες είχαν έναν εξαιρετικά υψηλό πληθωρισμό, αλλά ο μέσος πληθωρισμός του 2021 -σωστά είπε ο κ. Γεωργιάδης- ήταν 1,2% με πολύ μεγάλη επιβάρυνση τους τελευταίους μήνες. Αυτό που είπε ο κ. Γεωργιάδης είναι ότι το εννιάμηνο το διαθέσιμο εισόδημα του πολίτη -το είπα και εγώ- κατά μέσο αυξάνονταν 6% με 7%.

Άρα, ροκανίζεται το διαθέσιμο εισόδημα του πολίτη, επιβαρύνονται οι οικογενειακοί προϋπολογισμοί -επιβαρύνονται βαριά- καλύπτουμε κομμάτι της επιβάρυνσης, δεν καλύπτουμε όλη την επιβάρυνση και λέμε ότι υπάρχει πρόβλημα. Μας ρωτήσατε εδώ αν αναγνωρίζουμε ότι υπάρχει πρόβλημα. Υπάρχει πρόβλημα μεγαλύτερης έντασης και μεγαλύτερης έκτασης από τις αρχικές, πανευρωπαϊκά, εκτιμήσεις. Μεγαλύτερης έντασης και έκτασης! Και προσπαθούμε να το αντιμετωπίσουμε κατά τον καλύτερο τρόπο.

Είπατε μέτρα όχι αποσπασματικά. Όλα αξιολογούνται. Η πολιτική ηγεσία του Υπουργείου Οικονομικών αξιολογεί όλα τα μέτρα. Και το ΦΠΑ αξιολογούμε και τα βασικά προϊόντα αξιολογούμε και τα καύσιμα αξιολογούμε και σεβόμαστε όλους τους Έλληνες πολίτες, κυρίως τα μεσαία εισοδήματα και τα χαμηλότερα εισοδηματικά στρώματα, αλλά τα αξιολογούμε όλα συνεκτικά, συλλογικά, στη βάση των προτεραιοτήτων, των αναγκών και του δημοσιονομικού περιθωρίου. Δεν υπάρχουν απεριόριστα δημοσιονομικά περιθώρια. Υπάρχουν περιορισμένα. Και ερχόμαστε και κάνουμε ένα πλέγμα μέτρων.

Προσπεράσατε τις μόνιμες μειώσεις φόρων. Οι μόνιμες μειώσεις φόρων αφορούν όλη την ελληνική κοινωνία. Όταν μειώνεις έναν φόρο, δεν έχει ο άλλος περισσότερο διαθέσιμο εισόδημα στο πορτοφόλι του και αυτόν τον μήνα και κάθε μήνα; Αφού έχει λιγότερους φόρους. Είπα μόνος μου ότι δεν φτάνει αυτό. Ερχόμαστε και παίρνουμε συμπληρωματικά βραχυπρόθεσμα μέτρα. Θα πάρουμε και άλλα. Θα συνεχίσουμε να ενισχύουμε, αλλά λεφτόδενδρα δεν υπάρχουν, γιατί θα το επαναλάβω και πάλι, με τον πλέον επίσημο τρόπο, η χώρα το 2021 -γιατί ορθώς στηρίξαμε την κοινωνία- είχε από τα μεγαλύτερα ελλείμματα στη χώρα. Κι εσείς μας λέτε να το διευρύνουμε. Μας λέτε να το διευρύνουμε το έλλειμμα. Αυτή είναι η πρότασή σας.

Έχουμε υψηλό χρέος, το υψηλότερο στην Ευρώπη, επί δεκαετίες -ξέρουμε πότε δημιουργήθηκε αλλά δεν είναι της παρούσης- αλλά έχουμε το μεγαλύτερο χρέος, βιώσιμο, με βάση τους διεθνείς φορείς και εταίρους. Η χώρα είναι σε καθεστώς ενισχυμένης εποπτείας και παλεύουμε για να βγει φέτος. Η χώρα δεν έχει επενδυτική βαθμίδα και παλεύουμε να αποκτήσει επενδυτική βαθμίδα. Η νομισματική πολιτική και στις δύο πλευρές του Ατλαντικού αρχίζει να γίνεται πιο συσταλτική. Το κόστος του χρήματος αρχίζει να γίνεται πιο υψηλό και προσπαθούμε να κάνουμε με διορατικότητα κινήσεις για το σήμερα και το αύριο της χώρας. Συζητάμε δημοσιονομικούς κανόνες από το 2023 -ευελπιστούμε πιο ευέλικτους- και εργαζόμαστε προς αυτή την κατεύθυνση.

Αυτές όλες είναι προκλήσεις. Αυτές δεν μπορεί να τις προσπερνάμε με ευκολία. Έχουμε μία ευθύνη. Τις βλέπουμε με σύνεση, με σωφροσύνη και με σοβαρότητα και για το σήμερα και για το αύριο.

Άρα, ναι όλα τα αξιολογούμε και κάθε φορά, ανάλογα με το πώς εξελίσσονται οι κρίσεις, είμαστε έτοιμοι να επέμβουμε. Τίποτα δεν έχουμε αποκλείσει. Εγώ προσωπικά, επί δύο χρόνια, σε όλες μου τις δημόσιες τοποθετήσεις δεν έχω αποκλείσει τίποτα, απλά όλα θα πρέπει να συνεκτιμώνται με τα δεδομένα τα οποία σας είπα.

Δεν έχουμε αμηχανία, δεν έχουμε ταραχή, δεν έχουμε πανικό. Θα μου επιτρέψετε να πω ότι έχουμε εξαιρετική ψυχραιμία, γιατί έχουμε διαχειριστεί κατά τον βέλτιστο εφικτό τρόπο τις κρίσεις. Και θα καταθέσω, κλείνοντας, στα Πρακτικά τους δύο πίνακες που κατέθεσα την Κυριακή.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο πρώτος πίνακας λέει πόσα μέτρα πήραμε μέσα στην πανδημία. Αυτό νομίζω, προς τιμήν του, το ΚΙΝΑΛ το έχει αναγνωρίσει. Έχει αναγνωρίσει ότι η Κυβέρνηση τελικά πήρε πολλά μέτρα. Υπήρχε ένας ενδοιασμός από το ΚΙΝΑΛ -προφανώς υπάρχει ακόμα- ως προς την αποτελεσματικότητα των μέτρων. Αλλά έχουμε συμφωνήσει ότι πήραμε πολλά. Το τέταρτο μεγαλύτερο πακέτο παγκοσμίως. Αυτό σημαίνει βοήθεια και στήριξη. Δίχτυ ασφαλείας πάνω από νοικοκυριά και επιχειρήσεις.

Εμείς λέμε ότι τα μέτρα ήταν και αποτελεσματικά γιατί ανακάμψαμε, γιατί μειώσαμε την ανεργία, γιατί βελτιώσαμε το διαθέσιμο εισόδημα του πολίτη, γιατί στηρίξαμε νοικοκυριά και επιχειρήσεις. Και δεύτερον, διότι τα μέτρα είχαν και κοινωνική διάσταση.

Θα καταθέσω και πάλι την έκθεση της Ευρωπαϊκής Επιτροπής της προηγούμενης εβδομάδας, όπου η χώρα είχε την καλύτερη επίδοση ως προς την κάλυψη των εισοδηματικών απωλειών για το χαμηλότερο 20% της κοινωνίας. Αυτό σημαίνει ότι τα μέτρα που πήραμε είχαν στοχοπροσήλωση στα χαμηλότερα εισοδηματικά στρώματα.

Το καταθέτω στα Πρακτικά. Είναι η Ευρωπαϊκή Έκθεση.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα, θα συνεχίσουμε να εργαζόμαστε, μεθοδικά, συνετά, με σωφροσύνη, πάντα με γρήγορα αντανακλαστικά, στον βαθμό των δυνατοτήτων της οικονομίας για να κάνουμε το βέλτιστο για το σήμερα και το αύριο της χώρας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει ζητήσει τον λόγο ο Επικεφαλής της Κοινοβουλευτικής Ομάδας του Κινήματος Αλλαγής, ο κ. Κατρίνης.

Κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Ευχαριστώ πολύ, κύριε Πρόεδρε.

Σε αυτή την Αίθουσα δεν θα μείνει τίποτα αναπάντητο, ακόμα και από τον Υπουργό Οικονομικών.

Κύριε Πρόεδρε, είπε σωστά ο κύριος Υπουργός, αναφερόμενος στο θέμα του κατώτατου μισθού, ότι υπάρχουν νόμοι σ’ αυτή τη χώρα που τον καθορίζουν. Μήπως δεν το είπατε στον κ. Μητσοτάκη πριν από τρεις μήνες όταν ανακοίνωσε αύξηση 2% στον κατώτατο μισθό, κύριε Σταϊκούρα; Είπατε ότι υπάρχουν νόμοι και ότι δεν μπορεί να ανακοινώνει δίκην πολιτικής απόφασης; Γιατί μας εγκαλείται που ζητάμε με πολιτική απόφαση να πάει στα 751 ευρώ, ενώ ο κ. Μητσοτάκης με πολιτική απόφαση ανακοίνωσε 2% πριν από τρεις μήνες; Και μην είστε βέβαιος ότι το τελικό ποσό στο οποίο θα συμφωνήσετε κι εσείς προσωπικά και ο κ. Μητσοτάκης θα απέχει πάρα πολύ από αυτό που προτείνουμε εμείς σήμερα σ’ αυτή εδώ την Αίθουσα. Έτσι θα δούμε τελικά ποιος είναι λαϊκιστής και ποιος είναι ρεαλιστής, όχι σ’ αυτή την Αίθουσα, εκτός της Αίθουσας, κοιτώντας τις κοινωνικές ανάγκες και τα προβλήματα του κόσμου.

Μας κατηγορείτε διαρκώς ότι δεν υπάρχει κοστολόγηση. Υπάρχει κοστολόγηση, κύριε Υπουργέ. Όμως, γιατί, κύριε Πρόεδρε, τίθεται το ζήτημα της κοστολόγησης από τον κ. Σταϊκούρα; Διότι η αποτυχημένη δημοσιονομική στρατηγική του μέχρι σήμερα, όπου έχουμε μειωμένα έσοδα, όπου έχουμε προβλήματα από τις καταπτώσεις εγγυήσεων 2 - 3 δισεκατομμυρίων που δεν έχετε αποφασίσει σήμερα αν θα τις εγγράψετε στον προϋπολογισμό του 2021 ή του 2022, από την αποτυχία σας στον «ΗΡΑΚΛΗ» που εκκρεμεί ακόμα από τη EUROSTAT, το τι έχει επιφορτιστεί το ελληνικό δημόσιο από την εσφαλμένη απόφασή σας να τιτλοποιήσετε και να διαχειριστείτε μέσω του «ΗΡΑΚΛΗ» τα κόκκινα δάνεια, από το γεγονός ότι όλοι οι στόχοι σας έμειναν εκτός και με την τεχνητή συγκράτηση δαπανών και τα έσοδα από τα ANFAs λέτε σήμερα που μιλάμε, 3 Φλεβάρη, ότι έχουμε έλλειμμα 6%, για να το παρουσιάσετε ως μεγάλη επιτυχία. Όλη, λοιπόν, αυτή η δημοσιονομική πολιτική σας έχει οδηγήσει δεμένους χειροπόδαρα να μην μπορείτε να κάνετε καμμία πολιτική κίνηση στήριξης των λαϊκών εισοδημάτων, γιατί με τη δική σας αποτυχία έχουμε φτάσει σε αυτά τα στενά δημοσιονομικά περιθώρια, με υπογραφή Κυριάκου Μητσοτάκη. Αυτή είναι η αλήθεια που πρέπει να ακούσουν οι Έλληνες σήμερα.

Πώς είναι δυνατόν, κύριε Πρόεδρε, σε όλη την Ευρώπη να ζητάνε μείωση συντελεστών ΦΠΑ, που είναι ήδη μειωμένοι στο 4% με 6%, ενώ στην Ελλάδα που έχουμε 13% να μην το ζητάμε καν; Πώς είναι δυνατόν όλοι οι ευρωπαίοι ηγέτες να ζητούν αλλαγή των όρων του Συμφώνου Δημοσιονομικής Σταθερότητας και Ανάπτυξης, αλλά εδώ η Κυβέρνηση να έχει ψηφίσει ήδη στο μεσοπρόθεσμο δέσμευση για 2,4% το 2023 και να μην έχουμε ακούσει ούτε μία δημόσια τοποθέτηση, δική σας ή του Πρωθυπουργού, η οποία να λέει ότι εμείς θα ζητήσουμε αναθεώρηση αυτών των στόχων -όχι μεταξύ μας, δημοσίως στα ευρωπαϊκά φόρα- για να έχουμε μικρότερους στόχους και άρα μεγαλύτερο δημοσιονομικό περιθώριο για να στηρίξουμε νοικοκυριά και επιχειρήσεις, όπως λέμε εμείς;

Εσείς, λοιπόν, μας λέτε ότι έχουμε υψηλό δημόσιο χρέος. Αυτό ως διαπίστωση το λέτε; Διότι έχετε την ευθύνη των οικονομικών της χώρας πάνω από δυόμισι χρόνια. Μας λέτε ότι έχουμε πρωτογενές έλλειμμα. Δεν μας είπατε ότι έχουμε διπλασιασμό του εμπορικού ελλείμματος. Λέτε ότι έχουμε αύξηση των εξαγωγών. Για πείτε πόσες εισαγωγές έχουμε. Για πείτε ότι έχουμε αύξηση του εμπορικού ελλείμματος ακόμα και με την Τουρκία το 2021, για την οποία τα στελέχη της παράταξής σας λένε ότι είναι σε καταστροφή, αλλά το εμπορικό έλλειμμα Ελλάδας - Τουρκίας το 2021 αυξήθηκε από 300 εκατομμύρια σε σχέση με το 2020, με την καταρρέουσα Τουρκία επί Κυβέρνησης Κυριάκου Μητσοτάκη. Σας τα είπα και προχθές: ιδιωτικό χρέος, εξωδικαστικός, κόκκινα δάνεια, πλατφόρμες, Φορέας Απόκτησης Ακινήτων. Η μεγαλύτερη βόμβα στην ελληνική οικονομία, αυτό για το οποίο η ελληνική κοινωνία θα θυμάται τη διακυβέρνηση της Νέας Δημοκρατίας από το 2019 και άγνωστο μέχρι πότε ότι τους άφησε μία βόμβα η οποία όταν σκάσει θα αφήσει πίσω της συντρίμμια, κύριε Πρόεδρε.

Ακούσαμε για τις αποταμιεύσεις, κύριε Υπουργέ, που λέγατε προχθές. Δεν μπορούσα να σας απαντήσω λόγω του Κανονισμού της Βουλής. Ξεχάσατε να πείτε ότι ο ρυθμός αποταμίευσης τον Νοέμβριο είχε μείον 1%, το οποίο σημαίνει ότι από τις αυξημένες καταθέσεις, ήδη από τον Νοέμβριο, λόγω της ακρίβειας και του κόστους, άρχισε ο κόσμος να βγάζει και να πληρώνει. Να δούμε τον Δεκέμβριο πόσο θα είναι, να δούμε τον Γενάρη, να δούμε τον Φλεβάρη γιατί λέτε ότι αυξήθηκαν οι καταθέσεις και τα νοικοκυριά αυτή τη στιγμή δεν ξέρουν πού να βάλουν τα χρήματα και τέλος.

Εμείς προτείνουμε μείωση του ΦΠΑ σε βασικά αγαθά που εσείς δεν τολμάτε να ψελλίσετε στα ευρωπαϊκά φόρα στα οποία θα έπρεπε να το κάνετε εκπροσωπώντας την αγωνία του ελληνικού λαού και τα προβλήματα. Και το κάνουμε γιατί εκτιμούμε ότι με τους υπάρχοντες συντελεστές θα υπάρξει δραματική μείωση της κατανάλωσης, άρα, και στον στόχο των εσόδων δεν θα έχουμε αυτά τα οποία ισχυρίζεστε, ότι δηλαδή επειδή οι συντελεστές θα μειωθούν δεν θα έχουμε έσοδα.

Εμείς, λοιπόν, λέμε, επειδή οι συντελεστές θα παραμείνουν υψηλοί, όχι μόνο, κύριε Υπουργέ, δεν θα έχουμε έσοδα, αλλά θα έχουμε πολλές χιλιάδες συμπολίτες μας οι οποίοι δεν θα μπορούν να πάρουν βασικά είδη διατροφής. Δείτε, λοιπόν, τους συντελεστές του ΦΠΑ, εμείς βλέπουμε τους πολίτες οι οποίοι κάθε μέρα δεν μπορούν να αγοράσουν αυτά που έπαιρναν κάθε μήνα. Δυστυχώς, λόγω της ακρίβειας από τη μια και της μειωμένης αγοραστικής δύναμης από την άλλη, αλλά κυρίως λόγω της αδράνειας και της ανικανότητας της Κυβέρνησης της Νέας Δημοκρατίας οδηγούνται πλέον στο κοινωνικό περιθώριο. Αυτό είναι το αποτύπωμα που αφήνει η Κυβέρνησή σας, αυτό θα παλέψουμε για να το μετριάσουμε ώστε να βελτιώσουμε την ποιότητα ζωής των πολιτών.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών» όπως ισχύουν, την 1-2-2022 ποινική δικογραφία που αφορά στον πρώην Υπουργό Υγείας κ. Βασίλειο Κικίλια.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Σας ευχαριστώ πολύ.

Κύριε Κατρίνη, ευχαριστώ πάρα πολύ για τις παρατηρήσεις. Πάντα έχουμε έναν εξαιρετικό διάλογο εμείς οι δύο. Να σας θυμίσω ότι στην πρώτη αύξηση του κατώτατου μισθού ακολουθήθηκε κανονικά η διαδικασία και μάλιστα -έχει βγει δημοσίως αυτό- οι περισσότεροι φορείς δεν ήταν θετικοί ούτε στην αύξηση κατά 2% του κατώτατου μισθού. Και η Κυβέρνηση επέλεξε με βάση την αλληλουχία των γεγονότων να κάνει μία πρώτη αύξηση του κατώτατου μισθού κατά 2%. Άρα, ακολουθήθηκε απολύτως η διαδικασία η οποία ορίζεται από το θεσμικό πλαίσιο της χώρας. Η ίδια διαδικασία με χρονοδιάγραμμα μέχρι τον Απρίλιο ακολουθείται μέχρι και τώρα και ουδέποτε εγώ είπα ή ξέρω το ποσοστό αύξησης.

Δουλειά του Υπουργείου Οικονομικών είναι να εξασφαλίζει τις προϋποθέσεις για γενναία αύξηση του κατώτατου μισθού. Ποιες είναι οι προϋποθέσεις; Ισχυρή και διατηρήσιμη οικονομική μεγέθυνση και ενίσχυση της ανταγωνιστικότητας της οικονομίας. Και αυτό που θα επαναλάβω είναι ότι θα πρέπει η αύξηση του κατώτατου μισθού να είναι γενναία, αλλά να είναι και ρεαλιστική γιατί συνεχώς ξεχνάμε σε αυτή την Αίθουσα ότι θα πρέπει να επιτυγχάνουμε ταυτόχρονα και τον στόχο της περαιτέρω μείωσης της ανεργίας, που αν και έχει μειωθεί πολύ την τελευταία διετία παραμένει εξαιρετικά υψηλή.

Δεύτερον, είπατε για αποτυχημένη δημοσιονομική πολιτική και ότι μας έχουν δεμένους χειροπόδαρα. Και το λέτε σήμερα; Χθες έλεγε ο προϋπολογισμός ότι θα μειώσουμε τον ΕΝΦΙΑ 70 εκατομμύρια και τον μειώσαμε 350 εκατομμύρια. Και είμαστε δεμένοι χειροπόδαρα; Χθες και σήμερα βγήκαν αυτά τα στοιχεία και αποτυπώνεται ότι όχι μόνο δεν είμαστε δεμένοι χειροπόδαρα, αλλά εξασφαλίζουμε εξαιτίας της καλής δημοσιονομικής πορείας της χώρας δημοσιονομικό χώρο για να κάνουμε όχι παροδικές μειώσεις φόρων, που θέλετε εσείς, αλλά μόνιμες μειώσεις φόρων, που θέλουμε εμείς, και το κάναμε χθες, και λέτε: «δεμένοι χειροπόδαρα»; Όταν το 70 γίνεται 350, δηλαδή ουσιαστικά γίνεται πολλές φορές περισσότερο, πέντε εκατομμύρια φορολογούμενοι θα δουν περαιτέρω μείωση του ΕΝΦΙΑ, κυρίως στα χαμηλότερα και τα μεσαία εισοδηματικά στρώματα, εσείς λέτε ότι είμαστε δεμένοι χειροπόδαρα;

Όμως, έχουμε μία ευθύνη για να έχουμε δημοσιονομική σταθερότητα. Αυτό υποστηρίζω. Και, ναι, εξετάζουμε και τις μειώσεις του ΦΠΑ, όπως λέτε, στα τρόφιμα. Όλα τα έχουμε εξετάσει. Έχω πει εδώ και έναν μήνα πόση είναι η μείωση του ΦΠΑ στο ψωμί, για παράδειγμα, όχι ο μηδενισμός αλλά η μείωση.

Έχω πει ταυτόχρονα όμως ότι εκτός από το δημοσιονομικό κόστος, θα πρέπει να είμαστε απολύτως ασφαλείς ότι αυτό πάει και στον πολίτη και δεν μένει στην εφοδιαστική αλυσίδα. Άρα όλα αξιολογούνται, στον βαθμό όμως -θα το επαναλάβω- που υπάρχουν οι δημοσιονομικές δυνατότητες.

Και κλείνω με την τελευταία παρατήρησή μου. Όσο αφορά τις καταθέσεις, είπατε να δούμε τον Δεκέμβριο. Μα, βγήκαν τον Δεκέμβριο. Τον Δεκέμβριο οι καταθέσεις σε σχέση με τον Νοέμβριο σε περίοδο με 5% πληθωρισμό είναι αυξημένες από τα 175 δισεκατομμύρια στα 180 δισεκατομμύρια. Είναι κάθε μήνα αυξημένες. Το 52% είναι από τα νοικοκυριά. Το καταθέτω στα Πρακτικά.

(Στο σημείο αυτό ο Υπουργός Οικονομικών, κ. Χρήστος Σταϊκούρας, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος της Γραμματείας της Διεύθυνσης Στενογραφίας και Πρακτικών της Βουλής)

Οι καταθέσεις είναι αυξημένες κατά 43 δισεκατομμύρια ευρώ από το καλοκαίρι του 2019. Όλα τα στοιχεία, επαναλαμβάνω, είναι εδώ.

Και είπατε κάτι για στόχους. Δεν περίμενα, -θα το επαναλάβω- από εσάς να το πείτε, γιατί έχετε συναίσθηση του μεσοπρόθεσμου. Αυτοί δεν είναι στόχοι. Αυτές είναι εκτιμήσεις επίτευξης πρωτογενών πλεονασμάτων μελλοντικά. Στόχους δεν έχουμε, γιατί τους συζητάμε τους στόχους. Τους στόχους τους συζητάμε σε ευρωπαϊκό επίπεδο το 2022 για να καταλήξουμε από το 2023 και μετά. Όταν όμως κάνουμε εκτιμήσεις, δεν θα έχουμε μία εκτίμηση; Η εκτίμησή μας συνεπώς είναι ότι θα έχουμε ισχυρά πρωτογενή πλεονάσματα που θα προέρχονται από τον παρανομαστή, από υψηλή και διατηρήσιμη ανάπτυξη. Και έχουμε πει στο ίδιο μεσοπρόθεσμο το οποίο εσείς επικαλείστε, ότι ανάλογα με τους στόχους που θα καταλήξουμε, και εργαζόμαστε ώστε οι στόχοι να είναι πολύ χαμηλότεροι, θα αξιοποιήσουμε τον δημοσιονομικό χώρο για ακόμα μεγαλύτερες μειώσεις φόρων και άσκηση κοινωνικής πολιτικής προς τα ευάλωτα νοικοκυριά, την υγεία και άλλους κλάδους.

Άρα, άλλο στόχοι, άλλοι εκτιμήσεις. Πώς θα έχουμε στόχους, όταν συζητάμε τους στόχους φέτος; Αλλά όταν κάνεις μεσοπρόθεσμο, πρέπει να βάλεις την εκτίμησή σου. Η εκτίμησή μας με βάση την ανάπτυξη είναι αυτή. Επαναλαμβάνω, συνεπώς, θα συνεχίσουμε να ασκούμε πολιτικές με οικονομική αποτελεσματικότητα και κοινωνική ανταποδοτικότητα, πάντα κοντά στην κοινωνία, λαμβάνοντας υπ’ όψιν και προσμετρώντας ότι έχουμε μία ευθύνη για το σήμερα και το αύριο, για το σήμερα και τις επόμενες γενεές.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Μπουκώρος.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Νομίζω ότι ελέχθησαν όλα από τους αρμόδιους Υπουργούς με απαντήσεις, θα έλεγα, τεκμηριωμένες με χρήση αριθμών, με χρήση επιτευγμάτων, με εκτιμήσεις για τους κινδύνους που αντιμετωπίζουμε σε αυτή τη δύσκολη συγκυρία.

Βεβαίως το Κίνημα Αλλαγής φέρνει αυτή την επερώτηση, αυτό το ερώτημα τούτη την ώρα, γιατί πράγματι η ελληνική κοινωνία αντιμετωπίζει ένα ζήτημα ακρίβειας, κυρίως ενεργειακής αλλά και γενικότερα. Το ζήτημα είναι τι προτείνει το Κίνημα Αλλαγής. Ακούσαμε πράγματι μία, δύο προτάσεις και για τον κατώτατο μισθό και για τη μείωση του ειδικού φόρου κατανάλωσης.

Εγώ εκείνο που κατάλαβα από την τοποθέτηση του Υπουργού Οικονομικών, κ. Σταϊκούρα, είναι ότι βρίσκεται στο τραπέζι το ζήτημα της μείωσης του ειδικού φόρου κατανάλωσης στα καύσιμα, ιδιαίτερα στο κομμάτι εκείνο της αύξησης, ώστε και να μην έχουμε και δημοσιονομικές επιπτώσεις που θα δυσχεράνουν την εφαρμογή άλλων πολιτικών σαν και αυτές που αναλύθηκαν κυρίες και κύριοι συνάδελφοι του ΚΙΝΑΛ, όπως τα 2 δισεκατομμύρια μόνο για την ενεργειακή κρίση, όπως τα 350 εκατομμύρια που επιστρέφονται στον Έλληνα πολίτη από τον ΕΝΦΙΑ, όπως τα 42 δισεκατομμύρια που δόθηκαν για την αντιμετώπιση της κρίσης του κορωνοϊού και τις επιπτώσεις του στην ελληνική οικονομία και την ελληνική κοινωνία.

Γιατί ωραίο είναι να μιλάς και να προτείνεις χωρίς να κοστολογείς, πλην όμως θέτεις σε μεγάλο κίνδυνο κάποια επιτεύγματα. Και ποια είναι τα επιτεύγματα της ελληνικής οικονομίας που βαδίζει τα τελευταία χρόνια εν μέσω κρίσεων; Είναι ότι έχει βελτιωθεί το εισόδημα της ελληνικής οικογένειας, έχουν αυξηθεί οι καταθέσεις της ελληνικής οικογένειας, διότι από τα 180 δισεκατομμύρια των καταθέσεων, τα 90 δισεκατομμύρια και πλέον ανήκουν σε νοικοκυριά και όχι σε επιχειρήσεις. Αυτό λέει κάτι για την πορεία της ελληνικής οικονομίας.

Μπορούμε αλήθεια να αφαιρέσουμε τις συνέπειες της διπλής κρίσης, υγειονομικής και ενεργειακής και να δούμε ποια πραγματικά βήματα θα είχε κάνει σε καθαρό πεδίο η ελληνική οικονομία και έτσι να την αξιολογήσουμε αντικειμενικά;

Βεβαίως το ΚΙΝΑΛ έχει αποφασίσει να αλλάξει μία αντιπολιτευτική τακτική και έχει αναφαίρετο δικαίωμα αυτό να το κάνει. Όμως, η αλλαγή τακτικής δεν σε καθιστά πιο αξιόπιστο πολιτικό φορέα εάν αυτή δεν συνοδεύεται και με την παροχή συγκεκριμένων στοιχείων και με την κατάθεση συγκεκριμένων προτάσεων. Δεν σε διαφοροποιεί από άλλα κόμματα που όταν είναι αντιπολίτευση τάζουν τα πάντα στους πάντες και όταν γίνονται κυβέρνηση κάνουν τα εντελώς αντίθετα. Γιατί να σε διαφοροποιήσει, όταν η ουσία της τακτικής σου είναι αυτή και μόνο στα λόγια και εικονικά αλλάζεις μία πολιτική πρακτική;

Από εκεί και πέρα ακούγοντας τους συναδέλφους του ΚΙΝΑΛ είχα την εντύπωση ότι ομιλούν για μία χώρα με ακμάζουσα οικονομία, που δεν αντιμετωπίζει ζήτημα χρέους, που δεν αντιμετωπίζει ζητήματα ανεργίας κ.ο.κ.. Και μιλούν αποστασιοποιημένοι από αυτό το αποτέλεσμα της οικονομίας και από αυτή την εικόνα και την πραγματικότητα της οικονομίας μας ωσάν οι ίδιοι και ο πολιτικός φορές που υπηρετούν να έχουν λιγότερες ευθύνες από τους υπόλοιπους πολιτικούς φορείς για τα συγκεκριμένα μεγέθη και τη συγκεκριμένη πορεία της ελληνικής οικονομίας. Σταθείτε, επειδή αλλάξατε όνομα, αυτό δεν διαγράφει τις πολιτικές επιλογές του παρελθόντος σας ούτε τη συμμετοχή στην ευθύνη για τη διαμόρφωση αυτής της κατάστασης.

Και θα συζητηθεί κάποια στιγμή σε αυτή την Αίθουσα και η εξέλιξη της πορείας του χρέους. Γιατί όσο απομακρυνόμαστε και τα στοιχεία έχουν παγιωθεί, πολύ ευκολότερα μπορούμε να δούμε την ευθύνη της κάθε κυβέρνησης για τη δημιουργία αυτού του υπέρογκου χρέους. Ο ΣΥΡΙΖΑ δεν είχε κυβερνήσει μέχρι σήμερα και μπορούσε εκ του ασφαλούς να μιλάει. Κυβέρνησε και εκείνος τεσσεράμισι χρόνια και έχουμε δείγματα γραφής.

Κατά συνέπεια δεν μπορεί κάνοντας μία στροφή γύρω από τον εαυτό του το Κίνημα Αλλαγής, να προσποιείται τον άλλο πολιτικό φορέα για όλα αυτά τα ζητήματα. Καθένας είναι περήφανος για την πορεία του πολιτικού του φορέα, δεν υπάρχει καμμία αμφιβολία. Αλλά για τα ζητήματα της οικονομίας, του χρέους, των δυνατοτήτων που έχει σήμερα η οικονομία μας, πώς παρουσιάζεστε ως ουδέτεροι, ανεύθυνοι;

Και βεβαίως διάβασα και εγώ το άρθρο του Προέδρου σας στο «ΒΗΜΑ» την Κυριακή 27 Ιανουαρίου και είναι σαφές ότι όταν αναφέρεται στον πληθωρισμό στην Πορτογαλία, μιλάει για το μεσοσταθμικό πληθωρισμό του 2021. Διότι δεν θα μπορούσε να μιλάει για τον πληθωρισμό του Ιανουαρίου στις 27 Ιανουαρίου με το άρθρο του. Και εκεί λοιπόν επαινεί την Πορτογαλία που έχει ελαφρώς χαμηλότερο πληθωρισμό από την Ελλάδα. Και βεβαίως επισημαίνει και κάποια άλλα πράγματα σε αυτό το άρθρο, όπως για το επίδομα θέρμανσης να μην είναι οριζόντιο, όπως η επιδοματική πολιτική για την ενέργεια να μην είναι οριζόντια. Προφανώς εννοεί να απευθύνεται μόνο στους αδύναμους.

Και την ίδια ώρα έρχεστε εσείς στην Αίθουσα και μας λέτε ότι καταρρέει η μεσαία τάξη, ενώ η Κυβέρνηση παίρνει οριζόντια μέτρα για να ενισχυθεί ολόκληρη η ελληνική κοινωνία και ολόκληρη η ελληνική οικονομία και για την ενεργειακή ακρίβεια με την επιδότηση των λογαριασμών αλλά και για το επίδομα θέρμανσης. Ξέρετε πόσο ήταν το επίδομα θέρμανσης, κυρίες και κύριοι, όταν ανέλαβε η Νέα Δημοκρατία το 2019 από τον ΣΥΡΙΖΑ; Ήταν 50 εκατομμύρια, 90 συν 90 και έχουμε φτάσει πλέον των διακοσίων εκατομμυρίων.

Το επίδομα θέρμανσης είναι ένα αχρείαστο μέτρο; Το έχουμε πάει τέσσερις φορές επάνω από εκεί που το παραλάβαμε ή πέντε, αν δεν κάνω λάθος, κύριε Υπουργέ Οικονομικών. Πώς δεν λαμβάνει μέτρα η Κυβέρνηση;

Και έχετε μία Κυβέρνηση η οποία σας λέει ότι αναγνωρίζει τη δυσκολία και ότι δεν καλύπτει όλες τις απώλειες των νοικοκυριών, γιατί είναι αδύνατο δημοσιονομικά να καλυφθούν όλες οι απώλειες των νοικοκυριών. Δεν έχει αυτά τα περιθώρια η χώρα.

Κατά συνέπεια σε αυτήν τη Αίθουσα ουδείς είναι ανεύθυνος για τα συμβαίνοντα, για τις δυνατότητες της ελληνικής οικονομίας και όπως αυτές έχουν διαμορφωθεί διαχρονικά, για την παραγωγική φυσιογνωμία της ελληνικής οικονομίας και πώς αυτή έχει φτάσει να είναι εξαρτημένη απολύτως ενεργειακά.

Γιατί το να έρχεσαι εκ των υστέρων και να λες ότι είσαι εξαρτημένος, χαρήκαμε, που λέει ο λαός μας. Το βλέπουμε, το γνωρίζουμε, αλλά για τις ΑΠΕ δεν έχει κάνει βήματα αυτή η Κυβέρνηση; Δεν έχει προκαλέσει αιτήματα;

Και η κατηγοριοποίηση που παρουσίασε ο κύριος Υπουργός Περιβάλλοντος σήμερα εδώ για να δοθεί η δυνατότητα για net metering και στα νοικοκυριά, στις επιχειρήσεις, στις βιοτεχνίες, στις αγροτικές και παραγωγικές μονάδες, μία νέα τακτική που πρόκειται να εφαρμοστεί άμεσα, και αυτό δίνει κάποιες λύσεις. Γιατί πραγματικά πρέπει να αξιοποιήσουμε τους φυσικούς πόρους της πατρίδας μας.

Εγώ θα έλεγα να δούμε και τα υδροηλεκτρικά εργοστάσια, κύριε Υπουργέ Ανάπτυξης. Δεν θα μας λύσουν τώρα το πρόβλημα. Δεν θα αναχαιτίσουν τώρα το ζήτημα της ενεργειακής ακρίβειας. Μετά από τρία χρόνια θα αρχίσουν να αποδίδουν. Αλλά θα είναι η ενεργειακή αυτή κρίση που ζούμε τώρα η τελευταία; Μπορεί κανείς να δεσμευτεί για κάτι τέτοιο; Δεν νομίζω ότι μπορεί κανείς να αναλάβει τέτοιες δεσμεύσεις. Άρα συνεπώς πρέπει να θωρακίζουμε τη χώρα με δικές μας πηγές ενέργειας.

Γιατί βεβαίως καλά κάνει η Κυβέρνηση και το οικονομικό και αναπτυξιακό επιτελείο και ανησυχούν, και προβληματίζονται, και λαμβάνουν μέτρα με σύνεση και λογική, γιατί ο παραλογισμός και η απώλεια λογικής οδήγησε πολλές φορές τη χώρα στα οικονομικά αποτελέσματα του παρελθόντος, που επηρεάζουν ακόμα και το σήμερα. Πάντα χρειάζεται η σύνεση, το μέτρο και εμείς χαιρόμαστε γιατί είμαστε πάντα η παράταξη της σύνεσης και του μέτρου. Γιατί βεβαίως μπορεί να είναι διεθνής η κρίση, ασφαλώς, σε αυτό νομίζω συμφωνούν όλες οι πολιτικές δυνάμεις, αλλά οι συνέπειες είναι τοπικές, τις βιώνει ο ελληνικός λαός και τις βιώνει ένας ελληνικός λαός μετά από δέκα χρόνια κρίσης. Αυτό είναι μια πραγματικότητα.

Το να λέμε όμως «βάλτε τα πάντα στο τραπέζι τώρα» χωρίς να ξέρουμε τι θα γίνει και ποια θα είναι η εξέλιξη τον επόμενο μήνα εμείς λογικό αυτό δεν το λέμε. Το λέμε παράλογο. Συνεχόμενη ενίσχυση για τη μείωση του ενεργειακού κόστους, συνεχόμενη ενίσχυση των κατώτατων μισθών, που θα δούμε πού θα διαμορφωθούν από την 1η Μαΐου, όπως είπε ο κύριος Υπουργός Οικονομικών, γιατί είναι πολύ χαμηλός ο κατώτατος μισθός στην Ελλάδα. Δεν έχετε μια κυβέρνηση που σας λέει «ψάχνω το λάθος να το βρω και δεν το βρίσκω» ή «όλα τα κάνω τέλεια» ή τα εναποθέτει όλα σε παρελθοντικές κακές επιλογές.

Κατά συνέπεια εγώ θέλω να ευχαριστήσω και τους τρεις Υπουργούς και τον Υπουργό Οικονομικών κ. Σταϊκούρα και τον Υπουργό Ανάπτυξης κ. Γεωργιάδη και τον Υπουργό Περιβάλλοντος κ. Σκρέκα, γιατί έδωσαν μία εικόνα, έδωσαν το μήνυμα ότι τα πράγματα δεν είναι εύκολα, αλλά υπάρχει μια Κυβέρνηση με σχέδιο, που αντιμετωπίζει τις συνέπειες μίας ακόμη διεθνούς κρίσης.

Και πραγματικά έχει δίκιο ο ελληνικός λαός να σκέπτεται «δεν ξέρω τι θα γινόταν αν κάποια άλλη πολιτική δύναμη σε αυτή τη συγκυρία είχε τις τύχες της χώρας στα χέρια της».

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με τον Κοινοβουλευτικό Εκπρόσωπο του ΣΥΡΙΖΑ κ. Χαρίτση.

**ΑΛΕΞΗΣ ΧΑΡΙΤΣΗΣ:** Ευχαριστώ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, θα μου επιτρέψετε να ξεκινήσω την τοποθέτησή μου με μια πολύ σύντομη αναδρομή –έτσι και αλλιώς έχω ελάχιστο χρόνο στη διάθεσή μου- στο τι συνέβη τον τελευταίο έναν χρόνο. Γιατί είναι σχεδόν ένας χρόνος που έχει περάσει από την πρώτη κοινοβουλευτική μας παρέμβαση σε σχέση με τα ζητήματα της ακρίβειας.

Τότε είχαμε μιλήσει σε ερώτηση για την αύξηση του κόστους παραγωγής στον αγροτικό τομέα. Ακολούθησαν στη συνέχεια, τους επόμενους μήνες, παρεμβάσεις για τον κατασκευαστικό κλάδο και τις πρώτες ύλες, για τα μεταφορικά κόστη και το καλοκαίρι, τον Ιούλιο, καταθέσαμε συνολική επίκαιρη επερώτηση για όλα τα ζητήματα της ακρίβειας. Πότε; Τον Ιούλιο του 2021. Μέχρι τότε δεν είχατε ασχοληθεί καθόλου με αυτά τα ζητήματα. Δεχόμασταν μόνο τυπικές, υπηρεσιακές απαντήσεις από τα Υπουργεία.

Και τι στάση κρατήσατε όταν επιτέλους συζητήθηκε αυτή η επίκαιρη επερώτηση του ΣΥΡΙΖΑ - Προοδευτική Συμμαχία στα τέλη Σεπτεμβρίου; Επίθεση στην Αντιπολίτευση, αντιπολίτευση στην Αντιπολίτευση θα έλεγα. Μας λέγατε ότι όλα είναι υπό έλεγχο, ότι αυτά αποτελούν συνήθη αντιπολιτευτική κινδυνολογία. Μέχρι τα Χριστούγεννα θα έχει τελειώσει η ακρίβεια, μας λέγατε τότε. Βέβαια σήμερα τα φορτώνετε στην Ευρωπαϊκή Κεντρική Τράπεζα και στην κ. Λαγκάρντ απ’ ό,τι άκουσα. Παροδικό το φαινόμενο, μας λέγατε.

Και φτάσαμε έτσι στον Δεκέμβρη του 2021 με την ΕΛΣΤΑΤ να ανακοινώνει πληθωρισμό 5,1%, υψηλό δεκαετίας. Τι μας είπατε; «Διεθνές το πρόβλημα, τι να κάνουμε;» Φτάσαμε χθες, στις 2 Φεβρουαρίου, στα προκαταρκτικά στοιχεία που ανακοίνωσε η EUROSTAT για τον πληθωρισμό Ιανουαρίου η Ελλάδα πλέον να ξεπερνάει τον ευρωπαϊκό μέσο όρο με 5,5%.

Και σε ποια οικονομία συμβαίνουν όλα αυτά, γιατί κατά τη γνώμη μου αυτό είναι πάρα πολύ κρίσιμο και δεν έχει ειπωθεί όπως θα έπρεπε στην πολύωρη συζήτηση που προηγήθηκε. Σε μια οικονομία, στην ελληνική, που είναι η μοναδική ευρωπαϊκή που ο κατώτατος μισθός παραμένει κάτω από τα επίπεδα των αρχών του 2012. Ενώ είναι και η μοναδική ευρωπαϊκή στην οποία το όριο της φτώχειας είναι πολύ κάτω από τα επίπεδα του 2009, αντιστοιχεί στο 60% του ισοδύναμου διάμεσου μισθού. Με τον κίνδυνο φτώχειας και κοινωνικού αποκλεισμού να βρίσκεται αντιμέτωπο το 27,5% των Ελλήνων. Είναι το τρίτο υψηλότερο ποσοστό σε όλη την Ευρώπη μετά τη Ρουμανία και τη Βουλγαρία. Με τον μισθό αξιοπρεπούς διαβίωσης να έχει την πέμπτη χαμηλότερη επίδοση αγοραστικής δύναμης στην Ευρωπαϊκή Ένωση. Και μάλιστα αυτά πριν από την ακρίβεια, γιατί τα στοιχεία που έχουμε στη διάθεσή μας από τη EUROSTAT είναι για το 2020.

Αυτήν ακριβώς την κοινωνία έρχεται να σαρώσει το κύμα της ακρίβειας, κύριοι Υπουργοί, το οποίο βιώνει σήμερα η ελληνική κοινωνία. Σε μια τέτοια κοινωνία έρχονται να επικαθίσουν όλες αυτές οι ανατιμήσεις τις οποίες βιώνει αυτήν τη στιγμή ο Έλληνας πολίτης.

Και μάλιστα τα πράγματα είναι ακόμη χειρότερα και από αυτό. Και γιατί είναι ακόμα χειρότερα; Γιατί, αν αναλύσει κάποιος τον δείκτη τιμών καταναλωτή, θα διαπιστώσει ότι αυτή η πληθωριστική έκρηξη δεν είναι γενικώς και αορίστως οριζόντια σε όλη την οικονομία στο ίδιο επίπεδο. Τι συμβαίνει λοιπόν;

Έχουμε εντοπισμό των αυξήσεων σε ποσοστά πολύ υψηλότερα του επίσημου πληθωρισμού σε πολύ συγκεκριμένες αγορές. Ποιες αγορές είναι αυτές, σύμφωνα με τον δείκτη τιμών καταναλωτή; Είναι η ενέργεια, είναι οι μεταφορές, είναι η στέγη, είναι τα τρόφιμα, είναι η ένδυση. Ποιες δηλαδή αγορές είναι αυτές; Είναι αυτές οι οποίες καλύπτουν τις πιο βασικές βιοτικές ανάγκες των πολιτών της κοινωνίας.

Και μάλιστα τα πράγματα, που είναι ήδη πολύ δύσκολα, θα γίνουν ακόμη χειρότερα. Γιατί όταν η ΕΛΣΤΑΤ ανακοινώνει για τον Δεκέμβριο 30% αύξηση του κόστους παραγωγής στη βιομηχανία προδιαγράφει ένα νέο ισχυρό κύμα ανατιμήσεων το επόμενο διάστημα. Γιατί το αυξημένο, βεβαίως, κόστος παραγωγής θα περάσει στα προϊόντα ευρείας κατανάλωσης.

Και μέσα σε όλα αυτά μόλις χθες ανακοινώνεται ότι η πανελλαδική μέση τιμή της αμόλυβδης βενζίνης ήταν στα 1,837 ευρώ το λίτρο, μόλις ένα χιλιοστό του ευρώ χαμηλότερα από το απόλυτο ρεκόρ που είχε καταγραφεί τον Αύγουστο του 2012. Δεν το λέω εγώ, το Παρατηρητήριο Τιμών του Υπουργείου Ανάπτυξης το λέει.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ**. ΝΙΚΗΤΑΣ ΚΑΚΛΑΜΑΝΗΣ**)

Ήδη το ΙΝΕ της ΓΣΕΕ αποτυπώνει για τον Δεκέμβριο τη μείωση 10,4% στην αγοραστική δύναμη των πολιτών του κατώτατου μισθού, 13,7% για τον μέσο μισθό της μερικής απασχόλησης. Ειδικά στην ενέργεια -τα είπαμε και προχθές στη συζήτηση του αναπτυξιακού νόμου με τον κύριο Υπουργό- για τον Ιανουάριο έχουμε την υψηλότερη χονδρεμπορική τιμή ηλεκτρικού ρεύματος σε όλη την Ευρώπη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τα λέω όλα αυτά, τα υπενθυμίζω μάλλον, κύριοι Υπουργοί, για να καταδείξω ότι αυτή η λαίλαπα της ακρίβειας δεν προέκυψε από τη μια στιγμή στην άλλη. Όλη αυτή η ζοφερή κατάσταση είναι αποτέλεσμα δικών σας επιλογών, της προκλητικής αδράνειας και της αντικοινωνικής ατζέντας της Νέας Δημοκρατίας και μιας Κυβέρνησης, η οποία εξαρχής επικαλέστηκε τις διεθνείς διαστάσεις -την ανοχή σας για δύο λεπτά, κύριε Πρόεδρε-, προκειμένου να εξηγήσει γιατί δεν κάνει τίποτα και πόνταρε στην υποτιθέμενη παροδικότητα του φαινομένου, ακριβώς για να μην κάνει τίποτα.

Έρχεστε σήμερα εδώ και τι ακούσαμε πάλι; Μάλλον, την πάγια τακτική της Κυβέρνησης «η καλύτερη άμυνα είναι η επίθεση». Ακούσαμε πάλι Υπουργούς να επαναλαμβάνουν τα ίδια επιχειρήματα, την ίδια λογική: Η παροδικότητα του φαινομένου. Βέβαια, εδώ οφείλω να ομολογήσω ότι μεταξύ των δύο Υπουργών, Οικονομικών και Ανάπτυξης, διαβάζοντας μεταξύ των γραμμών, υπήρχε μια διαφοροποίηση. Ο Υπουργός Οικονομικών μίλησε περισσότερο για παροδικότητα. Ο Υπουργός Ανάπτυξης ήταν πιο προσεκτικός και μίλησε μάλλον για πιο μόνιμο φαινόμενο. Καταλήξτε ποια είναι, τελικά, η γραμμή της Κυβέρνησης. «Διεθνές φαινόμενο» μας είπατε πάλι. «Ισχυρή Ελλάδα της ανάπτυξης» μας είπατε πάλι. Με μία φράση, εικονική πραγματικότητα μας παρουσιάσατε και πάλι.

Εγώ έχω μία πρόταση να σας κάνω. Συνεχίστε έτσι. Συνεχίστε να δείχνετε πόσο μεγάλη είναι η απόστασή σας από τα προβλήματα της κοινωνίας. Η χώρα πληρώνει τις ιδεοληψίες της Κυβέρνησης, πληρώνει τις πολιτικές της επιλογές. Γιατί, βεβαίως, μόνη η Κυβέρνηση είναι υπεύθυνη για την ισχυροποίηση ολιγοπωλιακών καταστάσεων σε πολύ συγκεκριμένες αγορές, σε πολύ βασικές αγορές. Κερδοσκοπούν αυτή τη στιγμή τα ολιγοπώλια σε βάρος της κοινωνίας. Γιατί αυτή η ισχυροποίηση των καρτέλ, σε συνδυασμό με την απορρύθμιση -γιατί αυτό σημαίνει αυτορρύθμιση της αγοράς- και την απόσυρση του κράτους είναι ο πυρήνας της πολιτικής σας.

Η ακρίβεια σαρώνει νοικοκυριά, εργαζόμενους και επιχειρήσεις, αλλά το κράτος και οι ρυθμιστικοί και ελεγκτικοί του φορείς είναι απόντες. Άκουσα πριν τον Υπουργό Ανάπτυξης που αναφέρθηκε και στην Επιτροπή Ανταγωνισμού, στα reports τα οποία εκδίδει. Μάλιστα, πράγματι, τα βλέπουμε, τα διαβάζουμε.

Το αποτέλεσμα, όμως, όλης αυτής της δουλειάς ποιο είναι; Έχουν παταχθεί τα φαινόμενα αισχροκέρδειας; Έχουν τιμωρηθεί οι ένοχοι για αυτά; Έχει υπάρξει ρύθμιση των αγορών; Σε αυτά δε μας απαντήσατε.

Κυρίες και κύριοι συνάδελφοι, η ακρίβεια δεν είναι μια νομοτέλεια. Από τη μεριά μας έχουμε καταθέσει προτάσεις εδώ και μήνες για αυτά τα φαινόμενα. Αύξηση του κατώτατου μισθού στα 800 ευρώ, όπως έκανα το τελευταίο διάστημα η Ισπανία, η Γαλλία, όπως σχεδιάζει να κάνει η Γερμανία.

**ΠΡΟΕΔΡΕΥΩΝ (Νικήτας Κακλαμάνης):** Κύριε Χαρίτση, κλείστε σιγά-σιγά.

**ΑΛΕΞΗΣ ΧΑΡΙΤΣΗΣ:** Θα κλείσω σε ένα λεπτό, κύριε Πρόεδρε.

Ρύθμιση του ιδιωτικού χρέους της πανδημίας με κούρεμα της βασικής οφειλής, για να πάρουν ανάσα, επιτέλους, οι μικρομεσαίοι. Εντατικοί και αυστηροί έλεγχοι για την καταπολέμηση αισχροκέρδειας. Μείωση των ειδικών φόρων κατανάλωσης στα κατώτατα ευρωπαϊκά επίπεδα για όσο διαρκεί αυτή η κρίση. Μείωση του ΦΠΑ σε βασικά τρόφιμα. Αναπροσαρμογή των τιμολογίων της ΔΕΗ, ώστε να συμπαρασυρθεί προς τα κάτω ολόκληρη η αγορά. Αξιοποίηση εθνικών και ευρωπαϊκών πόρων για την επιδότηση του ενεργειακού κόστους με εισοδηματικά, γεωγραφικά και κοινωνικά κριτήρια.

Κυρίες και κύριοι συνάδελφοι, κλείνω με το εξής: Μετά από τόσους μήνες είναι, πλέον, ξεκάθαρο. Δεν μιλάμε για ένα ζήτημα αδράνειας. Δεν μιλάμε για ένα ζήτημα διαχειριστικής ανεπάρκειας. Είναι πολιτική επιλογή της Κυβέρνησης να καλλιεργεί αυτή την εικονική πραγματικότητα, ακριβώς γιατί δεν πιστεύει στη ρύθμιση της αγοράς. Δεν πιστεύει στη στήριξη των κοινωνικά ευάλωτων και των πληττόμενων. Το αποτέλεσμα αυτής της πολιτικής το πληρώνει ολόκληρη η κοινωνία. Η Κυβέρνηση της Νέας Δημοκρατίας ούτε θέλει ούτε μπορεί.

Η χώρα χρειάζεται μία προοδευτική, νέα αρχή, που θα εφαρμόσει άμεσο πρόγραμμα θωράκισης της κοινωνίας και στήριξη της οικονομίας και ταυτόχρονα, θα ανοίξει τον δρόμο για στρατηγικές αλλαγές και ριζοσπαστικές τομές, που θα εγγυηθούν ότι δεν θα βρεθούμε ξανά εκτεθειμένοι σε μια νέα, επόμενη κρίση, το επόμενο διάστημα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):**  Κατ’ αρχάς να ζητήσω συγγνώμη για την αμφίεσή μου, γιατί δεν είναι αμφίεση Προεδρεύοντος, αλλά εκλήθη να ξεκουράσω λίγο τον κ. Κωνσταντινόπουλο, ο οποίος έμεινε μιάμιση ώρα παραπάνω από το κανονικό στην Έδρα. Έμεινε ο άνθρωπος, διότι βλέπω εδώ τους χρόνους και με έχει πιάσει ίλιγγος. Όταν ζητάμε όλοι μας σεβασμό στον Κανονισμό του Κοινοβουλίου, πρέπει και να τον τηρούμε. Δύο ώρες και πέντε λεπτά από την προγραμματισμένη λήξη έχει πάει αυτή η επερώτηση, λόγω της κατάχρησης των χρόνων και από τους Υπουργούς αλλά και από ομιλητές. Σας παρακαλώ, άλλο μία ανοχή και άλλο συν δύο ώρες.

Ο Κοινοβουλευτικός Εκπρόσωπος του Κομμουνιστικού Κόμματος Ελλάδας έχει τον λόγο.

Κύριε Καραθανασόπουλε, ελάτε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Οπότε, κύριε Πρόεδρε, θα έχω και εγώ μια σχετική ανοχή;

**ΠΡΟΕΔΡΕΥΩΝ (Νικήτας Κακλαμάνης):** Θα έχετε, ναι. Εξάλλου δεν είστε από αυτούς που έχουν κάνει κατάχρηση. Ούτως ή άλλως, βλέπω ότι η κ. Γιαννακοπούλου αντί για δέκα λεπτά μίλησε είκοσι ένα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Αν θα μπορούσαμε να χαρακτηρίσουμε τη σημερινή συζήτηση, έναν τίτλο θα βάζαμε: Η Κυβέρνηση καλλιέργησε τον εφησυχασμό και την ωραιοποίηση. Τα κόμματα της Αντιπολίτευσης που έχουν μιλήσει μέχρι τώρα, δηλαδή και το Κίνημα Αλλαγής και ο ΣΥΡΙΖΑ, την επιλεκτικότητα, ότι αυτά τα φαινόμενα στην ακρίβεια, ουσιαστικά, είναι ελληνικό φαινόμενο.

Βεβαίως, η Κυβέρνηση μίλησε για τις διεθνείς διαστάσεις του κύματος της ακρίβειας, αλλά μίλησε μόνο ως άλλοθι για την πολιτική της, στο όνομα του ότι δεν έχει ευθύνη για την πορεία.

Έτσι, λοιπόν, όλα τα κόμματα που έχουν μιλήσει μέχρι τώρα συγκαλύψαν το γεγονός ότι, βεβαίως, έχουμε να κάνουμε με ένα διεθνές ζήτημα, αλλά και ταυτόχρονα την πολύ μεγάλη συζήτηση και τη διαπάλη που γίνεται σε παγκόσμιο επίπεδο, τις ανησυχίες οι οποίες εκφράζονται για τις αρνητικές επιπτώσεις του πληθωρισμού στην πορεία της παγκόσμιας οικονομίας. Η διαπάλη οξύνεται. Οξύνεται, για παράδειγμα, η διαπάλη και εντός των κόλπων της Ευρωπαϊκής Κεντρικής Τράπεζας για το αν θα πρέπει να αυξηθούν τα επιτόκια της Ευρωπαϊκής Κεντρικής Τράπεζας. Ήδη η Fed, η κεντρική τράπεζα Ηνωμένων Πολιτειών, θα τα αυξήσει. Τι σημαίνει η αύξηση των επιτοκίων; Ότι το κόστος διαχείρισης του κρατικού χρέους θα αυξηθεί, όπως θα αυξηθεί και το κόστος διαχείρισης των δανείων των ιδιωτών δανειοληπτών.

Άρα, λοιπόν, ο φαύλος κύκλος είναι: θέλετε χαμηλά επιτόκια και άρα πληθωρισμό, που το πληρώνουν τα λαϊκά στρώματα ως καταναλωτές ή θέλετε να πληρώνουν τα λαϊκά στρώματα ως φορολογούμενοι και δανειολήπτες την αύξηση των επιτοκίων; Άρα, δηλαδή, και στη μία και στην άλλη περίπτωση ο λαός χαμένος.

Υπάρχει σφοδρότατη διαπάλη στο πλαίσιο της Ευρωπαϊκής Ένωσης για το μείγμα της ενέργειας στην πορεία μετάβασης προς την πράσινη ενέργεια. Η Γερμανία θέλει το φυσικό αέριο ως μεταβατικό καύσιμο και η Γαλλία την πυρηνική ενέργεια, γιατί γνωρίζουν πολύ καλά ότι δεν μπορεί μόνο από ΑΠΕ να υπάρχει ευστάθεια στο σύστημα. Μάλιστα, φτάνουμε στην τραγελαφική πρόταση συγκερασμού της Κομισιόν, που θεωρεί και τις επενδύσεις για εργοστάσια φυσικού αερίου αλλά και τις επενδύσεις για εργοστάσια πυρηνικής ενέργειας ως πράσινη ενέργεια. Αυτή είναι η πρόταση συμβιβασμού της Κομισιόν. Βεβαίως, αυτό είναι ένα ακόμα αποκαλυπτικό στοιχείο του «πράσινου» ενδιαφέροντος.

Ακούσαμε ορισμένα τραγελαφικά πράγματα: Γιατί μπήκε το φυσικό αέριο στο μείγμα, ενώ ταυτόχρονα συμφωνεί το ΠΑΣΟΚ με την απολιγνιτοποίηση, ενώ δεν είπε κουβέντα ούτε στο σχέδιο του ΣΥΡΙΖΑ που είχε ως μεταβατικό καύσιμο το φυσικό αέριο, ούτε στο σχέδιο της Νέας Δημοκρατίας. Τώρα, εκ των υστέρων, είναι το φυσικό αέριο το κακό.

Όταν το ΚΚΕ κατήγγελλε αυτούς τους σχεδιασμούς ότι είναι επικίνδυνη, γιατί αυξάνουν την ενεργειακή εξάρτηση, δεν λέγατε τίποτα. Σήμερα, το 70% παραγωγής ηλεκτρικής ενέργειας από ορυκτά καύσιμα. 10% από λιγνίτη, 10% από εισαγωγές και 50% από φυσικό αέριο, δηλαδή ένα 60% της παραγωγής ηλεκτρικής ενέργειας στη χώρα μας εξαρτάται από τα εισαγόμενα καύσιμα, είτε άμεσα είτε έμμεσα. Δεν ξέρετε τίποτα για τον φόνο όλοι σας, που έχετε αποδεχτεί αυτή την πολιτική;

Γνωρίζετε όλη αυτή την κατάσταση που επικρατεί σε διεθνές επίπεδο, αλλά τη συγκαλύπτετε για να μην χαλάσετε το εύκολο αφήγημά σας που χαϊδεύει αφτιά, ότι είναι απλώς και μόνον πρόβλημα διαχείρισης και μάλιστα της Κυβέρνησης της Νέας Δημοκρατίας και ότι με μερικές προτάσεις - ασπιρίνες μπορεί να αντιμετωπιστεί η κατάσταση που αντιμετωπίζουν σήμερα τα λαϊκά στρώματα. Και βέβαια αυτές οι προτάσεις - ασπιρίνες δεν αμφισβητούν, είναι εντός των τειχών και του πλαισίου που θέτει η ίδια η Ευρωπαϊκή Ένωση.

Βεβαίως αυτό δεν σημαίνει ότι η Κυβέρνηση δεν έχει ευθύνες. Έχει τεράστιες ευθύνες. Τι είπαν οι Υπουργοί; Δεν μπορούμε να μειώσουμε την έμμεση φορολογία, τον ΦΠΑ, για να μην διαταραχθεί η δημοσιονομική πορεία και να μην χαλάσει η γνώμη των αγορών για την ελληνική οικονομία.

Έτσι, λοιπόν, στο όνομα της δημοσιονομικής εξυγίανσης δεν έχετε κανένα απολύτως πρόβλημα ως Κυβέρνηση να μειώνετε τους φορολογικούς συντελεστές στα νομικά πρόσωπα, να μειώνετε τους φορολογικούς συντελεστές στα διανεμόμενα κέρδη, να διατηρείτε το εφοπλιστικό κεφάλαιο αφορολόγητο -αυτό είναι το μεγάλο πακέτο- και ταυτόχρονα να λέτε «δεν μπορώ να μειώσω τον ΦΠΑ γιατί θα διαταραχθεί η δημοσιονομική πορεία». Και τι φέρνετε ως αντιστάθμισμα; Μία πενιχρή μείωση του ΕΝΦΙΑ, που τον πληρώνει πανάκριβα ο λαός και θα έπρεπε να έχει καταργηθεί. Και τι δεν λέτε; Ότι καμμία κυβέρνηση από το 2000 μέχρι σήμερα που ψηφίστηκε ο νόμος για τον ΕΦΑ δεν τον έχει εφαρμόσει. Τα έσοδα του ΕΦΑ, του ειδικού φόρου ακινήτων, είναι 4 δισεκατομμύρια, όπως λέει το Γενικό Λογιστήριο του Κράτους, μόνο που αυτά επιβαρύνουν τα νομικά πρόσωπα που διακρατούν και διαχειρίζονται ακίνητα. Γι’ αυτούς, όμως, αφορολόγητο.

Τι κάνει, λοιπόν, η Κυβέρνηση; Το είπε ο κ. Σταϊκούρας και μάλιστα πανηγύριζε. Είμαστε, λέει, πιο αποτελεσματικοί. Αναδιανομή κάνει. Τα παίρνει από τους φτωχούς για να τα δώσει στους εξαθλιωμένους. Αυτό το 20% που είχε αποκατάσταση των απωλειών είναι το ποσοστό των εξαθλιωμένων στη χώρα μας που ζει κάτω από το όριο της φτώχειας. Ποιος πλήρωσε τα διάφορα επιδόματα; Οι φτωχοί το πλήρωσαν. Οι υπόλοιποι, το κεφάλαιο έμεινε στο απυρόβλητο.

Έτσι, λοιπόν, λέμε ότι η ακρίβεια έχει μία γενεσιουργό αιτία, το ίδιο το καπιταλιστικό σύστημα, είναι παιδί του.

Εξαρτάται η ακρίβεια από τον τρόπο παραγωγής που κατευθύνεται στο μέγιστο κέρδος και στην ικανοποίησή του και έτσι οδηγεί σε καταστροφή και απαξίωση παραγωγικών δυνατοτήτων.

Εξαρτάται από τη μορφή διαχείρισης. Η επεκτατική πολιτική που την έχει κάνει σημαία και το Κίνημα Αλλαγής και ο ΣΥΡΙΖΑ οδηγεί σε πληθωρισμό, φτηνό χρήμα για τις επιχειρήσεις, ακριβά προϊόντα, εμπορεύματα για τον λαό.

Σχετίζεται με τις επιλογές εξυπηρέτησης αναγκών του κεφαλαίου. Την απελευθέρωση της ηλεκτρικής ενέργειας, την «πράσινη» μετάβαση την έχετε αποδεχτεί. Αυτή έχει οδηγήσει σε πανάκριβο ρεύμα για τον λαό και ταυτόχρονα σε τεράστιες επιχορηγήσεις για τους επιχειρηματικούς ομίλους. Τις τιμές ρύπων δεν τις δεχτήκατε; Δεν ήταν, αν δεν κάνω λάθος η κυβέρνηση του ΠΑΣΟΚ που απάλλαξε την τσιμεντοβιομηχανία από τα τέλη ρύπων και τα φόρτωσε όλα στη ΔΕΗ για να πληρώνει ο λαός πολύ ακριβό ηλεκτρικό ρεύμα; Το είχε κάνει η κυβέρνηση του Σημίτη. Είχαμε τότε τον εθνικό στόχο των Ολυμπιακών Αγώνων και δεν έπρεπε να ακριβύνει του τσιμέντο! Μήπως δεν είστε όλα εσείς τα κόμματα, που επιβάλατε αυτή την πολιτική;

Τέλος, δεν είναι παράγοντας ακρίβειας η έμμεση φορολογία, οι φόροι στην κατανάλωση; Όλοι σας σε αυτούς τους φόρους δεν προσφεύγετε; Και έρχεστε τώρα και λέτε ότι αν αυξηθεί το κατώτερο μεροκάματο, ο κατώτερος μισθός, συγνώμη, δεν γνωρίζετε ότι τρεις στους δέκα εργαζόμενους έχουν μέσο μισθό 406 ευρώ τον μήνα μεικτά, 384 καθαρά και ότι ο μέσος μισθός του συνόλου των μισθωτών έχει κατρακυλήσει στα 923 ευρώ μεικτά, δηλαδή 785 καθαρά; Δεν είναι αυτό αποτέλεσμα όλων των αντεργατικών νόμων που ψηφίσατε από κοινού ΠΑΣΟΚ, ΣΥΡΙΖΑ και Νέα Δημοκρατία για να υπάρχει αυτή η εικόνα; Δεν ξέρετε ότι το 50% των νέων προσλήψεων το 2021 ήταν μερικής απασχόλησης; Και λέει τώρα το ΠΑΣΟΚ να επανέλθει το ΕΚΑΣ; Μα δεν ψήφισε το ΠΑΣΟΚ την κατάργηση του ΕΚΑΣ, όπως και η Νέα Δημοκρατία γιατί ήταν προαπαιτούμενο για το τρίτο μνημόνιο;

Εμείς λέμε -και ολοκληρώνω κύριε Πρόεδρε- ότι πρέπει η πάλη του λαού να έχει διπλή κατεύθυνση: να προχωρήσει μέσα από την πάλη του στην κατάργηση της έμμεσης φορολογίας, που τσακίζει τα λαϊκά εισοδήματα, στην κατάργηση των αντεργατικών νόμων, που καθηλώνουν τον μισθό στο επίπεδο της φτώχειας και της εξαθλίωσης και στη μεγαλύτερη εντατικοποίηση της εργασίας και βεβαίως μέσα από τη συμπόρευση με το ΚΚΕ για να μπορέσει να πάρει ανάσες από αυτή την κατάσταση που διαμορφώνεται και να μην πιστέψει κάλπικες προτάσεις.

Είπατε ότι οι ενεργειακές κοινότητες είναι η λύση στην ενεργειακή φτώχεια. Την ξέρετε την ενεργειακή κοινότητα της Ένωσης Αγροτικών Συνεταιρισμών Αιτωλοακαρνανίας; Έχει κάνει το μεγαλύτερο φωτοβολταϊκό πάρκο στη Δυτική Ελλάδα και σε γη υψηλής καλλιέργειας .Τώρα θέλει να κάνει και νέο φωτοβολταϊκό, μέγα φωτοβολταϊκό στην Ηλεία, στην περιοχή του Πηνειού, σε έξι χιλιάδες στρέμματα τα οποία είναι βοσκοτόπια στα οποία τρέφουν τα κοπάδια τους εξήντα κτηνοτρόφοι. Να, λοιπόν, ποιες είναι οι ενεργειακές κοινότητες. Επιχειρηματικοί όμιλοι βρίσκονται πίσω από αυτές τις ενεργειακές κοινότητες. Καλλιεργείται αυταπάτη.

Η συμπόρευση με ΚΚΕ μπορεί να αποτελέσει το εχέγγυο για να ανακουφιστεί ο λαός από τα τεράστια προβλήματα που έχει και να βαδίσει στον δρόμο της σύγκρουσης και της ανατροπής.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η Κοινοβουλευτική Εκπρόσωπος της Ελληνικής Λύσης κ. Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Ακούσαμε πολύ καλά τον κύριο Υπουργό.

Όμως, κύριε Υπουργέ, μπερδεύετε τις καταθέσεις με τις αποταμιεύσεις. Αποταμιεύσεις είναι οι καταθέσεις στα ακίνητα και άλλα περιουσιακά στοιχεία των νοικοκυριών. Μπορεί να αυξήθηκαν οι καταθέσεις, αλλά η ιδιοκατοίκηση έφτασε από το 85% στο 75%. Οπότε μην τα μπερδεύουμε.

Όσον αφορά την ενέργεια λέτε τη μισή αλήθεια για την παγκόσμια κρίση. Η άλλη μισή είναι:

Πρώτον, η απολιγνιτοποίηση. Η συμμετοχή του λιγνίτη στο ενεργειακό μείγμα έχει μειωθεί στο 10%.

Δεύτερον, όσον αφορά το χρηματιστήριο ενέργειας, σας θυμίζουμε ότι η Καλιφόρνια φαλίρισε λόγω της «ENRON» και του χρηματιστηρίου ενέργειας.

Tρίτον, o πληθωρισμός στην Ελλάδα τον Ιανουάριο ήταν στο 5,5% από -2% τον περασμένο Γενάρη του 2021, αλλά οι τιμές αυξήθηκαν κατά 7,5% ενώ στην Ευρώπη 5,1%, όταν δεν είχε αποπληθωρισμό πέρυσι οπότε στην Ελλάδα είχαμε μεγάλο πληθωρισμό.

Τέταρτον, σπαταλήσατε 43,3 δισεκατομμύρια με δανεικά, περισσότερο από κάθε άλλη χώρα της Ευρώπης. Οπότε είναι λογικό να έχουμε και μεγαλύτερη ανάκαμψη. Αν είχατε μια επιχείρηση θα σας ενδιέφερε τζίρος ή το κέρδος; Καταλαβαίνετε ότι πάμε για ένα άλλο μνημόνιο.

Πέμπτον, στην Ελλάδα έχουμε τη μεγαλύτερη ανεργία των νέων στην Ευρώπη και εξαιρετικά υψηλή ανεργία. Όσον αφορά τη μείωσή της, να σημειώσω ότι επιτεύχθηκε με επιδοτούμενες θέσεις εργασίας, κάτι που δεν είναι βιώσιμο. Πόσο καιρό ακόμα θα δανείζεστε για να πληρώνετε αυτούς που κάθονται.

Έκτον, έχετε καταλάβει ότι αυξήσατε το εξωτερικό χρέος της χώρας κατά 140 δισεκατομμύρια, από 400 δισεκατομμύρια στο τέλος του 2018 στα 540 δισεκατομμύρια το τρίτο τρίμηνο του 2021; Ξέρετε τι σημαίνει αυτό;

Έβδομον, είπατε ότι αυξήθηκαν οι εξαγωγές. Χαιρόμαστε. Όμως γνωρίζετε ότι αυξήθηκαν και οι εισαγωγές. Επιδεινώθηκε ακόμα περισσότερο το εμπορικό μας έλλειμμα. Καταλαβαίνετε τι κάνετε;

Κύριε Υπουργέ, θεωρείτε ότι απλά και μόνο ροκανίζετε όπως λέτε το διαθέσιμο εισόδημα του πολίτη όταν οι αυξήσεις σε είδη πρώτης ανάγκης, λογαριασμούς ρεύματος και φυσικά μάσκες, rapid test, PCR, που έχετε επιβάλει ελέω κορωνοϊού, είναι τέτοιες που καθιστούν αμφίβολο αν θα μπορέσει να βγάλει ο κάθε πολίτης τον μήνα και εν τέλει ρόλος του κράτους δεν είναι να ροκανίζει το εισόδημα του πολίτη, είναι να του εξασφαλίζει την ευημερία του.

Η Κυβέρνηση της Νέας Δημοκρατίας είναι φανερό ότι δεν μπορεί και δεν θέλει να καταπολεμήσει την ακρίβεια, που δοκιμάζει τα ελληνικά νοικοκυριά και τις επιχειρήσεις. Αντί να προχωρήσει σε μείωση των συντελεστών ΦΠΑ στα είδη πρώτης ανάγκης και του ειδικού φόρου κατανάλωσης καυσίμων, όπως έχουν κάνει όλες οι κυβερνήσεις της Ευρωπαϊκής Ένωσης, προτίμησε να κρύβεται πίσω από τα τερατώδη ελλείμματα που δημιούργησε η ίδια προβαίνοντας μεταξύ άλλων σε απευθείας αναθέσεις δισεκατομμυρίων ευρώ κατά παρέκκλιση των κείμενων διατάξεων.

Μειώνεται στο 13% ο ΦΠΑ στην εστίαση και τους χώρους πολιτισμού. Διότι ο κόσμος διασκεδάζει καθημερινά! Ο κόσμος χρειάζεται να αγοράσει τα είδη πρώτης ανάγκης φθηνότερα γιατί δεν έχει χρήματα.

Βγείτε στην κοινωνία να μιλήσετε με τους πολίτες, που μένουν άναυδοι αντικρύζοντας τους λογαριασμούς του ηλεκτρικού ρεύματος και του φυσικού αερίου και δεν γνωρίζουν καν πώς θα ανταπεξέλθουν τα έξοδα του μήνα.

Είπατε ότι η Ελλάδα έχει φθηνό ρεύμα σε σχέση με την Ευρώπη. Δεν αναλογιστήκατε όμως ότι το μηνιαίο εισόδημα του μέσου Έλληνα είναι πολύ χαμηλότερο από το μηνιαίο εισόδημα του μέσου Ευρωπαίου. Τα δύο τρίτα της τιμής του λίτρου του πετρελαίου είναι φόρος. Γιατί δεν μειώνετε τον ειδικό φόρο να ζεσταθεί ο κόσμος; Θα σας απαντήσω εγώ. Διότι είναι ζεστό χρήμα για τα δημόσια ταμεία.

Ρωτήστε να σας πουν για τις τιμές στα είδη πρώτης ανάγκης στα σουπερμάρκετ. Οι ανύπαρκτοι κρατικοί έλεγχοι εκτοξεύουν τις τιμές των προϊόντων.

Επιπλέον, έχουμε γίνει δέκτες καταγγελιών δεκάδων υγειονομικών σε αναστολή ότι έχει διακοπεί η ασφαλιστική τους ικανότητα, υπάλληλοι που προσέφεραν για πολλά χρόνια στο ΕΣΥ, οικογένειες με παιδιά, οικογένειες μονογονεϊκές. Καρκινοπαθείς και γονείς παιδιών με αναπηρία είναι ανασφάλιστοι και πρέπει να πληρώνουν τις θεραπείες από την τσέπη τους. Πραγματικά αισθανόμαστε ντροπή. Είναι δυνατόν να ασκείτε τέτοια βίαιη κυβερνητική πολιτική στο όνομα του εμβολιασμού;

Εκτός αυτών, αξίζει να αναφερθεί ότι η αναστολή εφημερίας του Νοσοκομείου Παίδων Πεντέλης με σκοπό να προστεθούν έξι επιπλέον εμβολιαστικές γραμμές αποτελεί μια εγκληματική απόφαση, ακόμη και αν διαρκέσει πέντε ή έξι εβδομάδες, όπως εξήγγειλε το Υπουργείο Υγείας, γιατί αναγκάζει τον κόσμο να βάλει πάλι το χέρι στην τσέπη σε τέτοια περίοδο οικονομικής δυσπραγίας και να αποταθεί σε περίπτωση ανάγκης σε ιδιώτες παιδιάτρους ή θεραπευτήρια.

Η Νέα Δημοκρατία αποδεικνύει ξανά ότι προτάσσει την εξυπηρέτηση φίλων της έναντι του δημοσίου συμφέροντος, διότι ενεργεί μονομερώς και ως ιδιώτης. Και τούτο αποδεικνύει ότι οι επιλογές της είναι προσχηματικές και ανειλικρινείς, διότι τη στιγμή που δεσμεύει το Νοσοκομείο Παίδων Πεντέλης και υποβαθμίζει την εύρυθμη λειτουργία του, διαφημίζοντας το αφήγημα της εμβολιαστικής καμπάνιας, την ίδια στιγμή αφήνει προκλητικά ανυπεράσπιστες τις οικογένειες με μικρά παιδιά, χωρίς κανενός είδους πρωτοβάθμια περίθαλψη, τους στερεί για πέντε με έξι εβδομάδες ενός νοσοκομείου που εξυπηρετεί ακόμη και κατοίκους της Εύβοιας.

Τόσο ανάλγητη είναι η Κυβέρνηση που καταθέτει τροπολογία δια του κ. Χατζηδάκη, η οποία προβλέπει ότι οι εργαζόμενοι γονείς που θα πάρουν άδεια ειδικού σκοπού, επειδή το παιδί τους νόσησε από κορωνοϊό, θα πληρώνονται μόνο το 50% του μισθού τους για τις τέσσερις μέρες άδειας.

Τόσο αλαζονική είναι η Κυβέρνηση που όχι μόνο αρνείται να δώσει λύσεις-διεξόδους στο οικονομικό ζήτημα που εγείρεται, αλλά που δεν δίστασε με παλινωδίες και ψέματα από πλευράς του Υπουργού Ανάπτυξης και Επενδύσεων να προσπαθήσει να δικαιολογήσει το πανηγύρι αισχροκέρδειας που γίνεται στην Ελλάδα με το κόστος των μοριακών ελέγχων, το οποίο φυσικά σε τέτοιους καιρούς επιβαρύνει τον Έλληνα νοικοκύρη, την ελληνική οικογένεια.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα ήθελα κι εγώ λίγο χρόνο ακόμη, κύριε Πρόεδρε.

Είπε ψέματα προσβάλλοντας την Κύπρο. Παρά την απάντηση των Κυπρίων, αφού ανασκεύασε πρώτα του ισχυρισμούς του, εξακολουθεί να διαδίδει ψεύδη για να δικαιολογήσει πάλι την έλλειψη κοινωνικής πολιτικής της Κυβέρνησης.

Γιατί αρνείστε να συνταγογραφήσετε τα PCR; Οι ψευδείς ισχυρισμοί του Υπουργείου Ανάπτυξης κατέπεσαν όταν δήμοι σε όλη την Ελλάδα απέδειξαν ότι υπάρχει αισχροκέρδεια από το κόστος των ελέγχων PCR, επιτυγχάνοντας οι ίδιοι πολύ χαμηλότερες τιμές αγοράς, παρά το γεγονός μάλιστα ότι η προσφορά απευθυνόταν μόνο στους δημότες τους, άρα σε ένα πολύ μικρότερο αριθμό καταναλωτών. Συμπερασματικά, με μικρότερη κατανάλωση επιτεύχθηκαν πολύ χαμηλότερες τιμές.

Ως προς τα σχολεία τώρα. Τα ανοίξατε. Πώς στηρίξατε την ελληνική οικογένεια; Εξασφαλίσατε, όπως στη Γαλλία, δωρεάν μάσκες υψηλής προστασίας για τους μαθητές και τους εκπαιδευτικούς; Τους εξασφαλίσατε rapid test δωρεάν, όπως στην Αυστρία όπου σε κάθε πολίτη χορηγούνται οκτώ rapid test δωρεάν; Rapid test που είναι αξιόπιστα κι όχι selftest που έγκειται στη διακριτική ευχέρεια του καθενός αν θα τα κάνει και αν θα τα κάνει σωστά.

Λοιπόν όχι, τίποτα δεν εξασφαλίσατε για τη μαθητική κοινότητα και τις οικογένειές τους. Αντίθετα, επιβαρύνετε οικονομικά περαιτέρω τις οικογένειες των ανεμβολίαστων ανήλικων μαθητών με το κόστος των δύο rapid test σε περίπτωση κρούσματος στην τάξη. Μην πείτε ότι γίνονται δωρεάν, διότι σε όλο το Λεκανοπέδιο λειτουργούν λιγότερα από επτά κέντρα κι αναγκάζονται οι μαθητές να απευθύνονται ιδιωτικά για να γυρίσουν γρήγορα στην τάξη και να μην πάρουν απουσίες. Αλλά βέβαια έχετε έτοιμη τη δωρεάν λύση. «Κάνετε και στα παιδιά σας εμβόλιο». Είστε πρακτικά αδίστακτοι.

Ακολούθως ενημερώστε μας για τα ακριβή ποσά που δαπανώνται για την κατασκευή υποδομών μεταναστών στα ακριτικά νησιά μας και τον Έβρο. Γιατί δεν γίνονται όλα από ευρωπαϊκά κονδύλια, σε ακατοίκητα νησιά, όπως πρότεινε η Ελληνική Λύση; Και την ίδια στιγμή οι Έλληνες κινδυνεύουν ακόμα να χάσουν τα σπίτια τους με τους πλειστηριασμούς που απελευθερώσατε.

Τέλος, όσον αφορά το απαράδεκτο πρόστιμο των 100 ευρώ που επέβαλε η Νέα Δημοκρατία στους συμπολίτες μας άνω των εξήντα ετών λόγω μη εμβολιασμού, εκτός από ανήθικο, είναι και καταστροφικό, όχι μόνο γι’ αυτούς που καλούνται να πληρώσουν, αλλά για ολόκληρη την πραγματική οικονομία.

Την ώρα, λοιπόν, της μεγάλης οικονομικής κρίσης, η Κυβέρνηση επιβάλλει ένα χαράτσι των 100 ευρώ οριζόντια, καθαρά τιμωρητικού χαρακτήρα κι όχι αποτρεπτικού χαρακτήρα, και το επιβάλλει στη συντριπτική πλειοψηφία σε συνταξιούχους και ανέργους, ποσό το οποίο μπορεί να αποτελεί και το 20%-30% των μηνιαίων αποδοχών, οδηγώντας τους σε περαιτέρω εξαθλίωση.

Παράλληλα, από αυτή και μόνο την αιτία η πραγματική οικονομία χάνει 30 εκατομμύρια ευρώ τον μήνα, τα οποία θα κατέληγαν στην αγορά. Οι μικρομεσαίες επιχειρήσεις βάλλονται πανταχόθεν.

Η Ελληνική Λύση καλεί άμεσα την Κυβέρνηση να ανακαλέσει το συγκεκριμένο πρόστιμο, το οποίο όχι μόνο έχει στόχο την εκβιαστική καταπάτηση της ελεύθερης βούλησης των πολιτών, τους διχάζει ακόμη πιο πολύ, τους κάνει να αισθάνονται ευάλωτοι και διωκόμενοι από την ίδια τους τη χώρα, αλλά ακόμη περισσότερο, καταστρέφει νοικοκυριά και επιχειρήσεις.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η κ. Φωτεινή Μπακαδήμα, Κοινοβουλευτική Εκπρόσωπος του ΜέΡΑ25. Και κλείνει ο κύκλος των Κοινοβουλευτικών Εκπροσώπων.

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ πολύ, κύριε Πρόεδρε.

Δεν μπορώ να ξεκινήσω αν δεν εκφράσω πρώτα τα ειλικρινή συλλυπητήρια τόσο του ΜέΡΑ25 όσο και τα δικά μου στην οικογένεια και τους οικείους του Χρήστου Σαρτζετάκη, ενός ανθρώπου που θα μείνει στη μνήμη όλων μας όχι μόνο για το ήθος, τη στάση, αλλά και για το σθένος του.

Περνώ τώρα στο αντικείμενο της σημερινής επίκαιρης επερώτησης.

Η χώρα μας έχει χτυπηθεί και συνεχίζει να χτυπιέται από ένα κύμα ακρίβειας, το οποίο βιώνουν καθημερινά στο πετσί τους και βλέπουν καθημερινά στην τσέπη τους οι συμπολίτες μας, ειδικότερα δε οι ασθενέστεροι, ένα κύμα που ήρθε να συναντήσει μια αναιμική οικονομία, όπως η δική μας, μετά από έντεκα χρόνια μνημονίων, κρίσης, μια σειρά πολιτικών στείρας λιτότητας, οι οποίες κατάφεραν να φτωχοποιήσουν ακόμη περισσότερο τους συμπολίτες μας όλα αυτά τα χρόνια. Τις αυξήσεις και το καλάθι της νοικοκυράς που κάθε μέρα αδειάζει κανείς μας δεν μπορεί να το αγνοήσει.

Το ζητούμενο όμως είναι –κι εκεί ακριβώς βρίσκεται η θεμελιώδης διαφορά του Μέρα25 με τα υπόλοιπα κόμματα του μνημονιακού τόξου- ο τρόπος με τον οποίο στέκεται ο καθένας μας απέναντι σε αυτή τη ζοφερή πραγματικότητα. Υπάρχουν, από τη μια πλευρά, τα μνημονιακά κόμματα που δεν ενδιαφέρονται για τους πολίτες -και αυτό είναι ένα σχόλιο που δεν ενέχει καμμία μικροπολιτική ούτε αντιπολιτευτική χροιά, αλλά προκύπτει από τα νομοθετήματα που έχουμε δει όχι μόνο τα τελευταία δυόμισι χρόνια διακυβέρνησης της Κυβέρνησης του Κυριάκου Μητσοτάκη, αλλά και όλα αυτά τα χρόνια από το 2010 μέχρι σήμερα- και από την άλλη πλευρά, είναι το ΜέΡΑ25, ένα κόμμα που από την πρώτη στιγμή, όσο και πριν από την είσοδό του στη Βουλή αλλά και μετά, κατέθετε και καταθέτει εφαρμόσιμες και ρεαλιστικές προτάσεις για την πραγματική ανακούφιση των συμπολιτών μας.

Θέλοντας να μείνω εντός του χρόνου, θα αναφερθώ πολύ συνοπτικά σε τέσσερις βασικές προτάσεις τις οποίες έχουμε καταθέσει στον δημόσιο διάλογο και αφορούν το κομμάτι της ακρίβειας.

Πρόταση πρώτη: Μείωση του ανώτατου συντελεστή ΦΠΑ από το 24% στο 15%. Δεν είναι δυνατόν σε μια οικονομία όπως η δική μας να συνεχίζουμε να διατηρούμε συντελεστές σε τόσο υψηλό επίπεδο και παράλληλα να μιλάμε για στήριξη των πολιτών και ανακούφισή τους από την ακρίβεια.

Πρόταση δεύτερη: Αυτόματη τιμαριθμική αναπροσαρμογή σε κατώτατο μισθό και επιδόματα, με χρήση όχι του επίσημου πληθωρισμού, αλλά του δείκτη τιμών των μικρομεσαίων νοικοκυριών, εξαιρουμένου του εισοδηματικά ανώτατου 30% του πληθυσμού, με στόχο να έχουμε πραγματική αύξηση την οποία θα δουν οι μισθωτοί κι όχι μια επικοινωνιακή αύξηση την οποία θα διογκώσουν τα καλοταϊσμένα μέσα της λίστας του κ. Πέτσα, για να ωραιοποιήσουν μια κατάσταση που όχι προς το καλύτερο βαίνει, αλλά ακριβώς το αντίθετο.

Πρόταση τρίτη: Ακύρωση όλων των αυξήσεων στις τιμές του ηλεκτρικού ρεύματος με κατάργηση του χρηματιστηρίου ενέργειας, διεύρυνση του κοινωνικού τιμολογίου, κοινωνικοποίηση της τέως ΔΕΗ, ακύρωση της πώλησης του ΔΕΔΔΗΕ και σταδιακή επανεθνικοποίση της εταιρείας.

Δυστυχώς για τη χώρα και τους συμπολίτες μας τα κόμματα του μνημονιακού τόξου έχουν κάνει την πολιτική και βαθιά ταξική επιλογή να αφήσουν το ηλεκτρικό ρεύμα βορά στους κερδοσκόπους. Ας μην ξεχνάμε ότι η ηλεκτρική ενέργεια αποτελεί βασικό αγαθό και είναι αναγκαίο για την επιβίωση όλων μας. Γι’ αυτόν τον λόγο αποτελεί και διακαή πόθο των ολιγαρχών, καθώς η εκμετάλλευσή τους a priori θα τους φέρει υπερκέρδη. Γι’ αυτόν ακριβώς τον λόγο το ρεύμα πρέπει να είναι δημόσιο αγαθό.

Η ΡΑΕ έχει αφήσει την ολιγαρχία που απαρτίζει το χρηματιστήριο ενέργειας να κάνει ό,τι θέλει, ακόμα και να καταληστέψει τους πολίτες, με μοναδικό στόχο να γεμίσει η δική της τσέπη. Σε αυτό το ράλι αυξήσεων, που τελικά καλείται να καλύψει ο καταναλωτής, γιατί δυστυχώς είναι πάντα υπέρ των ιδιωτών και κατά των πολιτών, πρέπει και θα μπει φρένο.

Πρόταση τέταρτη: επιβολή προστίμων από την Επιτροπή Κεφαλαιαγοράς στα σουπερμάρκετ για το διαχρονικό άνοιγμα της ψαλίδας των τιμών σουπερμάρκετ και των τιμών των προμηθευτών, ώστε να ανακουφιστούν πραγματικά οι συμπολίτες μας, οι οποίοι βλέπουν καθημερινά την αγοραστική τους δύναμη να συρρικνώνεται.

Δεν μπορώ να κλείσω την τοποθέτησή μου, κυρίες και κύριοι συνάδελφοι, χωρίς να σχολιάσω τη χθεσινή εξαγγελία μείωσης του ΕΝΦΙΑ κατά 13%, την οποία φυσικά και πανηγύρισαν τα κρατικοδίαιτα μέσα, ξεχνώντας -προφανώς τους συνεπήρε μεγάλη χαρά- πως μόλις το καλοκαίρι νομοθετήθηκαν αυξήσεις στις αντικειμενικές αξίες για τα μεσαία και φτωχά νοικοκυριά από 40% έως 50%.

Το ΜέΡΑ25 από την πρώτη στιγμή ζητά κατάργηση του ΕΝΦΙΑ για τη μικρή και τη μεσαία ιδιοκτησία. Δυστυχώς η Κυβέρνηση της Νέας Δημοκρατίας -και κλείνω με αυτό, κύριε Πρόεδρε- αντί να προβεί σε τέτοιες ουσιαστικές πρωτοβουλίες, που θα ελάφρυναν τους φτωχότερους συμπολίτες μας, προχωράει διαρκώς σε οριζόντιες μειώσεις, που κυρίως ωφελούν τους έχοντες και κατέχοντες, νομοθετεί τον επαίσχυντο πτωχευτικό, ενεργοποιεί τον «ΗΡΑΚΛΗ».

Όμως ας είμαστε όλοι σίγουροι πως όταν έρθει η ώρα -και θα έρθει σύντομα- οι πολίτες θα μας κρίνουν όλους.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Λοιπόν, ακούστε τώρα πώς θα προχωρήσουμε. Ο χρόνος έχει εξαντληθεί στο τριπλάσιο, πλην του κ. Πάνα, ο οποίος ήταν συνεπέστατος –τριάντα δεύτερα μόνο- και άρα θα πάρει πέντε λεπτά δευτερολογίας. Όσοι από τους συναδέλφους θέλουν -που τους βλέπω όλους μέσα, πλην της κ. Λιακούλη που την είδα στη Διάσκεψη των Προέδρων, γι’ αυτό προφανώς λείπει- επειδή οι χρόνοι των δευτερολογιών είναι μικροί, θα μιλήσουν και θα κλείσει μετά ο παριστάμενος Υπουργός, ο οποίος κι εκείνος θα έχει σχετικά μικρό χρόνο.

Κύριε Πάνα, έχετε τον λόγο.

**ΑΠΟΣΤΟΛΟΣ ΠΑΝΑΣ:** Κύριε Υπουργέ, παρά τα όσα ακούσαμε να λέτε, συνεχίζετε να μην αναφέρετε συγκεκριμένα μέτρα, σύμφωνα με τα οποία οι επιχειρήσεις της ελληνικής επικράτειας θα συνεχίσουν να είναι βιώσιμες και να βγουν αλώβητες από αυτόν τον κυκεώνα ακρίβειας. Πρέπει να ξέρουμε συγκεκριμένα ποια θα είναι η έμπρακτή σας στήριξη στις επιχειρήσεις και στους καταναλωτές. Η μετακύλιση των εξωφρενικών αυξήσεων στον ελληνικό λαό, ο οποίος δεν μπορεί πια να ανταποκριθεί στις πάγιες και καθημερινές ανάγκες επιβίωσης, αποτελεί μια σκληρή πραγματικότητα.

Μην γίνεστε διαρκώς αρνητής της πραγματικότητας. Έχουμε κάνει δύο νομοσχέδια και δυστυχώς, αυτή είναι μια ιστορία η οποία συνεχίζεται. Αρνείστε την πραγματικότητα. Γνωρίζουμε πως αυτό το κύμα ανατιμήσεων θα έχει διάρκεια και βαρύτατες οικονομικές συνέπειες, καθώς μάλιστα σε αυτήν τη θέση συνηγορούν και οι εκτιμήσεις της Ευρωπαϊκής Επιτροπής για την ενεργειακή κρίση, που ήρθαν πρόσφατα στο φως της δημοσιότητας και σύμφωνα με τις οποίες, με βάση τα προθεσμιακά συμβόλαια, οι τυπικές τιμές δεκαετίας δεν είναι πιθανόν να επιστρέψουν στα επόμενα δύο ή τρία χρόνια. Εκτιμάται μάλιστα ότι οι τιμές λιανικής φυσικού αερίου αναμένεται να αυξηθούν περαιτέρω τους επόμενους μήνες, ενώ ανάλογα αναμένεται να κινηθούν και οι τιμές ηλεκτρισμού.

Επομένως, αντιλαμβάνεστε πως δεν χρειάζονται αυτή τη στιγμή πανηγυρικές ανακοινώσεις και διθυραμβικές εξαγγελίες προσωρινών πακέτων μέτρων στήριξης, αλλά ένα ολοκληρωμένο, μόνιμο και ουσιαστικό στρατηγικό σχέδιο απεγκλωβισμού της χώρας από αυτήν την κατάσταση. Και αυτό περιμένουμε να ακούσουμε από αυτό το Βήμα, κύριε Υπουργέ, όχι μόνο στοιχεία, τα οποία τα σεβόμαστε, αλλά το σχέδιό σας.

Ελπίζατε πως το όφελος των τουριστικών εσόδων, που αποτελεί την εύκολη στρατηγική, θα ισορροπήσει τη δυσχερή κατάσταση της οικονομίας μας. Όμως τα τουριστικά έσοδα δεν έφτασαν. Το έλλειμμα διπλασιάστηκε σε σχέση με τον ίδιο μήνα του προηγούμενου έτους, φτάνοντας στα 2,55 δισεκατομμύρια ευρώ, υψηλότερο από το 2011.

Κύριε Υπουργέ, είμαστε όλοι γνώστες της κατάστασης που επικρατεί και ελπίζω και εσείς να είστε έτοιμοι να αναλάβετε τις πολιτικές ευθύνες που φέρνει η παντελής απουσία στήριξης των αγροτών, των κτηνοτρόφων, όπως ακούστηκε, των μικρών, μεσαίων και μεγάλων επιχειρήσεων, όπως και του ίδιου του καταναλωτή. Διαρκώς εξαγγέλλονται επιδοτήσεις, οι οποίες αφ’ ενός δεν αρκούν για να πληρωθούν οι φουσκωμένοι λογαριασμοί από τα νοικοκυριά και τις επιχειρήσεις, αφ’ ετέρου δεν υλοποιούνται.

Θυμόμαστε όλοι τον Υπουργό Περιβάλλοντος -δεν είναι εδώ αυτήν τη στιγμή- να προαναγγέλλει από το βήμα της ΔΕΘ ότι ένα μέσο νοικοκυριό μέχρι το τέλος του χρόνου -και μιλώ για το 2021- δεν θα βιώσει σχεδόν καμμία αύξηση στο κόστος του ηλεκτρικού ρεύματος, όπως επίσης ανέφερε ως παράδειγμα ότι ένας καταναλωτής ο οποίος έχει μηνιαίο λογαριασμό 180 ευρώ, μετά από την επιδότηση της πολιτείας και μετά την επιπλέον έκπτωση από τη ΔΕΗ, θα έχει λογαριασμό 138 ευρώ, δηλαδή, περίπου τον ίδιο λογαριασμό που είχε πριν τις ανατιμήσεις.

Από την άλλη, ο ίδιος ο Πρωθυπουργός εξήγγειλε πως με κρατική επιδότηση η Κυβέρνηση εκτιμά ότι θα καλυφθεί το 80% των αυξήσεων στους λογαριασμούς ηλεκτρικού ρεύματος για όλους τους καταναλωτές, όποιον πάροχο κι αν χρησιμοποιούν, με την επιδότηση να εμφανίζεται αυτόματα στους λογαριασμούς του ηλεκτρικού μέχρι και τον Δεκέμβριο του 2021, αλλά αν χρειαστεί θα επεκταθεί και το 2022. Όπως επίσης ανέφερε πως πιο ευνοημένοι θα είναι οι πελάτες της ΔΕΗ, αφού εκτός από την επιδότηση θα είχαν από τις 5 Αυγούστου και έκπτωση 30%, με αποτέλεσμα να εξαλείφονται σχεδόν οι ανατιμήσεις που θα προέκυπταν από την αύξηση της τιμής της χονδρικής.

Με έναν γρήγορο υπολογισμό, λοιπόν, ουσιαστικά ο Πρωθυπουργός ανέφερε πως ένας πελάτης της ΔΕΗ με μηνιαία κατανάλωση 300 KWh θα δει αύξηση 1,69 ευρώ τον μήνα. Λόγια λοιπόν χωρίς αντίκρισμα, κυρίες και κύριοι συνάδελφοι, κύριε Υπουργέ. Λόγια και απουσία πράξεων.

Σύμφωνα τώρα με την έκθεση της ΓΣΕΕ η ακρίβεια ροκάνισε το 10,4% του κατώτατου μισθού, ενώ και σε περιπτώσεις εργαζομένων με μερική απασχόληση οι απώλειες άγγιξαν το 13,7% του μέσου μισθού. Άρα λοιπόν, τι περιμένουμε με την αύξηση 2% του κατώτατου μισθού; Θα κινηθεί μήπως η αγορά; Ελπίζετε ότι από αυτήν την αύξηση θα υπάρξει αγοραστική δύναμη των πολιτών;

Ας μη γελιόμαστε, λοιπόν. Απαιτούνται δραστικά μέτρα. Τα προτείναμε κατά τη συζήτηση του προϋπολογισμού, άσχετα αν λέτε διαρκώς ότι δεν έχουμε προτάσεις. Αυτό είναι ζήτημα στρατηγικής τώρα. Αυτό πρέπει να πείτε, αυτό κάνετε.

Περιμένουμε, λοιπόν, σήμερα από εσάς να απαντήσετε, αλλά να απαντήσετε με στοιχεία και όχι να απαντάτε, κύριε Υπουργέ -μιας και βρίσκεστε μόνο εσείς τώρα εδώ- αυτά τα οποία θέλετε εσείς. Απαντήστε σ’ αυτά τα οποία λέμε εμείς και όχι αυτά τα οποία επιθυμείτε εσείς.

Ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Επειδή οι χρόνοι των συναδέλφων είναι πολύ μικροί, τρία λεπτά, παράκληση να μιλήσετε από τη θέση σας για να γλιτώσουμε το πήγαινε-έλα, με μια μικρή ανοχή. Ο κ. Αρβανιτίδης δεν είναι εδώ, ούτε ο κ. Πουλάς.

Τον λόγο έχει ο κ. Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, δυστυχώς καμμία απάντηση δεν πήραμε σε σχέση με το σχέδιο που έχει η Κυβέρνηση για να προστατέψει τους εργαζομένους από την ακρίβεια. Δεν ακούστηκε τίποτα. Οι πολιτικές της Κυβέρνησης λοιπόν, για τον κόσμο της εργασίας δεν βελτιώνουν τις συνθήκες διαβίωσής τους, δεν μειώνουν την ανασφάλεια και επισφάλεια που διακρίνει σήμερα την αγορά εργασίας αλλά και τους συνταξιούχους της χώρας μας.

Η Κυβέρνηση, όχι μόνο δεν έχει κοινωνική ατζέντα, αλλά αφήνει ανεξέλεγκτη την αγορά. Επιχειρεί να στηρίξει την κερδοφορία των επιχειρήσεων μέσω της συμπίεσης αυτού του διαθέσιμου εισοδήματος και θεωρεί, βεβαίως, ότι για τη χρονική παράταση και ένταση των ανατιμήσεων θα φταίνε οι αναπροσαρμογές στους μισθούς.

Τα δεδομένα είναι αμείλικτα, κύριε Υπουργέ και αναφέρομαι συγκεκριμένα: Πρώτον, στην προεκλογική εκστρατεία του κ. Μητσοτάκη που η αύξηση του κατώτατου μισθού θα ήταν διπλάσια του ρυθμού ανάπτυξης. Μετά από δυόμισι χρόνια, σήμερα ο κατώτατος μισθός βρίσκεται κάτω από το όριο της απόλυτης και της σχετικής φτώχειας. Ενώ υποσχέθηκε το επίπεδο της αύξησής του, δεν πείθουν κανέναν και ούτε μπορούν να καλύψουν και τις αυξήσεις στο καλάθι της νοικοκυράς, στην ενέργεια και στο κόστος της εργασίας.

Δεύτερον, η Κυβέρνηση προεκλογικά υποσχόταν τη διατήρηση της λειψής δέκατης τρίτης σύνταξης που είχε θεσμοθετήσει τότε ο ΣΥΡΙΖΑ για ψηφοθηρικούς λόγους. Την κατήργησε.

Τρίτον, διατηρεί την κατάργηση των κατώτατων ορίων σύνταξης και το ΕΚΑΣ, τα οποία είχε ο ΣΥΡΙΖΑ θεσπίσει. Τα καταργεί. Μοιράζει ψίχουλα και συνεχίζει περιορίζοντας τον αριθμό των δικαιούχων χαμηλοσυνταξιούχων των 250 ευρώ. Θυμάστε τι είχε πει ο κύριος Πρωθυπουργός, ότι για οκτακόσιες χιλιάδες χαμηλοσυνταξιούχους θα δοθούν ενισχύσεις. Δυστυχώς, έφτασαν μόνο τις εξακόσιες τριάντα τέσσερις χιλιάδες οι χαμηλοσυνταξιούχοι που βλέπουν στους λογαριασμούς τους αυτά τα ποσά.

Θεσμοθετεί και νομοθετεί με εγκυκλίους για μείωση στις συντάξεις των αναπήρων και των συντάξεων χηρείας, συγκεκριμένα στις 30-12-21 έως του ποσού, μάλιστα, των 268 ευρώ. Εμπαίζει χιλιάδες χαμηλοσυνταξιούχους, καθώς και συνταξιούχους χωρίς σύνταξη που περιμένουν μοιραίως τη σύνταξη τόσα χρόνια. Και φορολογεί τελευταία τα αναδρομικά των συνταξιούχων προβλέποντας, μάλιστα, και πρόστιμα.

Αυτά είναι τα ερωτήματα, κύριε Πρόεδρε. Δεν μας λέει η Κυβέρνηση τι είδους πολιτική εφαρμόζει, εν πάση περιπτώσει, για το ένα τρίτο του πληθυσμού της χώρας που, σύμφωνα με την EUROSTAT, διατρέχει τον κίνδυνο της φτώχειας. Και τι κάνει η Κυβέρνηση για να βελτιώσει τις συνθήκες διαβίωσης των πολιτών;

Εμείς προτείνουμε ξεκάθαρα και επαναλαμβάνουμε τις προτάσεις μας:

Πρώτον, αύξηση του κατώτατου μισθού με άμεση επαναφορά του στα 751 ευρώ, όπως ήταν και είχε τεκμηριώσει η ΓΣΕΕ μέσω του Ινστιτούτου Εργασίας και άμεσα έναρξη διαλόγου με τους κοινωνικούς εταίρους για την υπογραφή Νέας Εθνικής Γενικής Συλλογικής Σύμβασης Εργασίας. Τέρμα τα διοικητικά μέτρα.

Δεύτερον, θεσμοθέτηση ενός μόνιμου ελάχιστου εγγυημένου μηνιαίου εισοδήματος για τους συνταξιούχους του e-ΕΦΚΑ και ενεργοποίηση ενός νέου ΕΚΑΣ. Δηλαδή, τι προτείνουμε; Να θεσμοθετηθούν οι διαφορές μεταξύ της καταβαλλόμενης σύνταξης και του ελάχιστου μηνιαίου εισοδήματος συνταξιούχων, προκειμένου το μηνιαίο ποσό της σύνταξης να μην είναι κατώτερο από αυτό το ποσό.

Γνωρίζουν οι Έλληνες πολίτες ότι αυτή η παράταξη έχει στην ατζέντα και στο επίκεντρό της την κοινωνική ατζέντα. Ο κύριος Υπουργός Εργασίας ήταν απών σήμερα από αυτή τη συζήτηση παρά τα τόσο καίρια για τους εργαζόμενους θέματα. Εμείς σαν ένα λαϊκό κόμμα το πιστεύουμε και το διεκδικούμε και αγωνιζόμαστε για τα συμφέροντα των λιγότερο προνομιούχων. Πιστεύουμε, επίσης, ότι η ενίσχυση του διαθέσιμου εισοδήματος θα τονώσει την οικονομική δραστηριότητα, θα φέρει επενδύσεις και θα δημιουργήσει πολύ καλύτερες θέσεις εργασίας και πάρα πολύ καλά αμειβόμενες.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα ο κ. Βασίλης Κεγκέρογλου, Βουλευτής Ηρακλείου Κρήτης.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Η επερώτησή μας σήμερα γίνεται από το Κίνημα Αλλαγής, βεβαίως, το ΠΑΣΟΚ, αλλά για λογαριασμό της μεγάλης πλειοψηφίας του ελληνικού λαού, των νοικοκυριών, των επιχειρήσεων, των επαγγελματιών, των αγροτών, των εργαζόμενων που βιώνουν την ακρίβεια.

Άρα, η Κυβέρνηση θα πρέπει να είναι πάρα πολύ προσεκτική στις απαντήσεις, γιατί δεν απευθύνονται σε εμάς. Απευθύνονται στους ανθρώπους που πληρώνουν πανάκριβα το ηλεκτρικό, τα καύσιμα και τα βασικά αγαθά, καθώς έχει μετακυλιστεί, δυστυχώς, η ακρίβεια σε όλα, σε όλους τους τομείς.

Και κρύβεται η Κυβέρνηση. Φάνηκε από τις τοποθετήσεις όλων των Υπουργών που κρύβονται πίσω από τα εξωγενή αίτια -που υπάρχουν, βεβαίως- των αυξήσεων στην ενέργεια και τις μεταφορές. Αλλά απέκρυψε η Κυβέρνηση και οι Υπουργοί σήμερα το ότι δυστυχώς, με την εθνική διαχείριση αυτής της κρίσης της ακρίβειας έχουμε καταφέρει να είμαστε ακριβότεροι στην ενέργεια, στο ηλεκτρικό και στα καύσιμα στην Ευρώπη, ενώ έχουμε σε μεγάλη ένταση αυτό το φαινόμενο που βιώνουν οι πολίτες.

Δεν απαντήθηκαν τα συγκεκριμένα ερωτήματα και δεν αιτιολογήθηκε η έγκληση. Η επερώτηση απευθύνεται στους Υπουργούς οι οποίοι πρέπει, αφ’ ενός μεν να απαντούν όταν τίθενται ερωτήματα και, κυρίως, να αιτιολογούν την αδράνεια ή τις αποφάσεις που πήραν. Διότι τους εγκαλούμε, δεν τους ρωτούμε απλώς. Επερώτηση είναι.

Επερωτώνται, λοιπόν, οι Υπουργοί και εγκαλούνται σήμερα και δεν απάντησαν. Πρώτα απ’ όλα, για το θέμα της αξιοποίησης των θεσμικών εργαλείων που έχει η ελληνική πολιτεία για τον έλεγχο και τη διασφάλιση του υγιούς ανταγωνισμού στην αγορά. Καμμία απάντηση. Δεύτερον, τους εγκαλούμε γιατί επιμένουν στο άδικο φορολογικό σύστημα με τους υψηλούς έμμεσους φόρους που ο λόγος έμμεσων άμεσων φόρων από 1,15% το 2014 έγινε 1,45% επί ΣΥΡΙΖΑ και 1,52% επί Νέας Δημοκρατίας σήμερα, με τον τελευταίο προϋπολογισμό, και θα πάει 1,58% με τις τελευταίες μειώσεις στους άμεσους φόρους.

Ερχόμαστε, λοιπόν, στον ειδικό φόρο για τα καύσιμα που ρωτούσε και ξαναρωτούσε, μάλιστα, ο Υπουργός Οικονομικών ποιο είναι το οικονομικό κόστος. Το ξέρει πάρα πολύ καλά, διότι το Γενικό Λογιστήριο του Κράτους υπάγεται σ’ αυτόν. Το ξέρει πάρα πολύ καλά. Θα τον ρωτήσω, όμως, αν ξέρει το κοινωνικό κόστος της μεγάλης αύξησης που υπάρχει στο κόστος ζωής.

Θυμίζω πως τον Δεκέμβρη του 2014 ο φόρος της αμόλυβδης ήταν 0,9660 ανά λίτρο, του πετρελαίου κίνησης 0,5754 ανά λίτρο και του πετρελαίου θέρμανσης 0,4171 ανά λίτρο. Σήμερα είναι για την αμόλυβδη 1,0513, για το πετρέλαιο κίνησης 0,7110 και για το πετρέλαιο θέρμανσης 0,5089. Δηλαδή, έχουμε από το 2014 στο 2019 αύξηση 8% στην αμόλυβδη, 23% σε πετρέλαιο κίνησης και 22% στο πετρέλαιο θέρμανσης. Αυτή τη μεγάλη αύξηση αυτών των ετών θέλουμε ως μείωση σήμερα, για να αντιμετωπίσουμε την ακρίβεια.

Αυτή είναι η συγκεκριμένη πρόταση που κάνουμε. Μαζί είχαμε καταγγείλει τον ΣΥΡΙΖΑ, όταν έβαζε αύξηση στους έμμεσους φόρους. Τώρα, όμως, λέτε «Ε, μπήκαν οι φόροι, δεν βγαίνουν». Αυτό μας λέτε με λίγα λόγια και κάνετε την αντίθετη πολιτική απ’ αυτήν την οποία υποστηρίζατε ως αντιπολίτευση.

Κλείνω με το θέμα που δεν πήρα καμμία απάντηση. Παρουσίασα ολοκληρωμένα το πλαίσιο του μεγάλου κόστους, του υπέρμετρου κόστους που υπάρχει στην Ελλάδα για τις τηλεπικοινωνίες και τις ψηφιακές υπηρεσίες. Δεν πήρα καμμία απάντηση. Κατέθεσα στοιχεία συγκεκριμένα από την EUROSTAT και την Ευρωπαϊκή Επιτροπή και σας εγκαλούμε γι’ αυτό το τελευταίο, ότι υπάρχει, δηλαδή, οδηγία που μιλάει για οριζόντια μείωση από 1-1-22 στο κόστος των τηλεπικοινωνιών και των ψηφιακών υπηρεσιών και δεν την εφαρμόζετε, ενώ με αυτόν τον τρόπο θα έχουν πρόσβαση με μικρό κόστος όλοι οι πολίτες και επαγγελματίες και η επιχειρηματικότητα, ώστε να συμβάλουμε στην ψηφιακή πρόοδο που είναι αναγκαία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα ο κ. Οδυσσέας Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Σας είμαι ευγνώμων, κύριε Πρόεδρε.

Κύριε Υπουργέ, φύγατε κάποιο διάστημα, όταν ανέβηκε η κ. Νάντια Γιαννακοπούλου στο Βήμα, θα έχετε εκεί τα στοιχεία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Τα έχω εδώ.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Δεν ξέρω αυτή η Ευρωπαϊκή Επιτροπή βγάζει άλλα στοιχεία για τη Νέα Δημοκρατία και άλλα για εμάς; Μου κάνει φοβερή εντύπωση αυτό το πράγμα. Διαβάζουμε λάθος; Τι γίνεται εδώ; Εδώ τα στοιχεία είναι συγκεκριμένα, δεν μπορεί να διαβάζουμε διαφορετικούς δείκτες. Ωραία η ωραία Ελένη, αλλά στο τέλος της ημέρας μπορεί να μην ξέραμε τότε -γιατί δεν είχαμε διαδίκτυο- αν ήταν ξανθιά ή μελαχρινή, αλλά οι αριθμοί είναι αριθμοί.

Και ο κ. Σταϊκούρας που ήταν εδώ δεν είπε ότι δεν είναι έτσι αυτοί οι αριθμοί. Πήρε τρεις φορές τον λόγο και δεν είπε ότι αυτοί οι αριθμοί που είπαμε είναι διαφορετικοί. Είπε διάφορα άλλα, αλλά για τους αριθμούς δεν είπε. Και το συνεχίσατε αυτό και ο κ. Σκρέκας είπε ότι είμαστε η πιο φτηνή χώρα και του δώσαμε στοιχεία της Ευρωπαϊκής Επιτροπής ότι είμαστε η πιο ακριβή χώρα στη χονδρική. Μα, τι γίνεται; Θα έλεγα, εάν ήμουν στη θέση σας, ότι γίνατε ΣΥΡΙΖΑ.

Κύριε Υπουργέ, εμείς δεν λέμε ότι ο πληθωρισμός δεν είναι απ’ έξω. Το θέμα είναι εξωγενές και το ζητούμενο είναι εσείς πώς το αντιμετωπίζετε αυτό. Εσείς πώς το αντιμετωπίζετε; Αυτό είναι το βασικό ζητούμενο και σε αυτό δεν μας είπατε κάτι.

Λέτε: «Έχουμε ρίξει πάρα πολλά χρήματα στην αγορά». Βεβαίως και έχετε ρίξει και έχουμε συμφωνήσει και έχουμε κάνει δήλωση γι’ αυτά. Το ζητούμενο είναι ότι δεν έχετε ρίξει τα χρήματα στους πολλούς, τα έχετε ρίξει σε λίγους και με λάθος τρόπο, με αποτέλεσμα να έχουμε προβλήματα. Αυτό είναι το βασικό ζήτημα και η κριτική που σας κάνουμε. Έχετε ρίξει πολλά χρήματα με λάθος τρόπους σε λάθος ανθρώπους. Γι’ αυτό και στενάζουν τα νοικοκυριά.

Να σας πω κάτι; Ωραία, εμείς λέμε πράγματα που είναι εκτός. Έχετε δει τον κ. Καφούνη. Μήπως λέει άλλα στις συναντήσεις με εμάς και άλλα σε εσάς; Παίρνω έναν που είναι άλλης παράταξης από τον χώρο μας. Ο κ. Καφούνης λέει ότι το λιανεμπόριο είναι έτοιμο να πεθάνει. Αν δεν το λέει, δημόσια ας με διαψεύσει.

Σας άκουσα που μιλήσατε για τη «JP MORGAN», για τις μεγάλες επενδύσεις. Εμείς, κύριε Γεωργιάδη, είμαστε υπέρ των μεγάλων επενδύσεων, αλλά όχι να έρθουν πέντε για να «πεθάνουν» οι πέντε χιλιάδες επιχειρήσεις. Εμείς θέλουμε να έρθει νέο χρήμα και μια μεγάλη επένδυση που εσείς ξέρετε ότι την στηρίξαμε από την αρχή, όπως ήταν το Ελληνικό, σε δύσκολες στιγμές, όταν εδώ δεν μιλούσε κανείς, εμείς την στηρίξαμε. Όμως, μην έρχεστε τώρα εδώ και μας λέτε ότι ήρθε η «JP MORGAN», η οποία έκανε κάτι σωστό και στέλνει θετικά μηνύματα- αλλά οι άλλες πέντε εκατομμύρια επιχειρήσεις θα πεθάνουν για τη «JP MORGAN».

Τρίτον, να σας πω και κάτι συγκεκριμένο. Σας λέμε συγκεκριμένα και δεν απαντάτε στα συγκεκριμένα, σας καταθέτουμε προτάσεις και δεν τις δέχεστε.

Θα σας ρωτήσω κάτι και τελειώνω με αυτό. Πώς σας φαίνεται να αυξήσουμε τον κατώτατο μισθό και να βάλουμε πλαφόν στις εργοδοτικές εισφορές έως 220 ευρώ; Είστε θετικός για οκτάωρο με εικοσιπέντε ημέρες εργασίας για τα πέντε πρώτα χρόνια και εργόσημο στην εστίαση;

Επειδή λέτε πάντα κάποια πράγματα για το ΤΕΠΙΧ και όλα αυτά, θα ήθελα να συμπληρώσω. Λέτε κάτι το οποίο δεν είναι αληθές. Λέτε για τις είκοσι εννέα χιλιάδες επιχειρήσεις που επιδοτήθηκαν. Δεν είναι αλήθεια. Αιτήθηκαν είκοσι εννέα χιλιάδες και επιδοτήθηκαν είκοσι τέσσερις χιλιάδες, αφού οι υπόλοιπες απορρίφθηκαν. Αν και αυτό το στοιχείο το λέμε λάθος, πρέπει κάτι να συμβεί. Πρέπει να έρθουν εδώ κάτι να μας πουν. Δεν μπορεί όλοι αυτοί να μας λένε διαφορετικά στοιχεία. Κάποιος λέει ψέμα. Το λένε οι άνθρωποι της εστίασης; Το λέει η Κυβέρνηση; Κάποιος το λέει.

Τελειώνοντας θα πω κάτι. Επειδή εγώ ξέρω από Τροία και από Ωραία Ελένη, στο τέλος το κάστρο και η Τροία έπεσαν, να το θυμάστε αυτό, πέρασαν δύσκολα, όπως περάσαμε εμείς, είχαμε απώλειες τα τελευταία χρόνια, αλλά στο τέλος η Τροία έπεσε.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Στη συνέχεια θα μιλήσουν η κ. Λιακούλη, η κ. Γιαννακοπούλου και ο κ. Γεωργιάδης που θα απαντήσει σε όλα.

Κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κράτησα κάποιες σημειώσεις για να μην ξεφύγουμε, γιατί συνήθως όταν εμείς μιλάμε με τον κ. Γεωργιάδη, ξεφεύγουμε λίγο. Δεν κατάφερε να με παρασύρει, όμως ίσως καταφέρω να τον παρασύρω εγώ κάποια στιγμή στο δικό μου πεδίο.

Είπατε ότι λαϊκίζουμε και κινδυνολογούμε. Λέτε ότι ήρθαμε εδώ σήμερα και είμαστε εκτός τόπου και χρόνου. Λέτε ότι αυτά που λέμε δεν είναι ούτε έγκυρα, ούτε σωστά, δηλαδή με απλά λόγια -για να μας καταλαβαίνει και ο κόσμος- λέτε ότι όλα είναι μια χαρά, ότι ζούμε στον παράδεισο της ανάπτυξης αφ’ ενός, της πραγματικής ζωής, της καθημερινότητας, δηλαδή, αφ’ ετέρου. Δεν έχουμε τίποτε, ακούει ο λαός από εσάς. Δεν έχουμε ακρίβεια, δεν έχουμε τιμές που σκοτώνουν, δεν έχουμε λογαριασμούς ρεύματος, φυσικού αερίου, δεν έχουμε το καλάθι της νοικοκυράς, τίποτε. Όλα είναι μια χαρά. Γιατί είναι μια χαρά; Διότι οι αριθμοί είναι μια χαρά, μας είπε ο κ. Σταϊκούρας κυρίως, αλλά και οι υπόλοιποι Υπουργοί.

Σε ό,τι αφορά εσάς, κύριε Γεωργιάδη, που είστε και εδώ, με τα γνωστά λεκτικά και ρητορικά σχήματά σας που χρησιμοποιείτε για να αποφύγετε το πόσο εκτεθειμένη είναι πολιτικά η Κυβέρνηση και εσείς στον πληθωρισμό, μας είπατε ότι ο πληθωρισμός κατ’ αρχάς δεν μετριέται σε έναν χρόνο, αλλά σε ένα μήνα, από αυτά που σημείωσα. Ενδιαφέρουσα προσέγγιση. Μπορεί να τη διάβασε ο Υπουργός στον Άνταμ Σμιθ και μας την ανέφερε, όπως τον ανέφερε ήδη.

Ο πληθωρισμός, δηλαδή, του 5,5% πλέον, σύμφωνα με τον εναρμονισμένο δείκτη τιμών, όπως την ανακοίνωσε η EUROSTAT -για την οποία έγινε πολλή κουβέντα σήμερα- δεν υπάρχει. Δηλαδή, δεν αυξήθηκαν οι τιμές κατά 5,5%, αλλά μειώθηκαν από τον προηγούμενο μήνα και άρα μειώνεται ο πληθωρισμός. Αυτό λέτε εσείς και καταθέτετε σήμερα. Ένα το κρατούμενο.

Άρα ξέρουμε εμείς, κύριε Υπουργέ, τι έχετε πάθει τόσο εσείς όσο και ο κ. Σταϊκούρας. Χάσατε ένα βασικό σας επιχείρημα και θεωρώ ότι χάσατε μαζί και την ψυχραιμία σας. Μέχρι χθες μας λέγατε ότι έχουμε χαμηλότερο προϋπολογισμό από τον μέσο ευρωπαϊκό. Τώρα που η Ελλάδα ξεπερνάει τον πληθωρισμό της Ευρωζώνης και το αγαπημένο επιχείρημα εξαφανίστηκε πλέον, ανακαλύπτουμε νέους ορισμούς. Νέο, ωραίο!

Είπατε ότι η κριτική μας σας θυμίζει -επί λέξει το είπατε αυτό- την πρώτη περίοδο του αντιμνημονίου. Το είπατε αυτό σε εμάς, στο ΠΑΣΟΚ, στο Κίνημα Αλλαγής. Φανταζόμαστε ότι εννοείτε την περίοδο που ο κ. Σαμαράς έγραφε τα «Ζάππεια» μαζί με τον κ. Σταϊκούρα, λέω εγώ για να συνεισφέρω στη συζήτηση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** … (δεν ακούστηκε)

**ΕΥΑΓΓΕΛΙΑ ΛΙΑΚΟΥΛΗ:** Όχι, κύριε Γεωργιάδη. Τους πρώτους διδάξαντες στο αντιμνημόνιο μπορεί να τους συγκρίνετε πιθανώς με την παράταξη του ΣΥΡΙΖΑ, όχι με εμάς.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε σιγά-σιγά, κυρία συνάδελφε.

**ΕΥΑΓΓΕΛΙΑ ΛΙΑΚΟΥΛΗ:** Να πω κάτι για το γεγονός ότι ο πληθωρισμός είναι εξωγενής και ίσως είναι παροδικός. Είναι σαν να μας λέτε: «Βρέχει, δεν φταίμε εμείς που βρέχει, κάντε λίγο υπομονή, σε λίγο απλά θα ψιχαλίζει».

Εμείς, λοιπόν, κύριε Υπουργέ, κύριε Γεωργιάδη, σας εγκαλούμε γιατί δεν κρατάτε ομπρέλα, διότι βρίσκεστε σε έναν δημοσιονομικό χώρο με άλλες επιλογές και όχι επιλογές για τους ευάλωτους. Μας λέτε ότι είστε αποτελεσματικοί στην εποπτεία της αγοράς και δώσατε μάλιστα το παράδειγμα με τις μάσκες και τα sites -σημείωσα εδώ- δηλαδή, σε μία χώρα που το κατά κεφαλήν εισόδημα σε ισοτιμία αγοραστικής δύναμης της Ευρωπαϊκής Ένωσης είναι στο 60% του μέσου ευρωπαϊκού, αλλά πληρώνει σε τιμές που βρίσκονται στο 88% του μέσου ευρωπαϊκού, όλα βαίνουν καλά στην αγορά αυτή. Αυτό μας λέτε εσείς σήμερα. Πώς εξηγεί ο Άνταμ Σμιθ, θα μας πείτε τώρα στη δευτερολογία σας, αυτή τη στρέβλωση;

Τελειώνω με το ζήτημα της προοπτικής των νέων. Επιχειρήσατε πάλι σ’ αυτό το θέμα να πείτε κάποια πράγματα. Έπεσε -λέτε- ο πληθωρισμός, περάσαμε τους Ισπανούς. Ναι αλλά στην ανεργία των νέων παραμένουμε σταθερά πρώτοι. Άρα το να μιλάμε για σοβαρές προοπτικές με αυτή την πρωτιά είναι, κατά την άποψή μας, βαθιά υποκριτικό, διότι αφ’ ενός παλεύετε από το πρωί σήμερα με τους αριθμούς σας και εμείς με τους ανθρώπους. Κρατήστε, λοιπόν, τους αριθμούς σας και εμείς κρατάμε τους ανθρώπους και την πραγματική ζωή.

Ευχαριστώ, κύριε Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η Κοινοβουλευτική Εκπρόσωπος του Κινήματος Αλλαγής κ. Νάντια Γιαννακοπούλου, για την τριτολογία της.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πάρα πολύ για την κατανόηση και για την ανοχή, κύριε Πρόεδρε.

Κύριε Υπουργέ, ήλπιζα ειλικρινά ότι σήμερα θα μπορούσαμε να κάνουμε έναν ουσιαστικό διάλογο. Ήλπιζα ειλικρινά ότι σήμερα από τη μεριά των Υπουργών της Νέας Δημοκρατίας πάνω σε ένα τόσο σοβαρό θέμα, στο θέμα της ακρίβειας -είναι ίσως το νούμερο ένα θέμα που αφορά την ελληνική κοινωνία, ακόμα περισσότερο και από την πανδημία τολμώ να σας πω- θα ακούγαμε κάτι καλύτερο από τη μεριά σας και ότι θα είχαμε συγκεκριμένες απαντήσεις στα ερωτήματα τα οποία σας θέσαμε. Πιστέψτε με δεν μας αφορά η στείρα αντιπαράθεση, δεν μας αφορά η εύκολη αντιπολίτευση.

Ο στόχος του Κινήματος Αλλαγής είναι να κάνουμε σοβαρή, ουσιαστική, πραγματική αντιπολίτευση, καταθέτοντας προτάσεις και έχουμε καταθέσει προτάσεις, κύριε Υπουργέ και διαρκώς καταθέτουμε. Πραγματικά μας αδικείτε όταν λέτε ότι δεν καταθέτουμε προτάσεις. Όπως σας είπα πιο πριν και το είπα και από το Βήμα της Βουλής προφανώς αυτό εξηγείται από την μη διάθεση σας να απαντήσετε στις προτάσεις μας που δεν σας αρέσουν προφανώς. Αλλά πείτε «δεν συμφωνούμε», «δεν τη δεχόμαστε», μην ισοπεδώνετε τα πάντα.

Εμείς σας μιλάμε σοβαρά. Περίμενα κάτι καλύτερο από τη γενικολογία και τον ναρκισσισμό, ότι τα κάνετε όλα ωραία, ότι όλα είναι καλά, ότι έχετε κάνει ό,τι έπρεπε. Μα αν είχατε κάνει ό,τι έπρεπε και ό,τι μπορούσατε σε ένα ζήτημα το οποίο βεβαίως είναι παγκόσμιο και πανευρωπαϊκό, τότε δεν θα υπήρχε πρόβλημα. Εδώ πέρα όταν αρνείστε βασικά πράγματα, βασικά γεγονότα, την ίδια την πραγματικότητα, δεν είναι ότι κάτι καταφέρνετε απέναντι στο Κίνημα Αλλαγή, είναι ότι κουνάτε το δάχτυλο απέναντι στον ελληνικό λαό.

Εσείς, κύριε Γεωργιάδη, στην εκλογική σας περιφέρεια δεν ακούτε ότι υπάρχει τεράστιο πρόβλημα; Δεν ακούτε ότι αυτά τα μέτρα δεν είναι πραγματικά λυσιτελή; Δεν το ακούτε αυτό; Εμείς, το Κίνημα Αλλαγής, σας λέμε ότι αυτό συμβαίνει;

Άρα σας καταθέσαμε προτάσεις -τις έχει καταθέσει και ο Νίκος Ανδρουλάκης- για την αποτελεσματική αναχαίτιση της ακρίβειας, για τη γενναία αύξηση του κατώτατου μισθού -σας τα είπαμε αναλυτικά- και για τη μείωση του ΦΠΑ, του ειδικού φόρου κατανάλωσης, για την ενίσχυση -και αυτό σας αφορά- της Επιτροπής Ανταγωνισμού προκειμένου να γίνονται σαρωτικοί έλεγχοι στην αγορά και είναι μέτρα τα οποία πρέπει να γίνουν σήμερα, χωρίς καμμία καθυστέρηση. Αν δεν ακούτε εμάς, αν δεν ακούτε τον ελληνικό λαό, ακούστε και διαβάστε τα στοιχεία, τα στοιχεία της EUROSTAT που σας δώσαμε, τα στοιχεία του Ινστιτούτου Εργασίας που μιλάνε για την απίστευτη μείωση, την πραγματική μείωση και την απώλεια αγοραστικής δύναμης που έχουν οι άνθρωποι που παίρνουν τον κατώτατο μισθό, που έχουν οι άνθρωποι οι οποίοι είναι μερικής απασχόλησης, που το μέσο μηνιαίο ατομικό διαθέσιμο εισόδημα απώλεσε περίπου το 7% της αγοραστικής δύναμης. Αυτά είναι που ζητούν απαντήσεις.

Κλείνω καταθέτοντας και συγκεκριμένες προτάσεις για την αναχαίτιση της ακρίβειας στην ενέργεια, πολύ συγκεκριμένες προτάσεις και περιμένουμε να δούμε ποια είναι η θέση και η απάντηση της Κυβέρνησης σε αυτό. Φοβάμαι ότι για μια ακόμη φορά τρέχετε πίσω από τα γεγονότα. Βεβαίως αυτό δεν είναι και το μόνο θέμα για το οποίο τρέχετε συνέχεια πίσω μετά. Φοβάμαι ότι με αυτόν τον τρόπο αποδεικνύεται η φράση του Πάουλο Κοέλιο, ότι ένα λάθος το οποίο επαναλαμβάνεται περισσότερο από μια φορά τελικά δεν είναι απλά ένα λάθος, αλλά μια επιλογή.

Ευχαριστώ.

(Στο σημείο αυτό η Βουλευτής κ. Κωνσταντίνα (Νάντια) Γιαννακοπούλου καταθέτει για τα Πρακτικά τις προαναφερθείσες προτάσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κύριος Υπουργός.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κατ’ αρχάς θα ήθελα ιδιαιτέρως να ευχαριστήσω τους συναδέλφους για μια ζωντανή συζήτηση. Μια ζωντανή συζήτηση μπορεί να έχει κάποιες ατυχείς στιγμές. Εγώ θέλω ειλικρινά να πω ότι η φράση που είπα ήταν λάθος, ήταν υπερβολική και χαίρομαι που διεγράφη από τα Πρακτικά. Μην μου κρατήσετε κακία. Καμμιά φορά ο ρητορικός τρόπος που εκφράζομαι είναι λίγο πιο ελεύθερος. Μου άρεσε το «κραταιός Νικόλας» Το «κραταιός Νικόλας» θα το κρατήσω ως μια ωραία κοινοβουλευτική στιγμή!

Θα απαντήσω τώρα επί της ουσίας. Ξέρετε ότι με το ΚΙΝΑΛ δεν έχω να χωρίσω πολλά. Γιατί το λέω διαρκώς; Έχουμε βρεθεί μαζί και στις δύσκολες στιγμές, τώρα εσείς μπορεί να μην θέλετε να το θυμάστε, αλλά δεν πειράζει. Τα έχουν αυτά οι σχέσεις των ανθρώπων. Θα απαντήσω συγκεκριμένα, πρώτον στον κ. Κεγκέρογλου και στην κ. Γιαννακοπούλου εν μέρει.

Δεν κάνετε -λέει- δεκτές τις προτάσεις μας. Είπε ο κ. Κεγκέρογλου επί λέξει: «Δεν χρησιμοποιείτε τα εργαλεία που έχετε για τον έλεγχο της αγοράς». Σας κατέθεσα προηγουμένως στην ομιλία μου και τους ελέγχους της Επιτροπής Ανταγωνισμού και τους ελέγχους της ΔΙΜΕΑ και τη διάταξη που καταθέσαμε για τον έλεγχο του περιθωρίου κέρδους. Ποια άλλα μέσα έχουμε πέρα από αυτά; Δεν έχουμε άλλα. Αυτά είναι. Όσα μέσα έχουμε όχι μόνο τα χρησιμοποιούμε, αλλά τα παραχρησιμοπούμε. Αυτή είναι η απάντηση. Γι’ αυτό λέμε ότι δεν μπορούμε να κάνουμε κανονικό διάλογο έτσι.

Έρχεται ο Υπουργός, δέχεται μια κατηγορία, καταθέτει τα στοιχεία και αντί μετά να μιλήσουμε για τα στοιχεία, συνεχίζει ο κ. Κεγκέρογλου το ίδιο παραμύθι. Ε, δεν βγάζουμε άκρη. Αν δεν είχε παρέμβει η Επιτροπή Ανταγωνισμού, να με κατηγορούσατε. Αν δεν έκανε κάθε μέρα η ΔΙΜΕΑ ελέγχους, να με κατηγορούσατε. Αν δεν είχαμε βγάλει τη διάταξη για το περιθώριο κέρδους, να με κατηγορούσατε. Αν δεν είχα παρέμβει για τις μάσκες, να με κατηγορούσατε. Εγώ σας είπα τι έχουμε κάνει και δεν σχολιάσατε τίποτα. Μην πάρουμε πάλι τη συζήτηση περί των θείων, η οποία κούρασε στην προηγούμενη στροφή.

Εκεί, όμως, που είναι αδύνατον να μην απαντήσω, είναι στη φίλη μου την κ. Νάντια Γιαννακοπούλου και το «φίλη μου» το λέω πραγματικά και όχι ειρωνικά, το τονίζω. Για να μην σας αδικήσω, κυρία Γιαννακοπούλου, θα σας διαβάσω τώρα ακριβώς τι είπατε. Από τα Πρακτικά τα έχω πάρει.

«Άκουσα με πάρα πολύ μεγάλη προσοχή τον κ. Γεωργιάδη να επιδίδεται σε ένα κρεσέντο παροχής στοιχείων τα οποία κατ’ αρχάς δεν ανταποκρίνονται στην πραγματικότητα -δεν ξέρω γιατί, όλα ήταν διεθνή, «REUTERS», EUROSTAT κ.λπ., θα σας τα εξηγήσω τώρα- κατηγόρησε τον Πρόεδρο μας τον Νίκο Ανδρουλάκη -τον κραταιό Νικόλα δηλαδή- ότι επικαλείται δήθεν την Πορτογαλία η οποία έχει 1,3% πληθωρισμό, ενώ 1,2% είπε ο κ. Γεωργιάδης. Κατ’ αρχάς δεν ξέρω σε ποιον μήνα βρίσκεται ο κ. Γεωργιάδης». Εσείς το είπατε. «Δεν ξέρω αν έχει καταλάβει ότι βρισκόμαστε στον Ιανουάριο του 2022». Για την ακρίβεια βρισκόμαστε στον Φεβρουάριο του 2022, αλλά το προσπερνάω αυτό. «Και όχι στο 1,2% που μας είπε, το οποίο αφορά τον Αύγουστο του 2021».

Δεν αναφερόμουν στον Αύγουστο του 2021. Αναφερόμουν στον ετήσιο πληθωρισμό του έτους 2021. Είναι 1,2 ο ετήσιος πληθωρισμός, το σύνολο από τον Ιανουάριο μέχρι 31 Δεκεμβρίου.

«Καταθέτω στα Πρακτικά πρώτον το άρθρο του Νίκου Ανδρουλάκη» κ.λπ. και λέτε παρακάτω: «Στο 5,1%, λοιπόν. Ορίστε, όχι απλά από άρθρα, ο ετήσιος πληθωρισμός τον Ιανουάριο στο 5,5% και όχι στο 1,2% που μας είπε ο κ. Γεωργιάδης στην Ελλάδα. Το καταθέτω στα Πρακτικά». Αυτό καταθέσατε. Το δικό σας χαρτί έχω πάρει επίτηδες.

Και συνεχίζετε: «Δεν θα χρησιμοποιείτε δικολαβίστικα και με τέτοιον τρόπο επιχειρήματα για να επιτίθεστε κατά του Προέδρου μιας παράταξης -του κραταιού Νικόλα, συμπληρώνω εγώ- και μιας παράταξης η οποία έρχεται υπεύθυνα πάντα και τεκμηριωμένα και με προτάσεις. Σας δίνω, λοιπόν, τα στοιχεία του EUROSTAT που βεβαιώνει αυτό και διαψεύδει απόλυτα τον κ. Γεωργιάδη. Μεμονωμένα ένα-ένα τα στοιχεία: 4,4% τον Δεκέμβριο εδώ, όταν στην Πορτογαλία ήταν 2,8% και το καταθέτω στα Πρακτικά. Τον Ιανουάριο 5,5% στην Ελλάδα, όταν ήταν 3,4% στην Πορτογαλία».

**ΠΡΟΕΔΡΕΥΩΝ (Νικήτας Κακλαμάνης):** Μην επαναλαμβάνετε όλη την ομιλία της κ. Γιαννακοπούλου. Είναι καταγεγραμμένα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Έχει σημασία. Θα δείτε τώρα, κύριε Πρόεδρε.

Άρα όλα αυτά τα είπατε. Συμφωνούμε;

Το άρθρο του κ. Ανδρουλάκη δημοσιεύτηκε στο Βήμα της Κυριακής στις 23 Ιανουαρίου, δηλαδή πριν δημοσιευτούν τα στοιχεία της EUROSTAT. Εκτός αν είναι και προφήτης. Άρα αναγκαστικά όταν δημοσίευε το άρθρο ο κ. Ανδρουλάκης αναφερόταν στα στοιχεία του 2021.

Τι είπα, λοιπόν, εγώ; Είπα ότι αν ένας πολιτικός Αρχηγός θέλει να κάνει δίκαιη κριτική, ακόμα και αν είναι ο κραταιός Νικόλας -και ο κραταιός Νικόλας θα μπορούσε σε αυτό να πέσει στο επίπεδο ημών, των γήινων- θα μπορούσε να πει το εξής: «Αν βλέπω ότι η Πορτογαλία έχει 1,3% και μου αρέσει, δεν μπορώ να μην βλέπω το 1,2% της Ελλάδας». Αυτό είπα και έγινε όλη η φασαρία μεταξύ μας και μπλέξαμε λίγο με τις ανταλλαγές των επιχειρημάτων.

Και ήρθατε, λοιπόν, εσείς να με ψέξετε και να μου πείτε «μα, δεν είδες τι έβγαλε η EUROSTAT για τον Ιανουάριο»; Κατ’ αρχάς αυτό για τον Ιανουάριο δεν το είχε πει ο κ. Ανδρουλάκης, το λέει αυτό το άρθρο. Το ξεκαθαρίσαμε. Άρα είναι προφανές ότι κάνατε μια σοφιστεία, διότι το άρθρο όταν δημοσιεύθηκε, τα στοιχεία που καταθέτατε δεν υπήρχαν.

Το προσπερνάω, όμως, αυτό. Και ξέρετε γιατί το προσπερνάω; Διότι πραγματικά σας συμπαθώ και προσωπικά και ως κόμμα. Και προτιμώ με την αγόρευσή μου σήμερα να σας οδηγήσω σε μία καλή αντιπολίτευση.

Κύριε Πρόεδρε, προσέξτε λοιπόν, τώρα. Γιατί με κατηγόρησε, λοιπόν, το ΚΙΝΑΛ διά της κ. Γιαννακόπουλου; Ότι τον Ιανουάριο εμείς έχουμε 5,5% ενώ η Πορτογαλία 3,4%. Άρα, λοιπόν, αφού η Ελλάδα έχει 5,5% και η Πορτογαλία 3,4% να, που είχε δίκιο ο κραταιός Νικόλας. Να που ο κραταιός Νικόλας, είναι κραταιός. Γιατί είναι κραταιός; Διότι έχει δίκιο. Είναι έτσι;

Σας δείχνω τον πίνακα λοιπόν που καταθέσατε. Γιατί όταν παίρνετε έναν πίνακα πρέπει να τον διαβάζετε με ακρίβεια, αλλιώς δεν θα καταλάβετε αν αυτό που λέτε στέκει ή όχι και όταν θα έρθει η ώρα να ασκήσετε κι εξουσία -κάτι το οποίο σας το εύχομαι γιατί σας αξίζει- εάν διαβάζετε τους πίνακες λάθος, θα παίρνετε και λάθος απόφαση.

Ο πίνακας εδώ, κύριε Πρόεδρε, λέει στο πλάι monthly rate. Το είπα και στην ομιλία μου, αλλά δεν το καταλάβατε. Δεν μπορείς να κάνεις σύγκριση πληθωρισμού χρόνο με το χρόνο, δηλαδή Ιανουάριο του 2021 με Ιανουάριο του 2022. Για ποιον λόγο; Διότι ξεκινάς από διαφορετική βάση.

Ποια είναι η διαφορετική βάση; Η Πορτογαλία τον Ιανουάριο του 2021 είχε πληθωρισμό συν 0,2%. Η Ελλάδα τον Ιανουάριο του 2021 είχε μείον 2,4%. Ξεκινώντας η Ελλάδα, λοιπόν, από αρνητική βάση, μείον 2,4%, ο πληθωρισμός φέτος ανεβαίνει πάρα πολύ, γιατί η διαφορά μας είναι με περίοδο αποπληθωρισμού και βγαίνουμε στο 5,5%. Αντίθετα, η Πορτογαλία, ξεκινώντας από το συν 0,2%, δεν ξεκινά από αποπληθωρισμό και είναι χαμηλότερα από μας στο έτος προς έτος, αλλά στο monthly rate, δηλαδή στον πραγματικό πληθωρισμό, στο πώς πηγαίνουν οι τιμές δηλαδή;

Ακούστε τώρα, κυρία Γιαννακοπούλου. Ο πίνακας που καταθέσατε λέει: Ελλάδα μείον 0,2%, Πορτογαλία συν 0,3%. Για ποιον λόγο; Διότι αν αφαιρέσετε τον αποπληθωρισμό και τον Ιανουάριο έχουμε χαμηλότερο πληθωρισμό από την Πορτογαλία. Να μην το καταθέσω, το έχετε δώσει στα Πρακτικά εσείς.

Και δεν το λέω για να πλήξω την Πορτογαλία. Η Πορτογαλία είναι μια φίλη χώρα, πάει πολύ καλά η οικονομία της, την θαυμάζω και είναι από τις χώρες που έχουν καταφέρει να κρατήσουν τον πληθωρισμό τους χαμηλά και μπράβο τους. Να μην παρεξηγηθώ. Πολύ καλά πάει η Πορτογαλία. Μια χαρά πάει και τους παραδέχομαι κιόλας.

Εμείς πάμε λίγο καλύτερα. Αυτή είναι η πραγματικότητα. Αυτό λένε τα στοιχεία. Εγώ δεν θέλω να απαξιώσω την Πορτογαλία. Ίσα - ίσα, σας λέω ότι την θαυμάζω και θεωρώ ότι πάει καλά. Δεν μου αρέσει εσείς να απαξιώνετε την Ελλάδα.

Εμείς με την Πορτογαλία, λοιπόν, για την ακρίβεια -σύμφωνα με τον πίνακα που καταθέσατε- έχουμε 0,5% καλύτερο πληθωρισμό. Ωραία. Δεν είναι θρίαμβος, αλλά είμαστε καλύτεροι. Αυτό λέει ο πίνακας που καταθέσατε.

Αν, για να κάνουμε αντιπολίτευση, θέλουμε να μειώσουμε την Ελλάδα, δεν θα πάμε καλά. Είναι λάθος. Εγώ να ξέρετε ότι για το ΠΑΣΟΚ -δεν λέω το ΠΑΣΟΚ παλιά, λέω το ΠΑΣΟΚ από το 2010 και μετά που με ενδιαφέρει εμένα, που έζησα εγώ πιο έντονα εδώ στη Βουλή- αναγνωρίζω ότι ανέλαβε μεγάλο πολιτικό κόστος, ίσως και περισσότερο απ’ όσο του αναλογούσε και δεν απαξιώνω καθόλου την ιστορία σας. Εσείς, όμως, αν γίνεστε ΣΥΡΙΖΑ, την απαξιώνετε από μόνοι σας. Και αυτό τώρα πρέπει να το προσέξετε.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Αυτά όχι στο ΠΑΣΟΚ. Σας παρακαλώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Και κλείνω.

Άρα είναι προφανές ότι βάσει του πίνακα που μας κατέθεσε η κ. Νάντια Γιαννακοπούλου, ο κραταιός Νικόλας έκανε λάθος. Καμμιά φορά και οι κραταιοί σφάλλουν. Δεν πειράζει. Συμβαίνει αυτό στη ζωή.

Μου άρεσε αυτό το «κραταιός Νικόλας», θα το κρατήσω. Ήταν καταπληκτικό. Θέλω να είμαι ειλικρινής!

**ΑΠΟΣΤΟΛΟΣ ΠΑΝΑΣ:** Δεν μπορεί να συνεχιστεί αυτό, κύριε Πρόεδρε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Καλά, εντάξει σταματάω. Θα το σταματήσω. Έχετε δίκιο. Η συνάδελφός σας το είπε. Δεν το είπα εγώ. Δεν είναι δικό μου.

Ο κ. Οδυσσέας Κωνσταντινόπουλος έκανε δύο παρατηρήσεις. Η πρώτη είναι για τον κ. Καφούνη. Ο κ. Κωνσταντινόπουλος είπε: «ο κ. Γεωργιάδης έφυγε για λίγο» και πράγματι έφυγα. Πήγα στο Μέγαρο Μαξίμου -το δελτίο τύπου είχε βγει ήδη- όπου είχαμε συνάντηση με τον κύριο Πρωθυπουργό και την ΕΣΕΕ και με τον κ. Καφούνη -αυτό ήθελα να πω- κι εκεί φυσικά ο κ. Καφούνης δεν είπε πουθενά ότι καταρρέει το λιανικό εμπόριο.

Τι είπε; Έχω τη δήλωση του εδώ ολόκληρη. Είπε «μέχρι και το τρίτο τρίμηνο του 2021 είχαμε ξεπεράσει σε τζίρο το 2019 και ότι από το Νοέμβριο σταμάτησε η αυξητική τάση και ξεκίνησε η πτώση». Αυτό είπε ο κ. Καφούνης. Τώρα πώς αυτό μεταφράζεται ότι καταρρέει το λιανικό εμπόριο, δεν ξέρω. Πρέπει να σας πω ότι, επειδή τον συνάντησα πριν από λίγο, δεν έθεσε κανένα θέμα καταρρεύσεως του λιανικού εμπορίου.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, κλείστε με αυτό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Όμως, να πω και μια κανονική πρόταση τώρα και κλείνω.

Εγώ θέλω να καλέσω τις επιχειρήσεις της χώρας, κυρίως της μεταποίησης και της παραγωγής, να αξιοποιήσουν την ενεργειακή κρίση, όχι ως παράγων για να αλληλοκατηγορηθούμε, ως συνήθως, αλλά για να αξιοποιήσουμε μια μεγάλη ευκαιρία.

Ποια είναι η ευκαιρία τώρα; Εάν οι επιχειρήσεις οι μεταποιητικές, οι μεσαίου μεγέθους, στραφούν γρήγορα στο net metering -ψηφίσαμε ήδη νόμο που επιτρέπουμε το net metering στη μεταποιητική βιομηχανία και ανοίγουμε και την πλατφόρμα, άμεσα, για να κάνουν κατά προτεραιότητα αίτηση να γίνουν δεκτοί στο δίκτυο και εμείς θα βγάλουμε από το ΕΣΠΑ πρόγραμμα που θα χρηματοδοτήσουμε τη δημιουργία φωτοβολταϊκών τέτοιων κινήσεων στη βιομηχανία και στη μεταποίηση για να μπορέσουν να έχουν μεγάλο μέρος μείωσης του κόστους- τότε, κύριε Πρόεδρε, μπορεί οι υψηλές τιμές ενέργειας του παρόντος, από ανταγωνιστικό μειονέκτημα να γίνουν ανταγωνιστικό πλεονέκτημα για την ελληνική παραγωγική βάση.

Και εμείς στο Υπουργείο Ανάπτυξης και στο Υπουργείο Ενέργειας θα εργαστούμε τους επόμενους μήνες σκληρά για να δώσουμε αυτό το ανταγωνιστικό πλεονέκτημα στην ελληνική παραγωγή. Είναι η ευκαιρία μας η κρίση στην ενέργεια να επιταχύνει το διάβα μας προς τις ανανεώσιμες πηγές ενέργειας στην παραγωγική διαδικασία. Αν το κάνουμε αυτό, θα έχουμε γράψει ιστορία.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Μέχρι τότε όμως, να κάνουμε και κάτι. Συμφωνούμε.

Κυρία και κύριοι συνάδελφοι, να ξέρετε ότι η επερώτησή σας κράτησε έξι ώρες και είκοσι τέσσερα λεπτά, από το σύνηθες τρεισήμισι ωρών.

Σας ευχαριστούμε πολύ όλους.

Κηρύσσεται περαιωμένη η συζήτηση επί της υπ’ αριθμόν 7/4/29-12-2021 επίκαιρης επερώτησης με θέμα: «Πλήρης απραξία της Κυβέρνησης μπροστά στο τσουνάμι της ακρίβειας και της αισχροκέρδειας».

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 14.47΄ λύεται η συνεδρίαση για αύριο, ημέρα Παρασκευή 4 Φεβρουαρίου 2022 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**